
Alherin ALLAH ya kai miki Fauzanmu.

Ma'u tana tafe cikin duhuwa tana ta sauri, burinta tayi nisa da gidan, cikin ranta tana saka ba zata je gidan kowa cikin yayyenta ba, ko gidan umma ba zata ba, domin za su iya dawo da ita gidan yaya Ahmad, shi kuma ya cigaba da dukan ta yana kulle ta cikin gidan ita daya kamar mayya. 

Bata ankara ba tayi karo da wani mutum, kayanta suka zube, tayi taga-taga kamar zata fadi, ALLAH dai ya sanya bata fadi din ba, mutumin ya zabga salati yana kokarin bata hakuri, sai gabanta ya hau bugawa domin muryar yayan nata ne, hakan ya sanya ta gimtse bakinta bata ce komai ba, ta suri kullin kayanta ta wuce shi DA sauri. 

Cikin ikon ALLAH aka kawo wuta daidai lokacin, Ahmad dake ta bata hakuri ya dan bita da kallo da mamakin jin wace ce ya buge din bata ce komai ba, har ya ayyana a cikin ranshi ko kurma ce sai kuma ya hango kamar ma'unsa ce, mamakinsa ya kara karuwa ganin tana ta sauri tayi gaba, ya fara kwalla nata kira. "Ma'u! Ma'u!! Ma'u!!!"

Jikin ma'u ya dauki rawa saboda tsoro ya gama shigarta ta tsaya cak, ta kasa matsawa daga inda take, ta kuma kasa cigaba da tafiya har ya isa inda take tsaye, ya leka fuskarta don kara tabbatarwa ita ce, hankalinsa ya tashi da ya tabbatar ita ce din. 

Har lokacin ta kasa magana sai idonta dake zub da hawayen tsoro, kamar ya kara yin magana sai kuma ya fasa ya kama hannunta kawai ya fara tafiya. Asma'un ta fara binsa tana hawaye. Shi kenan ta shiga uku, ta san yau mai raba ta DA yaya Ahmad sai dai ALLAH. ga shi gidan babu kowa babu mai kwatar ta. Haka tayi ta binsa zaro-zaro tana rungume da kayan nata har suka shiga cikin gidan. 

Suna shiga ya mai da sakata ya datse, hakan ya kuma kada mata ciki ta fashe da kuka sosai, ya kalle ta har lokacin hannunta yana cikin nasa bai ce mata komai ba sai da suka dangana da cikin dakinsu. Ya zaunar da ita gefen kujera yana fadin "ina zuwa bari na zo" ya fice ya nufi daya dakin. 

Da sauri ya mike ta fara zagaya dakin tana kuka, hannunta bisa kanta ta fara magiya. "Don ALLAH yaya kayi hakuri WALLAHI ina daina ba zan kuma ba" 

Daidai lokacin DA ya shigo DA zabgegiyar belt sai ta kuma zabura ta fara ihu da karfi, ya sanya hannu bisa lebensa yana fadin "shisshi! Ki daina kuka ma'u ba dukan ki zan yi ba, ma dauko ta ne domin ku dake ni ki rama dukan da na yi miki, yanzu ma gano illar abinda na aikata, amshi ki rama ma'u"

Ya mika mata belt din, mamaki ya cikata, ta fara ja da baya domin bata yarda har zuciyarshi abinda yake nufi ba kenen, ta fi yarda yana yin hakan ne don ya samu damar kama ta kawai. 

Ganin tana ja da baya ya sanya ya cafko hannunta gam cikin nasa, sai ta ta fara kara jikinta yana rawa, ya damka mata belt din yana fadin "da gaske nake ma'u ba dukanki zan yi ba, ki rama dukan da nayi miki in dai har zaki daina yunkurin guduwa ki bar ni ma'u"

Kalamansa suka sanya ta yin saroro tana kallon shi rike da belt din a hannunta, duk da karancin shekarunta maganar yayan nata ya girgizata. Ya sakar mata hannu da belt din, ya juya ya zauna akan kujera yana mai cigaba da kallonta. 

"Ki daina kuka ma'u, ki rama don ALLAH gani na zauna yanda zaki iya dukana, bana fatan ki kara yunkurin guduwa, idan kika gudu na shiga uku, ban san inda zan sanya rayuwata ba, ko baki san raliya ma guduwa tayi ta bar ni da aurena ba? 

Ta dan zaro ido tana mamakin abinda yace, ta daure tace "da gaske raliya ta gudu, ita ma dukanta kayi ta gudu yaya? 

Yanda tayi maganar sai Abun ya ba shi dariya, amman ya dake yace "ban dake ta ba, kin san halin raliya ban isa ma na taba ta ba balle duka, ban so kema ki gudu, idan kika gudu kowa ba zai yafe min ba har ummata mai sona. Ki rama don na tabbatar kin huce kin ji ma'u"

Tayi murmushi zuwa yanzu hankalinta ya dan kwanta, ta isa gabansa ta durkusa ta mika masa belt din tana fadin "yaya ba zan iya dukanka ba, na san ni ce nayi laifin ma, kayi hakuri ba zan kara ba"

Ranshi yayi haske yace "shi kenan na hakura, amma ki min alkawarin ba zaki kara yunkurin guduwa ki bar ni ba"

"ALLAH yaya ba zan kara ba, na daina ba zan yi maka irin abinda raliya tayi maka ba,"

"Alkawari na biyu ne mai girma ma'u, ki yi kokarin rikeshi" ta daga kai alamar to tana murmushi, ya mike tsaye. "Shikenan kin huce yanzu me kike so na dafa miki kici ki kwanta"

Ta turo baki da shagwaba. "Yaya kaine kace na dinga yin Abu irin na matar aure, amma kaki bari na koyi girki, daman umma ma bata koya mini nakasai tace jagwalgwalo nake yi wai, kuma matan aure ai sune suke yin girkinsu da kansu na gani" yayi murmushi 'ma'u ko buhun shiririta' ya kamo hannunta. 

"Zan fara koya miki abinci daga yau, amman ba za ki fara yin girki ba har sai kin iya sosai, kin yarda da hakan? 

"Eh na yarda, sai randa kace nayi zan yi, ba zan kara saba maka ba' ta fada cikin hanzari. "Shikenan muje me zamu dafa? 

Tana biye da shi sai da suka nufi kicin din tace "danmalele da wainar fulawa mai manja"

"Wannan duk ba abinci ba ne, kayan kwadayi ne kuma ni ban iya su ba. Yanzu dare yayi indomie zamu dafa da albasa mu ci" ya bata amsa. "Ai ita ma tana da dadi yaya, amman ni na iya, ita fa ba sai an sanya ta a wuta ba, idan aka jika ta DA ruwa ta dade sai ka ga ta yi laushi sai aci"

Ya kalle ta DA sauri DA mamaki sai da ya fara dauko indomie din daga cikin kwali a kicin din sannan yace "waye yace miki haka ake dafa indomie? Ta sami kujera ta zauna tana dariya ganin yanda ya saki baki yana kallonta. Tace "a makarantar boarding haka muke yi tunda ba a barinmu kunna risho, kuma a kicin ma ba a barinmu sai siniyoyi kawai suke bari" 

"To ba haka ake yi ba, zan koya miki yanzu ki ga yanda ake yi"

Ya fara kokarin bude indomie din yana zubawa a cikin tukunya, ya dauko albasa ya yanka ya zuba a kai. Tana kallonshi ya kammala hadawa ya zuba akan ruwan zafin dake kan risho ya juya ya rufe bayan 'yan mintuna ya bude.  

Ta rike baki "wai har ta daho kenan yaya? Lallai ta fi sauri a haka, da a makaranta ne sai ta wuni a jike " 

Haka dai ta dinga surutu ratata yana jin ta kawai yana murmushi har ya juye a faranti suka nufi daki, sanda suka zauna aka fara ci din ma surutun ta cigaba da yi har lokacin sai dai yayi murmushi sai dai wata tambayar data yi masa ce ta sanya shi saurin dago kai da sauri ya kalleta. 

"Yaya wai ya aka yi ka fasa auren aunty ummi ka auri raliya ne, bayan na san aunty ummi tana matukar sonka, me ya sa ka guje ta ja auri raliya? Ta kuma tsare shi DA ido tana jiran ya bata amsa, jikinsa yayi sanyi hankalinsa yayi matukar tashi, ta tsokano masa mikin dake ranshi wanda yayi zaton ya warke ashe har yanzu da saura. 

"Yaya baka ce komai ba don ALLAH ka gaya min" yayi ajiyar zuciya yana son ya shirya abinda gaya mata, sannan ya fara  magana. 

"Iyayen ummi ne suka ce ba zata aure ni ba domin ba ni da kowa..."

"Waye yace musu baka da kowa? Ba gani da umma da malam da yaya auwal da su yaya sani ba, me yasa baka gaya musu haka ba? Ta katse shi DA sauri. 

Yayi murmushi yace "haka ne Ina jin ummi ta gaji da sona ne shi ya sanya ta yarda da abinda iyayenta suka ce akaina" ya fada idonshi ya fara sauya kala juwa jawur. 

Tausayinsa ya rufe ma'u ganin yadda kamanninsa lokaci guda suka sauya ta bata fuska tace "daman an ce ai mata mayaudara ne, wata kila wani mai kudi ta gani shi ya sanya tace bata sonka, amma yaya DA aunty ummi tace bata sonka ai da ka nemi wata ba raliya ba, kasan raliya fa 'yar iska ce amman ka aure ta"

Ya shiga uku yau da tambayar ma'u, amma yaya ya iya dole ya bata amsa kada tayi fishi ta gudu ta bar shi, ba tare da yin tunani ba yace "ba ina sonta bane, ba kuma ni nace a aura min ita ba, su baba ne suka yi min auren dole da ita, bana son ta"

"Auren dole yaya?  Da girmanka suka yi maka auren dole ka yarda? Kaga ita da bata sonka AI ta gudu, da ka sani kai ma ka gudu" 

"Gwara dai da ban gudu ba domin gudun nawa zai iya bata ran mutane da yawa. Kuma idan ba gudu ban san gidan wa zani ba, wata kila ma ran umma da baba ya fadi su tsine min. Shi da nagari duk abinda iyayensa suka yi masa amsa yake yi sai ya ga alkhairin a gaba"

Ta kada kai alamar gamsuwa da abinda yace tana fadin "haka ne, shi ya sa ma da aka yi mun auren dole da kai nace zan zauna don kada su umma su tsine min" ya waro ido da fargaba yace "ma'u auren dole aka yi miki ba kya sona ashe? Ta rufe bakinta da sauri ta dan ja da baya. "A'a na manta kayi hakuri yaya, ba zan kuma fadin haka ba"

Jikinshi yayi lakwas, gaba daya sai abincin ya fita daga ranshi, yayi shiru tsawon lokaci kafin ya yunkura ya mike tsaye, ta bushi da kallo tana fadin "yaya har ka koshi kenan? Cabdijan WALLAHI sai ma cinye ta duka, ni daman yunwa nake ji ban ci komai ba tum da rana"

Bai ce komai ba ya fice. Kai tsaye dak in baccinsu ya nufa ya haye gado yayi rigingine ya kurawa silin ido yana kallo. Tattaunawarsu da ma'u ta dinga dawo masa daki-daki. Shin ko akwai wanda ma'u take so ba shi ba? Ko kuma dan yayar umma (shu'aibu) shine a cikin ranta? 

Ya mike zaune da sauri domin jin wani abu ya soki makoshinsa, ya dafe kansa kamar ya fasa ihu. Yaushe damuwa zata bar shi ya huta ne? Tabbas ummi ce abar son sa, amman tun randa aka daura aurensa da ma'u haji gaba daya hankalinsa da rayuwarsa ya koma kanta. 

Ya san ma'u yarinya ce amman yana fatan samun kwanciyar hankali a gurinta wata rana. Sai dai yau maganganunta sun daga mass hankali. Yana tsoron kada wata rana a wayi gari ita ma tace bata son shi. Ba ta kaunarshi, da kuwa ya shiga ukunshi. 

Ihun ma'u ya farkar da shi daga tunanin da ya luluka, ya mike tsaye a firgice ya nufi falon yana tambayar abinda ya faru. Ganinta yayi a tsaye tana tsalle. "Yaya Ahmad ba ka ga wutar NEPA ba? Ai ba manta kwan dakin ya mutu zan ci gaba da kallon debate din 'yan makarantarmu yanzu" 

Yayi ajiyar zuciya ya bita da kallo tana ta kokarin jogana kayan kallon, kamar ya koma sai kuma ya ga yafi dacewa ya zauna yayi kallon, wata kila ya dan samu sauki a cikin ranshi, don haka ya isa ya zauna har ta kammala jonawa, sai dai har suka kwashe awa guda babu wani abu da gidan talabijin din na N.T.A ke sakowa bayan talla da labarai, har ta fara zobaro baki gaba tana mita. 

Yayi murmushi yace "kin ga ma'u daman ba kullum ake yi ba, sanya mana receiver ki kunna mana MBC ACTION muyi kallo. 

"Gaskiya yaya sai dai mu ga ZEE AFLAM"

"Na ji kunna mana ZEE AFLAM din mu gani' ya fadi yana dariya don ya kula ta cika. Ta kunna daidai lokacin da suke wani fin, suka yi shiru suna kallo. 

Ma'u da kanta tace fim din ba shi DA kyau. Ta sauya zuwa MBC ACTION a hankali wani fim ya fara fitowa THE DIRTY TEACHER, kasancewar ma'u na jin turanci ya sanya fim din ya shiga burge ta, sai dai ga Ahmad wani irin abu ya dinga ji a jikinsa yana yawo. Hankalinsa ya fara kasuwa gida biyu, ya dinga satar kallon ma'u babu wani abu a jikinta da zai iya gamsar da shi, sakar da azuciyarsa ta fara yi masa dama ummi ce matarshida tayi masa abinda yake so a yanzu, ya mike da nufin ya bar gurin. 

Ma'u ta kwalla masa kira. "Don ALLAH yaya ka tsaya mu gama gani mana, ni wannan shegiyar malamar ta babu haushi haka kawai ya raba masoya, ta kuma koya nasa iskanci, shikenan yanzu ya zama dan iska"

Bai kula ta ba ya fice yana fadin "ina zuwa ma'u" ta cigaba da kallon ko a jikinta. 

Haka rayuwar tasu ta ci gaba da gudanuwa, kullum ma'u sai kara girma take halittun jikinta na kara bayyana. 

Shi kuma Ahmad sonta da sha'awarta na kara karuwa cikin ransa. Sai dai tsananin tausayinta ya hana shi aikata komai a kanta, hasalima ko gado daya bai bari su kwanta da ita ba. Ita tana gado shi yana kasa kan leda da filo ya wurgar haka ake baccin kullum. 

Ta saki jikinta da gidan domin ya bar yaran suna shigo mata su taya ta hira, su yi ya wasansu irin na yara. Sannan yana koyar da ita girki har ta soma iyawa. Sai dai abinda yake damun ta bai wuce rashin zuwan umma gidan ba. Gashi tayi kusan watanni goma sha uku, kuma shi yayan nata ya ki barinta taje, bayan shi kullum sai yaje, yana lallabata dai akan ta yi hakuri. 

*

*

*

Zaman aure kenan ma'u mai raba uwa da diyarta na tsawon lokaci.

Alherin ALLAH ya kai miki Fauzanmu.

Yau tun safe ya fice aiki ya bata damar ta dafa shinkafa da miya, domin ta iya yanzu, amman kada ta bari kowanne yaro ya fara shigar mata kicin. 

Zuwa yanzu ma nutsuwa ta fara shigar ta, duk wannan shiriritar ta 'yar auta ta fara dainawa, ta iya gyara gidanta tsaf kamar ba shi ba. Ta share ta goge ko ina, girma in dai ba mai wahala bane tana kokarin yinsa, iyakacinta da yaran aike kawai, ko su yi mata wanke-wanke da shara. 

Wajen karfe bakwai ya iso gidan, abunda ya bashi mamaki bai wuce yin horn da yayi sama da sau uku amman ma'u bata zo ta bude masa gidan ba, domin da yayi horn daya biyu a na ukun zata fallo ko ya jiyo muryarta tana fadin "yaya ina zuwa"

Amman yau yayi yafi sau shida bai jiyo motsinta ba, sai ya matsa jikin kofar gidan sosai ya tura da hannunsa sai yaji kofar ta bude, ya shigar da mashin din ya sami guri ya ajiye shi, ga mamakinsa sai yaga gidan kaca-kaca babu gyara kamar yadda ya saba gani. 

Ransa ya dan baci da ya jiyo karara talabijin, da alama kallo ne ya dauke mata hankali, ta manta da gyara har da bude masa kofar ma. 

Yayi nufin isa dakin ya jiyo kauri daga kicin, don haka ya nufi kicin din da sauri, shinkafa ce akan risho ta kama har ta kusa konewa gaba daya, miyar kuma gata can gefe murfin a bude hangam. 

Takaici ya kara kama shi, me ma'u ke yi yau na shiririta ne a gidan? Ya sauke shinkafar ya kashe rishon ya nufi dan falon nasu, ko bai daki ma'un ba zata sha fada. 

Ya daga labulen yana kwalla mata kira, ga mamakinsa sai ya ga babu kowa cikin dakin sai TV dake ta faman babatu ita daya, daga sannan hankalinsa ya fara tashi, da wutar nepa babu ma'u a gaban TV tana kallo, lallai akwai matsala. 

Me ke faruwa ne? 

Sai ya saki labulen da sauri ya nufi dakin gado yana ci gaba da kiran sunanta. "Ma'u! Ma'u!! " ya daga labulen yana wara ido ko zai hango ta, amman babu ita ma acikin dakin babu alamunta. Hantar cikinsa ta kada, a fili yace "na shiga uku, ina ma'u ta shiga ne? " 

"Ma'u!!!" Ya sake kwalla mata kira da karfi. Sai ya jiyo kamar shisshikar kukan mutum daga bayan gado. Ya shiga cikin dakin da sauri yana ci gaba da kiranta. Ga mamakinsa sai ya hango ta rakube a bayan gado ta tattare jikinta kamar wacce aka sanya a haka dole. 

Mamaki ya bayyana akan fuskarsa ganin yadda take ta hada gumi idanta jajur alamun taci kuka ta koshi, sai ajiyar zuciya da shisshikar kuka take ta yi. 

Ya isa gabanta yana tambayarta "ma'u lafiya, me ya faru, me ya same ki?" Sai kawai ta kara fashewa da kuka tana ja da baya tana fadin "don ALLAH yaya Ahmad kada ka dake ni, kaine kace ba zaka kara dukana ba, ko me nayi maka. Na rantse da ALLAH ban yi ban yi iskanci da kowa ba, ban yi irin abinda raliya tayi da sisco ba, ka kawo Qur'ani na dafa"

Mamaki ya kara kama shi DA tsoro ganin yana kara nufarta tana kara ja da baya jikin lungu, ya dan dakata ya kwantar da hankali yace "tsaya ma'u, gaya min me ya faru ba zan dake ki ba na rantse da ALLAH ko me kika yi ba zan dake ki ba, ko baki san kin girma ba yanzu, ko umma ma ba za ta dake ki ba balle ni, me ya faru gaya min mene ne? 

Cikin shisshikar kuka tana kara tattare jikinta tana kudundunewa tace "amma dai ka san ni ba 'yar iska bace ko yaya? Ya daga kai cikin rawar jiki. "Na sani ma'una saliha ce, ba 'yar iska ba, me ya faru, wani ne ya shigo gidan yayi miki fyade ne ma'u? Ki gaya min zan iya daukar dukkan abinda ya faru a kanki, na san kaddara ce"

"Ka ji har ka fara fada tun ban gaya maka ba. WALLAHI ban yi iskanci da kowa ba yaya, ban yi komai ba. 

Ya fara fusata. "Haba ma'u ki sanar da ni me ya faru? Ki gaya mini meye ne?  Cikin karaji da ihu yayi maganar. 

Maimakon ta dawo cikin nutsuwarta sai ma ta kara gigicewa kamar zata shiga cikin gadon ta fashe da kuka mai karfi, jikinsa yayi sanyi ya gano ya tafka wauta. Ya dube ta yace "ok, calm down ma'u yi hakuri gaya min mene ne?"

Ganin bata da niyyar magana ya sanya ya faki numfashinta ya cafke hannunta ya daga ya cak, sai ta sake fashewa da ihu ta kankame jikinta kamar zata suma, fadi take "WALLAHI ban yi iskanci da kowa ba yaya, na rantse da ALLAH"

Gabansa ya dinga faduwa ganin jini guda-guda a jikin zaninta da gurin, ya bata gurin gaba daya, hankalinsa ya kara tashi kwarai da gaske, ta kasa ci gaba da kukan. 

Cikin karaji yace "ma'u meye wannan, me zan gani haka, ba jinin al'ada bane irin naku na mata ba..."

Cikin kuka tace "ni ma da farko na zata irin abinda wasu kawayena keyi ne MISTRATION idan suka sanya audiga da ake goge hanci da shi kenan sai ya tsaya, ni kuma ba sanya sai ta jike na kara sanyawa ta kuma jikewa, sai kuma jini ya dinga zubowa bayan ban yi komai ba, WALLAHI ban yi komai ba"

Abun ma sai ya ba shi dariya, duk da jinin ya zuba da yawa, ya saki hannunta domin ta dan sami nutsuwa sannan ya fara magana. "Ba komai bane ma'u,  kowacce mace da yanda take fara yin al'adarta, amma zo ki cire kayanki ki yi wanka sai muje chemist mu ji ko wata matsalar ce"

Ta yi doguwar ajiyar zuciya da jin dadi, ta ma manta da yayan nata yana gabanta ta fara kokarin cire rigarta da sauri, bai yi zaton ganin abinda ya gani ba. Yaushe ma'u ta zama haka? Ashe ta zama mace cikakkiya bai sani ba. 

Bugun kirjinsa ya fara sauyawa, sai ya Kau da kansa da sauri yana kokarin nemo nutsuwa, ya sanya cikin ranshi sai ma ya fice da sauri ya bar dakin domin ya kula bata cikin nutsuwarta, cire kayan take son yi gaba daya, yau babu 'yar kunyar da take nunawa a gabansa saboda bata cikin nutsuwarta. 

Ta dauko wani zanin ta daure, kafin ta fito ya zuba mata ruwa cikin bokiti ya sanya mata a bandaki, tana fitowa yace "maza shiga bandaki kiyi wanka" ba tare DA ya kalleta ba ita ma bata kula da komai ba kawai ta nufi bandakin. 

Yana shiga ya shige cikin dakin da bokiti a hannunsa ya fara kwashe kayan nata da suka baci, yayo waje da su,  sannan ya fice domin siyo mata audigar mata (pad) 

Har ya dawo tana cikin bandakin bata gama wankan ba, hakanya ba shi damar gyara dakin. Yana tsaka da gyaran ta shigo da sallama, ya daga kai da sauri ya kalleta yana amsawa. 

Cikin shagwaba tace "yaya na gama amma har yanzu yana zubowa kadan-kadan" dariya ta kwace masa ya daga kai yana kallonta. 

"Wai ke wacce irin sakarya ce ma'u?  Amshi nan ki sanya da pant dinki, ai kin san yadda ake yi ko? Ta daga masa kai alamar eh ta sani. 

"Yauwa shirya kafin ni ma na watso ruwa yanzu na dawo, na dan gaji"

Ya amsa ya fice. Shi ma ya juya domin shiga wankan, amma zuciyarsa tana cigaba da sakawa da kwancewa. 

A haka dai don wautar ma'u ta dage wai sai sun je chemist din yaya auwal. Saboda burinta kawai ta shiga gidansu don ta ha ummanta. 

Ahmad ya gyada mata kai yana fadin "sannan ba abun damuwa bane amma ki tabbatar idan mun je ke da bakinki zaki yiwa yaya auwal din bayanin komai ba ni ba, kin yarda da hakan? 

Sai a lokacin ta gano wauyar da take shirin yi ya fashe da dariya tace "kai na fasa, WALLAHI yaya kunya nake ji, sai dai muje wani chemist din. Amma don ALLAH idan mun je wani chemist din zaka kai ni naga umma da baba? Don ALLAH yayana ka taimaka min na dade ban gan su ba" tana maganar ne cikin shagwaba. 

Ya kada kai yana kwaikwayon maganarta "sai abinda hali tayi, wuce kawai muje" ta fashe da dariya tabi bayansa suka fice daga gidan. 

A haka suka je chemist din wata ma'aikaciyar jinya da take dan taimakawa a cikin unguwa idan dare yayi. Duk karadin ma'u kasa yi mata bayani tayi, sai rufe fuska da dariya kawai ta iya. 

Aunty Deejah ma'aikaciyar jinyar ta dinga dariya tana zolayar ma'u. Daga karshe ta yiwa Ahmad bayanin babu wata matsala daman wasu matan sukan yi haka a farkon fara al'adarsu, amma da sun yi sau daya shi kenan, idan zasu kara yi jinin baya zuwa kaman farko. 

Ta ba su magunguna da shawarwari sannan suka bar gurinta. 

A hanya ma'u ta yi shiru taga inda yayan nata zai kai su, domin taga ba hanyar gidansu suka yi ba. 

Ga mamakinta sai taga kamar hanyar gidan su ummanta aka nufa, tayi shiru dai ta shanye murnarta, saidai sanda taga sun shiga layin dadi ya cikata har ta gaza boyewa sai da ta rukunkumeshi tana zabga ihun dadi. 

Da fari ya dan tsorata da yanda yaji ta makalkale shi har suka kusa faduwa, amma da ya gano murnar jin dadi ce sai ya saki ranshi, amma rikon da tayi masa ya kara tsinka jijiyoyin jikinsa, cikin ranshi ya fara korafin abinda yarinyar ke masa cikin wannan lokaci, ya gaza jurewa yana ganin zai iya karya alakwarin da ya daukarwa zuciyarshi na barin ma'u ta zama cikakkiyar mace, ta san kanta kafin ya tunkare ta da wasu  al'amura na aure. Haka dai ya daure ya karasa kofar gidan ya tsaida babur dinsa. 

Yana tsayawa tana dira tun bai karasa tsayawar ba. Caraf ya cafko hannunta ganin tana shirin zurawa da gudu tayi cikin gida. "Ma'u baki da hankali gudu zaki sanya a tsakiyar titi? Ko baki san ke matar aure ba ce yanzu? Sai ki sanya mu koma WALLAHI ki fasa shiga gidan"

Ta kwantar da kai cike da fargaba domin ta san kadan ne daga abinda yayan nata zai iya aikatawa ne. 

"Yi hakuri yaya Ahmad ba zan kuma ba"

Ya saki hannun nata yana girgiza kai. "To ki tsaya mu shiga tare, bana son zumudi na gaya miki"

Ta kada kai kawai ta kasa cewa komai, amman murna da zumudi sun cikata ta dan daure ya tsaya ya gyara tsayuwar babur din ya kulle shi sannan suka nufi cikin gidan. 

Yaya auwal yana cikin chemist dinshi a zaune ya hango su, tun daga nesa ya fara wangale baki da fara'a don ganin yadda ma'unsa ta zama bukekiya. 

Suna gab da shagon ma'u ta kufce ya fella da gudu tayi cikin gidan domin ba zata iya jure wannan jan ran da Ahmad din ke yi mata ba. 

Ahmad ya bita da kallo DA tsananin mamaki kafin ya fashe da dariya. 

Yaya auwal ma ya fito daga cikin chemist din yana babbaka dariya yace "hoo ma'u autar mama wai haka take daman har yanzu bata yi hankali ba Ahmad? 

Ahmad yayi dariya "da sauki dai har yanzu yaya" ya mikawa yayan nasa hannu suka gaisa suna cigaba da dariyar duk su biyun. 

Yaya auwal ya cigaba da magana "rufe chemist ya kama ni domin ya zama dole naje naga autar umma don kada umma tayi fushi da ni"

Suka sake yin dariya, sannan suka rankaya suka yi cikin gidan gaba dayansu bayan yaya auwal ya rufe chemist din nasa. 

*

*

*

Hajiya ma'u yau an zo ganin gida ai ko dole ki zumudi😀

Alherin ALLAH ya kai miki Fauzanmu.

A can cikin gida umma da malam suna zaune suna kallo kasancewar akwai wutar nepa. Labaran karfe Tara suke kallo. Ma'u ta shigo a guje ta manta babu ko sallama ta fada dakin tana kwallawa umma kira. Da sauri suka juyo suna kallonta don fargaba. 

Umma kam kasa magana tanata, sai malam ne yayi karfin halin daka mata tsawa lokacin da ta iso ta fada cinyar umma tana dariya. 

"Ke ma'u lafiyarki kuwa! Hala kina yin hauka ne ko? 

Cikin dariyar farim ciki tace "yi hakuri baba, WALLAHI dadi ne ya cika ni na dade ban gan ku ba, ina yini? 

Umma dai kallon autar tata take yi bakinta ya ki rufuwa domin ta koma wata babbar budurwa. Malam ya daure ya hadiye fadan domin yayi murna da ganin autar tasa yace "har kullum dai ba zaki daina sakarci ba, ina mijin naki yake kuma? 

Ta rike baki tana dariya. "Umma kinji abinda baba yace wai mijina maimakon yace yayana" abun ya ba su dariya gaba dayansu, suka bushe da dariya umma na shafa kan ma'un tace "ho autata na ga ran da zaki daina shiririta WALLAHI" 

Daidai lokacin auwal da Ahmad suka shigo. Ma'u ta kalli yaya Ahmad tana yar  dariya tace "yaya ba zan kara gudu ba, ALLAH yanzu ma na kagu na ga ummata ne" ya kada kai yana murmushi bai ce komai ba. 

Yaya auwal yayi hararan wasa yana fadin "ni kuma meye laifina da aka ki tsayawa a gaishe ni? Ta rufe fuska tana dariya "yaya ina yini" bana cin kwantai" ya bata amsa. 

Umma tana dariya tace "duk kin cika mu DA surutu kin hana ni gaisawa da dana. Manya yaya aka yi ne sai ga ku da dare kuma, lafiya?"

Ahmad ya sami guri ya zauna yana dan yake yana satar kallon ma'u da ta fara raba ido yace "lafiya lau mun zo kawai gaishe ku ne, baba ina yini" malam Sulaiman ya amsa da sakin fuska sannan ya gai da umman tashi. Daga nan aka balle da hira ana ta dariya. 

Ma'u dadi ya cika ta tana ji kamar kada ta koma gidan mijinta. 

Shi kansa Ahmad hirara tayi masa dadi, ji yake kamar kada ya bar gidan iyayensa, domin hira cikin iyayensa da danginsa yafi komai dadi. 

Malam ne ya fara ankara yace "kai sai yaushe zaku tafi ne, naga kun tsare su sai hira kuke sharba dije'

Umma tayi dariya tana fadin "ni babu ruwana, su tafi mana ai ban hana su ba" ma'u ta turo baki gaba kamar zata fashe da kuja. "Ni dai mu kwana a nan don ALLAH baba" 

"Kwana kuma? Malam ya tambaya. Ahmad yace "eh gobe said mu wuce da safe"

Auwal ya fashe DA dariya "kar dai ace yarinyar nan ta koya maka irin shiririyarta Ahmad banda haka kawai sai ku kwana gidan babu dalili?  Ya mike tsaye "gwara na wuce ni domin naga baku da niyyar tafiya"

"Ai tafiya ya zama dole kuwa. Ku tashi ku wuce gidanku" inji malam. Ita dai umma murmushi take yi idan zasu kwana anan din haka take so. Ta samu damar ganawa da diyar tata. Domin ta gaya mata dukkan abinda take son gaya mata. Saboda ta kasa zuwa gidan nasu. Duk DA tana son zuwa. Malam ne ya hana ta yana cewa wai me zata je yi gidan yaran tunda suna zaune lafiya ai shike nan. 

Haka dai ma'u ta tashi tana kumbura sai ga hawaye ya zubo mata, malam ne ya hau salati yace "Asma'u kuka kuna? To daga yau kin daina zuwa gidan nan tunda haka ne, kar ka kara barinta tazo ahmad"

Sai ta fashe da kuka tana fadin "baba kayi hakuri, shine yake hana ni zuwa ko ina, idan na tafi yau ban san randa zan kara zuwa ba"

"Hakan ya kamata yayi, ku je don ALLAH idan muka biyewa shiriritar Asma'u sai ku yi dare" 

Gana dayansu suka nufi kofa banda umma da ta Kamo hannun Asma'u da sauri ta ja ta baya. 

Dadi ya cika Asma'u don tayi zaton cewa zata yi ya zauna, amma sai taga ta hau ta DA fada amma cikin nasiha. "Kina jina asma'u yanzu kin zama matar aure ba iri daya kike da rayuwarki ta baya, don haka sai kin nutsu kin yi komai yadda ya kamata, ki daina gudu da tsalle ko ba a yi miki aure ba ya kamata ki nutsu haka, ko baki san kin fara zama budurwa ba? 

Ta rufe ido tana dariya kunya ta kamata, wai don ma umma bata san abinda ya faru da ita ba yau kenan. 

Umma ta katse mata kunyar "kin ga bude idonki mu yi magana, kin ga babu lokaci"

Ta bude idonta da sauri tana kallon umman nata, umma ta cigaba da magana cikin hanzari "yaya batun girki kin iya yanzu? Kullum idan yayanki yazo na tambaye shi sai yace wai kin iya girki mai dadi, haka ne?" 

Tayi dariya "na iya mana umma, na iya dafa indomie da shinkafa da kuma taliya, ki tambaye shi ki ji, rannan har miya na yi"

Umma tayi ajiyar zuciya "har yanzu dai da sauranki, zan saya miki LITTAFIN KOYON GIRKI zan bai wa yayanki ya kawo miki, mu je kada su gaji da jiranki"

Suka yi hanyar fita da sauri, umma tana cigaba da yi mata fada. 

Sai da suka isa waje sannan ta kalli umman nata tace "umma shi kuma yaya baki yi masa fada  ba, kice masa ya dinga barina ina zuwa gidan, sannan ya bar ni na koma makaranta, don ALLAH umma'

Umman tayi shiru damuwa ta dan bayyana akan fuskarta tace "a'a babu maganar zuwanki gida kullum, yanzu bai kamata ki fara yawo ba, ki bari sai nan gaba"

"to umma makaranta fa, kin san yaya ne yake cewa zan zama likita, zan dinga taimakawa mata, sannan duk kawayena suna ta karatu ni ce kawai bana yi. 

Daidai lokacin da suka iso gurin su Ahmad dake tsaye a soron gidan maganarta ta karshe ta doki kunnensu gaba daya. Ma'u tayi shiru ganin duk sun zubo mata ido, sai ta kama in-ina. 

Gaban Ahmad ya yanke ya fadi, domin in dai ma'u ta hada shi DA mahaifiyarta akan maganar makarantarta ta gama da shi, domin ba zai iya ja da maganar mahaifuyarsa ba sam. 

Maganar malam ce ta katse masa fargabar da yake ciki. "Ka shiga ku gaida jibril mana"

Ahmad ya kalli malam din da sauri. Ma'u ta turo baki kamar zata yi magana. Maganar ummanta ta katse ta. 

"Malam ai ina ga sun yi barci yanzu"

"Ko sun yi bacci ai za su iya zuwa su tashe su su gaisa dai, ku shiga ku gaida su" malam ya bata amsa. Ahmad ya shiga gaba da sauri ma'u ta rufa masa baya. 

Abin mamaki sai suka hango lami ta fito daga kyauren soro sumi-sumi babu kunya balle tsoron ALLAH. Ashe labe take yi musu daman, ta san kuma idan suka shigo gidan dole mijinta zai fara nemanta. 

Umma da malam suka bi ta da kallo. Lokacin da su ma'u suka shigo gidan ta jiyo muryarsu, ta labe a tsakar gidan tana jin hirarsu, sanda ta ji sun gama zasu tafi ta fito da gudu ta boye a bayan kyaure, bata taba zaton zasu shigo gidan ba. 

Lami ta wuce sum-sum ta nufi cikin gidan kai tsaye malam ya bita da kallo baki bude, umma kuwa salati ta sanya tana tafi gami da fadin "oh ni dije! ALLAH MAI IKO baka damu da mutum ba amma shi ya mai da lamarin rayuwarsa gaba daya kanka" malam ya daga mata hannun ganin ta fara masifa yana fadin "kin ga ya isa, wuce mu je ciki mu kwanta." Dije tayi kwafa ta wuce tana huci da gyada kai. Malam ya bita duk da shi ma Ransa ya baci amma yana kokarin boyewa. 

Asma'u da Ahmad suka shiga cikin gidan suna kwalla sallama, jibril ya fito daga cikin daki yana goge idonsa da kokarin gano masu sallamar domin akwai hasken wutar nepa. Mamaki ya dan bayyana akan fuskarsa, ya bude baki yana fadin "wai wa nake gani kamar Asma'u? 

Ta dan kalli yayanta tana murmushi. "Ni ce baba, ina yini? 

Lafiya lau Asma'u. Ahmad ya dan durkusa da sauri yana fadin "baba ina yini? Jibril ya kalle shi da sauri ko shi ya sauya amma sauyawar da Asma'u tayi DA girman da ta yi ya fi bashi mamaki kwarai da gaske, don shi yana dan ganinshi jifa-jifa. 

Yana amsa gaisuwar Ahmad yana kallon ma'un kafin ya fara kwallawa lami kira. 

Sai gata ta billo daga soro simi-simi cike da borin kunya, ya kalleta cikin yanayin tuhuma. "Daga ina kike haka kuma lami? Gaba daya suka kalleta suma, sai ta kama susar keya. "Na dan leka wajen dije ne samo ashana" ya kada kai yana fadin "oh!"

Su kuwa binta suka yi da Kallon mamaki da tuhuma, domin har suka baro gidan bata shiga ba, kuma basu ci karo da ita ko a soro ba. Malam jibril ya cigaba DA magana "ga Asma'u sun shigo gaishe mu" ya mai da dubansa ha su Asma'u "wai yaushe kuka iso gidan ne ma? Ahmad yace "ba mu jima da zuwa ba baba" ya mike tsaye "bari mu wuce, dare yayi. ALLAH ya tashe mu lafiya"

Cikin hanzari malam jibril yace "amin" wani irin dadi ya cika ransa ganin yanda ma'un ta zama. 

Suka yi musu sallama suka juya suka nufi kofar fita daga gidan, shi kuma ya bi su da kallo yana kada kai. Lami kuwa ta bisu da wata uwar harara kamar idonta zai fadi, ya saki wani uban tsaki wanda har sai da yaran suka juyo, ma'un ce ta waiga da sauri amma yayan nata ya ja hannunta suka fice. 

Malam jibril ya mai da kallonsa kan lami "ke kuwa lafiyarki kike wannan tsakin sai kace wata tsaka? 

"A'a macijiya ba tsaka ba" ta bashi amsa tana murguda baki. Yayi kwafa. "Yanzu yaran nan basu baki sha'awa ba don ALLAH lami? Suna zaune cikin rufin asiri da kwanciyar hankali, sabanin diyarki da ba a san duniyar da ta shiga ba har yau"

Ta murguda baki gami da tafa hannu "WALLAHI da aure irin na wannan shegen yaron gwara yawon duniyar, da dai a dinga kirana kakar 'ya'yan shege gwara haka. Kuma ni diyata ba yawon duniya ta tafi ba ehe"

"Au kin san inda ta tafi kenan" ya fada da hanzari. 

"Ko bam san inda take ba na san ba zata yi abinda kake fadi akanta ba, insha ALLAHU sai raliya ta baka mamaki, sai ta dawo gidan nan da miji mai usuli da arziki da kuma nagarta"

Ya fashe DA dariya. 'Ta ina lallai lami ciwon hauka ya kama ki, na tabbatar banda hauka ta ina raliya zata samu mijin kirki, yarinyar da bata gaban iyayenta, yarinyar da ta bi duniya yawon gantali..."

"Bakinka ya sari danyen kashi na kato, abinda kake fada akanta ba zai tabbata ba insha ALLAHU."

Ya kada kai ya shige daki yana fadin "sai kuma ki yi lami ni bacci nake ji, amman zamu gani"

Dukkan abinda suke yi yayan raliya Musa yana cikin dakinsa yana jin su, idonshi yana zub da hawaye, zuciyarsa na raya masa me ake yi da iyaye irinsu? Ba don kada yayi sabo ba ma da sai yace ina ma na su ne suka haife ba, kawu Sulaiman ne ya haife shi da matarsa umma. 

Wani lokacin ma gwara halayyar mahaifinsa akan ta mahaifiyarsa, don da ya sami MACE TA GARI ba zai yi wasu abubuwan da yake yi ba sam. 

Haka dai Musa ya kom ya kwanta cike da takaici da tarin bakin ciki. 

*

*

*

Alherin ALLAH ya kai miki Fauzanmu.

Duk wani taimako da dabara ahmad ya koya ma'u na ganin yadda zata tsaftace kanta. Tun tana jin kunyarsa har sai da ta saki jikinta DA shi, bata iya boye masa komai, domin randa jinin ma ya dauke sai da ta taddashi yana kallo tace "yaya kasan wani Abin dadi kuwa? 

Ya kada kai yana murmushi "yau jinin nan ya dauke gaba daya" yayi murmushi "Ho ma'u! Wato an daina jin kunyata ma kenan yanzu ko? Shi kenan sai yin wankan haila, kin iya ko? 

Ta isa kusa da shi ta zauna tana murmushi "na iya yaya tun a makarantar islamiyya an koya mana. Sai dai wankan yana da yawa. Akwai wankan janaba akwai na haila da na wankan biki da sauransu, to ni wanne zan yi? Ko da yake ma ai duk iri daya ne sai dai niyya ce ta bambanta ko? 

Ya kada kai "haka ne, ke zaki yi wankan haila ne don haka sai kice NAWAITU GUSULUL HAILATI FARDAN ko kice da Hausa NA YI NIYYAR YIN WANKAN HAILA FARILLA sannan sai ki fara yin wankanki tunda kin ce kin iya ko? 

Ta kada kai "na iya amma yaya ita kuma janabar mace ce ita, ita ma irin jinin hailan ce ko mece ce ita? Ya tsare shi da ido tana jiran taji amsar da zai bata. Shi kuma duk ya rikice ya ma rasa amsar da zai bata. Ma'u DA tambayar tsiya take, amma bari ya yi mata baro-baro ko ya huta. "Kin san me ake yi idan an yi aure tsakanin miji da mata? 

Kafin ya karasa tace "na sani mana girki da shara da kuma wanke-wanke ko? Bai san sanda ya fashe DA dariya ba yace "ba wannan bane raya sunnar ma'aiki ne aure

Ta kuma katse shi "raya sunnar ma'aiki kuma, yin sallar dare ko azumin litinin da alhamis? 

"Duk ba su bane, bari na nuna miki raya sunnar ma'aiki" sai ya kamo hannunta ya ja ta jikinsa ya kankameta domin hakan zuciyarsa ke ayyano masa yayi tunani. Ya tuara bakinsa cikin nata, jikinta ya dauki rawa tsoro DA firgici ya shige ta, ta kama kokarin kwace kanta DA fasa ihu amman ta gaza. Ta fara ja da baya kafin ta fashe DA kuka. Tana ganin ana yin irin wannan a cikin fina-finai wanda a ganinta sai yan iska ne suke yi. Me ya sanya yayanta zai yi mata haka? 

Kunya da fargaba duk suka baibaye shi wai wanne irin rashin hankali ne ya jagorance shi ya aikata haka ba ma'u? Yarinyar da bata san komai ba? 

Ya mike ya isa inda ta takure tana shisshikar kuka. "Ma'u meye Abin kuka kuma? Wai baki san meye aure ba ne? Wannan abinda nayi miki shine soyayyar aure..."

"Ba shi bane wannan iskanci ne, turawa ne suke yi a cikin fim, kuma umma da baba ma idan ana yi ko a talabijin kashewa suke yi, haka ma a gidan yaya auwal idan ana yi fada yake yi, kai me ya sanya kayi min yaya? 

Ya dafe kai da damuwa, wai wacce irin yarinya ce ma'u, ga ta haihuwar birni kuma 'yar makaranta wadda ya kamata ace ta san komai amma babu abinda ta sani. Ya gyara murya yana shirin sake lallaba ta, amma tuni ta fice daga cikin dakin tana ci gana da kuka. Ya bita DA kallo ya ma rasa me zai yi. 

Washe gari da sassafe ya shirya ya fice gurin aikinsa ya bar mata rubutu a takarda ganin bata tashi daga bacci ba. Yau basu kwana daki daya ba ma shi can falo ya kwana don ganin duk ya firgita da shi yau, zuciyarshi fal da tunani ya fice. 

                          ***

Kamar yanda suka saba, kullum sai sun yi meeting kafin su fara aiki da manajojin gidan man, sannan ayi lissafin Abin dake cikin litar kowa. 

Yau mai gidan man ne baki daya da kansa yazo. Wato ALHAJI NURA KWANGILA 'YAN LEMAN duk ma'aikacin da ya ganshi sai gabanshi ya fadi, domin ya riga kowa isowa Ahmad ne kusan na karshe a shigowa. 

Gabansa ya yanke ya fadi, amma da ya dubi wayar hannunsa ya ga har lokacin bakwai bata karasa ba, ya dan ji dadi a ransa, domin ya san bai yi latti ba kenan. 

Bayan duk sun taru babban manajan ya sanar da su ya bude sabbin gidajen mai ne a legas yana son zai debi wasu daga cikin ma'aikatan nan suje su hadu da wadanda za a diba sabbi a can suyi aiki na tsawon watanni uku da su, har wadancan su sami gogewa, don haka kowa ya kasance cikin shiri sunansa zai iya fadawa. 

Da wannan yayi sallama da su ya tafi, kusan kowa bai son sunanshi ya fada don ba mai son yayi nisa da iyalinsa. Musamman shi ahmad da yake da danyar amarya shakaf, ina zai wuce ya bar ta har tsawon wadannan kwanaki? Don haka a fili da cikin ranshi yake addu'ar ALLAH ya sanya babu shi din. 

Yana gab da tashi daga aiki yaya auwal ya kira wayarshi bayan sun gaisa auwal yace idan ya tashi daga aiki ya biya ta can gidan. Ya amsa masa da to suka yi sallama. Sanda ya isa gidan yaya auwal matarshi Hafsat ta sanya shi a gaba da tsokana da zolaya, tun yana ramawa har bikinshi yayi shiru da ta fara hadawa har da matar tashi. 

Yaya auwal yace "kin ga Hafsat idan zaki taimaki yaron nan ki bashi abinda kika ce to, idan kuma ba haka ba yayi tafiyarsa"

Ta mike tana dariya ta shiga cikin daki, suka cigaba da hirarsu da yaya auwal. Minti biyu Hafsat ta fito daga dakin hannunta rike da bakar leda ta karaso wajensu ta mika masa. "Amshi wannan ka kaiwa matarka tayi ta karatu Hausa novels ne"

"Wai kina nufin irin littafan soyayyar nan ne anti hafsa? 

"Eh sune tunda yayanka ya bani labarin halin da kuke ciki da ma'u naga babu mafita bayan bata wadannan littattafan tayi ta karantawa, domin idan nace zuwa zan yi da kaina gidan na fahimtar da ita, to zata jima kafin ta fahimci abinda zan koyar da ita har ta koya ta kware, amma cikin wannan labaran zata koyi komai kuma ta san komai"

Ya karba yana jijjiga kai, cikin ranshi yana fadin "na zata ai babu komai a cikinsu sai hirar soyayya mara kan gado,  amma dai ba a kin ta mutum" yayi mata godiya sannan yayi musu sallama zai wice don yaga dare yana shirin yi masa. 

Lokacin DA ya iso gidan ya tarar da yara a falon suna ta kallo, amma yana shiga yaran suka fara ficewa. Domin tun ranar da yayi musu barin makauniya suke tsoronsa. Ya tsaya daga bakin kofar rike da labule yana kurawa ma'u kallo da ta kau da kanta gefe tana wasa da yatsan hannunta. 

"Ma'u baki gan ni bane ba? 

Na gan ka mana, sannu da zuwa. Ta fada a fili, a ranta kuwa cewa tayi "me zan yi maka kuma? 

Yayi murmushi don ya san shi mai laifi ne a gurinta ya karasa kusa da ita, ya mika mata ledar dake hannunsa. "Karbi wannan ledar inji aunty Hafsat yace ki yi ya karantawa har ki gama da su cika"

Ta leka cikin ledar ya waro ido "duk wannan sai kace wata jaka, na dai karanta wasu kawai"

"Duk yadda kika gani haka zaki yi. Me kika dafa ne yau a gidan? 

Dan wake mana

Dan wake ma'u a wannan daren? Ya tambaye ta da damuwa. "Babu kyau ne cinsa da dare yaya? Ta mai da masa da tambayarsa. 

"A'a ban ce ba, zubo min amma kadan" 

Ta mike ta nufi kicin din, ya dafa kai cikin zuciyarsa yana addu'ar ALLAH ya sanya ma'un ta sauya sanadin karance-karancen kamar yadda anti Hafsat ya fada masa. 

                     ***

Washe gari bayan ya fita aiki tayi shiru tunani duk ya cika ranta domin babu yaron da ya shigo mata, kusan kowa yana makaranta. Tunanin kawayenta ya dinga fado mata a rai, tana tina irin rayuwar da suka yi a baya. "Yaya suke yanzu? Ta tambayi kanta a cikin zuciyarta. Idonta ne ya ciko da kwalla damuwa fal a cikin ranta. 

Can sai littattafan da yayan nata ya kawo mata suka fado mata. Ta mike da sauri ta nufi daki ta dauko su, daya bayan daya dakyar ta zabi daya daga cikinsu ta haye kujera ta fara karantawa. Wasa-wasa dai littafi ya mata dadi har ta kasa ajiyewa. 

Koda 'yan hirar nata suka zo mata yau bata kula su ba, ko abincin rana bata ci ba, don bata iya tashi ya girka ba balle wanke-wanke ko shara, sai da taga yayan nata yana gab DA dawowa sannan ta mike ta fara gyara gidan. 

Soyayyar jaruman littafin ta burge ta kuma ta matukar kayatar da ita, domin har sun yi aure sun fara gudanar da rayuwar aure. Nan gurin kam ta jima shi ma tana tunani, wannan shi ne aure kenan? 

Itace irin hirar da take ji siniyoyi suna yi a makarantarsu, har yayan nata ya tadda ta bayan sallar magriba tana ta karatun. Yayi murmushi ganin yadda ta gwaggwafe ya kula bata san ya biya ba ma. Yayi gyaran murya, ta mike da sauri tana yi masa sannu da zuwa. "Yaya aka yi kanwata, da dadi kenan littafin? 

"Da dadi yaya, ka yi wanka kaci abinci na baka labari, labarin akwai dadi WALLAHI"

Ya kada kai ya wuce. Yana cin abinci tana bashi labarin littafin da take karantawa. Ranshi yayi wasai domin ta fara sakar masa jiki, kuma ya gano karatun zai rage mata kewa da kadaicin makaranta. Haka yayi ta jin labarin yana kada kai. Kwanaki kusan uku kullum idan ya dawo daga aiki da labarin da zata bashi. 

Yau ya dawo ransa a cunkushe, domin yana daga cikin wadanda Alhaji Nura Kwangila ya sanya a tafiya legas, dukkan abinda zai nisantashi da ummansa da ma'u baya kaunarshi, domin kullum da safe kafin ya tafi aiki sai ya biya duk sammakon da yake yi, ita kanta umma har ta saba, don haka ko da ta idar da sallar asuba bata komawa bacci sai ta cigaba da yin lazimi har sai dan nata ya iso gidan sun gaisa sannan ta koma bacci ko kuma ta tashi ta kama aikace-aikacen gidan. 

Yau ma'un tana ta bashi labarin amma sam hankalinsa bai tare da ita, har ta gano wani yana damunsa tace "yayana ko baka da lafiya ne? Da sauri ya dago kai ya dubeta "eh bana jin dadi ne ma'u" 

Gaba daya yanayinta ya sauya zuwa damuwa ta mike "sannu yayana me zan kawo maka? 

"Kwantar da hankalinki na sha magani ma, ina son dai naje gurin umma ne yanzu" "amman dai da ni zaka je ko? Ta katse shi cikin hanzari. Da sauri yace "A'a ni kadai zan je"

"ALLAH yaya tsoro nake ji"

Yayi dan tunani yana son zuwa da ita amman ya san zuwa da ita din zai sanya su kasa samun nutsuwa, ganin ba shi da mafita sai ya dube ta yace "bari na kira miki a'ilon gidan kasa ku yi kallo, kin yarda? Da sauri tace "eh na yarda kirata, amma yaya na manta yau fa Hajiya tazo ta kawo maka kaya masu yawa nima haka, kuma tace yana gaisheka, bari na kawo maka kayan"

Ya san kowacce Hajiya ce, Hajiya aminansa ce mai sonshi, da sauri yace "kinga barshi sai na dawo tukunna, bari na kirawo miki ita" ya fice da sauri. 

*

*

*

Alherin ALLAH ya kai miki Fauzanmu.

A can gidan umma ta shiga damuwa da jin an tura ahmad legas har tsawon watanni uku, har sai da fuskarta ta nuna hakan a fili. Tace "babu kuma wani abu da za a yi akai din dole sai kaje? Su ba su da tausayi ne ba su san kana da iyali ba? 

Malam yayi murmushi a fili yace "wai yaushe zaki yaye ahmad ne dije? Abin ya basu dariya ita da Ahmad din gaba daya, tace au haka ma zaka ce malam? Baka tunanin nisan da zai yi? 

Meye Abin nisa ga Namiji don ya tafi legas, yanzu idan ya samu aiki a can ba zaki bari yayi ba kenan? 

Tayi ajiyar zuciya "in sha ALLAH ko zai samu aiki a nan zai samu, malam ka dinga yin irin tunanina mana" 

"Ai tunanin kowa daban ne, na dai san ba za a cinye miki shi a can ba, yanda yaje guda haka zai dawo guda, ki yi masa addu'a da sanya albarka kawai"

Ta kada kai "shike nan ALLAH ya tsare yanzu yaushe ne tafiyar? 

Ahmad ya gyara zama "wajen jibi suka ce insha ALLAHU, ina tunanin kawo ma'u gidan ma gobe zan yi kafin na dawo"

"Gidan kuma a kan me? Malam ya katse shi da sauri. "A'a hakan ba zai iyu ba, ka barta a dakinta ta saba da aure. Yanzu ta zama matar aure dole ta koyi juriya irin ta mace mai aure"

Yayi dan jimkamar ba zai yi magana ba, sai ya daure yace "gidan zai yi mata girma ne, gashi tana dan tsoro kuma akwai kuruciya har yanzu tare da ita, ina ganin kamar zamanta a nan zai fi tunda kwanakin da yawa. 

Umma kam tana bayan ra'ayin Ahmad amma ta gaza cewa komai, don kada malam yayi zaton hada baki suka yi. Amma a cikin ranta tana addu'ar ALLAH ya sanya ya amince din, hakan ne kadai mafita. 

Malam yayi jim yace "shi kenan tunda kana ganin hakan ne mafita, amma da ace tana da karamar kanwa da ita za a kai mata ta zauna har ka dawo"

Cikin zolaya umma tace "ko za a kai mata amina? 

"Ai ba kanwarta bace yayarta ce, kuma idan taje gidan shiririta da shashanci za a yi tayi" 

_ko kuma ta bata min tarbiyyar ma:u ba_ ahmad ya ayyana hakan a cikin ransa, don sai da gabansa ya fadi da yaji maganar da farko, dukkan abinda zai hada su da da iyakinsu sam bai kaunarsa. 

Bai jima a gidan ba yayi sallama da su, domin hankalinsa yana kan ma'u da ya baro, don ma akwai 'yan kallo a gidan ya baro su, don haka ya tada baur dinsa ya nufi gidan. 

Yana isa ya hango kofar gidan an sakayo ta sai dai gurin bakikkirin kasancewar an dauke wutar nepa. Ya kafe babur din a gefe ya sauka domin ya tura kofar ya shiga ya tabbatar babu wani abu akan hanya a cikin soron. 

Sai DA ya isa cikin soron ya fara kokarin kunna 'yar karamar tocilan din dake hannunsa, daidai lokacin yaji wata uwar kara. 

Ya rude ya fara kallon inda karar ke fitowa, a cikin soron ne daga gefe, kuma muryar ma'un ce. Cikin sauri yace "ke mene ne ma'u? Nine Ahmad"

Tocilan din dake hannunsa wacce ke kokarin kunnawa ta fadi saboda damkar da tayi masa tana shisshikar kuka kamar zata shide. 

Cikin firgici yace "ke mene ne ya faru? 

Tana kankame a jikinsa take fadin "WALLAHI kamar tafiya ake yi a cikin gidan na kasa zama"

Ina a'ilon take?  Sai ya fashe da kuka "ana dauke wuta kaninta sale yazo ya kirata, nayi ta magiyar ta tsaya amma taki, tace wai dukanta za a yi, shi ne na buya a bayan gado, sai na dinga jin tafiya shine na gudo na dawo soro na boye" cikin kuka take bayanin ya kasa cewa komai, domin rikon data yi masa ta saukar masa da kasala da wani irin shauki dakyar ya dake yace "shike nan sake ni na shigo da babur dina babu komai tsorata kawai kika yi"

Ta ki sakinsa ta kuma ki yin magana har lokacin jikinta yana rawa, ya kara kwantar da murya. "Bari na dauko tocilan din" ta dan sake shi amma tana gabansa ya sunkuya ya fara laluben cocilan din har ya samu ya kunnata ya haska fuskarta. 

Dariya ta kama shi gani tayi miyau da majina, ya kau da kai yana dariya. "Ho ma'u! Halinki sai ke. Bari na shigo da babur din to"

Ta bishi da sauri a baya. Ya waigo. "Ina kuma zaki?"

"Ni fa tsoro nake ji, ALLAH kuwa yaya" 

Ya mika mata tocin. "Shikenn amshi tocin ki rike bari na shigo da shi" haka ta tsaya ba don ta so ba, har ya shigo da babur din ya shige gaba tana biye da shiba baya suna shiga aka kawo wuta, ya kalle ta yana rike da babur din har yanzu yana mata dariya. "To gashi babu komai a cikin gidan, matsoraciya kawai"

Ita dai bata ce komai ba har ya kafe babur din ya dauki buta ya nufi bandaki sai ta tashi da sauri har da dan gudu-gudunta, ya waigo da sauri "malama bandakin zaki bini kuma? 

"A'a" ta fada da sauri, ya kuma fashewa da dariya. "Kinga don ALLAH ki kwantar da hankalinki ki yi ta addu'a babu komai, bari na fito"

Da haka ya samu ya shiga bandakin yana cigaba da dariya a zuciyarsa. 

Daren ranar tana gado shi yana kasa a kwance, ta kudundune kamar za a shigo a dauke ta. Tana kwanciya kuma bacci ya dauke ta, ya dinga kallonta yana dariya. Ma'u akwai kuruciya da shiririta. Yana son yayi maganar tafiyarsa da ita amma yanda take a firgicen nan ya san ba zai sami komai a gare ta ba don haka ya kyale ta. 

Da safe bai jima da fita ba ya dawo, domin manajan gidan man yace su dawo gida kowa yayi shiri gobe tafiya. Sannan ya dan basu kudaden da kowa zai barwa iyalinsa. 

Ma'u an mike akan kujera ana ta karatun, ALLAH ya sanya ta kammala aikinta gaba daya. Ta jiyo sallamarsa ta dago da mamaki tana kallon kofar dakin kafin ta mike da sauri ta leko, shi ne din kuwa. Da mamaki tace "yaya Ahmad yau har ka dawo da wuri haka?"

Ya kada kai 'ban yi aiki bane na dawo na yi shirin tafiya ne" 'tafiya kuma? Ta tambaye shi da sauri. Kin ga shiga ciki mu zauna nayi miki bayani" babu musu ta koma ta zauna shi ma ya sami guri ya zauna ya fara yi mata bayanin dalilin tafiyar har ya kai karshen bayanin. 

Ta yi shiru da damuwa kamar zata fasa kuka. "Amman yaya ba zan iya zama ni kadai a gidan nan ba, ka tafi da ni can din don ALLAH"

Ya kada kai. "A'a ba zan je da ke ba, a nan zaki zauna ke fa matar aure ce, bai kamata ki dinga yawo ko ina ba, abinda ba wani jimawa zanyi ba, da rana sai kiyi ta wasa da su a'ilo, idan kuma dare yayi sai ki kulle gidanki ki sa sakata babu wanda zai shigo ai"

Ta dafe kirji "na shiga uku! Don ALLAH ka yi hakuri WALLAHI ba zan iya kwana ni kadai ba, sai dai idan ka yarda na dinga zuwa gidan su mairon gidan kasa na kwana"

Ya bata ran wasa. "Gidan kuma fa ya kwana shi kadai ha kowa? Ban yarda ba, gaskiya dole ki zauna ke daya."

Ta yi shiru ta rasa me ma zata ce amman dai idonta ya fara zubo da hawaye. Da sauri ya mike yana fadin. 

"Lalala! Kada ki yi kuka 'yar amaryata tsokanarki nake yi, tashi ma shirya kayanki mu tafi  gidansu umma a can zaki zauna"

Ta mike ta daka wani uban tsalle tana ihu. Ya bude baki yana kallonta "lallai yarinya zaki ja a fasa" ta gimtse murnar "yi hakuri yaya ma daina, bari naje naga fara hada kayan"

Ko a jikinta bata jin komai akan tafiyarsa don farin ciki, domin damar komawarta ga ummanta tafi komai yi mata dadi. 

Yana kallonta ta fice, ya koma ya fada kujera ya lumshe idanunsa, bai son rabuwa da matarshi a yanzu, zaman da suka yi da ita na watannin nan ya shaku da ita fiye da tsammaninsa, ko babu komai yakan so sokwancinta don ya dinga cin dariya kawai, 

A motar haya taxi suka tafi, domin kayan DA yayi wa siyayya na kayan abinci da kuma kayan sawar ma'u suna da yawa. 

Ma'u kuwa murna take ta faman yi kamar zata shide don dadi.  Shi dai kallonta kawai yake yi ransa babu dadi. 

A can gidan su umma ma haka ta dinga murna, tana jin kamar za a sanyata a gidan aljanna, umma tana kallonta tana murmushi, shi kuma ji yake kamar kada ya tafi. 

A nan yaci abinci har wajen karfe goma bai bar gidan ba gidan ba sai da malam ya masa magana. "Ahmad ya kamata kaje ka kwanta haka, domin ka sami damar tashi da wuri tunda kace sammako zaka yi" 

Yayi shiru da damuwa sai yake ji kamar ya rabu da su kenan har abada. Faduwar gabanshi ta karu, idonshi ya taru da kwallah. 

Malam yayi murmushi na son basar dashi yace "haba Ahmadu sai kace wani karamin yaro, don ALLAH ka kwantar da hankalinka." 

Sai a lokacin jikin ma'un yayi sanyi, ta zubawa ahmad ido wanda kansa ke kasa. Ita kanta umma kau da kai tayi gefe don bata son ganin fuskar dan nata. 

Cikin rawar baki ahmad yace "baba naji gabana yana ta faduwa ina zaton babu alkhairi a tafiyar nan tawa gwara ma na fasa na samu wani aikin"

"Kul na kuma jin wannan maganar Ahmadu. Tun ranar da ka fada min maganar tafiyar na sanar da 'yan uwanka muka yi ta addu'a. Sai kuma da aski yazo gaban goshi sannan zaka ce ka fasa? Ban amince da hakan ba sam, kaje ka yiwa mamanka Hajiya Amina sallama tukunna. 

"Naje daga can muka yo nan. Tace tana gaishe ku"

"Muna amsawa, maza tashi ka wuce"

Ya mike yana kallon ummansa har lokacin kanta yana kallon wani sashi yace "umma zan wuce" sai a lokacin ta waigo idonta ya cika da kwalla yace "ALLAH ya kiyaye hanya. Ka kula da kanka Ahmad, ka kula da addininka da matsayinka na musulmi a duk inda ka tsinci kanka. ALLAH yayi maka albarka"

Kalmarta ta karshe tafi komai dadi a gareshi. Yanzu da a gidan marayu ya tashi waye zai dinga sanya masa albarka kamar haka? Yayi kokarin goge kwallar da ta zubo masa yana fadin "amin umma na gode, baba na tafi"

"ALLAH ya tsare ya kiyaye hanya, ma dinga gaisawa ko a wayar yayanku ne"

Ma'u tana zaune tamkar an dasa ta gaba daya murnarta ta koma ciki, sai zare ido take yi. Sai yanzu take jin ciwon tafiyar yayan nata. Kalamanshi sun sanyayar mata da jiki har kwalla ya ciko idanunta. Ummanta ta dubeta tace "ba zaki je ku yi sallama ba ne? 

Ta kalle shi DA sauri, maganar ummanta ta sanya ta mikewa da sauri babu shiri don bin bayan ahmad da ya fice da sauri yana goge idonsa. 

Cikin gaggawa ta bishi don ganin ya nufi soro kai tsaye da sauri. 

"Yaya ahmad!" Ta kwalla masa kira sanda ta iso soron taga zai fice. Ya tsaya gami da waigowa ya kalleta. "Ma'u yaya aka yi ne? Cikin dakiya da kokarin boye damuwa yake maganar. "Yaya bamu yi sallama ba zaka tafi, naga kamar ranka ya baci. Don ALLAH ka yi hakuri idan nayi maka laifi"

Yayi murmushi da jin dadi. Lallai ma'unsa ta fara samun hankali DA nutsuwa. Ya isa kusa da ita ya riko hannunta yana jin kamar ya rungumo ta jikinsa, amma gudun abinda zai faru ya sanya ya dake, cikin dakiyar zuciya yace "ma'u baki yi min komai ba, amma ina jin kewa na kadaicin rabuwa da ku. Na ga ke kamar murna kike yi domin kin dawo gidansu umman ko? 

Ta sunkuyar da kai kunya ta rufe ta, amma sai ta girgiza kanta alamar a'a ba haka ba ne. Ya kura mata ido cikin hasken da ya ratso soron yana cigaba da magana. "Ki dinga min addu'a ma'u, naso kafin na tafi ma na sai miki waya ko gaisawa mu dinga yi, amman ba ni da kudi, kudin da na samu na yiwa umma siyayya na sanya miki wasu kudin cikin kayanki, idan kina bukatar wani abu ki dinga siya, kada ki tambayi umma ko baba kin ji ko"

Ya janye hannunsa daga cikin nata yana dan ja da baya yace 'sai na dawo ma'una' ya juya da sauri ya fice. Ma'u ta kurawa kofar ido kamar ta bishi. 

Sai a yanzu take jin kaunar mijin nata, can a waje ta jiyo muryarsa suna gaisawa da Musa har sun dan tsaya suna hira ma. Tayi tsaye tana sauraron muryarsa. Sun jima suna tattaunawa sannan suka yi sallama. Haka ta koma gidan salo-salo babu kwari balle karsashi a jikinta. Sanda ta isa dakin sai ta tadda babanta tuni ya tafi dakinshi, ummanta tana can da alama hirarsu suke yi ma. Ta nufi gadon da take mayatar kauna da mafarki ta kwanta, ta nannade jikinta ta lumshe ido, a hankali irin hirarrakin da suke yi ita da yayanta kafin su kwanta bacci suka dinga fado mata, sai ga idonta ya kekashe ta kasa yin barci har dare ya fara rabawa. 

Ummanta ta dawo ta kwanta a gabanta, sai dai lumshe ido kawai tayi har bacci ya dauke umman ma. 

Tana ta ayyanawa a ranta ko wane hali yayan nata ke ciki yanzu, ko ya kwanta a kan gadon ko a kan leda ya kwanta? Dakyar dai bacci ya lallabo ya saceta tana cikin tunane-tunanen yayan nata. 

Da safe gidan nasu cike yake da yayyanta dakan shigo su gai da iyayansu kafin su wuce gurin aiki. Yawanci sai sun ci dumame na gado a gidan sannan suke tafiya. Hakan ya sanya ta dan ji dadi, nan aka yi ta hira da cafta sannan suka watse. 

Shi ma malam ya nufi kasuwa, ummanta ta mike yace "maza ta tashi ta fara gyaran gida" haka nan ta wuni suku-suku babu walwala a tattare da ita, ga shi yini tayi yin aiki, sai can yamma ta samu kanta a hannun umma, ta dauko littafi ta fara karantawa. Wannan ya dan rage mata damuwa. 

*

*

Alherin ALLAH ya kai miki Fauzanmu.

Ga su ahmad sai dare suka sami isa garin legas. Kai tsaye gidan da za su sauka suka isa, da yake a motar kamfaninsu suka tafi. Gida ne irin jinin legas amman babu laifi yana dw kyau. Kowa da dakinsa daban aka ba shi. Dakyar suka iya cin dan abinci suka kwanta baccin gajiya. 

Washe gari da safe kuma aka kwashe su a motar aka kaisu sabon gidan man mai suna 'YAN LRMAN PETROLEUM & 10 dayake duk sunan gidajen man nasa daya ne. 

Sun tarar da ma'aikatan gurin wanda a ranar zasu fara aiki, babban gidan kai ya gina wanda yafi na can, kasancewar shi kadai ne da shi a legas kuma na farko a jahohin kudu, dayake yana da kishin jama'arsa HAUSAWA kusan kaso sittin na ginin duk Hausawa ne sai sauran yarbawa. 

Basu sha wahalar fara aikin ba, kasancewar an rage kudin litar da kaso biyu (2%)  cikin dari (100%)  saboda gidan man sabo ne. Hakan ya sanya aka yi ta samun masu siya. 

A wannan rana dakyar Ahmad ya samu dan lokacin yin tunanin ummanshi da ma'unsa, kodayake ma lokacin da yana aikin ma yakan tuno su jefi-jefi, kuma a duk yayin da ya tuno da su sai yayi murmushi. 

                     ***

Kwanaki suka yi ta zuwa suna wucewa zuciyoyi na kara shiga cikin damuwa. A wannan lokaci ma'un ta fara fahimtar meye aure, meye miji, domin tayi nisa cikin karance-karancen, sannan umma ta ajiye kunya tana tayi mata bayanin meye aure, me ya kunsa, mene ne alfanunsa. Wannan yake sanyawa tana kara son mijinta, idan tayi kwance a gado sai tayi ta tunaninsa, burinta bai wuce ya dawo ba, musamman lokacin da Hajiya amina ta tadda ta tana karatun littafi ta siyo mata jaka guda tace a yi ta yi. A nan ma ta samu abubuwan karuwa kwarai da gaske. 

Takaicinta daya tunda ahmad ya tafi bata taba jin koda muryarsa ba, kullum sai dai yaya auwal ko yaya sani ya zo yana basu labarin yace sun yi waya da shi sun gaisa. 

Tana son tace a bata shi idan ya kira amman ba zata iya ba sam, su kuma sun kasa yin karar su bata din. 

A haka har wata har watanni biyar suka cika, zuwa lokacin ma'un ta koyi abubuwa masu dama, ta kara girma ta cika ta zama budurwa domin ta cika Shekaru sha shida kenan, ga shi kullum umma sai ta bata kunun daka irin na mutanen Niger 🇳🇪 da tukudi tun bata son sha har ya Zame mata jiki, dukkan halittarta ta kammala fitowa ta zama cikakkiyar mace. 

Idan ta tuno abin da tayi wa mijinta a baya sai tayi ta dariya tana ganin wautarta. 

Gaskiya Ahmad yayi kokari tsawon shekara da wata bakwai ya zauna da ita a gidansa bai yi mata komai ba. Ta tabbar yayan nata yana matukar kaunarta a yanzu. Sai dai abun dake dmunta bai wuce rashin dawowarsa ba a yanzu, kullum sai umma tayi mita, domin ita kanta ta gaji, amma yaya auwal yace har yanzu ba a basu damar dawowa ba ne. 

Sai dai duk karshen wata yana yi musu aike da ta akawun (account) yaya auwal, kadan yake daukar kudin ya aiko sauran. 

Wannan abun shine yake farantawa malam Sulaiman rai kwarai da gaske, domin a yanzu KO bai fita kasuwa ba bai rasa abinda zai sanya a bakinsa darajar 'yayansa. Kowanne a cikin yaran nasa yana yin iyakacin karfinsa sabanin dan uwansa da yake cikin damuwa da wahala, domin dan nasa guda daya ne tal, Musa ba kuma wani karatu mai zurfi yayi ba, don haka albashin nasa bai wadatar dasu, musamman yadda lami ta dora dukkan burikanta akan kudin nasa ita da diyanta. 

Kafin wata ya kare lami har bashi take ci, ya kasa tsinana komai domin albashin malami na firamare ba wani yawan kirki ne da shi ba. 

                         ***

INA LABARIN MUTANEN LAGOS? 

Ahmad yana cikin tsananin damuwa da takura saboda rashin iyalinsa da iyayensa. A yadda Alhaji Nura yayi musu alkawari watanni uku zasu yi, amma ga shi har sun shiga wata na shida, kuma watan yana neman karewa ba a ce musu komai ba. 

Hankalinsa duk ya tashi har ya rasa abinda zai ce a gayawa ummansa da ma'unsa, amman dai ya san suna cikin damuwa kwarai da gaske. 

Lokacin da suka cika watanni bakwai ya gama fusta, bai jin komai bayan ya isa ga ahalinsa, don haka lokacin da Alhaji Nura ya iso garin don ya duba yadda abubuwa suke tafiya, ahmad yaji kamar dukkan matsalarsa ta kare, don haka lokacin ya zauna mitin da su ya kuduri aniyar fadin abindake ransa. 

Bayan yayi yabo da jin dadi akan yadda aka samu cigaba da abin da ake bukata ga gidan man, yayi musu albishir da samun albashi mai tsoka, murna da jin dadi ya cika su, amma banda ahmad, domin yawancin wadanda suka taho kamar ba su damu da iyalinsu ba, da yawansu sun saki jikinsu suna ta mu'amalarsu har da masu ajiye daduro ma. 

Bayan Alhaji Nura ya gama bayaninsa ahmad ya daga hannu yana fadin"idan yallabai ya ba ni dama ina da maganar da nake son yi"

Gaba daya kallo ya koma gurinsa, abokinsa Isuhu Harka ya dan zungure shi alamar kada yayi magana, domin ya san abinda zai ce, saboda kullum sai yayi musu korafi amman ahmad bai kula da shi ba. 

Alhaji ya kada kai "kana da damar yin magana ahmad" sai ya mike tsaye ya fara koro bayani. "Yallabai kamar yadda aka fada a baya kafin mu zo garin nan, kace watanni uku kacal zamu yi amman ga shi yanzu har mun shiga wata na bakwai, kuma watan yan gab da karewa amma babu labarin tafiya gidan, shine nake son a yi mana bayanin yadda abun yake..."

"Rufe mana baki mara kunya, kai kadai kake da iyali ko bakin magana? Baka ganin wasu neman aikin suke yi ido rufe" manajan gidan man ya fadi haka bayan ya katse shi cikin tsananin bacin rai da masifa. 

Ahmad yace "haka ne amman ka san babu wanda ya isa ya ba wani aiki idan ba ALLAH ya kaddara ya amince ba. Ina ji a jikina aikin da nake yi yana cikin kaddarata, su kuma wadanda basu samu haka aka rubuta a littafin kaddararsu, don haka zaka iya yanke kowanne hukunci akaina" babu tsoro balle fargaba ahmad ya sake fadar maganganunsa. 

Manajan ya kara fusata da jin maganganun da Ahmad ya fada masa ba tare DA shakkarsa  ko fargaba ba. Gurin kowa yayi tsuru-tsuru cike da tsoro musamman Isuhu abokin ahmad. Manaja ya nuna ahmad da dan yatsa cikin fushi da fusata "kai kada ka sake kayi min rashin kunya, daman na ga take-takenka dan matsiyacin ba za..."

"Kai manaja dakata!" Alhaji Nura Kwangila ya doka masa tsawa. 

Jikin manaja ya dauki rawa, ya guntse bakinsa da sauri, domin yau dai asirinsa ya tony. Duk yanda ya so ya kare abun ya faskara. 

Alhaji Nura yana huci ya kalli ma'aikatan yace "a cikinku waye ya samu manaja da maganar yana son a barshi anan idan har za a dinga bashi alawus din da zai rinka aikawa iyalinsa?

   Kowa yayi shiru ana kallon-kallo. Manaja ya fara hada gumi, ji yake kamar kasa ya tsage ya shige cikinta saboda tsananin kunya. 

Alhaji Nura kwangila ya bisu da kallo daya bayan daya yace "BABU?" suka yi shiru wanda ya tabbatar masa da babu din kenan. Ya kada kai cikin takaici. "Na yi matukar bakin ciki da manaja ya aikata wannan zaluncin da sunana. Tun lokacin da kuka cika wata uku na same shi da maganar komawa ga iyalinku. Idan kuma akwai wanda yake da bukatar zama a nan legas ya ci gaba da zamansa, amma sai mutumin nan yace min ai duk kun ce a nan zaku zauna indai za a dinga ba ku alawus kuna turawa iyalinku. 

Nace ya ware wasu kudi ya dinga baku dukkan sati, ashe karya ce ya shirga min ba haka bane gaskiyar al'amari. 

Na ji dadin wannan magana da kayi ahmad ina son mutum irinka da baya tsoron fadar gaskiya duk dacinta a ko ina yake. 

Kai kuma manaja ka tafi gida na dakatar da kai tsawon wata uku babu albashi, mataimakinka zai maye gurbinka. Kuma dukkan mai bukatar tafiya gidan sai ya fara shiri cikin satin nan sai ku wuce. Sannan albashinku yana nan kamar yadda na gaya muku da karin da nayi muku. Na gode."

Manaja ya dafe kai DA tsananin tashin hankali, dakatawar watanni uku babu albashi da me zai dinga ciyar da iyalinsa har wannan lokaci balle kuma kudin da zai nemi mata, domin dukkan abinda yake samu jikin matan banza yake karewa. 

Bayan sanin halin babban manaja da ya roke shi arziki akan yayi hakuri, to ya san ko sauraransa na ba zai yi ba. 

Ahmad kam yafi kowa farin ciki, sai ga shi ya fara shirya jakarsa, domin babu komai acikin sai tsarabar kayan ma'u, dukkan abun da ya gani irin na mata ya ba shi sha'awa in dai bai fi karginsa ba sai ya siya mata. 

Isuhu kam yana ta zolayarshi akan yanda yayi magana ga babban manaja babu tsoro, mutumin da kowa yake tsoro fa  shakkarsa. 

Ahmad bai sanar da kowa zai komo cikin satin ba, domin yana son yayi musu bazata ne kawai. 

       ***

Ranar asabar da dare suka bar birnin legas, mutum daya suka bari wanda yace shi yafi son aiki a nan legas. Ba su yi mamaki ha domin kowa ya san Magaji Abusa da bin matan tsiya, da shaye-shaye zai fi jin dadin zaman kurmi fiye da arewa. 

Wajen karfe Tara da rabi na safe suka iso garin Kano. Motarsu tana tsayawa yaji wani farin ciki ya cika shi, a ranshi umma da ma'unshi kawai yake son gani. Amman kuma yaji ya fi dacewa ya fara zuwa gidan Hajiya Amina domin idan ya shantake a gidan umma ba zai iya zuwa can da wuri ba. Idan kuma ta ji ya san zai sha fada, don haka daga nan tasha can ya nufa da lodin kayansa. 

Ta sha mamaki da ta ganshi, dadi ya cikata ta mike yace "Ahmadu kai ne haka babu sanarwa? Jiya ma can gidanku na yini, koda wasa ban ji sun ce zaka dawo ba"

Ya yi murmushi da jin dadin ganinta cikin koshin lafiya yace "mama so nake na ba ku mamaki, tunda an yi ta sanya lokaci amman bana zuwa sai yanzu ALLAH ya nufa"

"Kaga zauna ka sha ruwa ka karya tukunna"

Bai yi musu ba ya zauna ya kawo masa abinci da abin sha yaci ya koshi, suka dan taba hira. Ta so ya kai shi gidan ma da kanta sai dai bakin da tayi ya sa ta fasa, sai dai ta dauko kudin mota ta bashi, dariya ta Kama shi yace "haba mama sai kace wani karamin yaro, ai yanzu ina da kudina"

Ta bata rai "ban son sakarci, ka amsa mana nace"

Ya zura hannu ya zari naira ashirin yace "wannan ta isa na nemi albarka da ita mama, na gode"

Ya rataya jakarsa ya nufi fita. Ta bishi da kallo tana murmushi. 

Sai da ta dawo dakin ne ma tana yiwa bakinta magana ta hango jakar ledar da ya bar mata babba mai kyau, ta isa da sauri ta buda, leshi ne mai kyau da takalmi da turarruka, ta kada kai da jin dadi tace

"Ahmadu ke nan, babu dama"

*

Alherin ALLAH ya kai miki Fauzanmu.

Yana kokarin shigowa gidan ya ci karo DA Amina kanwar raliya. Taci kwalliya duk tayi bilicin ta koma kamar wata karuwa. Gabansa ya yanke ya fadi, domin kamanninta da kallonta sun tuno masa da raliya ne, gaba daya ta koma kamar raliya, cikin rawar baki tace masa, "yaya Ahmad sannu da zuwa"

Ba tare DA ya kalle ta ba ya amsa mata da "yauwa" ya shige ciki da saurinsa ta bishi da kallo DA mamaki baki bude, gaba daya ya sauya yayi haske yayi kyau kamar ba shi ba, sai ta koma ciki da sauri domin ta bawa babarta labari, ita da kullum take addu'ar ALLAH ya sanya jirgin kasa ko mota ta taka shi ya mutu, ko 'yan fashi su tare shi sun harbe shi domin ta fara kishi da ganin yadda ma'un take komawa kullum, kuma a gidan ba a da magana sai ta ahmad. Sai kace shi kadai ne DA a duniya. 

"Lami! Lami!!" Ta shiga da gudu tana kiranta. Lami ta fito daga cikin daki da sauri tana kallonta. "Yaya dai, lafiya na gan ki kin shigo agigice kamar an koro ki?"

"Lami Ahmad ya dawo" wanne ahmad kuma? Lami ta tambaya da sauri don bata fatan taji ahmad din gidan ne. "Ahmad din gidan baba Sulaiman mana, kin ga yanda ya zama kuwa, kuma da wasu manyan jakunkuna WALLAHI shikenan sun gama yin arziki lami kin ga girman jakar jikinsa kuwa? 

"Oh ni lami dukkan addu'ar da na yi ta tashi a banza kenan sai da yaron nan ya dawo amman muje zuwa dai wai mahaukaci ya hau kura. 

Ma'u tana durkushe tana wanke-wanke da T. Shirt a jikina da dogon siket ta daura kanta da dankwali tana 'yar wakarta ta jiyo sallamar ahmad. Ta daga kai da sauri da mamaki sai ta fasa ihu da jin dadi tana fadin "Yaya ahmad da gaske kai ne don ALLAH?  Ta wurgar da kwanon dake hannunta ta nufe shi da gudu ta kankame shi tana ihu. 

Umma dake kicin tana kokarin dora sanwar rana, ta jiyo ihu ta fito da sauri ta leko. Dadi da mamaki ya cikata, tayi wurgi da ashanar dake hannunta tana fadin "ahmad kaine da tsakiyar ranar nan haka? Ke sake shi mana kin bi kin kankame shi kamar zaki kada shi"

Kunya ta kama Ma'u ta sake shi da sauri, shi kam ji yayi kamar su dauwama a haka. Amman dai ya dake ya ajiye jakar hannunsa da sauri ya isa ga ummanshi ya durkusa yana gaishe ta. Umma ta dinga kallonsa cikin farin ciki da jin dadi tana amsawa. Ji take kamar ta goya shi a bayanta don dadi. 

Ma'u kuwa ta yi tsaye tana ta kallonsu yayan nata ya canja mata gaba daya. 

 Yini aka a cikin hidima da murnar dawowar ahmad. Su Ma'u kuwa an kule a cikin daki sai aikin hada kaya take yi. Gaba daya gidan umman DA take doki a baya yanzu ya isheta domin shagwabar da take yiwa umma da yanzu ta daina, kuma tana son gwada irin abinda take koya a littafi a gidan mijinta musamman ma girke-girke da ta kware yanzu a kansa. 

Umma ta shigo dakin daukar abu ta hango ma'un ana ta hada kaya dariya taso kwace mata amman ta dake tace "Asma'u mene kike yi haka kuma? 

Babu kunya tace "umma kayana nake hadawa, ko ba yanzu zamu koma bane? Umma ta rike haba da mamaki tana kada kai. "Au har zaman gidan namu ya ishe ki kenan? 

Ma'u ta rufe fuska kunya ta kama ta tana dariya, umma tayi murmushi tace "ai sai ki huta da hada kayan domin ba yau zaku koma ba, sai an je an gyara gidan" ta fice ta barta, murnar Ma'u ta koma ciki ta turo baki gaba. 

Shi kansa ahmad abinda yake bukata kenan, ya koma gida ya kebe da matarsa ko hira su yi, amma yaya ya iya da hukuncin umman nasa dole yayi shirin kwanciya a dakin gwaurayen gidan, amma basu kwanta da wuri ba ana ta shan hira. 

Sassafe kafin kowa ya fito Ma'u ta sallara wankanta, sanda umma ta fito domin dama koko taci karo da ita ana shafa hoda da fesa turare. Umma ta rike baki "na shiga uku Asma'u, ba dai nan shirin tafiya gidan miji kike yi haka da sassafe ba? 

Malam ya dago labule yana kallonsu bayan ya dawo daga masallaci yayi murmushi. "To laifi tayi kenan? Ke fa kike mata gori kullum, yau kuma sai ki damu? 

"Amman dai ta bari a yi karin kumallo ko? 

Shi ma ahmad tun sassafe ya shirya, ya bawa kowa tsarabarsa sai ta matarsa kawai ya bari a cikin jakarsa. 

Ummansa iri daya ya siyo mata da na Hajiya, sai dai na ummansa ya hada mata da wani babban hijab, domin ya san tana son hijab. Shi kuma malam Sulaiman turare mai kamshi da tsada kawai ya samu da takalmi mai kwari. Hatta yaya sani da yaya auwal sai da ya kawo kusu takalma. 

Haka malam jibril ma, ita kanta lami sai da ya kawo mata takalmi kito mai kwari, umma ta hada da lemo da ayaba tace ma'un ta shigar musu da shi. Takaici ya cika Ma'u, yaushe rabon da ta shiga gidansu, amman yaya ta iya, dole taje ta amsa ya nufi gidan. 

                 ***

Su lami suna tsakar gidan, 'yarta amina tana fadin tsefe kitson da tayi mai karin gashi, lami tana gyara mata gashin da ta cire, da alama za a kara yi mata wani DA shi ne. Ma'u ta shigo gidan DA sallamarta mai cike da nutsuwa. Babu wanda ya amsa mata a cikinsu, sai ma binta da suka yi da kallo suna turo baki gaba da nuna tsantsar takaicinsu da ita. 

Ta karasa kusa DA su ta mikawa lami kayan dake hannunta. "Ga shi umma tace a kawo miki tsarabar yaya ahmad ce..."

"Ke ba a koya miki gaisuwa bane mara tarbiyya? 

Ma'u ta murguda baki "mutanen da ba su iya amsa sallama umarnin ALLAH ba ai ba bukata a gaishe su"

Lami ta nuna ta da yatsa tana kada shi. "A Kul dai kika sake kika zage ni, domin na ga take taketakenki kenan, kina ganin kanmu daya dake ko? To auren naki ai mun san da yanda aka yi shi 'yar karoro kawai"

Haushi da takaici ya cika Ma'u da jin abinda lami take fada mata. Zuwa yanzu ta mallaki hankalin kanta, ta san meye kishi da bakin ciki da habaici, ta san magana lami ta gaya mata don haka ta ga gwara ta rama ko ta huce. Don haka ita ma ta dubeta a wulakance tace "zaman auren karoro ya fi yawon ta-zubar"

Tana gama fadin haka ta juya da sauri ta nufi kofar fita. 

Amina ta mike tsaye a fusace tana fadin "ke karamar 'yar iska, ki iya bakinki ki kuma kama kanki, domin naci uwarki a rashin kunya, banza sakarya. Dube ki kina auren wani banza talaka matsiyaci amman kina hurawa mutane anci, da ba a san asalin barbela ba sai tace daga madina take"

"Oho! Ko ma dai meye ai ya fi masu yawo a kwararo an rasa mai tayi balle tayi daraja, 'ya'yan bakin uwa da uba kawai" tana fadin haka tayi waje da sauri. 

Amina ta kara fusata tayi kofar da sauri, lami ta yi hanzarin rikota tana tirjewa da bakin ciki, "ki sake ni don ALLAH lami, yau sai na cu uwar yarinyar nan a gaban uwar tata"

"Amina kada ki jawo min bala'i ko a baya da kuke yi ma ba ki taba samun nasara ba balle yanzu da ta zama DIYAR GATA ki barta zamu rama cikin ruwan sanyi muddin kere na yawo zabo na yawo wata rana dole za a hadu"

Amina ta koma ta zauna tana huci, ba don ta hakura ba sai dai ta tabbatar zata rama wata rana. 

*

Alherin ALLAH ya kai miki Fauzanmu.

Umma da malam suna ta zolayar Ma'u da ahmad da suke ta hada kayansu, suka fice suna dariya. Shatar mota taxi suka dauka har zuwa kofar gidansu. Gidan yayi fututu cike da tsananin kura kamar an yi shekara ba a shiga cikinsa ba, don ma ma'un takan zo duk karshen wata ta gyara shi, ummanta ce ke sanyata yin hakan. 

Ma'u ta cire gyalenta ta sakale shi a jikin igiya ta fara karewa gidan kallo tana tunanin ta ina ya dace ta fara gyaran ne.  Ahmad ya bita da kallo tunda ya dawo yake mamakin irin girma da cikar da ma'un tayi, sai kace yayi shekara rabon shi da ita kamar ha ma'unsa ba. 

Kamar ance ta kalli inda yake ta juya tana fadin "yaya ta ina zan fara ne...? Ta kasa karasa maganar ganin irin kallon da yake yi mata. Ta dauke kanta da sauri, domin ya zuwa yanzu ta sana ma'anar kowanne irin kallo, domin tabkaranta a littafin Nafisa Lili 'Yar Nijar ta fayyace kowanne irin nau'in kallo. 

Shi ma ya dan ji kunya, amma sai ya dake yace "wannan aiki ya fi karginki kr kadai Ma'u, dole sai na taimaka miki, bari ki gani" sai ya fara kokarin cire kayansa shi ma yana ajiyewa a kan igiya, ya rage daga shi sai gajeren wando da singileti. Ta kalle shi da mamaki yaushe rabon da ta ga yayan nata a haka, duk jikinsa ko ina gashi kwance lublub, gabanta ya yanke ya fadi, domin har ta gama fayyace surar mijinta, domin ta gani a littafin Lili mai suna MU SAN KANMU MAZA DA MATA kuma da alama mijinta yana daga cikin maza masu kirar zaki ne. Bai kula da yadda take kallonsa ba ya fara aikinsa. Ta sanya hannu suka ci gaba da yi tare. 

Sai wajen karfe hudu sannan gidan ya dawo hayyacinsa yadda suke bukata, sun yi butu-butu da kura. 

Shi ya fara shiga bandaki yayi wanka bayan ya fito ya sanya kayan DA ya bari a kan igiya, ya fice domin yaje ya siyo musu _Take Away_ saboda yamma tayi babu damar yin girki yanzu. 

Yana fita ita ma Ma'u ta fada wanka, bayan ta fito ne ta fara gyara jikinta da turare masu kamshi, domin umma wannan karon bata yi sanya gurin hada mata kayan kamshi da gyaran jiki ba. Wata kila ta fahimci har lokacin ma'un budurwa ce ita. Kafin kace meye wannan tuni gidan ya dauki wani irin kamshi dadi da tsananin sanyaya zuciya. 

Ta fara duba kayan DA yayan nata ya kawo mata tsaraba, dukkan su kananan kaya ne sai kuma rigunan bacci, sai kuma kayan gyaran gashi da mayuka kala-kala, komai mai kyau me ta san yayan nata Dan gayu ne. Amma bata yi tsammanin ya iya zabe kamar haka ba sai yanzu da idanunta suka gane mata. 

Ta ma rasa wanne kaya ya kamata ta sanya daga cikin kayan DA yayan nata ya kawo mata  tsarabarsu, domin kowanne a cikinsu yana da tsananin kyau. 

Daga karshe dai ruwan idonta ya kare a kan wani dogon siket mai roba, da alama idan aka sanya shi zai kama mutum, zai kama jiki sosai. Rigarsa kuma mai kama jiki ce kwarai da gaske, ruwan hoda ce sai dai akwai zanen fulawoyi ruwan golden a jikinsu. Ko da ta saka kayan sun anshe ta kwarai da gaske. 

Kitson kanta shuku ne don haka ya dace da kwalliyarta, kasancewar tana da gashi tayi dauri da wani gyale, kitsonta ya fito ta tsakiya ya sauka a bayanta. 

Ta sanya wani dogon dankunne wanda shi ma yana cikin kayan da yayanta ya kawo mata a cikin tsaraba. 

Bayan ta gama tsantsara kwalliyarta ta koma falo ta hakimce tana kallonta, domin an kawo wutar nepa a lokacin. 

Sai bayan sallar magriba ahmad ya shigo gidan, domin ya biya ta gurin abokinsa Ishaq sun gaisa sannan yayi yan biye-biyensa dai. 

Bata damu ba bayan kallo da take yi 'yan matan unguwar su A'ilo suna ta shigowa suna gaisawa da murnar dawowarsu. 

Kai tsaye falonsu ya nufa domin can ya jiyo motsinta. 

Bai fita da babur dinsa ba Domin ya san shi ma yana bukatar gyara sai washe gari zai kai shi a duba shi tukunna. 

Haka ya sanya Ma'u bata san ya dawo ba sai da ya shigo da sallamarsa. Ta dago kanta da Sauri ta kalleta shi.  Sai ta mike daga zaunen da take ta nufe shi tana fadin "sannu da zuwa yayana" ta amshi kayan dake hannunsa ta nufi cikin faki domin ta ajiye. Ahmad ya bita DA kallo komai a jikinta juyawa yake yi. Ya bude baki sai kace wani sauna. _Anya kuwa wannan ma'unsa ce ba sauya masa ita aka yi ba?_

Bata san yana yi ba har ya isa ya zauna duk jikinsa yayi sanyi, abinda yake ji game da ita ya dinga dawo masa, ko a can legas yayi fama da irin wannan matsalar, sai dai ya dinga dagewa da yawan addu'a don kada shaidan yayi galaba a kansa. Komai na ma'u ya sauya cikin dan wannan lokaci. 

Koda yake tun kafin ya tafi ya fara fuskantar wasu 'yan sauye-sauye a tare da ita, amman ba su kai na yanzun ba. 

Ta mike ta nufi kicin ya dauko babban faranti ta juye musu abincin da yayo musu take away dinsa ta kawo gabanshi ta ajiye. "Yaya sauko mu ci abinci, ni fa yunwa nake ji" ya sauko yana fadin "nima haka, amman dai a baki zaki bari ni ko 'yar matata? Tayi dariya ta kau da kai, kunya ta rufe ta a zuciyarta cewa tayi "me zai hana na baka na gwada yanda Alhaji Bashir ya yiwa Fauziyya akanka ta cikin littafin SAWUN GIWA"

Amma a fili ba zata iya ba, yayi murmushi ya fara cin abincinsa ya dinga janta da hira yana ba ta labarin abincin ikko, ita ma tana bashi labarin abubuwan da suka faru, wani yayi dariya wani ya bata fuska, a hakahar suka kammala cin abincin. 

Dukkan hankalin ahmad yana kan Ma'u a yau dai yake jin fauriyarsa zata kare, idan bai isa ga matarsa ba komai zai iya faruwa a gare shi. Ita kanta ma'un tana jin wani abu yana yawo akanta duk lokacin. Da ta kalli mijin nata. Domin ta cika tayi dankam babu wata damuwa ko ta kwabo a ranta, amman kowa ya rasa yanda zai iya tunkarar dan uwansa. 

Ma'un ce ta fara duguwa dakin baccinsu ta sanya kayanta, don akwai rigunan bacci kala-kala don haka a ciki ta zabe wata mai kyau ta sanya, duk da dukkan rigunan ana hango komai na mutum idan ya sanya, ita kuma ba zata iya yarda yayanta ya ganta a haka ba, don haka ta haye gado ta kudundune cikin bargo. 

Shi ma bai wani jima a falon ba ya biyo bayanta, sai ya tadda ta a gado a kudundune, ya isa kusa da ita ya zauna a gefen gadon yana fadin "Ma'u sanyi kike ji ne haka? Kin ga bude na gayanda rigar tayi miki kyau, duk kayan da basu yi miki kyau ba sauya su za a yi"

Ta kunshe kai tace "tayi min kyau ma yaya"

"A'a sai na gani da idona, bari na gani" ya fara kokarin janye bargon tana rikewa da 'yar kissa, amman sai da ya cire ya zubawa halittar matarsa ido. _wai da gaske daman haka ma'unsa take?_ 

Ta kara kudundunewa zuciyarta na cigaba da bugawa. Tabbas yau zai abibda take karantawa a cikin littafi zai faru a kanta, duk da bata san a wanne haki yake ba shi mijin nata. 

Jikinta ya bata cewa ya kura mata ido ne, don haka ta kara matse jikinta gabanta yana ci gaba DA faduwa. Yayi wata doguwar ajiyar zuciya ya mike tsaye yace "taso Ma'u"

Tayi shiru bata yi magana ba kuma bata motsa ba, har ya dan juya ya fara tafiya amman sai ya sake waigowa yace "Ma'u kina jina fa, daure tashi kiyo alwala, zan gaya miki abinda zaki yi idan kinyo alwalar"

Ta yunkura kamar kifanya har lokacin jikinta yana nannade ta rike zanin gadon, yana kallonta kada kai yayi murmushi ya fice. Tayi ajiyar zuciya bayan ta hango inuwarsa ya gama ficewa ta dafe kunci, ta kara mai da hannunta ga kirjinta da yake ta bugawa, tayi dan murmushi sannan ta mike ta fito. 

Yana tsakar gidan kusa da bandaki yana daura alwala. Ta rakube tana jiran ya kammala, yayi kamar bai ganta ba yana ganawa sai ya shige falo, sai ta nufi bandakin ta shiga. Ta jima a tsakar gidan bayan ta kammala alwalar gabanta yana faduwa ya kasa shiga dakin. Ta jima tana sakawa da kwancewa. Kukan wata mage da ta zo wucewa ne ya bata tsoro sai ta shige dakin da sauri

Yana zaune a kan sallaya ya tankwashe kafafunsa yayi shiru, amma bakinsa yana dan motsi alamar lazimi yake yi. Ta isa kusa DA shi ta tsaya daga bayansa, yaji alamun shigowarta don haka ya mike da kansa ya dauko hijabin sallarta ya mika mata ba tare da ya kalle ta ba yace "sallah zamu yi raka'a biyu Ma'u" ya shige ba yana kokarin tayar da sallar, ta bi shi a baya ta tayar. 

Bai ja dogayen surori ba yayi sallama ya juyo ya kamo kanta ya fara karanta addu'a

"ALLAHUMMA INNI AS'ALUKA KAIRAHA WA KAIRA MAJA BALTAHA AKAIHIM WA'AZUBIKA SHARRIHA WA SHARRA MA JABALTAHA ALAIHI"

Yayi dan shiru bayan ya gama karanto addu'ar yana kallonta cikin kwantar da murya yace "Ma'u na san kin iya dukkan farillan addini da ya kamata ki sani, ko akwai wani abu da baki sani ba? Ma'u ta girgiza kai kawai, ya sake yin murmushi yace "ai ban gane me kike nufi ba, ki bude baki ki sanar da ni eh ko a'a zaki ce min shi ne zan fahimta kuma har na gamsu"

"Eh na sani" ta fada da sauri. Yace "yauwa na san haka, tashi ki je ki sanya rigar da kika sanya dazu ki kwanta"

Bai jira jin abinda zata ce ba ya mike ya fice ya nufi kicin dinsu, ya duba yayi sa'a akwai kalanzir don haka ya dora ruwan zafi kadan ya dafa shayi a dan karamin kofi ya sanya koren ganyen shayi (Green Lipton) ya shanye karamin kofi sannan ya nufi dakin. 

Yayi sa'a akwai wutar nepa fanka tana kada dakin nasu. 

Yanda ta kwanta dazu yanzu ma haka ta kwanta, ya sanya hannu ya kashe kwan fitilar dake dakin, ya karasa gadon ya kwanta daga gefe daga inda yake yana jin sautin ajiyar zuciyar Ma'u. Ya dan matsa gab da ita har yana dan gogar jikinta, amma bai shafe ta ba sai yace "Ma'u ba ni labarin me da me ya faru bayan tafiyata? Tayi shiru ta kasa magana amma sai dai faduwar gaban nata ya dan ragu. Ya ci gaba DA magana a hankali daidai saitin kunnenta.

 "Tunda kin ji ba ni labari bari na ba ki nawa labarin. Lokacin da aka ce an daura aurena da ke sai nake ga abun kamar wasa, kamar shiririta har na tare da ke bana jin komai a kanki sai kulawa ta kanwata, sannu a hankali damuwa da tunaninki ya fara shiga raina, lokacin da zan tafi legas nayi tsammanin na damu da rabuwa da ke ne, domin sabo da shakuwa da ta kuma shiga tsakaninmu, sai dai bayan naje can na gano kaunarki da soyayyarki ne na gaskiya ya shiga zuciyata..."

Ya dan yi shiru yana murmushi shi daya cikin duhu, wani irin shauki da bakon abu na sake shigarsa. Ya dan kara matsawa jikinta ya kamo hannunta ya rike cikin nasa ya fara wasa da shi. 

"Tsarki da buwaya sun tabbata ga UBANGIJI da yake halittar zuciyoyi ya sanya Soyayya a cikinsu. Ma'u yanzu babu abun da nake so a duniya bayan ALLAH DA MANZONSA da kuma ummata kamarki"

Tsigar jikinta ta tashi yarr! Ta dinga jin wani Abu yana shigarta wanda ba zata iya fasalta shi ba, ta dinga jin kamar ta juya ya rungume mijinta, amman sai ta ji tafukan hannunsa sun saki hannunta sun fara kai komo cikin jikinta, ya cigaba da magana cikin kunnenta. 

"Ban taba zaton zan yi wa ma'una irin wannan soyayyar ba, ki gaya min Ma'u me kike ji a kaina yanzu? Domin tunda na dawo na gano wani abu a cikin kwayar idanunki, juma gangar jikinki kamar tana nuna min wani abu na yadda..." Ya sake yin kasa da murya yana cigaba da magana.  "Ma'u kin yi wayo yanzu, kin san meye aure kin amince min na zama mijinki na gaske a gare ki ba suna ba? Ki bar ni na fara raya sunnah da ke a farkon duniyata. Ki bar ni naji abibda kowa ke ji a cikin aurensa ma'u." Ya kankameta a jikinsa kamar zai mai da ta cikin nasa. 

Ita kam ta gaza cewa komai domin yayi mata dukkan abun da zai kashe mata jiki, tana jin jikinta da zuciyarta ya gamsu da amsar mijinta, ta karanta littattafan Soyayya masu dama, amman bata taba karanta irin soyayyar da mijinta ke gwada mata ba. Cikin duniyar shauki ta jiyo shi yana cigaba da sambatu da rokonta. 

"Ba ki ce komai ba ma'u, ki ba ni dama don ALLAH ki amince na zama miji a gare ki da gaske"

Cikin rawar baki tace "na amince maka yayana" domin ta fuskanci yana gab da shide mata. _ALLAH MAI IKO_ kawai Ahmad yake iya ayyanawa a cikin ransa, har ya kai ma'un ga matsayin da kowacce mace ke shiga wato CIKAKKIYAR MACE. 

Ba ma'un kadai ba, shi kansa ya sha wahala, domin tare suka bare junansu a kwali, amman ma'un ta ba shi mamaki domin tayi matukar dauriya, don haka har bacci ya dauke ta tana kan kirjinsa yana shafar gashin kanta da jin dadi cikin ransa gami da yiwa ALLAH godiya da ya nufe shi da yin aure har ya dandani zakin dake cikin auren. 

Gajiya da kasala suka taru suka yi musu rubdugu, don haka sun kusa makara, shine ya fara tashi ya dora ruwa ya shiga wanka, kafin ya fito daga wankan an idar da sallah a masallaci. 

Bai ji dadin hakan ba, amman ya san ALL AH zai yafe masa tunda ba da niyya ya aikata hakan ba. Sai da ya fara yin sallah sannan ya girka ruwa mai dumi ya nufi daki. 

Har lokacin ma'u tana bacci, domin ta sha matukar wahalar da bata taba sha ba a rayuwarta. Cak ya dauke ta kamar 'yar bebi, sai sannan ta farka tana jinta a jikinsa ta kara mai da idonta ta rufe domin kunya ta gama rufe ta. 

Yayi murmushi kawai bai ce komai ba. Cikin faffadar robar da ya kusa cikawa da ruwan zafi ya tsunduma ta a ciki bayan cire dan yalolon zanin dake jikinta, tayi doguwar ajiyar zuciyar sanda ruwan ya fara ratsa jikinta, amman har lokacin idonta yana rufe ta kasa budewa. Yayi murmushi ya juya ya fice ya bar ta a bandakin ita kadai. 

Ta yi wanka ta gasa jikinta, sai ta ji kwarin jiki. Kafin karfe takwas na safe tayi ahmad ya gama yi musu komai na kayan karin kumallo. 

Sai da yayi DA gaske ta ci domin kunyarshi ta hana ta sakat, shi kam dariya kawai yake yi mata da tsokanarta. 

Ranar haka nan suka kare shi cikin nishadi da jin dadi gami da kaunar juna. 

A ranar tare suka fita sayayyar kayan abinci, da yake akwai dan kudi a hannunsa har dan karamin cooker gas ya siya mata, ya kuma yi mata siyayyar kayan kwalliya da na shafa daidai karfinsa. 

                 ***

Rayuwar Ahmad da ma'u ta zamo abar sha'awa domin kullum soyayyar junansu kara karuwa take cikin ransa, sun saba da juna sun shaku da juna. 

     Ahmad ya iya Soyayya ya kuma koyar da ma'u Soyayya da sonsa, domin idan ya fita aiki ta kagu ya dawo, don ma dai karatun littafi yana dan dauke mata hankali kadan. 

*

*

*

Alherin ALLAH ya kai miki Fauzanmu.

BAYAN SHEKARA BIYU

Ma'u ta zama cikakkiyar mace da ta iya rike mijinta. Zuwa wannan lokaci duk wata kira ta halittarta ta kammala fitowa. ALLAH yayi halitta mai tsananin daukar hankali, musamman tsarin jikinta da ake cewa mai kirar kalangu. Bata cika haske ba, amman mai sheki ce da sulbi. Doguwa ce sambal bata DA jiki ko kadan. Amman kirarta da cikar kirjinta ta sanya take dab ciko ido. 

Mijinta bai gajiyawa da kallonta, musamman idan tayi kwalliya har yakan rasa a ina matarshi take koyo abubuwan da takan yi. Ita dai ba wasu kawaye take da su ba, domin yan matan dake dan shigo mata ma a baya yanzu duk sun daina, domin ta fara kishin mijin ta, wasunsu kuma suna makarantar kwana. 

Ahamd ya kasa gano sirrin matarsa, daga karshe ya bawa zuciyarsa amsar kawai Allah ne ya halicceta a haka. 

Amman duk lokacin da zata fita unguwa sai an kai ruwa rana, ya dinga kallon irin shigar da zata yi, yayi mata tsari, ta cire wannan kayan Santa wancan shi ne zai kai ta kuma ya dawo da ita, tun tana dariya tsananin kishinsa har abun ya fara damun ta. 

Yau tana zaune tana gogewa mijinta kayan da ta wanke masa jiya, ta jiyo sallamar Maryam kawarta daga kofar falon. Tayi saroro da mamaki don tana tantamar abinda kunnenta ya jiyo mata na muryar kawar tata. Maryam ta dago labule tana fadin "ko matar gidan bata nan ne? 

Ma'u ta mike da sauri tana ihun farin ciki ta rungume Maryam suna tsalle cikin farin ciki. Maryam ta janye jikinta tana fadin "rufa min asiri na koma gidanmu lafiya, kada ki ji ciwo mijinki ya tayar min da kayar baya" 

Ma'u tayi murmushi tana fadin "naji dadin ganinki Maryam, nayi zaton ai kin manta da ni ne tunda su Aisha sun watsar da ni"

"Wace ni kin san makarantar ce ke hana ni zuwa, amman yanzu tunda mun yi candy ai har sai kin gaji mda ni kafin na samu admission"

Admission kuma Maryam? Ma'u ta tambayeta da sanyin jiki da damuwa. Marayam ta bata amsa da "eh kin san baban yana sin na cigaba da karatu kamar sauran yayyena, idan result dina yayi kyau medicine nake son karanta ko pharmacy"

Da damuwa ma'u tace "kin ji dadinki dama no ce, ni yanzu sai zaman gidan ban san a halin da nake ba, ko da a ce candyn ma nayi to da da dan sauki"

"A zatona kece baby ki son karatun amma Yayanki ahmad bai yi kama da wanda zai hana ki karatu ba, domin ai shi ma yayi karatun ma gani ko? 

Ma'u tayi murmushi kawai tare da mikewa tsaye tana fadin "ba ki san halin yaya Ahmad ba, dan banzan kishin sa ba zai kyale ni nayi karatu ba. Bari dai na kawo miki abin sha muna ta zuba hira ban sauke ki da ko ruwan sha ba" ta nufi kofa kai tsaye. 

A nan gidan ma'u Maryam ta yini har sai da ta gaya ma'u girkin dare ita ma ma'un na sha'awarta na kammala karatun ta, ita kuma tana sha'awar ma'un na yanda tayi sa'ar aure duk da mijinta ba mai hali bane amma suna cikin rufin asiri. 

Sai gab da sallar magriba Maryam ta bar gidan, amman ta tafi ta bar zuciyar ma'u DA miki, wanda tayi nufin amayar da shi yau ko ta huta. 

Kamar yadda ahmad ya saba dawowa da magriba, yau ma haka ya shigo gidan. Tunda soro ta taro shi ta amshi jakar da yake goyowa a bayansa ta uniform da takalminsa irin nasu na ma'aikatan gidan man. 

Ya karaso tsakar gidan ya kafe babur dinsa sannan ya janyo ya jikinsa ya matse. Tayi dariya tana fadin "gaggawar ta meye bayan taka ce ni jai kadai, babu mai gutsirar maka? 

"To meye don na taba kayana kuma za a damu? 

"Bar maganar haka je ka cire kaya kayi wanka tukunna"

Bai yi musu ba ya sumbaci wuyanta sannan ya wuce domin yana dawowa wanka yake fara yi kafin komai, domin an yini cikin rana. 

Har sai da ya ci abinci ya koshi, suna falo suna kallo sannan ma'u ta bijiro masa da abinda ke ranta. A lokacin kanta yana kan cibyarsa yana wasa da gashinta suna cikin nishadi. Ta dan dago ido ta kalle shi tace "yaya akwai wani Abu dake damun zuciyata, ina son gaya maka kullum amman ban san ya zaka dauki abun ba"

Ya lakace mata hanci yana murmushi "yaushe muka fara 'yar haka da ke ma'una, ki boye abu a ranki ya sanya miki ciwon zucuya, idan na rasa ki me kike tunanin zai sami rayuwarta? 

Tayi murmushi "sai ka sake wata matar 'yar gayu..." Tayi kara saboda mintsininta da yayi ya bata rai. Wacce mace ce zata auri mutum irina? Ai idan na rasa ki ni ma na rasa kaina, bayan su Abba babu Wanda zai kara ba ni matar aure har abada... 

Ta mike zaune da sauri tatoshe bakinsa. 

"Ya isa haka, ba zan mutu ba sai ka riga ni mutuwa da shekara ashirin da daya"

Ya kuma mintsininta yana dariya, ta sanya ihu ta Zame tana fadin "kai yaya Wallahi ka iya mugunta" mugunta ko gaskiya? Yaya za a yi ba yarda na mutu na bar ki har tsawon Shekaru ashirin da daya? Wato wani ya aure mini ke ko? Na ki wayon, rana daya za mu mutu ni da safe ke da yamma"

 Yanda yake maganar babu dariya ya sanya ta fashe da dariya tana fadin "ka ji yaya kamar ka leka littafin kaddararmu ka san komai, ni dai ba zan mutu da wuri ba gaskiya."

An ji an bar miki gadin duniyar, amman gaya min abinda kike boyewa yanzu ko na samu kwanciyar hankali, don har Kin daga min hankali yanzu"

Ta yi ajiyar zuciya da fargaba, don bata san yanda zai dauki maganar ba. Ta tsare da idanuwanta sannan tace "yaya ina son ci gaba da karatu ne" gaba daya annurin fuskarsa ya dauke kamar ha shi ne mai dariya ba yanzu. Hakan ya kara haifar mata da faduwar gaba amman sai ta ji yace "karatu kuma kamar yaya? Tana kallonshi har lokacin tace "karatuna na boko mana har da na islamiyya ma, don kaga abokan karatuna har sun yi candy, ni kuwa ina ya zaman banza."

Wannan kalmar ta karshe ta shige shi har ya kalleta da sauri yana kuma maimaita maganar. "Zaman banza fa kika ce ma'u, zaman auren ne ya kasance abin banza? 

Ta wayance da faduwar gaba tace "ba haka nake nufi ba yaya, ina nufin wai ina zaune haka babu komai ga abokan karatuna har sun yi candy"

Yayi shiru yana sauraronta kamar ha zai yi magana ba, da ya ji tayi shiru ta sunkuyar da kanta kasa ganin yadda yake kara daure fuska duk sakwan daya yaci gaba da magana. Ya kamata ki gane aure shi ne gaba da komai a rayuwar 'ya mace, sannan ina da halin da zan iya rike ki kiyi karatu amman a yanzu lokaci ya kure, ba zan iya kallon ki kina fita kullum da sunan karatu ba wasu na gane min mata, don haka ki cire maganar karatu cikin kundin burikanki"

Yana gama fadin hakan ya mike tsam da nufin ficewa daga cikin dakin, amman maganarta ta hana shi fitan. "Haba yaya kada ka zamto irin mazan nan masu daukar mace tamkar baiwa. Kai ma kana yin abin da ka so, ya kamata ka ba ni dama ni ma ko sau daya ne a rayuwata, gaskiya ba ni da burin da ya wuce ganin na yi karatu"

Ya waigo baki bude jin kalaman da suke fitowa daga bakin ma'unsa kamar wanda ta rubuta a cikin littafi take karantowa. Amman sai ya ga ba haka ba ne shi din take kallo kyar! Kuma tana ci gaba DA zakulo abin dake ranta. 

Ya so ya kyaleta ta cigaba da maganarta amman sai ya kula bata cikin nutsuwarta don haka da sauri ya daka mata tsawa yana fadin "ki kame bakinki ma'u, in har ni ne mijinki kuma sai da izinina zaki yi karatu, na gaya miki ba zaki yi ba har abada. Don haka ki sanya wannan a ranki. Ina kuma gargadinki akan kada ki Kara yi min irin wannan zancen daga yau" ya nufi kofa da sauri yana huci. 

Wani malolon takaici ya taso ya tokare zuciyar ma'u. Wanne irin miji ne Allah ya bata mai kishin tsiya da son kanshi? Ban da son kai kullum shi yana waje amman ita ko unguwa zata sai ta kau ruwa rana da shi, yanzu kuma ya sani sarai karatun nan akwai alfanu a ciki amman ya rufe idonshi ya hana ta don kawai yana takamar yafi kowa kishi. 

Sai ta fashe da kukan takaici da bakin ciki, cikinta ya hautsine, kirjinta ya kama zafi don bakin ciki, ta rike cikin tana murkususu tana kuka. Shi kam ya riga ya fice bai ma san abin dake faruwa da ita ba. 

*

*

*

Can ya ji amai ya taso mata, ta yunkura ta mike da gudu ta nufi tsakar gidan, kafin ta isa ga rariya tuni aman ya cimmata, ta tsuguna a nan ta fara kelashi tana dafe ciki da kirji kamar zai biyo hanjinta ya fito waje take ji. 

Ya shigo dauke da maganin sauro da ya je siyowa ya hangota durkushe tana amai, ya kidime ya nufe ta da sauri yana tambayarta abin da ya faru. "Yaya aka ma'u? Me ya same ki, lafiya?" Duk ya rikice ya rude. 

Bata iya ce masa komai ba saboda aman da take yi, ya mike ya nufi rubar ruwa ya debo ruwa cikin buta ya nufeta ya fara zuba mata a kanta, don ta jigata da aman tana ta kakari babu komai a cikinta domin ta amayar da dukkan wani abu da ta ci wanda bai narke ba. Ya dinga wanke mata fuska da jikinta har sai DA ya tabbatar ta  koma cikin hayyacinta ya kama rigar jikinta ya cire domin duk ta baci sannan ya tallafe ta suka nufi daki ya zaunar da ita gefen gado ya cire mata sauran kayan jikinta ya dauko wata doguwar riga ta bacci mara nauyi ya sanya mata sannan ya kama ta ya kwantar akan filo yana fadin "sannu ma'u meye yake miki ciwo kuma yanzu? 

Ta kada kai muryarta a dashe tana fadin "babu komai sai dai tashin zuciya kadan-kadan"

"Zai daina shima, garin yaya kika fara aman ne?  Ta rintse ido "ban sani ba ni ma" yayi shiru yana kallonta DA tausayawa sai ya mike tsaye. 

"Bari na samo miki magani a chemist din sister Deeja" ya fice da sauri. 

Ita kuma yana fita taji wani sanyi na shigarta, ta janyo bargon dake gefe ta kudundune. Ya dawo dauke da magunguna ya ajiye ya dauko ruwa ya bude abinda ta lulluba fashi ya tallafo kanta yana fadin "ma'u tashi ki sha magani"

Bata yi musu ba ta amsa ya fara sha har ta shanye duka ya maidata ya kwantar ya mike ya fara fita da kayan ita kuwa ta kara kudundunewa domin har lokacin akwai zazzabi a jikinta. 

Yana can yana kokarin dauraye kayan da ta bata ya kuma jiyo kakarin amanta, ya bazamo dakin da gudu ya sameta tana durkushe a gaban gado ta amayar fa dukkan magungunan da ta sha. 

Ya dafe kai da damuwa kamar zai fasa ihu, ya isa dai ya gyara gurin ya dauko kaya ya jibga akan wadancan na wajen ya dawo ya dauko dan ruwa yana bawa matar tashi, ya fasa wanke kayan ma ya rungume ta a kirjinshi yana shafa kanta da lallashi, duk ya dauki laifin wannan cutar ya dorawa kansa, domin da bai yi mata masifar nan ba da ba zata yi aman har haka ba, da zai iya ma da ya janye dukkan maganganun da ya gaya mata, amman ba zai iyu ba saboda magana zarar bunu ce, in ta fito bata komawa. 

Haka nan suka kwana tana ta aman, tayi ya kai sau hudu cikin dare, don haka tun da asuba ya fara shirin kai ta asibiti. 

Karfe bakwai sun fice. Ya so kaita na kudi amman kuma babu kudi a hannunsa domin wata ya fara nisa, don haka na Murtala Muhammad ya kaita. 

Da yake sun fita da wuri sun yi sa'ar ganin likita da wuri, aka rubuta musu magunguna har da karin ruwa da kuma gwajin fitsari. Har wajen karfe uku suna asibitin sai da ruwan ya kare tas. 

Sai dai har a sannan Ahamd bai san abindake damun matarsa ba, don haka da za su tafi ya sami wata ma'aikaciyar jinya ya mika mata korafi yana fadin "sister don ALLAH meke damunta ne, dazu ina rude ban tambayi likita ba, ga shi ya tashi yanzu"

Ma'aikaciyar jinya tayi kamar ha zata amsa ba, da tayi ido hudu da ahmad sai ta gaza yin musu, domin shi mutum ne mai kwarjini da haiba, da wuya ka kalli tsakiyar idonsa kayi masa musu. 

Bayan ta gama karanta abindake rubuce a jikin katin ta kalli ma'u tana rariya tana fadin "ina taya ki murna kin kusa zama mama"

Sam ma'u bata fahimci komai ba. 

Ahmad ya dan fahimta, amma duk da haka sai ya sake kallon ma'aikaciyar jinyar da sauri "sister kina nufin wai ciki ne da ita"? 

Ma'aikaciyar jinyar tayi murmushi tace "ka cire kalmar wai" ta mika masa katin tana murmushi. Tace "ALLAH ya raba lafiya"

Ma'u kam kunya duk ta kama ta kamar ta nutse a gurin, ta kau da kanta gefe daya tana murmushi. Ahamd ya kura mata ido yana kallonta, ya ma rasa wanne irin farin ciki ya kamata yayi, ya dan kalli mutanen dake kai wa DA komowa, ban da gudun baki DA ya suri matarsa yayi rawa da ita sannan ya kai ta har bakin titi inda za su hau mota, amman dai ya daure ya riko hannunta kawai yana ta wage baki tamkar mai tallan makilin yace "ma'u mai ya sanya kika boye min wannan farin labarin? 

Bata iya kallon fuskarsa ba don kunya. "Ni ma fa ban sani ba yaya" 

Zai kara magana ta katse shi "Yaya mu tafi gida mutane suna kallonmu sannan kuma yunwa nake ji"

Wannan abibda ta fada ne ya sanya ya dan nutsu ya kama hannunta suka nufi titi. Shatar adaidaita sahu ya daukar musu har kofar gida. 

Daman ya tsaya ya sai mata abincin _Take Away_ don haka suna shiga gidan shi ya fara shirya mata a gaba yace ya cinye tas sannan tayi sallah. 

Alluran da aka yi mata na tsai da amai sun yi aiki sosai a jikinta, bata jin aman ko tashin zuciya a yanzu, don haka ta dan ci abincin da yawa. Ranar dai ko gurin aiki Ahamd bai iya zuwa ba, sai waya yayi ya sanar musu matarsa bata da lafiya a gayawa manaja. Ya ci gaba da kula da ma'unsa kamar zai kashe ta. 

                         💟💟💟

             BAYAN WATA TARA

Kwanci tashi babu wuya a gurin ALLAH domin zuwa yanzu cikin ma'u har ya shiga watanni na tara. Dukkan wata kulawa da gata tana samunsu a wannan ciki kamar ranshi haka ahmad ke tattalin cikinta, da ta yi motsi zai yunkuro yace "mene ne ma'u? 

Kai hatta wajen aiki ma ban DA dole ba zau dinga zuwa ba. 

Jama'a kuwa kowa ya san ma'u na da ciki tun yana watanni hudu musamman Hajiya da umma sune abokan hirar cikin da neman shawararsu kullum, sam baya jin kunyarsu in dai akan cikin nan ne. 

Ma'u takan yi mamakin yanda ahmad ke tsananin son haihuwa kamar yayi hauka akan kula da cikin. Aiki ma don dadi ance ana bukatar shi a wajen me dole shi yasa yake kyaleta ya tafi. 

Yau tana kishingide akan kujera tana kallo, ta yi wata irin kiba cikinta ya fito sosai. Ahmad ya shigo falon da sallama hannunsa dauke da manyan ledoji guda biyu. Ta yunkura dakyar tana kokarin mikewa gami da amsa sallamar. Ya karaso kusa da ita da sauri yana fadin "kin ga ban ce ki taso ki tareni ba, cigaba da hutawarki na gode"

Ta yi murmushi "wato kayi mini haramiyar wannan ladan ko yaya? Kai ni ka hanani samun ladan dake cikin aure na baki daya"

Ya ajiye kayan hannunsa yana murmushi "ban da ladan da kike samu ma daukar wannan cikin mai nauyi ma'u? Ya fara kokarin fito da kayan dake cikin ledojin da ya zo da su. Ta katse shi. "Yaya ka fara cin abincin kafin kayi komai bari na dauko maka"

Ta sake yunkurawa zata mike tsaye, yayi saurin dakatar da ita. "Dakata ma'u, na ga alamar dai so kike sai kin tashi nan dole to ni a koshe nake"

"A koshe yaya? A ina kaci abinci kuma? Ta tambaya yanayin fuskarta ya fara sauyawa zuwa damuwa. 

Ya lakuce mata hanci "kada kiyi kuka matata kanwata, daga gidan Hajiya nake ba wata ce ta ba ni abinci ba. Ita ce ma ta ba ni wannan kayan wanda ta tara ne weai tace a kawo miki"

Ta fan saki fuska tana dariya. "To ai ka ci gurin wata matar mana idan zaka iya. Na ga kayan hajiyar"

Ya daga ledar farko. "Wannan tawa ce ni na siyo su, wannan kuma na hajiyar ne, wanne zaki fara gani? 

Tayi shiru tana kallon ledojin duka, sai tayi murmushi ta nuna ledar da yace nashi ne kayan. Yayi dariya ya ajiye mata a gabanta. Ta ja ledar ta fara dubawa tana fadin "na san mijina dan gayu ne yafi Hajiya iya zabe"

Ta fara daga kayan (over roll) ne biri da wando  da takalma na jarirai da safa. Kayan sun matukar kyau, ta dinga kalla da fara'arta cikin farin ciki tana dubawa har ta kammala ta dube shi tace "yaya kayan nan sun yi kyau, ka iya zabe WALLAHI. amman kamar sun yi yawa ko? 

Ya harare ta a wasance "in ji wa? Yarinya da ace kudin ne da ni WALLAHI akwati ma zan ciko na kayan dana ko diyata..."

"To wai yaya ma aka yi ka sami biyu ga naka ga kuma na Hajiya, ai daya ya hakura tunda daya ya siya"

"Da kowa bai siyo ba fa? Ya ba ta amsa da tambaya. 

Bai bari tayi magana ba ya dora da jawabinsa. "Wasu kudin da muke dan karamin adashi aka hada min yau a gurin aiki, shine naje kasuwa nayo siyayyar nan, sai na yanke shawarar naje na nunawa Hajiya abinda babu sai ta gaya min na karo. To ina zuwa tana ganina ta kama fada akan me yasa da zan siyo ban yi shawara da ita ba, domin ita ma ta rigada ta siyo nata kayan. Daga karshe dai ta hado ni da natan ma tace sai na karata tunda wai bani da kunya balle kara"

Ma'u tayi dariya. "Gaskiya ta fada WALLAHI ka zama wani babban maras kunya akan cikin nan, ko gaban umma da Abba baka jin kunyar yin maganar cikin nan"

Yayi yake yana fadin "ma'u kenan laifina kika gani? Idan ban yi dokin cikin ba me ya kamata nayi dokinsa? Kada ki manta fa shine dan uwana jinina kuma tsatsona. Na kasance bani da kowa da ya zamto mun hada wata alaka ta jini a wannan duniyar, abibda zaki haifa ne kawai zai zamto min haka"

Idonsa ya dan taru da kwalla. Jikin ma'u yayi sanyi, bata son ya dinga yin irin wadannan maganganun kwata-kwata, tun ba ta jin damuwa akan halin da yake ciki har ta fara. 

Ya goge wani dan hawaye da ya zubo masa ya wayance don kada ma'un taga sanda ya goge ya cigaba da maganarsa. 

"Ina son ki haifa min yara guda ashirin ma'u yanda zan raya sabuwar zuri'a daga bangarena nima tunda bani da kowa a wannan duniyar sai mahaifiyata mahaukaciya da ta rasu, da ace ta rayu ma da ta iya zame min abar kallo ko kuma ta kaini gurin babana da yayi mata cikin shege har aka haifeni..." Ta sanya hannu ta toshe masa baki da sauri tana kada kkowaDon ALLAH ka daina wannnan maganar" sai kawai ya fashe da kuka ya dora kansa akan kafadarta yana kuka, sai ita ma ta rasa abinda ya kamata tayi masa sai kawai itama ta fashe da kukan. 

Yayi shiru da sauri ya dago ido yana kallonta ya janye jikinsa. 

"Yi shiru ma'u, kuka bai kamace ki ba, ke fa 'yar gata ce, kina da uwa da uba DA yayye da kuma miji kuma yayanki, ni kuma bani da kowa da ya kasance jinina sai wannan abin dake cikinki. 

Ya shafa cikin nata yana dan murmushi. Ta kai hannu ta toshe masa bakinsa tana fadin "ya isa haka yaya idan ba so kake ka daga min hankali ba"

Yayi shiru yana ajiyar zuciya, Kala manta sun ratsa zuviyarsa cikin kunnensa tace "gobe zan je aso yaya za a  yi ne? 

"Zan kai ki idan an gama miki sai ki wuce gidan umma, idan na tashi daga aiki sai na biya ta can na taho da ke."

Dadi ya cikata tana son zuwa awo, duk ranar da taje awon sai ta biya ta gidansu ta yini a can. 

Sai wajen karfe biyu ta kammala komai DA komai na awon, ta tako dakyar ta nufo bakin kofa, sai take jin duk jikinta yayi nauyi yanzu. Dakyar ta isa bakin titi ta sami shatar mota har gidansu. 

Ta biya mai mota ta shiga soro, sai ta ja ta tsaya turus! Da fargaba don ganin raliya tsaye a bakin kofar gidansu tana yin waya. 

Hankalin raliyar yayi kanta itama suka yiwa juna kallon-kallo, kowacce mamaki ya bayyana akan fuskarta ganin 'yar uwarta dauke da ciki. Amman raliya bayan mamaki har tsananin takaici da kishi, domin bayan ta dawo taji labarin ma'un aka aurawa ahmad, sai kuma ta ganta kwatsam da ciki babu zato babu tsammani. 

Ita kuma ma'u tana mamakin ganin raliya da ciki tsoho bayan ta san ba aure ne da ita ba. 

_"ko cikin shege tayo ne?"_ 

Raliya ce ta ja wani dogon tsaki ta juya cikin gidansu da sauri. 

*

*

*

Ashe fa Hajiya Raliya uwargidan Ahmadu an dawo gida daga gudun DA tayi bayan shekaru biyu.

Alherin ALLAH ya kai miki Fauzanmu.

Lami tana zaune akan benci tayi tagumi,  raliya ta shiga tana kwalla mata kira da karfi.  "Lami! Lami!! Lami!!!" 

Lami dake zaune ta dago ido ta kalle ta da sauri cikin fargaba, bakin cikin duniya duk ya isheta tace "yaya aka yi ne kike ta kwala min kira haka? 

Ta isa gabanta tinkis-tinkis da ciki ta zauna tana haki tace. 

"Yarinyar nan ma'u ce ta shigo yanzu na ganta da ciki, kuma cikin ma tsoho. Wai kina nufin har ciki ta samu da mijina? 

Lami ta tabe baki.

 "Ba gashi nan idonki ya nuna miki ba raliya? WALLAHI ko ganinki bani kaunar yi raliya, na gama kuri da cika baki akanki, amman ki dawo min da wannan abin  kunyar, da wanne ido zan kalli duniya da makiyana masu neman gazawata su yi mini dariya?"

Raliya ta turo baki ta kuma kumbura "haba lami sau dubu nawa zan gaya miki banyi iskanci da kowa ba, wannan cikin na ahmad ne, kwanciya yayi nayi zaton ma ya fadi tuni sai cikin watan nan ya tashi, idan ke ba ki yarda cikinsa bane waye zai yarda da ni har a kwantar min 'yancina? 

Lami ta kalleta ta dan fara yarda da abinda diyar tata ta fada. 

Lami ta kuta ta cigaba da magana. "Laifinki daya ne da baki sanar da ni kina da cikin ba, ni baki ma nuna min wata alaka ta taba shiga tsakaninku da shi ba, da na sani ai da ba zan barki ki tafi da ciki ba, ya kuma kwanta miki tsawon shekarun nan kina fama da shi. Amman dai bari babanki ya shigo dole za a yita ta kare. Idan kuma ya watsa mana kasa a ido shi ya sani, domin har shi ginin zai cinye ba mu kadai ba"

                             ***

Ma'u ta shiga cikin gidansu da sanyin jiki bayan doguwar tsayuwar da tayi cikin mamaki da fargaba. 

Ummanta tana zaune akan tabarma tana cin abinci ta shiga gidan da sallama. Umma ta dago kai da sauri ta kalleta ta kura mata ido, ganin yanda take tafiya kamar tana tafiya ne akan kwai. "Ke kina lafiyarki kuwa ma'u? 

Ma'u ta isa kusa da umma ta zauna tana nishi tace "lafiya kalau umma, wani abu na gani ya a soron gidan nan wanda ya daga min hankali"

Umma tayi tsaki ta cigaba da cin abincinta tana fadin "ni WALLAHI har kin tayar min da hankali ma, nayi zaton jikin naki ne ma"

Ta tura mata kwanon da take cin abincin. Dambun shinkafa ne da kun un gyada a gefe tana fadin "ki ci abinci don naga idonki yayi ciki, na san yunwa ce ke dawainiya da ke, wai ni gurin awon ba kwa cin komai ne?"

Ta gyara zama ta mike kafafuwanta "umma muna ci mana akwai kwai da alala amman ni ban iya cin alala sai dai kwan"

"Shi yasa kike dawowa a jigace"

Umma ta bata amsa tana kokarin mikewa tsaye, ta nufi randa ta debo mata ruwa mai sanyi ta kawo mata a kofi ta ajiye a gabanta. 

Amma Ma'u ta kasa taba komai saboda takaicin cikin da ta gani a jikin raliya. 

Umma ta fito daga cikin daki ta kalleta cikin mamaki ganin bata ci komai ba. "Au wai har yanzu baki ci komai ba daga cikin abin dake gaban naki? Ko ruwan baki sha ba"

Tayi ajiyar zuciya tana fadin "umma damuwa ce ta cika ni da takaici. Ko baki hadu da Raliya bane tunda ta dawo gidan? 

Umma taja kujera 'yar tsuguno ta zauna tana tabe baki. "Idan na hadu da ita din ma sai me? Mene ne abin mamaki ko damuwa don raliya tayi cikin shege? Uwarta ce da kanta ta tura ta bariki tace da auren ahmad matsiyaci gwara yawon karuwanci. To ai ga shi nan ta kawo mata lada ko nace tukuici, sai mu ga kuma wanda zata kara yiwa gori cewar shi shege ne"

Ma'u ta kada kai cikin damuwa da jinjinawa. "ALLAH ya kyauta amman WALLAHI raliya ta cuce mu ta bata mana sunan zuri'a, yanzu ace shege zata haifa mana"

"Zata haifawa kanta dai" umma ta amsa.  "Kin ga don ALLAH ki daina yi min maganar mutanen can ki ci abincinki kawai. Shin kin samu ganin likitan ne?"

Ma'u ta kada kai "na samu ganinsa har ya dubani da kansa, kuma yace komai lafiya kalau umma"

Ran umma yayi sanyi tace "Masha ALLAH haka nake son ji. Maza ki gama cin abincin ki shiga ki watsa ruwa ko kya ji dadin jikin naki" 

Ita dai ma'u kai kawai ta daga, amman hankalinta sam baya tare da ita, domin 'yan magana sun ce _hannunka baya rubewa ka yanke ka zubar dashi_ duk lalacewar raliya jininta ce, kuma KO taki ko taso dole a kirawo raliya 'yar uwarta. Haka nan ma'u ta yini a gidan sololo babu kuzari ko kadan a tare da ita. 

                        ***

Malam jibril ya shigo gidan fakan-fakan ransa a bace, domin bai kaunar ko lekowa gidan idan ba ya zama dole ba, don bai son ganin raliya dake da cikin shege a jikinta wanda yake jin kamar ya harbata ya kashe abinda yake cikin. 

Yana son gayawa dan uwansa amman bai san yanda zai dauki abin ba, don haka ya ja bakinsa yayi shiru, amman bakin ciki yana cin ransa da zuciyarsa. 

Ya debi ruwa ya zuba a cikin buta ya nufi bandaki DA sauri. Lami ta fito daga cikin daki da sauri ta fara kwalla masa kira. "Malam! Malam!!" Bai ko kalleta ba ya shige cikin bandaki abinsa. 

Lami ta tsaya turus, ta rike kugu tana masifa. "Amma wannan wulakanci ne ina maka magana ka min banza ka shige bandaki. To zaka fito ka same ni ina tsaye ina jiranka" ta cigaba DA tsayuwa tana ta faman mita. 

Raliya ta fito daga cikin daki ta sami guri ta zauna ita ma. Malam jibril ya fito daga cikin bandaki ya sami guri ya durkusa ya fara alwala. Lami tayi kansa DA sauri. "Malam wai ko cutar rashin ji ce ta fara shigar ka ban sani ba" 

Ya daga kai a fusace "ALLAH ya kiyaye, sai dai ki ga wannan bala'in a kanki ba dai ni ba"

"Ni ma din ba zata same ni ba aniyarka ta bika, ashe kana jina kayi min banza. Naga ka sauya hali da lokacin shigowa gidan nan tunda yarinyar nan ta dawo, kaki zama kaji damuwarta sai fushi da kumburi kake yi'

Malam ya kuma fusata ya dago kai ya kalli lami. "Damuwar me zan ji bayan wacce manne a jikinta? Ai ko me ya same fa kece kika sai mata da kudinki, sai ta haifa miki shegen ki raine shi, ba haka dama kike bukata ba? 

Lami ta daga masa hannu idanunta cike da masifa. "Tsaya-tsaya malam ka daina kiran cikin diyata shege, domin wannan ciki ba shege bane WALLAHI da ubansa'

Malam jibril ya mike tsaye da sauri ya fasa alwalar yana fadin "au ko kin daura mata aure ne ban sani ba, wato tayi aure kan aure kenan, laifi biyu akanta"

"Babu batun aure kan aure, auren nan dai guda daya shine akanta har yanzu na ahmad, kuma ciki nasa ne ya san da haka shi..."

Malam jibril ya fashe da dariya yana kallon lami wacce ta fara kuluwa da irin dariyar da yake yi mata. Yace "WALLAHI na yarda lami baki da hankali. Yarinyar da bata tare da mijin nata tsawon shekaru ta tafi yawonta amman ta samo cikin shege kice nasa ne. Tana yayi mata cikin ta iska ko kuma ta wayar salular zamani? 

"Ko ma meye cikinsa ne idan kuma baka yarda ba sai kaje ka yi tambaya akan haka. Tunda ta bar gidansa da ciki ta fita wanda ya kwanta mata sai a wadannan watannin ya tashi. Kuma shi kansa ya san tana dauke da cikin, kuma kowa ya san ciki yana kwanciya ko a cikin addininmu da gurin likitocin zamani, za a iya sakin mace bayan shekaru ta haihu in dai ba wani mijin ta aura ba idan cikin ya kwanta, balle ita da bai saketa ba, bacin rai ne ya sanyata guduwa kuma yanzu ta dawo masa da rabonsa, don haka dole ya amsa, idan kai ba zaka iya kwatar mata 'yanci ba ni zan yi. Duk kotun dake duniyar nan na shirya shigarta domin kwatarwa diyata hakkinta"

Ya tsaya yana kallonta kyar! Yanda ta dage take zuba bayani yayi kama da na masu hankali amman kuma yana da tantama. 

Tabbas mace kan yi shekaru da ciki kuma ta haihu daga baya. Indai da gaske raliya da ciki ta gudu kuma Ahmad ya zan da haka to babu makawa wannan cikin nasa ne. Ya dire butar dake rike a hannunsa ya karasa kusa da Raliya dake zaune tana kallonsu yace "ke raliya ki sanar dani gaskiya, shin da gaske ne kin tafi da ciki a jikinki daga gidan ahmad ko karya ce kika shirya kawai? 

Ta karkace baki. "WALLAHI da gaske ne baba, wannan cikin na Ahmad ne, domin ya san DA shi tun kafin na tafi, ni nayi zaton ya zube ne da na ga ya daina girma, sai kuma daga baya cikin watannin nan naga yana tashi. Idan kuma shi ahmad din ya musa muje asibiti a gwada a gani za a ga jininsa ne a jikina"

Malam jibril yayi shiru hankalinsa ya dan soma kwanciya. Idan haka ne lallai ya sami mafita, ya tsira daga abin kunyar da yake tunanin ya shiga a baya. Ya kada kansa. "Shi ke nan bari na je masallaci na dawo sai mu yi maganar da yaya. Ina zuwa"

Ya durkusa ya karasa alwalarsa ya fice daga cikin gidan. 

Daidai lokacin da yake fita sai kuma Musa ya shigo ya gansu a tsaye cirko-cirko, yayi tsaki ya dauki buta ya nufi bandaki domin bai son kallon raliya shi ma. 

Lami ta doka masa tsawa "uban wa kake wa tsaki da wannan hararan iye?" Tayi kansa kamar zata rufe shi da duka. Ya dan dakata yace "ni fa ba da ke nake ba, shin baki bakin cikin abinda yarinyar nan ta aikata. Banza zata batawa mutane suna. Koda yake hakkin ahmad ne..."

"Hakkin ahmad ko kuma rabon ahmad ne? To idan baka da labari bari na gaya maka, wannan cikin dake jikin raliya na ahmad" ta nuna cikin DA hannunta. Raliya ta murguda baki ta tafa hannu. "Gwara dai ki sanar da shi ko ya sama min lafiya"

Musa yayi jum. Da mamaki sannan ya daure yace "cikin ahmad kuma kamar yaya? 

"Ko ma yaya ne zaka ji ai, amman wannan cikin nashi ne, kwanciya yayi sai yanzu kuma ALLAH ya tayar dashi,  dole ya amshi kayansa. 

Musa ya waro ido cikin kidimewa yace "lami haka ta tsara miki kuma? To WALLAHI karya take yi, wannan ba cikin Ahmad ba ne, kada ta sanya ku cikin karyarta da shashancinta"

"Sai ka hana cikin ya zama nashi. Kai tsaya na gaya maka, ko kotu zamu je WALLAHI sai ya amshi wannan cikin domin na kula kai ka fi kaunar shi da mu tunda ka taso, to ko ubanka daya da shi a wannan karon kayi karya ka hana shi ansar cikin DA ya san nashi ne"

Ta kalli raliya "tashi mu shiga daki don idan na biyewa wannan yaron sai ya sanya zuciyata ta buga farat daya na mutu"

Musa ya bi su da sauri. "Lami ki tsaya don ALLAH ki saurare ni, kada ku yi abinda zaku sanya mu shiga uku"

Lami ta waigo a fusace. "Idan baka ja bakinka kayi shiru ba WALLAHI zan tsine maka, zan yi maka baki duniya ta juya maka baya baki daya na dak gaya maka"

Ya tsaya turus da damuwa yana kallonta. Jikinsa yayi sanyi sabodajin abibda ta fada. Ta ci gaba da bala'i. "Idan ma na kara jin bakinka a cikin wannan maganar sai na saba maka WALLAHI. Wuce ciki mu je raliya kin ji ko" 

Raliya ta shige ranta yayi fes domin abinda ta tsara ya tabbata. Babu kuma wanda ya isa ya karyata ta. 

                     ***

Su ma'u suna can basu san wainar da ake toyawa ba, sannan umma ta ki bata hadin kai akan su jajanta abin, sai sabgoginta take yi. 

Ma'u ta kagu mijinta ya zo ya dauketa ko  sa sami damar tattauna matsalar raliyan da shi. 

*

*

*

Alherin ALLAH ya kai miki Fauzanmu. 

Malam Sulaiman ya dawo daga sallar magriba ya nufi gida da casbaha a hannunsa yana lazimi, ya jiyo kiran dan uwansa daga bayansa yana fadin "Yaya! Yaya!!" Malam Sulaiman ya tsaya cak gami da juyowa ya kalleshi har ya karaso inda yake ya mika masa hannu duka gaisa. 

Malam Sulaiman ne ya fara magana "ina ka shiga ne jibril kwana biyu bana ganin ka? 

Malam jibril ya shafa keya. "WALLAHI yaya ina can gurin 'yan buge-bugena, daman ina son muyi wata muhimmiyar magana ne da kai"

Malam sulaman yace "to mu karasa wajen dakalin can sai mu zauna" suka nufi dakalin dake kofar gidan suka zauna dukkansu. 

Malam Sulaiman ya kalli malam jibril yacr masa "ina jinka jibrilu me ya faru?" Malam jibril ya gyara tsayuwa yana tunanin ta inda ya dace ya fara bayanin nasa. Can ya nisa yace "yaya ka san raliya ta dawo gida kwana hudu da suka wuce kuwa?"

Malam sulaiman ya dan zabura yace "raliya kuma?" Yayi wata doguwar ajiyar zuciya ya kara da cewar "Masha ALLAH yaushe ta dawo kenan? 

"Yau kwananta shida" malam jibril ya bashi amsa yana in-ina. 

"Haba jibrilu amman ka kasa sanar da ni tun randa ta dawo din. Amman babu komai tunda ka sanar da ni yanzu, amman ko karo ban taba ci da ita ba tsawon wannan kwanakin da tayi din ba"

Malam jibrilu ya ja doguwar ajiyar zuciya. "Yaya Ina dan fargabar yanda zan gaya maka zuwan nata ne, saboda abinda ke tare da ita, wato raliya dai ta dawo da ciki tsoho, kuma..."

Malam Sulaiman ya zabura da rudani yace "ciki fa kace jibrilu, ciki dai juna biyu na haihuwa? 

"Ciki na haihuwa yaya, wannan ne ma dalilin da yasa na kasa sanar da kai har sai da na sami hujjar da zan gaya maka, don na san hankalinka zai matukar tashi idan ka ji cikin nata shege ne, amman da yake da ubansa shi yasa na sami karfin gwiwar iya tunkararka har na sanar da kai yanzu"

Har lokacin bakin malam sulaiman yana bude da tsananin damuwa a fuskarsa cikin takaici yace "aure ka daura mata ban sani ba da ya sanya cikin nata ya zama mai uba ba shege ba jibrilu?" Yanda yake maganar ya sanya gaban malam jibril faduwa har yaji yana shakkar fada masa abinda yayi niyyar fada din. 

Sai da malam sulaiman ya kuma cewa dashi "kai fa nake sauraro jibrilu, kace min cikin nata yana da uba, ka gaya min waye uban nasa? 

Malam jibril ya gyara zama yace "eh ka san lokacin da ta bar gidan mijinta da aurensa a kanta bai saketa ba..." Yayi dan shiru yana kallon malam sulaiman domin ya ga yanda ya dauki maganar. Sai ya ga ya nutsu tsaf yana sauraronshi, don haka malam jibril din ya ci gaba da jawabinsa. "Ko ka manta hakan ne yaya?"

"A'a ban manta ba, Ina sane da cewar raliya ta gudu daga gidan Ahmad ba tare da ya saketa ba. Ina jin har zuwa wannan lokacin ma akwai aurensa akanta. Amma duk ba wannan ba, yanzu ina son na ji yanda ta sami ciki halattacce ne jibrilu."

Malam jibril ya gyara zama yana duban yayan nasa. "Eh kafin ta bar gidan shi Ahamd din da ciki a jikinta kuma shi Ahmad ma da kansa ya san da shi. To wai cikin kwanciya yayi sai wannan karon ya tashi, shi ne ta dawo gidan don a shaida ya haifar masa abinsa ta ba shi."

Malam Sulaiman ya shiru yana sauraron malam jibrilu sai yaji kamar ya shakoshi don bakin ciki ya rufe shi da duka. Ya rasa dalilin da ya sanya kanin nashi ya maida kanshi kamar tababbe mara hankali idan yana sani zancen. Ya dai daure yace "bari na tambaye ka jibrilu, tsawon watanni nawa mace take yin idda idan mijinta ya sake ta? Da sauri malam jibrilu yace "wata uku ne yaya"

Malam Sulaiman ya kada kai. "Ita kuma macen da ta gudu daga gidan mijinta tsawon shekara biyu ko uku ma wanne hukunci ne akanta kenan? Malam jibril yayi shiru yana juya tambayar sannan yace "WALLAHI ban san hukuncin dake kanta ba sai dai idan malamai sun yi jawabi"

Malam Sulaiman yace "to idan haka ne kaga bai kamata kai tsaye ka danganta cikin dake jikin raliya da na ahmad ba, domin ba sakinta yayi ba balle tace kwanakin iddarta sun cika kuma tana tare da ciki ba" yayi shiru yana kada kai.  "Amman dai bari nayi shiru na fara jin ta baki shi Ahmadun domin shine hakkin komai ke hannunsa ko nace wajensa. Amman idan ka shiga gidan ka gayawa raliya ta zauna cikin shiri kafin Ahmad din ya karaso"

Malam Sulaiman ya mike tsaye yana duban dan uwan nasa "bari na shiga daga ciki sai an jima" ya juya ya shige cikin gidan ba tare DA yaji abinda dan uwan nasa zai kara fada masa ba. 

Malam jibril ya bishi da kallo gwiwarsa da jikinta gaba daya sun yi sanyi, sai ya mike a zabure kamar wanda aka tsikarawa allura ya nufi cikin gidan kai tsaye ko sallama babu. 

Ya fada gidan yayi wuri-wuri da ido bai ga kowa ba a tsakar gidan, sai ya jiyo muryarsu cikin daki, sai ya juya da sauri ya fada dakin kai tsaye.  

Suna zaune suna sake-sakensu na banza suka ganshi ya shigo dakan kamar an jefo shi. Gaba dayansu suka dago kai suka kalle cike da mamaki da fargaba. Lami ta far karfin halin yin magana "malam lafiya ma shigo babu KO sallama? Amina tayi tsayi gami da murguda baki tana fadin "ni WALLAHI tsoro ma ya bani" 

"Tsoron ubanki ja'ira" cikin fushi malam jibril ya katse amina. Ya kai mata duka ta kauce da sauri ta boye a bayan lami tana haki. Malam jibril ya ci gaba DA bala'i. "Banda iskanci da raini ace na shigo ana mini tsaki har da murguda baki, kin koyawa yara rashin tarbiyya, dubeki suna jera kafada dake babu kunya ko takaici a zuciyarki sam"

Lami ta daga masa hannu da sauri cikin bacin rai. "Don ALLAH malam ka rabu da ni haka naji da abindake damuna. Don tayi maka tsaki ai ba zai zama laifi ba tubda kai ma baka cika hukuncin UBANGIJI ba na yin sallama da zaka shigo mana, ni WALLAHI tayi mini daidai."

"Ai dole tayi miki daidai tunda halin tsiya ya cikata, amman ta cigaba da hi watarana zan karyata gaba daya sai naga abinda za kiyi"

Ya mai da dubansa ga raliya dake kallonsa ranta a bace. "Ke kuma gurinki na zo, ina son ki kara gaya min gaskiyar abin dake cikinki na waye don ALLAH idan kika mai dani karamin mutum sai ranki ya baci fiye da yanda kike tsammani kin ji na gaya miki ko? 

Raliya ta zunburo baki gaba ranta a bace tace "ni fa gaskiya ba fada, cikinsa ne idan kuma ya musa na yarda mu sanya Al-Qur'ani ayi rantsuwa, wanda yayi wa wani karya a tsakaninmu ALLAH ya kona shi tun a duniya"

Malam jibril ya yi shiru yana kada kai alamar ya yarda da abinda tace. To shikenan sai ki zauna cikin shiri don yanzu Ahmadun zai shigo"

Lami tayi kwafa "WALLAHI gwara ya shigo ayita ta kare. Don ina ji ina gani ba zan yarda anuna bambanci tsakanin cikin dake jikin diyata da cikin dake jikin diyarsu ba. Domin shi ma da ne kuma na halak. Dukkan abibda aka yi mata sai an yiwa raliya an biyata dukkan ciyarwar da tayi wa kanta da cikinsa, duk sai an biya ta komai WALLAHI"

Malam jibril bai kara kulata ba ya juya ya fice daga dakin da sauri ya barsu a nan suna ta surutunsu. Amina sai cika baki take yi tana fadin "banza a banza, ma'un ma ga kuma irin burgar da zata kuma yi mana, don har wani takama da iya yi take yi min wai ita gata mai aure da ciki. Ta manta mijin yayata ta aura kuma saura. WALLAHI banda lami ta hana ni da sai na ci ubanta da cikin nata baki daya, amman daga yau girman kai ya kare, domin mai guri yazo mai tabarma kuma ya nade"

Lami ta amsa da fadin "lallai kam haka wannan batun yake domin dole raliya ta koma dakinta ko ana so  ko ba a so." Ta dawo da kallonta kan raliya dake kallonsu tace "kina jina ko. Idan muka isa gurinsu ki dage akan kina son komawa dakinki domin kuwa daman kayanki ne dole ta bar miki gidanki, dole ta bar miki mijinki, tunda daman auren cin amana ne aka yi. Munafikan banza Munafikan wofi"

Raliya tana kallonsu kawai tana ta addu'a acikin zuviyarta akan ALLAH ya sanya Ahmad ya amince har ya amshi cikin nata ma kafin aje ga amsar gidan ko mijin nata. Wayarta ta fara ringing da sauri ta kalli jakarta dake gefenta, sai ta zura hannunta ta daukota ta mike tayi kofar fita daga dakin tana danna wayar. 

Gaba dayansu suka bita da kallo ganin yanda ta fice bata kula da nauyin jikinta ba. 

"Hello Ruky Baby ya aka yi ne?" Daga can bangaren ruky ta fashe da dariya tana fadin "baby kin makale kin ki kiranmu ko? Wai me ake ciki ne akan dan kadafin da ya makale miki ne? 

Raliya ta makale jikin bandaki tana hango gidan taga babu kowa sai tace "shegiya sai yau kike nemana? To yau dai za a gara shirin yakin ba a yi komai ba, amman ni fa na dan fara shakka kamar ba zai amshi cikin nan ba"

"Ke banza kada ki karaya ko ki bata mana shiri, boka ya tabbatar min da lallai sai ya amshi cikin nan, idan kika fara karaya kuma yaya za ai ya yarda ya amsa? 

Raliya tayi ajiyar zuciya tace "ba ki ji yanda ake min tambayoyi ba kamar ina gaban mala'ikan kabari, masu tambayar tashin hankali, ke duk na tsorata WALLAHI ruky da na sani na taho da ke ma"

"Ki taho da ni? Ai da shirin ya ruguje domin suna ganinmu tare zasu yarda ribar bariki kika ci har kika samu ciki. Ke dai kiyi yanda boka ce, ki dora a layar akan cikinki, kuma kuma ki kuskure bakinki DA ruwan rubutun nan dole kowa ya yarda. Fatana dai da zarar kin haife masa cikin, ki ajiye ki dawo harka, kar ki yarda su kara kulla ki cikin gidan nan mai kama da akurkin kaji"

Raliya tace "karki damu kawata, bariki ai ita ce gatanmu, cinmu kuma shanmu. Bari na koma sai na kira ki da karin bayani akan yanda muka yi da su"

T kashe wayar tana murmushi, amman lokaci guda murmushin dake fuskarta ya dauke saboda ganin yayanta Musa da tayi ya fito daga bandakin yana mata wani irin kallo. Babu KO tantama yaji dukkan hirar da suke tattaunawa da kawarta cikin waya. "Sakarya kin yi asara raliya, amman da sannu zaki gane shayi ma ruwa ne WALLAHI" ya kada kai ya fice. 

Ta lafe jikin bango cikinta na hautsinawa tana zare idanuwa, ta shiga uku. _Amma idan ya san wata ai bai san wata ba_ ta raya hakan a cikin ranta. Ta nufi daki da sauri kamar mahaukaciya. 

Alherin ALLAH ya kai miki Fauzanmu. 

A can gidan malam Sulaiman ma'u ce ke zaune akan tabarma tana cin tuwonta suna hira da ummanta dake gefe. "Umma baki kula baba ya shigo cikin damuwa bane? Ko hirar da ya saba yi da ni yau bai yi ba, dakyar ma ya iya amsa gaisuwata ya shige dakinsa"

Umma tace "Na gani mana, wata kila sai yau ya samu labarin abinda raliya ta zo DA shi, kin san daman cikin maganarta yake yi"

Sani days fito daga bandaki ya kalle su da mamaki yace "ciki kima umma? Raliya ce ta dawo dauke da ciki? Suka mai da kallonsu kansa gaba daya, umman tace "wai duk ba ku san meke faruwa ba ko? To ciki ta dawo DA shi tsoho kuma..." Sani ya dawo kusa da su ya zauna akan kujera yana salati da sallallami. 

A hankali 'yan uwan suka cigaba da shigowa kamar yadda aka sanar da su su zo. Aka ci gaba da tattauna matsalar kowa na cikin damuwa. Auwal ya kuta cikin fushi yace "shegiya ai hakkin ahmad ba zai barta taji dadin rayuwarta ba" daidai lokacin ahmad ya shigo kamar an wurgoshi, suka mai da kallonsu kanshi gaba dayansu. 

Ya iso wajensu yana fadin "umma ni fa yunwa nake ji" ya sami guri ya zauna. Auwal ya kalle shi yace "kai Ahmad sai kace wanda ya kwana da yunwa babu KO gaisuwa ka fara tambayar abinci? Ahamd yayi murmushin yana fadin "tuba nake babban yaya, bari na fara ya kan uwata. Umma ina yini? 

Umma ta amsa tana yake sannan ta mike tana fadin "ka rabu da su, sai ka koshi zaka gai da kowa. Suka yi dariya gaba dayansu. 

Duk maganar da ahmad yake yi idonsa da hankalinsa yana kan matarsa ma'u wacce ranta ke bace har lokacin, domin tafi kowa damuwa da abinda ya sami raliya, ko don ita macece ita kadai ta san ciwon mace 'yar uwarta. 

Ahmad ya kura mata ido yana son yi mata magana amman yana jin nauyi har umma ta iso DA tuwo ta ajiye a gabansa da ruwa a kofi da kwano daban tace "miko hannunka ka wanke a nan" ya kalli kwanon yayi murmushi ya mika hannu kan kwanon ta tsiyaya masa ruwan ya wanke hannunsa. 

Sani yayi murmushi yace "gaskiya umma mun gaji da wannan wariyar launin fatar, duk gurin nan don ALLAH wa ta zubawa ruwa ya wanke hannu? Suka kara fashewa da dariya gaba dayansu. Auwal cikin dariya yace "babu sai dan gatan umma"

Umma tayi murmushi cike da jin dadi, domin haduwar yaran haka yana sanyata cikin jin dadi. Bata ce komai ba ta juya suka cigaba DA shakiyancinsu, ma'u tana dan murmushi kawai ba tare da tace komai ba. 

Sai DA Ahmad ya kai loma guda bakinsa sannan yace "wai ita waccan uwar biyun meke damunta ne na ga tayi shiru sai yake kawai take yi? 

Umma dake kokarin zama tace "abinda bai shafeta bane take kokarin dorawa kanta har yaje ya haifar mata da wata cutar ta jawa mutane tashin hankali"

Auwal yace "haba umma ai kuwa abinda ya shafi raliya ya shafeta, dole ta shiga damuwa"

Ahmad ya dauko loma guda zai kai bakinsa yana jin an ambaci sunan raliya ya dakata, ko sunanta bai fatan jin an ambata a rayuwarsa balle zancenta. Wani irin bacin rai da takaici ya saukar masa ya kasa sanya lomar a bakinsa ya maidata cikin kwanon. 

Ma'un ce ta kula da hakan, domin su duk hankalinsu yana kan maganar da auwal din keyi. 

Umma tace "damuwar me zata yi? Dukkan macen da ta bar gidan ubanta ta tafi yawon bariki don tayi cikin shege meye abin mamaki, ko abin daga hankali? To sai tayi domin abin bakin ciki ba zai a kare a gidan kanin ubanku ba har abada in dai ba su gyara halinsu ba"

Ahmad yaji wani irin gingirin! Ya cika da tsananin mamaki da kuma takaici. Idan ya fahimci abinda suke tattaunawa akan raliya, to suna batun raliya ta dawo GIDAN da cikin shege. Nan take jikinsa ya dauki rawa, ransa yayi tsananin baci, domin idan har bai yi ciwon hauka ko na mantuwa ba ya san bai saki raliya ba, don babanshi bai bashi wannan izinin ba, hakan na nufin da aurenshi tayi cikin shege kenan. 

Sani ya kalle shi ya kula ya daina cin abincin yace "Ahmad ba dai har ka koshi ba? Kai da kake kukan yunwa"

Ummata kalle shi da sauri tace "wai kai ma ja sanya abin a ranka har zai hanaka cin abinci? 

Fitowar malam Sulaiman daga cikin daki ne ya katse musu hirar da suke yi, gaba daya yaran suka kama kallonshi. Salisu ne ya fara fadin "au dama baba yana cikin daki bamu sani ba umma"

Ta amsa da "eh yana yin dan wani abu ne, amman na san zai fito ya ganku bayan ya kammala"

Suka fara kokarin gaishe shi yana amsawa, hannunsa yana rike da tabarma katuwa. 

Ahmad ne ya mike da sauri ya karbi tabarmar dake hannunsa cikin girmamawa ya shimfida. Malam Sulaiman ya zauna yana kallonsu daya bayan daya. Kowanne daga cikinsu ya sha jinin jikinsa domin ganin halin da mahaifin nasu yake ciki, saboda basu saba ganinsa a haka ba, domin duk sanda ya shigo ya gansu a haka dadi yake ji, shi ma sai ya shiga cikinsu ai ta hirar da shi, amman yau sun ga sabanin haka, yana gidan ma sun shigo kwata-kwata bai fito ba, basu ma san yana ciki ba sai yanzu. 

Bayan an gama gaisawa sai yayi shiru yana kallonsu, hakan ya kara sanyayar musu da jiki gaba dayansu. Daga can malam Sulaiman yaja numfashi ya dubi Salisu yace "kai Salisu jeka wajen su jibrilu kace yazo shi da maidakinsa da kuma raliya"

Salisu ya mike DA sauri domin cika umarnin mahaifin nasu. 

Ahmad ya yunkura da nufin ya tashi, don baya son ya kara koda kallon fuskar raliyan, amman malam Sulaiman din ya katse shi ta hanyar yin magana. "Ahmad ina kuma zaka je? Ai wannan zaman naka ne koma ka zauna"

Ahamd ya koma ya zauna yana mamakin jin abinda malam Sulaiman rada, amman yayi zaton ko akan maganarsa da ita ne malam din zai yi masa umarnin akan ya sake ta ne ya huta. 

Umma juws bata so hakan ba, don ba ta ga dalilin da zai sanya ya gayyato su cikin gidansu ba, gwara ma ya tafi can gidan ayi maganar tunda su ta shafa. 

Kowa yayi shiru ganin yanda mahaifin nasu yayi shiru. 

Bayan shudewar wasu mintuna kalilan Salisu ya dawo da sauri yazo gaban mahaifin nasa ya risina yace "ga su nan zuwa"

Malam Sulaiman yace "shikenan kai ma samu guri ka zauna" ba musu ya koma wajen da ya tashi ya zauna, aka sake yin shiru ana sauraron abinda malam din zai ce, amma sai suka ji shi ma yayi shiru bai ce da kowa komai ba. 

Can malam jibril ya shigo lami da Raliya na bin bayansa har da amina. Ma'u da sauran 'yan uwanta suka bi raliya da kallo wacce ta zunduma katon hijabi kamar gaske. Ahmad ya kasa ko dago kai ya kalleta saboda bakin ciki da takaici. Ko jin muryarta baya son ji balle kamshinta mai tayar masa da zuciya. Ya kara yin kasa da kansa bai son ko dago idonsa har suka sami guri suka zauna. 

Abin mamaki sai ga raliya na kallon ahmad da yake akwai hasken wutar nepa tana son ta gano yanda ya koma, shin ya cigaba ko ya koma baya? Ta kasa dauke idonta daga kansa. 

Malam Sulaiman ya kalle su saya bayan daya bayan sun zazzauna yayi gyaran murya ya kurawa malam jibril ido ya fara magana. "Yauwa kamar yadda ya faru dazu jibril ya kira ni akan maganar ahmad sa raliya wanda nayi tunanin mun wuceta a baya, amman yau ya dawo da wata sabuwar magana wacce ya dace ku ji ta daga bakinsa ba nawa bakin ba, domin masu salon magana sun ce waka a bakin mai ita tafi dadi"

Malam jibril yayi wuki-wuki yana kallon mutanen wajen, shi kana yana da shakku akan abinda zai fada din balle su, yana jin kamar ana iza shi lallai sai ya fada. Ya kalle su yace "eh to, akan maganar cikin dake jikin raliya ne, daman wai tace cikin na ahmad ne..."

Gaba daya suka kalle shi da mamakin jin abinda yace. Umma kam kai tsaye ta mike tana fadin "kan uban can! Wannan wacce irin magana ce maras kan gado haka?"

Alherin ALLAH ya kai miki Fauzanmu. 

Umma kam kai tsaye ta mike tana fadin "kan uban can! Wannan wacce irin magana ce maras kan gado haka?"

Lami tayi caraf ta amsa "daman ba zata yi kan gado a gurinki ba dije, amma mu a gurinmu tafi maganar shahararren malami tasiri, ki karkade kunnenki da kyau ki ji..."

"Kai! Meye haka ne, wannan wanne irin hauka ne, kune kuke yin magana ko mune, waye ya sanya bakinku a cikin wannan maganar?" Malam Sulaiman ya doka musu tsawa ta hanyar fadin wadannan maganganu. 

Shi kuwa ahmad baki ya saki yana kallon ikon ALLAH, sai yake ganin abin kamar shirin fin din nan. 

Ma'u kam mutuwar zaune tayi, zuciyarta har ta fara raya mata miyagun abubuwa. Kar dai mijin nata zagayawa yake yi gurin raliya suna watsewarsu ba tare da ta sani ba? Koda yake ai ance bai sake ta ba, matarsa ce kenan, in dai haka ne kuwa lallai yaci amanarta. Wani tukuki ya taso ya tsaya mata a wuyanta mai daci da ciwo. Ta dinga kallon mijin nata wanda shi kuma yake kallon raliya da mamaki da takaici. 

Gaba daya gurin aka yi tsit, kamar mutuwa ce ta gifta. Amman fuskar kowa ta nuna abindake zuciyarsa a fili. 

Malam Sulaiman ne yaci gaba da cewa "ka cigaba da bayaninka mana jibrilu"

Malam jibril ya kalli raliya wacce ke sunkuyar da kanta kamar ta nutse a kasa tana kara matsa layar dake jikinta wacce take ganin da ita ce zata iya magana a yarda da ita babu tantama. "Ke raliya gaya musu su ji daga bakinki mana"

Raliya ta fara inda-inda tana zare idanuwa "Daman... Cikin jikina..." 

Lami ta amshe "meye kike wani in-ina? Ki fito ki fadi gaskiya kada ki ji shakka ko tsoron wani" raliya ta dan samu kwarin gwiwa ta cigaba da magana "cikin dake jikina na ahmad ne shine ubansa"

Ahamd ya mike a gigice yana fadin "ni karya kike mini WALLAHI, karya kike yi..."

Malam Sulaiman ya kalli ahmad wanda jikinsa ya dauki rawa yace "ahmad sami guri ka zauna kada na kuma jin bakinka" 

Umma ta kalli malam Sulaiman da tsananin mamaki, domin tana ganin kamar malam din yana goya musu baya ne, kuma yana nufin dole ahmad din ya amshi cikin dake jikin raliyan. 

Ahmad da sauran 'yan uwansa suka dinga kallon babansu da tuhuma suna ganin ko mahaukaci ya san ta yanda zai yi wannan shari'ar balle shi. 

Malam Sulaiman ya mai da dubansa ga raliya yace "ki ci gaba da bayaninki muna sauraronki"

Raliya ta dan ji karfin gwiwa tana zaton har ta fara gamawa da malam din ne tace "tun kafin na bar gidansa da cikin na tafi, kuma ya sani, shi kuma cikin ya kwanta nayi zaton ya fadi amma sai cikin watannin nan naga ya tashi, shine nace bari na dawo na gaya masa don ya sani"

Aka sake yin shiru dai ana kallonta tana ibda-inda, umma tana jin kamar tayi zage-zage ta huce, sai kwafa kawai take yi. 

Lami kuwa sai gyada kai take yi tana fadin "haka ne kam"

Auwal ya daga hannu da sauri yace "baba ina son zan yi magana don ALLAH"

Malam Sulaiman yace "in dai akan maganar raliya da ahmad ne baka da ikon cewa komai, wannan magana ce da ta shafesu su kadai"

Ya kalli raliya yace "kin kammala bayaninki ko?"

Tace "eh na gama, amma WALLAHI baba cikinsa ne ya sani"

Malam Sulaiman ya kalle Ahmad dake zaune baki bude kamar an dasa shi yace "kace duk abinda ta fada, shin da gaske kafin raliya ta tafi daga gidanka akwai cikinka a jikinta? 

Gaba daya aka mai da ido kansa, idanuwan ma'u yayi kwalo-kwalo, kirjinta ya dinga bugu tamkar ana lugude a ciki, jikinta kuwa tana ji kamar ya mutu, domin yayi sanyi lakwas. A cikin ranta addu'a kawai take yi. 

Ahmad ya dukar da kanshi kasa yana kada kai ya fara magana "Abba kuyi hakuri da abinda zan fada dole zata sanya ni fadinshi. WALLAHI TALLAHI tunda aka daura aurena da Raliya ko magana mai dadi ban taba yi da ita ba balle wata harkar aure ta shiga tsakaninmu, ban taba kusantar raliya a matsayin matar aurena ba WALLAHI"

Umma tayi  ajiyar zuciya cikin ranta tana hamdala ga ALLAH. 

Sauran ma duk ajiyar zuciya suka yi da jin dadi ban da Raliya DA lami da kuma malam jibril da yaji kamar ya kasa ta tsage ya shige cikinta don kunya. Ma'u kam wani irin hawaye mai dadi ne ya zubo mata, sai taji dukkan damuwarta ta yaye. 

Raliya kam fashewa tayi da kukan bakin ciki da takaici, domin ta tabbatar shegen bokan nan yaci kudinta ne kawai a banza, tunda gashi aiki bai yi ba, amman dai bari ta kara jarrabawa. 

Cikin kuka tace "kaji tsoron ALLAH ahmad WALLAHI wannan cikinka ne"

"Karya kike yi ban san komai game da shi ba, koda ace cikina ne ma me ya sanya baki haife min shi a gidana ba ko anan gidan kafin ki tafi, sannan me ya sanya kika gudu daga gidana? Balle ma ni ban taba kama hannunki ba, kuma ke ma kin tabbatar da haka. Raliya kiji tsoron ALLAH ki tabbatar zaki mutu, ki fadi gaskiyar wanda yayi miki ciki"

Cikin kuka tace "WALLAHI cikinka ne, don ka auri ma'u ne kaki amsa'

Musa ya shigo da sauri yana fadin "karya kike yi munafika ba cikin ahmad bane wannan" gaba daya idanuwan kowa ya koma kansa ana kallonsa da mamaki. Kamar daukewar ruwan sama kukan raliya ya dauke ta fara wara ido. 

Lami kuwa fusata tayi ta cika ta batse ta dube shi da fushi tace "ubanka ne ya sako bakinka cikin wannan magana? Idan baka kiyaye ni basai nayi maka baki. Tsakanin miji da mata babu wanda ya san tsakaninsu sai ALLAH"

Umma ta kalleta tana tabe baki don dai malam ya hanata magana ne da lami taji amsa sai kwafa kawai tayi tana gyada kai. 

Musa ya cigaba da magana ba tsoro balle shakka. "Lami ko zaki tsine min yau WALLAHI sai na tadi gaskiya, domin wannan diyar taki raliya a komai bace face bala'i da masifa, dukkan abinda ya sami gidan nan itace ke janyowa, da ta riki aurenta tayi biyayya ga iyayenmu da hakan bata same ta ba, amman ta rufe ido ta watsa mana kasa cikin idonmu. Tabbas wannan cikin ba na ahmad bane, domin na jiyo hirarta da kawarta dazu ina bandaki a lokacin da ita kuma tazo kusa da bandakin bata san ina ciki ba, suke tattaunawa akan maganar cikin."

Nan ya kwashe labarin dukkan abinda yaji suna tattaunawa a wayar ita da kawarta ya sanar musu. 

Raliya ta kara rudewa, kunya duk ta cika ta kamar kasa tsage ta nutse a cikinta. 

Umma ta daga hannu sama tana fadin "Alhamdulillah yau sakayya ta bayyana, ga SHGE ya tabbata a inda ake ambatonsa kullum" lami kuwa wuki-wuki tayi cike da tsananin kunya tana muzurai. Raliya ta gama cutarta. 

Shi kam malam jibril fashewa yayi da kuka yana fadin "kin cuce mu raliya, kin zubar min da kima, ALLAH ya isa ban yafe miki ba"

Malam Sulaiman ya daka masa tsawa yana nuna shi da yatsa "kai rufe min bakinka jibrilu. A haka ma baka yi mata baki ba ina kuma ga kayi mata baki? Ka barta kawai duniya ce ta ishe ta Riga da wando da duk wani abinda take takama da shi, tsakaninka da ita addu'a ce kawai ALLAH ya shirye ta"

"Amman dai yaya yanzu sai a hana ni la'antar wannan yarinyar wacce ke yawon duniya da aurenta? 

Malam Sulaiman ya ce "Ai maganar aure ta kare. Kai ahmad saketa yanzun nan duk da dama ta samu"

Ahmad yaji wani irin farin ciki ya baibaye shi wanda bai taba jin sa ba tsawon rayuwarsa, sai yaji kamar mahaifiyarsa Asma'u mahaukaciya ce ta dawo duniyar ta sanar da shi waye shi. Cikin kwarin gwiwa yace "Ni Ahmad na janye dukkan igiyoyin aurena akan raliya, na haramtawa kaina ita har abada"

Raliya ta ja baya a tsorace sannan ta fashe da kuka mai karfi. Malam jibril ya fusata ya kai mata hauri da kafarsa. Ta ja ciki tana kuka. 

Malam Sulaiman ya yi sauri yace "baka da hankali jibrilu ko baka kula da abinda take dauke da shi bane? Hawaye ya zubo daga idon malam jibril ya juya a fusace yana goge idonsa yana kada kai da tsananin takaici a tattare da shi. 

Raliya ta cigaba da kuka zuciyarta na tafarfasa kamar zata kone. Lami kuwa kamar ta sanyawa gidan fetur da wuta su kone gaba daya kowa ya huta take ji, sai huci take yi kamar wata kububuwa. 

Malam Sulaiman ya dubeta yace "kin ga abinda ake gaya miki ko lami? Ka ki naka duniya ta so shi, ka so naka duniya su tattara shi su watsar a kwandon shara. Sannan kuma gori ba shi da amfani, bashi da rana, domin MANZON ALLAH (S.A.W.)  ya hane mu da shi. Sannan dukkan abinda ka girantawa wani, kai ma wata rana sai ka wayi gari ALLAH ya jarrabeka da shi..."

Lami ta tashi fuuu kamar an zabga mata bulala ta nufi gidansu. Suka bita da kallo da mamaki. Malam Sulaiman ya yi murmushi kawai don lami ba zata sauya ba. Raliya kam ta kasa yunkuri balle ta mike, domin kafafuwanta sun yi sanyi kwarai da gaske. 

"Ya kamata ku tashi ku wuce gidajenku haka ku kuma" umma ce ta fadi haka tana kallon yaran nasu, daya bayan daya aka fara mikewa domin tafiya. 

Raliya da ma'u kam suna jabe a wajen da suke zaune, kowacce daga cikinsu ta kasa motsi. Sai da Raliya ta jiyo ihun kiran lami daga cikin gidansu tana kwala mata kira sannan ta mike a sanyaye kanta a kasa cike da tsananin kunya da takaici ta wuce. 'Yan uwan nata suka bita da kallon tausayawa. 

Ma'u kam tun daga sanda taji irin sharrin da taso kullawa mijinta taji ta kara tsanarta bata ko jin tausayinta. Sai da umma ta kara yin magana sannan ma'u ta mike dakyar. Malam Sulaiman yana ta sanya musu albarka suka yi sallama suka fice. 

Akan babur suke tafe amma a tsakaninsu babu mai cewa da wani kala, kowa da abinda yake sakawa a cikin ransa. Ahmad yana kara kallon iko da buwaya ta UBANGIJI yana masa godiya. Mutanen da suka sanya shi a gaba da gori yau an wayi gari ga yadda ALLAH ya nuna musu. Tun a duniya ma kenan. 

Ita kam ma'un tuananinta akan ace raliya ya cigaba da kasancewa matar ahmad ne da yaya zata yi da rayuwarta? A haka suka isa gidansu ba tare da wani yayi wa dan uwansa magana ba a tsakaninsu, sai tunane-tunanen zuci kawai suke yi. Sai da suka watsa ruwa tare sannan suka fara shirin kwanciya. 

Ahamd ya jima akan gado yana yin game a wayarshi amma Ma'u bata shigo dakin ba. Ya mike tsaye sanda ya ankara da jimawarta bata shigo ba, ya fito falo yana kiran sunanta da karfi. "Ma'u! Ma'u!! Ma'u!!!" Daga can cikin falon ya jiyo muryarta tana amsawa dakyar muryata kasa-kasa. Ya shiga falon da sauri. "Ma'u kina ina ne? 

Can bayan kujera ya jiyo ta tana fadin "gani nan yaya... Cikina da bayana zasu cire...! 

Ya isa gurin da take da sauri yana salati. "Cikinki da bayanki me ya faru? Ya tarar da ita ta kankame jikin kujera ta hada uban gumi sai kada kai take yi kamar mai hadiyar kunama. 

Cikin fargaba yace "yaya dai Ma'u lafiya, me ya faru me ya shigo dake nan? Cikin karfin hali tace "tun a gidan su umma naji cikina yana ciwo, shine da muka dawo ya dan yi shiru yanzu kuma ya dawo na shigo daukar magani sai kafata ta rike na kasa tashi"

Ahamd ya matsa gabanta sosai yana kokarin tayar da ita zaune. "Bari na tayar dake ko kuma mota zan nemo muje asibiti? 

"Wash! Yaya! Ba zan iya tashi ba, wani abu ne ya rike min kafa. Wash! Innalillah... Wayyo yaya...!!!"

Ahmad duk ya rikice ya saketa ya ma rude ya rasa me zai yi. Ya nufi kofar fita yana fadin "bari na kirawo babar A'ilo..."

"Kar ka fita... Kazo na mutu a gabanka yaya... Ka zo don ALLAH...!!! "

Ya dawo da sauri da tsananin tashin hankali rungume ta gaba daya ya fita daga cikin hayyacinsa, labarin yanda mahaifiyarsa ta haifeshi kawai ke yawo a ransa, yanzu idan Ma'u ta mutu yaya zai yi da rayuwarsa? 

*

*

*

Alherin ALLAH ya kai miki Fauzanmu. 

Ma'u kam tana durkushe kankame da kujera sai gyada kai take yi tana nishi. Shi kuma ahmad ya rasa mai ya kamata yayi mata. Cikin ikon UBANGIJI ya zabga wani irin nishi hade da doguwar kabbara, sai ga yarinya ta fado facal. Ihun yarinyar ne ya ankarar da ahmad, ya zura hannu ya janye yarinyar gefe a hankali don yaga kamar zata zaune ta, sai ga mahaifa ta fito itama gaba daya. 

Ma'u ta kwantar da kanta jikin kujera tana mayar da numfashi. Ahmad kam ya rasa me zai yi saboda sai ihu yarinyar take yi, ga mahaifa a jikinta. Ya Kalli Ma'u yace 'Ma'u me zan yi mata ne?" Ta dan kalli yarinyar tace "nima ban sani ba yaya, ka kirawo babar A'ilo"

Da sauri ya fice daga falon ya nufi gidansu A'ilo ya tarar DA kofar gidan a rufe, don haka ya fara bugawa. Bai jima da fara bugawar ba suka bude. Mahaifin A'ilo ne ya fito yana tambayar "wane ne?" Yana budewa yayi arba da ahmad hankalinsa a tashe. Nan take ahmad yayi masa bayani, ya juya gida ya sanar da babar a'ilo, suka fito da hanzari suka garzayo gidan. ALLAH ya sa bai jima da yin siyayyar kayan haihuwar ba har da reza a cikin kayan. 

Kafin karfe dayan dare babar a'ilo ta kammala komai, ta gyara maijego da jaririya da kuma dakin. Ahamd kam shi ya wanke dukkan kayan da suka baci, cikin ransa yana jin son Ma'u da tausayinta na kuma shigarsa. 

Cikin daren su umma suka ji labari, don haka ana idar da sallar asuba umma ta gidan tun gari bai gama sha ba. Ta tarar da diyarta fes! Ranta yayi fari tas! Shi kuwa ahmad kwana yayi idonsa akan diyarsa, komai dake jikinsa shine a jikin wannan yarinyar. Ya rungume ta a jikinsa kamar zai mai da ta ciki. Yayi tayi mata addu'a duk wacce tazo bakinsa. 

Ma'u dariya kawai take yi masa, da yake su kadai suka kwana a cikin dakin nasu, suna ta sambatu akan diyar tasu. Umma ta dora mata ruwan wanka, tayi wa Ma'u da jaririyar wanka, duk inda suka shiga ahmad ma biye da su, sai da ta hada shi da rikon diyar tasa ta shiga yiwa Ma'u wanka sannan ta sami lafiya, domin zama yayi ya kurawa diyar ido kamar ya lasheta, amma yana jin abu biyu a cikin ransa farin ciki da bakin ciki. 

Tun yanzu har ya fara tausayawa diyar tasa, domin 'yar zata tashi cikin gori DA tsangwamar cewa babanta shege ne, har su umma suka fito bai sani ba sai DA umma tace "Ahmadu wai me kake kallo ne haka? Sannan ya wayance ya goge hawayen dake zubo masa ba tare da ta gani ba, ya mike ya ajiye yarinyar ya fice. Tun safen umma tace masa ya kamata su wuce da ma'un asibiti a duba ya sosai da kuma jaririyar tata, domin haihuwar gida hatsari ce, musamman ga masu karancin shekaru irin ma'u. Sannan daga can asibitin sai ta wuce da ita gida ta zauna a can. 

Duk da bai ji dadin karshen maganarta ba, amma ya danne yayi ta maza, domin umman tashi tafi shi iko da su baki daya. Sarai ta kula da yanda ya dan sauya, amman sai ta basar da shi domin idan ta biye masa ba zata je da ma'un gidan ba. 

Tunda cikin Ma'u ya cika wata bakwai taso Ma'u ta koma can gidan ta zauna, amma yanda ahmad ke nunawa da an tayar da maganar ya sanya ta rabu da su. Domin ta kula akwai wata soyayya mai karfi da shakuwa a tsakaninsu, sai taji tausayinsu, amman a yau dai babu wannan maganar. Ta katse shi ganin yanda yayi soror yana kallonsu tace "yaya dai, yau ba zaka je aikin bane? Da sauri yace "umma nayi musu waya na sanar da su matata ta haihu, bari naje na dauko motar taxi sai mu tafi asibitin"

Umma tayi murmushi "Ahmadu babu dama, sai kace kaine ka haihu din? 

Mintuna kalilan ya dawo DA mota taxi. Umma tace masa "ba tare da kai zamu tafi ba fa manya" ya kalle ta DA mamaki "umma saboda me, ai ko diyar na rike muku ko? 

"Diyar gidanku mara kunya."

Kunya ta kama shi ya kau da yana dariya, Ma'u ma dariya ta saka. 

Umma tace "goyata zan yi, kai ka hada kayan ma'un kayi gaba sai ka wuce da su gida sai mu tadda ka acan"

"Amma dai umma har nawa kayan zan hada ko? Don WALLAHI ba zan iya kwana a wannan gidan ni kadai ba" ya marairaice kamar zai fasa kuka. Umma tayi dariya tana fadin "idan dai zaka iya kwanan shago ai shikenan" gaba daya sika fashe da dariya. 

***

Duk wani duba an yiwa Ma'u bata sami matsalar komai ba, su kansu likitocin sun yi mamaki, domin ganin ma'un tana da karancin shekaru, amman dai sun san kowacce mace da irin jikinta, musamman ita da ta haihu a durkushe. Daga karshe dai sun bata magunguna ita da diyar suka wuce gida. 

Matan yayyenta da su yayyen dukansu suna gida suna jiran dawowarsu. Ahmad sai basu labarin kamannin diyar yake yi ana dariya, kowa ya kagu su dawo din. Sanda suka iso gida ya cika da hayaniya, aka dinga shigowa barka. 

Hayaniyar ce ta sanya lami da 'ya'yanta suka gano wani abu yana faruwa a gidan, ta kira amina ta turata domin ta gano mata abin dake faruwa a gidan. 

Amina ta dawo ranta a bace ta kasa yin koda magana. Lami ta dubeta tace "malama ki gaya mana abin dake faruwa mana kin shigo sumsum sai kace  tunkiya"

"To me zan gaya miki, wai wannan banzar ce ta haihu" lami ta tashi a gigice cikin firgici tace "ba dai Ma'u ba"

"Ita mana, sun cikawa mutane gida da ihu banzaye kawai"

Lami ta koma ta zauna tana huci kamar zata fashe da kuka. 

Raliya kam ta kasa cewa komai sai kallonsu kawai take yi, ita kadai ta san me take ji a cikin ranta. Lami tsinuwa da baki babu irin wanda bata yiwa diyar nan da aka haifa ba, amman da ikon ALLAH ya cika babu yanda za a yi. 

Ma'u taga karamci daga gurin 'yan uwanta da mijinta, don duk kudin hannunsa da wanda yake tarawa akan diyar nan ya karar dasu. Ita ma Hajiya Amina ta dauki soyayya ta dora akan diyar nan, kullum sai tazo ta ganta, sai take tuna mata da ahmad sanda yana jariri. 

Rashin shigowar lami da 'ya'yanta bara ya daurewa umma kai kwarai da gaske, amman ta danne abun a cikin ranta. 

Ma'un ce ma mai yi mata korafi har sai da umman ta kwabe ta. 

Gurin yiwa diyar huduba ma sai da aka sami sa'insa, domin shi Ahamd sunan umma yake son a sa mata, ita kuma umma ta dage sunan mahaifiyarsa za a sanya, domin ita sunayenta da tawa. Auwal ya saka, sani shima ya saka. Ita kuwa bayan Ma'u babu mai sunanta. 

Dakyar ya amince da hakan aka sanyawa diyar suna ASMA'U, sai yake ji kamar mahaifiyarsa ce ta dawo masa son diyar ya rinka shigarsa. 

Ranar suna anyi suna main kayatarwa irinna masu rufin asiri, an ci ansha daidai Misali. Wannan abu ya kuma komawa lami rai. Raliya kam har kuka tayi, ta kunshe cikin daki ta kasa ko lekowa waje, da tuni itace zata haifi wannan diyar ta halak, ta yiwa kanta, tabbas ta shiga tsananin da ta sani, wacce Hausawa ke cewa keya ce. 

A daren ranar suna ciwo ya kuma raliya cikin daki, tun tana abin ita daya har ta fara kiran mahaifiyqrta. Lami ta shigo cikin dakin suka ci gaba amma shiru babu haihuwa sai azaba. Tun lami tana ganin abin kamar wasa ne har ta fara tsorata. 

Shi kam malam jibril tunda ya fuskanci abun dake faruwa ya shige cikin daki ya rufo kofa. Lami taga haza taje ta buga masa tana kuka. Ya bude kofar ransa a bace yana fadin "yaya aka yi lafiya dai ko? 

Cikin kuka tace "raliya zata mutu jibril ka taimaka min" ya galla mata harara "rayuwar raliya da mutuwarta duka daya ne a gurin lami, don gwara ma ta mutu ko na huta da abin gori" ya juya ya shige cikin dakinsa ya ja kofa. 

Lami ta fashe DA kuka gami da juyawa dakin da gudu saboda jiyo ihun diyar tata da take yi, suka ci gaba da fama amma har tsakiyar dare shiru. Shi kansa malam jibril sai da ya karaya ya leka dakin, halin da yaga diyar tashi ya daga masa hankali kwarai da gaske, ya gogice yana tambayar yaya za su yi? Lami tana kuka tace "asibiti za a kai ta kawai" ya dan waro ido waje. "Asibiti kuma! Gashi ban da ko kwandala, shi kuma asibiti sai da kudi kin sani"

"Kaje gurin yayanka mana ai ba zai hana ka ba ka sani, ka taimaka don ALLAH jibril"

Ya juya a kidime ya nufi gidan yayan nasa, ya jima yana buga kofar da zata sada shi da gidan yayan nasa, can jimawa malam Sulaiman ya ISO yana tambayar waye? 

Malam jibril yace "nine jibril" malam Sulaiman ya bude kofar cikin mamakin dalilin zuwansa cikin wannan dare. A kidime malam jibril yayi masa bayanin abin dake faruwa. 

Malam Sulaiman ya ce "ai samun mota cikin wannan daren shine aiki, amma bari"

Ya shiga yayiwa umma magana ko akwai wani abu da zata iya yi a kai. 

Sanda malam Sulaiman ya sanar da umma abib dake faruwa tayi tsalle ta dire tace "babu inda zani, nima diyata ta haihu har kwana bakwai yau amma daga lami har 'ya'yanta babu wanda ya leko, don haka babu inda zani" 

Tun yana mata fadan har ya fara yi mata magiya da kawo mata hadisai wadanda suka sanyayar mata DA gwiwa ta nufi gidansu lami. 

Tana zuwa taga halin da Raliya ke ciki ta san lallai ta jigata, ta kwanta sharbe-sharbe ga kan da na yunkurowa yana komawa, ta kasa nishi, lami sai kuka take yi ita da amina. 

Umma ta kalli lami tace "kuna da koko ko kunu? 

Da sauri lami tace "akwai"

Ta fice ta dauko umma ta amsa tayi addu'a fa tofa mata a ciki sannan tace a dago mata raliya zaune, suka kama raliyar dakyar suka zaunar da ita. 

Umma tace ta dafa kujera ta tokare kafafuwanta a kasa ta kafa mata wannan kunu cikin katon sha ta dinga sha har sai da shanye shi tas. Cikin ikon ALLAH sai ga karfi ya zowa raliya ta fara wani irin nishi da karfi, umma ta rike ta. Sai ga diya ta fado, Cikin ikon ALLAH kuma har da mahaifar baki daya.

 Lami ta fashe DA ihun murna, umma ta dalla mata harara "ke da zaki godewa ALLAH sai kuma ki kama guda? To sai ki kawo reza" 

Lami ta juya da gudu ya fara nemo reza da zare, umma ta amsa ta yanke ta kulle cibiyar bayan ta yanke. 

Raliya tayi zaune ta kasa motsawa saboda abu biyu ke yawo a ranta, murna da rabuwa da abun dake cikin cikinta da kuma takaicin abin kunyar da zai fara bibiyarta har karshen rayuwarta. Malam jibril yana tsaye a bakin kofar dakin da damuwa akan fuskarsa yana jiyo sautin kukan jaririyar ya zame ya zauna yana sallallami da damuwa, shikenan ta tabbata shege ya bayyana a gidansa, diyarsa ce ta haifa masa shege ya shiga uku. 

Umma dai tana gama abin da zata yi ya kalli lami tayi wuki-wuki da ido tace "to lami ga dai raliya ta sauka ta sami irin abinda kika dade kina gorintawa ahmad a kai, sai nace ALLAH ya raya amin" lami ta bude baki da bakin ciki amma bata da abin cewa da zai daidai da irin maganar DA umma ta fada mata har ta fice daga dakin. 

Lami ta kalli raliya dake zaune kamar ta shake ta don bakin ciki, ta kalli diyar wacce ke ta kuka tana wutsil-wutsil da kafafuwa, sai tayi tsaki ta juya ya fice daga dakin da sauri. Raliya ta bi yarinyar da kallo ta mika hannu ta dauketa ta kura mata ido, fatanta bai wuce ta gano da wa diyar take kama wanda zata ce shine ubanta, domin maneman nata na DA yawa. Amman iyakacin kallon da tayiwa yarinyar ta kasa gano da wanda tayi kama. Hawaye ya dinga fitowa daga idanunta soyayyar tana shigarta a hankali. 

Me ya sanya bata zauna a gidan ahmad ta haifi wannan yarinyar ba ko bayan hakan ne ta bar gidan? Da ta huta da gori da dukkan abibda zai biyo bayan rayuwar wannan yarinyar da ta haifa yanzu. 

Dakyar lami ta iya dora ruwan dumi domin ta kaiwa raliya bandaki sannan ta dauki jaririyar tayi mata wanka. Ba su sami kwanciya ba sai wajen karfe hudu na dare sannan suka kwanta. 

Kiran sallar farko raliya ta mike tsam ta dauko jakar kayanta ta fara zuzzuba dukkan abun da tasan nata ne, daman sun gama shiryawa da ruky cikin dare, sun gama shirya abin da zasu yi. Bayan gama kammala shiryawar ta juya ta kalli jaririyar DA take bacci, hawaye ya zubo mata taji kamar kada ta gudu ta bar diyar nan, amma ba zata iya cigaba da harka yadda take so ba matukar tana tare da wannan yarinyar, ta goge idonta da sauri ta dauki jakarta ta fice. 

Har gari ya waye rana ta fara fitowa lami bata leka dakin da Raliya take ba, daman amina ta raba daki da Raliya tuntuni. Can yarinya ta fara kuka daga cikin dakin, daga lami har amina babu wanda ya kula da kukan da take yi, domin suna tunanin mahaifiyarta na kusa da ita. Shi kam malam jibril dama tunda ya fita sallar asuba bai dawo gidan ba. Musa kuma tunda aka yi rikicin nan bai kuma dawowa gidan ba, sai ya tare a can dakin wani abokinsa don bai san abinda zai faru da shi ba idan suka ci karo da lami. 

Kukan ya ishe su, lami ta mike a fusace ta nufi dakin tana fadin "raliya wai uban me kike yi ne kika bar yarinyar nan tana kuka haka?" Ta daga labulen dakin a fusace, sai dai ya mamakinta sai taga dakin wayam babu kowa sai jaririyar dake ta tsala kuka. Ta shiga dakin da sauri ta fara bincike. "Raliya! Raliya!! Raliya!!!" Amma taji shiru babu ita balle alamunta. Ta fito da sauri ta kalli amina cikin ihu. "Ke duba min bandaki ko raliya ta shiga"

Amina ta mike da sauri ta nufi bandakin ta fara dubawa, ta dawo da sauri domin taga mahaifiyar tata a rude take tace "lami bata nana" lami ta dafe kirji a kidime tana fadin "na shiga uku kar dai ace yarinyar nan ta gudu ta bar mana diyar nan? 

Ihun jaririyar ya cika mata kunne ta koma dakin da sauri ta dauko jaririyar ta rungume ta tana jijjiga ta DA fadin "ke maza duba mana gidan nan sosai har can gidan su dije ma ki gani ko tana can" 

Amina ta juya da sauri ta nufi hanyar fita. Lami ta cigaba jijjiga jaririyar hankalinta a tashe kamar ta zabga ihu ko ta ji sanyi a ranta. 

Abu kamar wasa karamar magana ta zama babba. Domin duk inda ake tunanin za a samu raliya an duba babu ita babu alamunta, dole lami tana ji tana gani ta wanke mamanta da magunguna ta fara baiwa jaririyar nan nono, domin ba zasu jure siyan madara ba, don malam jibril kokarin ganin ya siyi madarar amma ba zai iya jurewa ba yayi mitar tasa har ya gama. 

Lami kam kukan jini ne kawai bata yi ba, ko tsakar gida bata iya fitowa saboda kunya da nauyi, gashi yara da 'yan mata har shigowa gidan suke yi kallon 'yar da aka gudu aka bari bayan an haifeta. 

Umma kam ji take yi kamar ta zuba ruwa a kasa ta sha don dadi. ALLAH bai barin hakkin wani akan wani, ita ke yiwa ahmad gori akan shi SHEGE ne sai ga SHEGIYA a gidansu. Sannan ita ce ta sanya raliya ta gudu da kanta, yau kuma ga gudun raliya ya zame mata matsala da tashin hankali a karo na biyu. Haka nan dama ALLAH yake ikonsa. 

Alherin ALLAH ya kai miki Fauzanmu. 

BAYAN SHEKARU BIYAR

Rayuwar ahmad da ma'u an samu cigaba da kuma karuwar zuri'a, domin cikin shekarun nan ma'u ta kara haifar yara biyu namiji da mace, an sami Hajiya Amina da kuma Malam Sulaiman, har wannan lokaci mijinta yana matukar kaunarta da nuna mata soyayya, 'ya'yansa kuwa sune abokan rayuwarsa tare suke cin abinci tare suke sallah hatta da su yake yi, domin yana ganin sune sabuwar zuri'arshi a duniya, bashi da kowa bayansu, don sun sha rigima da ma'u ma akan kwanukan da take yi yace WALLAHI bata isa tayi masa tsarin iyali ba, idan ma 'ya'ya dari zata haifa yana so. 

Abin ya sanya musu rikici, don tana ganin ba zata iya ba amman da ya gaya mata wata magana wata rana yana hawaye bayan haihuwar Hajiya ya sanya ta hakura ta sallama masa tana ta kuka ne sanda ta samu cikin malam ya zauna a gabanta ya kwantar da murya yace 'ma'u ba Zan sanya ku dole ki haihu ba, rayuwarki ce kina da damar yin yanda kike so, amman zan so ki tausaya min ki tuna ni bani da kowa da zan kalla da sunan dangina na jini bayan 'ya'yana. Da sune zan haifi zuri'a da za a iya kallo a kirata da DANGINA shin idan baki yarda kin haifa min 'ya'ya ba ta ina zan samu dangi? Haba ma'u ki tausaya min mana, kece kadai wadda zata iya bani abinda nake bukata, ki taimaka min ma'u" 

Jikin ma'u yayi sanyi ta daga kai ta kalli mijin nata wanda ke durkushe a gabanta yana zubar da hawaye, tausayinsa da sonsa ya dinga shigarta. Ahmad yana sonta yana kuma kaunar duk abinda take so, yana tattalinta, me ya sanya itama ba zata so abinda yake so ba? Tabbas ita ce me daukar cikin ta haihu, amma rainon abun da wahalarsa ne take ji. 

Ta kamo shi ta rungume a kirjinta tana shafar kanshi. Sai kawai ya fashe da kuka yana cigaba da magana "ki taimaka min ma'u... Ki taimaka min..."

Gaba daya hankalinta ya tashi, cikin rawar murya take fadin "na daina mijina ba zan kara ba, zan yi maka dukkan abinda kake so, zan haifa maka 'ya'ya insha ALLAHU"

Ya rungume ta a akan jikinsa wani dadi yana shigarsa, yana mata godiya, wannan ya kwantarwa da ma'u hankali suka cigaba da gudanar da rayuwarsu cikin soyayya da nishadi. 

iskaKasancewar ya jima a gidan man da yake aiki, wato 'YAN LEMAN PETROLEUM na kurna aka sauya masa zuwa wani sabon gidan man DA maigidansu Alhaji Nura Kwangila ya gina a cikin G.R.A. duk DA gurin ya yiwa ahmad nisa sosai bai damu ba, domin Alhajin yayi masa karin albashi har yayi sabon mashin don haka bai da matsala wajen zuwa aiki da komowa gida. 

Yau an tashi da rade-radin kamfanin mai zasu yi yajin aiki cikin satin, don haka mai ya fara ja da baya, gidajen mai da yawa ya kasance a ciki, ciki kuwa har da na su ahmad, layi har kan titi sai hayaniya ake tayi. Daga can nesa ahmad ya hango wata hadaddiyar mota ta shigo cikin gidan man. Ya jima bai ga mota jai kyan wannan motar ba. Amma ga mamakinsa sai ya ga mota ta wuce layin tana tunkaro shi kai tsaye, har ta iso kusa da shi ta ja gefe ta tsaya. Gaba daya hankalin mutanen dake kan layin yayi kan mitar musamman da horn ya fara fitowa daga cikin motar da karfi, a bayan motar an rubuta 'NANA ONE'

Wani mai taxi dake jingine jikin motarsa wanda layi ya kusa zuwa kansa yace "aikin banza wai su masu kudi ba zasu bi layi ba sai dai su shigo a basu kawai" wani mai hayis dake kusa da shi yace "kai baka ga wani rainin hankali ba ma, wai ba zasu fito daga cikin motar su roki arziki ba sai dai aje a zuba musu saboda takamar suna da kudi, ko gilas din motar ma Anni saukewa. Kai 'ya'yan masu kudin garin nan suna abinda suka ga dama WALLAHI"

Ahmad yana jin duk abinda suke tattaunawa a kai, a ransa cewa yake "saidai su dige a nan, amma WALLAHI idan basu bi layi ba ba zan zuba musu man ba" horn din motar ya ci gaba DA cika kunnen mutanen dake wajen, su kuma mutane suna ta surutai kala-kala. Shi kuwa Ahmad ko kallon tsiya motar bata ishe shi ba balle kallon arziki. Can sai aka bude motar a fusace aka fito. Takalma ne hadaddu cikin wata hadaddiyar kafa suka fara bayyana sannan ta karasa fitowa. 

Hadaddiyar budurwa ce akin farko akin farko ta fito tana sanye da doguwar riga ta yadin material mai tsada irin wacce ake yowa daga kasashen larabawa. Ta yane kanta DA dan siririn mayafi idonta sanye da gilas baki. 

Ta nufi ahmad tana haki kamar tayi tseren gudu. Gaba daya hankalin jama'ar dake gurin yayi kanta, wasu na fadin "ikon ALLAH ashe ma mace ce" wasu ko na fadin "ai lallai kam kya yi izgilanci don kina da kudi kuma ga kyau" shi kuwa Ahmad bai na kalli inda take ba ma balle ya san wace ce ita ko ya kamanninta suke. 

Ta iso ta tsaya a kansa cikin zafin rai tace "kai malam kai kurma ne baja jin horn ne? Ahmad ya dago kai ya kalle ta yana rike da bututun zuba mai yace "koda ba kurma bane ni horn dinki bai DA alaka da ni tunda ba don ni kike yinsa ba, me zai sa nace Sai na kalli inda yake fitowa? 

Ta Kara kumbura tace "wai kana nufin baka fahimci kiranka nake yi ka zuba min mai ba kenan? To ka sanyani har na fito sai kaje ka zuba min ko" ta rikr kugu tana wani girgiza tana kallonsa, amma ahmad bai yi magana ba, bai ma kara kallonta ba ya nufi motar dake kan layi zai zuba mata. 

Da yawa mutanen dake gurin abinda yayi ya burge su don wasu har sai DA suka furta. Ta bishi da sauri tana fadin "kai malam wanna irin dan rainin hankali ne kai, yaya ina yi maka magana kana wani share ni?" 

Ya tsaya ya kalleta cikin idonta yace "da alama kina da ciwon ido ko kuma ciwon rashin fahimta, baki kula da duk wanda ya shigo layi yake bi bane, idan har da gaske kina son man nan sai ki koma ki biyo kayi kamar yadda kowa yayi" 

Ya fara zuba man cikin motar dake kan layi mai motar yana fadin "ka mini daidai samari, kowa ma ai mutum ne, tun safe muke kan layi haka kawai don kina takamar kudi sai ki shigo kice sai an zuba miki, kibi layi kawai Hajiya"

Maganar mutumin ta kara fusata budurwar tace "wai kai ka san wacece ni kake min irin wulakancin kuwa? Ahamd yayi dan murmushi. "Na sani mana ke yarinya ce diyar mai kudi amma kuma mara tarbiyya" ta kara fusata ainun har ma ta rasa ne zata kuma cewa. Tunda take ba a taba yi mata cin mutunci irin wannan ba. Mai zuba man dake kusa DA ahmad ya karaso yana rarrashin ahmad. "Kaga don ALLAH share ka zuba mata kawai, kaga ai macece" Ahmad ya kalle shi yace "WALLAHI ba zan zuba mata ba, da tana son taimako da sai ta zo da mutunci da girmamawa ba ta irin haka ba"

"Kai din banza! Waye kai da har zan girmamaka, rashin sani wacece ni ya sanya kake yin komai, zan nuna maka kai karamin Dan iska ne yanzun nan"

Ahmad yayi murmushin takaici yace "ni babu abun da ya hada alakata da iska balle har na zamo karamin danta" mutanen gurin suka sanya dariya. Jazuli abokin zuba man nashi yace"taho ki matso da motar taki gurina na zuba miki, ahmad ba kanwar lasa bane baya daukar wargi"

"ALLAH ya sanya wuta ne shi amman shi zai zuba min man don dolenshi, kuma WALLAHI zan nuna masa iyakarsa yau" ta fara kokarin danna wata hadaddiyar waya dake hannunta. 

Jazuli ya kada kai domin ya fuskanci ita ma ban kanwar lasa bace yace "shikenan Hajiya ma ga wanda zai karya rantsuwarsa tsakanin ke da shi" ya juya ya cigaba DA aikinsa. 

Shi kuma Ahmad bai Kara bi ta kanta ba ya cigaba DA zubawa wadanda suke kan layi mansu suna tafiya. 

Daga bangaren budurwar cikin isa ta fara magana a waya. "Hello Sadam kana ina ne? Ko ma ina kake kayi gaggawa kazo gani nan a gidan manku" ta kashe wayar tana kallon ahmad tayi kwafa ta koma jikin motarta. 

Sarai ahmad yaji sunan wanda ta fada Saddam shine manajan gidan man DA yake aiki yanzu, amman ko dar bai ji a jikinsa ba. Jazuli ya kuma matsowa gurin daidai kunnen ahmad yace "kai abokina duk yadda aka yi yarinyar nan tana da matsayi babba, ko baka ji sunan manaja ta kira bane? 

Ahmad yace "sai me din ta kira sunan manaja, koda ace sunan Alhaji Nura Kwangila ta kira ni babu abubda ya shafe ni don akan aikina nake ni"

Jazuli ya koma da baya ya kada kai, ya san halin Ahmad da taurin kai ba zai tankwaru ta dadi ba. 

Budurwar tana jiyo su sai huci take yi. Tabbas yau sai ta nunawa wannan mutumin iyakarsa zata ga da abinda yake takama. 

Minti biyar a tsakani sai ga motar manaja sadam tana shigowa gidan nan a guje. Kai tsaye gaban budurwa ya isa ya tsaya ya fito daga cikin motar ya isa gabanta da sauri kamar zai durkusa mata don ladabi yace "Hajiya barka da zuwa wani abu ne ya faru? 

Tayi murmushin mugunta tana kallon Ahmad tace "wannan ma'aikacin naku ne ke neman raina min wayo, na iso ina ta horn ya zo ya zuba min mai ya ki, har na fito NA isa inda yake nayi masa magana amma yayi min wulakanci da rashin mutunci har ana bashi hakuri akan ya zuba min yace ba zai zuba ba, shin waye shi da me yake takama? 

Manaja Saddam ya fusata ya waiga gurin Ahmad da sauri yace "kai ahmad baka san wacece wannan ba kayi mata rashin kunya ba, diyar mai gidan nan ce gaba daya Alhaji Nura Kwangila fa"

Ko dar ahmad bai tsorata ba ya dai sakale abinda yake zuba man yace "to manaja don tana diyar Alhaji Nura Kwangila sai tazo har inda nake sana'a tace zata yi min iko da gadara? Naga ba kyauta ake biyana albashi a gidan man nan ba, sai nayi aiki da karfina da tunanina akan me zan yarda a taka ni? Da tazo da sai tayi bayanin wace ita ba wai ta dinga kallon mutane kamar dabbobi ba"

"Kai malam ya ishe ka haka, wai kai dan uban waye da kake gaya min duk abinda kake so eye? Budurwar ta fada da bacin rai ganin bai ko risina ba. 

Kalmar uban da ta ambata ita ce ta kashe masa jiki, amman ta kara fusata shi bai DA uba ma ko matsiyaci ne balle har ace za a zageshi. 

Ganin yayi shiru bai ce komai ba ya sanya tayi zaton ya fara risina ne ta cigaba DA rashin mutuncinta. 

Manaja Saddam ya ce "don ALLAH Hajiya kiyi hakuri bari a zuba miki man" ya kalli Ahmad dake huci  yace "ka dauko bututun ka zuba mata"

Ahmad ya girgiza kai "kayi hakuri yallabai ai na rantse ba zan zuba mata ba, ba kuma zan yi azumin kaffara har uku saboda ita ba"

Manaja Saddam ya san halin taurin ran Ahmad don haka ya kama fadan karya. "Banda shashashanci meye abin rantsuemwa akan wannan yar matsalar, ni bana son irin wannan abun da kake yi sam, baka san waye mutum ba bai kamata ka dinda saurin rantsuwa ba"

Ya kalli budurwar dake ci gaba DA huci yace "Hajiya nana don ALLAH kiyi hakuri muje can gurin jazuli ya zuba miki man, bai san ke wacece ba shi yasa ya aikata hakan, amma daga yau ba zai kara ba, dole zanyi masa hukunci daidai da laifin sa"

Nana ta yamutsa fuska tace "manaja WALLAHI shi ne zai zuba mini man nan, idan shi mara mutunci ne no na fishi. Dole shi zai zuna min"

Ahmad ya kalle ta DA mamaki yana kada kai. Shi kansa manaja gumi ne ya karyo masa cikin ranshi yake fadin "na shiga uku! Wadanne irin yara ne wadannan marasa mutunci? Amma yaya na iya, dole a kyautatawa diyar Alhaji" don haka yace da ahmad

"Kaga ahmad tunda Hajiya nana tayi rantsuwa kuma ta dage kaine zaka zuba mata kayi hakuri ka zuba mata din, idan yaso sai ka kiyaye yin saurin rantsuwa a gaba"

Ahmad ya kalli nana wacce ke kallon sa tana murmushin mugunta sannan ya kalli manaja Saddam yace "gaskiya yallabai ba zan iya ba. Ai ni na fara yin rantsuwa don haka ni ya kamata ayiwa uzuri ba ita ba"

"Kai ahmad bana son iskanci, yaya ina yi maka magana kana yi min gardama, zaka iya rasa aikinka akan yarinyar nan fa. Musamman idan kaki zuba mata man nan, kaje ka zuba mata kana bata mana lokaci"

Gurin yayi shiru kallon ahmad kawai ake yi, gaban jazuli sai bugawa kawai yake yi, yana addu'ar ALLAH ya sanya Ahmad ya hakura ya zuba mata man nan, amma sai ga Ahmad ya girgiza kai yana fadin "gaskiya manaja ba zan iya zuba mata man nan ba"

"Sai dai ka bar aikinka kuwa, waye kai da har diyar Alhaji Nura Kwangila zata Sanyaka abu kace kai ba zaka yi ba? Baka isa ba karya kake yi WALLAHI ka zabi daya ko ka zuba mata mai ko kuma ka bar aikinka"

Nana taba kallonsu tana murmushin mugunta domin ta san bashi da zabi bayan ya zuba mata man. 

Ahmad ya girgiza kai "gara na bar aikin don ALLAH ke ciyarwa ba kai ba" manaja Saddam ya bude baki yana kallon ahmad da matukar mamaki. Ita kanta nana mamaki ya bata, bata taba ganin mutum mai taurin rai kamar shi ba. 

Ya juya ya nufi can gurin da ya ajiye babur dinsa da jakar kayansa. Manaja ya fara kwala masa kira yana fadin "Kai Ahmad".  Amman ahmad bai waigo ba sai da ya isa ga babur dinsa ya dauko jakarsa ya cire rigar uniform ya gidan man ya sanya tashi ya cikin jaka, ya goya jakarshi a baya sannan ya kama babur dinsa ya haye kai. 

Mutanen dake wajen sao binsa da kallo kawai suke yi musamman nana. 

Ya isa inda suke tsaye ya sanya hannu cikin aljihu ya fiddo cinikin da yayi ya mikawa manaja. 

Manaja ya dube shi cikin takaici yace "wai kai wanne irin soko ne Ahmad? Kai yanzu da ka zuba mata man ka gwammace ka rasa aikinka? 

Ahmad yace "ba zuba mata man ne kawai illa a gare ni ba, zubar da mutuncina ne ba zan taba yarda bayi ba. Manaja zan iya yarda na rasa komai amma ba zan yarda na rasa mutuncina da darajar da ALLAH ya bani ta mutum dan adam ba. Na gode. Ga cinikin da nayi na wannan ranar. Yau kwanan wata ashirin idan ya cika zan zo a cire kudin kwanaki goma a bani hakkina"

"Kai namijin duniya! Irinku ne suka yi mana karanci a wannan zamanin. Gaskiya ka burge ni. ALLAH ya sauya maka wani aikin mafi alkhairi a rayuwarsa" wani dattijo dake gefe guda ya fada cikin karfafa masa guiwa. 

Manaja Saddam ya amshi kudin jikinsa yayi sanyi, don bai yi zaton Ahmad zai iya hakura da aikinsa ba, barazana ce kawai yayi masa. 

Nana kam mamaki da takaici ne ya cika ta wato ita ce tayi rantsuwar banza kenan? 

Ahmad ya kunna babur dinsa yana goye da jakarsa a bayansa ya nufi hanyar ficewa daga gidan man. Jazuli da sauran mutane suka bishi da kallo cike da mamakin abinda ya aikata har ya fice daga gidan man. 

Manaja ya kalli Nana da sanyin jiki yace "Hajiya bari na zuba miki ni"

"Bar shi kawai na fasa"

Ta juya a fusace ta nufi motarta ta shige, jama'ar wajen suna ta cece-kuce, wadanda ke kan layi suka kalli manaja da takaici. "Malam sai ka ci gaba DA zuba mana man ko? 

Ya bi su DA kallo da bakin ciki yace "sai dai ku yi hakuri ku sake bin wani layin" ya bar gurin da sauri. 

"Amman dai wannan zalunci ne yaya zamu yi ta bin layi tun safe akan wata banza ace sai dai mu sake bin wani..." Wani tsageran mai adaidaita sahu ke fadin hakan. Sauran ma suka kama surutai da zage-zage. 

Nana ta isa kofar gidansu a fusace tana danna horn da karfi, don ta fasa zuwa ofis din da tayi niyya yau. Maigadi ya tashi da sauri a gigice ya bude kofar don ya san horn din nana ne, idan har bai bude da sauri ba ranshi zai baci. 

Ta shiga gidan a fusace kamar zata bi ta kan mai gadin, yayi tsalle ya koma gefe daya don saura kiris ta buge shi. Ta nufi harabar gidan a fusace tayi parking din motarta ta fito ta tura kofar motar da karfi ta nufi cikin gidan da sauri a fusace. 

Mahaifiyarta Hajiya Batula tana falo tana kallo, masu aiki sai kaiwa da komowa suke yi suna aikinsu nana ta shigo falon a fusace. Hajiya batula ta bita da kallo da mamaki tana fadin "nana lafiyarki kuwa sai wani kumbiri kike yi? 

Nana ta fada kan kujera ta zauna ta dafa kai tace "mommy WALLAHI wani mutum mai girman kan tsiya na hadu da shi a gidan man daddy na nan cikin G.R.A." nana ta kwashe labarin dukkan abinda ya faru da ita ta sanar mata. 

Hajiya batula ta girgiza kai tana murmushi tace "ya burge ni kwarai da gaske, da za a dinga samun talakawa na muku bore irin haka da kun rage taka su"  nana ta kara bata rai cikin shagwaba tace "au mommy kema abinda yayi min yayi miki daidai kenan kamar yanda zuciyarshi ta nuna masa ko?" 

"Eh mana to ya rantse kema kin rantse, idan shi har ya yarda ya zuba miki man, to ya zama sokon namiji abinda yayi miki shine zai tabbatar da cewa shi cikakken namiji ne ba solobiyo ba. Amma sai dai ina shawartarki da ki bar maganar nan iya nan, don WALLAHI idan daddynki yaji kin san ranki ne zai baci, bai son a wulakanta dan adam kin sani sarai"

"Amma mommy ni ba a ga abin da yayi min ba?"

"Kome yayi miki ai kece kika jawowa kanki. Da kika shiga gidan man kamata yayi ki fita ki isa kusa da shi ku gaisa, idan kika ga bait gane ki ba sai ki bashi sani ko kuma ki nemi manaja ya sanar da shi, amman sai ki haushi da fada da nuna masa isa da gadara kamar wata uwarsa"

Nana ta mike da sauri tana turo baki cikin alamun shagwaba tace "daman na san mommy ba zaki taba goya min baya ba, da daddy ne yaji WALLAHI sai ya rama min"

"Me zai rama miki bayan koran da kika ja masa daga gurin cin abincinsa? Yanzu ba zaki tunanin da me zai ci gaba DA rike iyalinsa da danginsa ba, me zai ci gaba da ba su, a ina zai samu aiki? Saboda kin zuba miki mai duk kin ruguza masa rayuwa. Ki bari baban naki yaji zaki ga yanda zaiyi dake. Duk son da yake yi miki ai bai ce ki wulakanta jama'a ba"

Jikinta ya dan yi sanyi, amman har lokacin bata saduda ba ta juya DA sauri ta nufi bangarenta tana cika tana batsewa. Hajiya batula ta gyada kai tana fadin "ALLAH ya shirye ki nana"

***

A can gidan ahmad kuwa ma'u tana tsakar gida zaune tana gyarawa Sayyada kanta da ribon, ta kammala shirya Hajiya. Shi kuma yana daki yana bacci don lokacin shekararsa daya ne. Kawai sai ta jiyo karar babur gidansu. Ko kusa ba tayi zaton mijinta bane ba, domin ta san lokacin dawowarsa bai yi ba, sai da taji ana kokarin shigowa da babur din cikin gidan sannan ta mike da sauri, tuni yaran suka yi kofar gida da gudu suna fadin "ga Abba ga abba."

Ya karasa shigowa da babur din nasa yana dan murmushi. Ma'u na tsaye tana kallonsa da mamaki, ta kasa cewa komai. Ya kafe babur din ya dauki yaran kowanne a hannu daya yana musu wasa sannan ya dire su suna tayi masa gwaranci. Ya durkusa daidai tsawonsu yana taya su shirmen tsawon mintuna sannan yace "to maza aje a nunawa babar a'ilo kwalliyar domin kun yi kyau"

Ai kuwa kamar jira suke yi, don dama suna son shiga gidan innar, amman mamansu ta hana su. 

Ya mike tsaye ya isa gaban ma'u ya lakuce mata hanci yana fadin "yaya dai 'yan mata, ko kin zama gunki ne?" Tayi ajiyar zuciya tace "yaya dai ka dawo da tsakiyar ranar nan, ban taba ganin haka ba, me yake faruwa? Ya karkada kai "babu komai kawai bana jin dadi ne" 

Ya nufi daki da sauri ya shiga ya bishi da kallo da mamaki, sai ta bishi dakin ta tadda shi ya kwanta a kan gado yayi rigingine amman idonshi a lumshe. Ta isa kusa da shi ta tsaya kamar zata yi magana amman sai ta fasa domin yace mata baya jin dadi. 

Washe gari da safe shine ya fara shirya Sayyada domin tafiya makaranta, ma'u tana kokarin kai masa ruwan wanka amma yace mata sai ya dawo daga kai Sayyada makarantar zai yi wanka. Mamaki ya kama ta shi da yake sauri idan gari ya waye ya tafi gurin aiki. Ita ce ke kai Sayyada makaranta kullum amman dai ta kyaleshi suka fice akan babur dinsa. 

Daga can makarantarsu Sayyada gidansu ya wuce. Ya jina suna hira da ummansa da tayi masa maganar tafiya aiki sai yace ai ya dauki hutu ne. 

***

A can gida ma'u ta gama cika domin ta gano akwai wani Abu da yake boye mata, don kwana yayi yana sallah da addu'a, ta tabbatar akwai wani abu da yake damunsa da ya ki sanar da ita. 

Sai da rana sannan ya iso gidan, koda ya iso bai barta ta tuhume shi ba, ya dinga kwasarta da hira daga karshe ta daure ta tamabaye shi batun zuwa gurin aiki yace yau ba zai je ba sun san bashi DA lafiya. Wasa-wasasa sai gashi ya kwashe kwana uku a gida. 

Yau ta kasance lahadi yana kwance a gado yana bacci, ma'u ta kammala gyaran gidan ta tadda shi a daki, idonshi biyu amma ya kurawa silin dakin yana kallo. Tunanin abinda ya kamata yayi yake yi, ba shi da wasu ajiyayyun kudi da zai iya cigaba da wata sana'ar wacce zai cigaba da daukar dawainiyar rayuwarsa. Shin mai ya kamata yayi? Wannan tunanin shi ke kai kawo a cikin ransa, sai ga ma'u ta shigo dakin. Yayi sauri ya rintse idon alamar bacci ya dauke shi, tayi dan tsam tana kallonsa, sannan ta karasa gefen gadon ta zauna ta kirawo sunanshi cikin sanyin murya. 

"Yaya! Yaya!!"

Yayi shiru bai amsa mata ba a zuwan bacci yake yi. Ta kara matsawa kusa da shi tana fadin "na san ba bacci kake yi ba, don da ba shigo dakin idonka a bude yake, gara ma ka bude muyi maganar DA ta dace, don na gaji da kumbiya-kunbiyar da kake mini" ta kai hannunta kan kirjinsa tana masa wani wasa dakan sanya shi dariya. 

Ya mike zumbur da sauri yana dariya ya rungumeta a jikinsa, tayi lamo tana ajiyar zuciya tace "yaya don ALLAH ka gaya min abin dake damunka, jikina da yanayinka suna sanar da ni akwai wani abu da ya sameka da kake boye min. Yaya nayi zaton nice sirrinka da dukkan nutsuwarka kamar yadda kake fada min, amma me ya sanya kake boye min wani abu yanzu? 

Ya shafi kanta mai laushi dake burge shi domin ma'abicumiyar yin kitso ce kanana, duk da bata shamfo, tana da santsi da laushin gashi, yana kuma zuwa har wuyanta. A hankali ahmad yace "ma'u ban boye miki komai ba don baki cancanci na gaya miki ba, sai don nemar miki kwanciyar hankali, amman kila hakan ma ba zai sanya hankalinki kwanciya ba..."

Yayi dan shiru kamar ba zai ci gaba DA magana ba sannan yace "an kore ni daga wajen aiki ma'u"

Ta janye jikinta da sauri daga cikin nasa cikin tsananin kidima da tashin hankali. "Me kace yaya, an kore ka daga gurin aiki, garin yaya? Shike nan mun shiga uku, wai garin ya hakan ya faru yaya? 

Ya mai da kan nata kirjinsa ganin tana neman fita daga hayyacinta yana cigaba DA shafar bayanta cikin sigar lallashi. A hankali yace "kwantar da hankalinki ma'u ki yarda dukkan abinda ALLAH ya kaddaro zai sami bawa babu makawa sai ya seme shi. Kiyi mini addu'a ALLAH ya sanya hakan shine mafi alkhairi agare ni DA ku baki daya"

Idonta ya fara zubar da hawaye, ta san illar rashin aikin yi, domin wata makociyarsu da mijinta bai DA aiki an kore shi suna cikin matsala da tashin hankali sosai. Hatta ashana sai ta ara ga rokon abinci, har bara wani lokacin yaranta ke yi. Kayansu kuwa haka suke a yayyage gwanin ban tausayi. Idan matar tana bawa ma'u labarin irin halin da suke ciki da kuma irin wadatar da mijin yake DA ita a baya sai taji kamar tayi mata kuka. Yanzu ita ma haka zasu koma ita da mijinta da 'ya'yanta kenan? 

Maganar ahmad taci gaba da ratsa kunnuwanta. "Ma'u na san zaki ji babu dadi, amman tsira da mutuncina yafi komai muhimmanci cikin rayuwata. Diyar Alhaji Nura Kwangila maigidanmu ce tazo har gurin aikin namu zata ci zarafina"

Ta kuma janyewa daga jikinsa tace "diyar Alhaji Nura Kwangila kuma?" Yace "eh ita fa" a hankali ya kwashe dukkan abinda ya faru ya sanar da ita. Bakin ciki da takaici ya cikata, sai taji abinda mijin nata yayi yayi daidai. 

Ta kalle shi tace "wannan shine dalilin dake sanya ni kara sonka, da kuma yiwa Abba addu'a da duk lokacin da nayi sujjada domin ya zabar min miji daidai da bukatata, ya zabar min rayuwa mafi kololuwar dadi da daraja. Ina son ka yayana" ta fada tana dariya. 

Wani irin dadi ya cika shi yace "tunda kin ce kina sona bari na gaya miki wani abu" ya kamo kunnenta yayi mata rada ta kankame shi tana dariya, kunya ta rufeta tana fadin "a'a yaya ni dai a'a" suka zube a tsakiyar gadon suna dariya kamar babu wani abu a cikin ransu. 

Da dare ma'u ta dauko saitin dan kunnenta na gold da ummanta ta sai mata ta mikawa ahmad. Ahmad ya kalleta cike da mamaki. "Wadannan kuma fa ma'u?" Tayi murmushi "yaya kenan, ni fa ban son kayi ta zama haka gara mu fara neman abin yi, na san ka iya rini sosai, to sai kayi ta yin rininka, tunda ga shago a jikin gidan nan sai ka gyara shi, wata kila shine mafi alkhairi"

Ahmad yayi murmushi cikin ransa yana godiya ga ALLAH da suka aura masa ma'u. Yace 'ma'u ki bar abinki insha ALLAHU ba zamu Kai ga haka ba, tuntuni wannan tunanin yazo min a rains, amman kin san akwai kudin aikina na kwanaki ashirin da za a bani sai na gyara shagon na san abinda ya dace muyi. Sannan zan ci gaba da raba takarduna musamman abokina ishaq ya koma abuja da aiki, ina zaton zai iya taimaka min yanzu. 

Ta gyada kai tana fadin "shike nan ALLAH ya taimaka"

***

Ranar lahadi Alhaji Nura Kwangila ya dawo daga tafiye-tafiyensa don yafi sati biyu baya gari. Nana 'yar gata ta sha tsaraba kamar yanda ta saba, dom mahaifinta  yana ji da ita kwarai da gaske, ta so yi masa maganar ahmad dake cin ranta amman tana shakkar abinda zai biyo baya, don haka ta ja bakinta tayi shiru, amman ta kasa mantawa da ahmad mai taurin ran tsiya da kuma girman kai a ganinta. 

Washe gari da safe Alhaji Nura Kwangila ya fice domin bincikar gidajen mansa da sauran kamfanoninsa dake garin. Bai samu isa gidan man su ahmad ba sai rana wajejen karfe daya. Bayan gaisawa da masu zuba mai wadanda ke girmama shi kamar suyi sujjada, Bayan ya kammala ya tadda manaja a ofis dinsa Bayan sun gaisa suka tattauna akan gidan man. Cikin bayanin ne manaja yake gayawa Alhaji Nura Kwangila sallamar ahmad daga aiki da yayi. 

Mamaki ya kama Alhaji Nura kwangila yace "Saddam dama kana da ikon korar wani ko daukar wani aiki a kamfanina ba tare da na sani ba KO na amince?" Ba tare da ko dar ba manaja Saddam yace "yallabai bani da ikon yin hakan, sai dai wannan din ya zama dole ne domin abin ya shafi diyarka ne Hajiya Nana"

"Nana kuma, me ya faru tsakaninta da ahmad kuma?"

Manaja Saddam ya kwashe labarin dukkan abinda ya ya faru ya sanar da Alhaji Nura Kwangila yana kallon yanda zai dauki maganar, domin ya san yana matukar ji da nana, amman sai yaga sabanin haka domin yanayinsa sauyawa yayi zuwa bacin rai lokaci guda. Ya dubi manaja yace "aikin banza, akan dan wannan abun sai a kori mutum daga gurin aikinsa? Wannan ba dalili bane"

Ya dinga fada ya inda ya shiga ba ta nan yake fita ba, har sai da manaja Saddam ya raina kansa har yayi da ya sanin aikata dukkan abinda ya aikata. Daga karshe Alhaji Nura Kwangila ya dubi manaja Saddam khan yace "sai ka kirawo shi ko?" 

Da sauri Saddam ya fara laluben lambar wayar Ahmad a cikin wayrsa. Dakyar ya samo lambar ya fara kokarin kira. 

***

A lokacin suna tsakar gida shi da ma'u suna ta wanke kayansu da na yara suna hira. Wayarshi ta fara kara, ya mika hannu ya dauka bayan ya goge hannunsa. Sunan manaja Saddam DA ya gani akan screen din wayar yayi matukar bashi mamaki, har ya ja hankalin ma'u ta kalle shi da tuhuma. Da kamar ba zai daga kiran ba, amma sai ya danna ok ya kara akunnensa tare da yin sallama. 

Bayan sun gaisa manaja Saddam yace "daman Alhaji ne ke son yin magana DA kai" ga tunanin ahmad Alhaji Nura Kwangila zai yi magana DA shi ne akan abinda ya faru tsakaninsa da diyarsa, koma dai meye baya shakkar abinda zai biyo baya. 

Saddam ya mikawa Alhaji wayar da sauri cikin ladabi. Alhaji Nura kwangila ya dauka yace "malam Ahmad kana ina?"

Gaban Ahmad ya fadi amma sai ya dake yace "ina gida ne alhaji, lafiya?"

"Ina son idan kana da dama ka dawo aikinka yau, dukkan abinda ya faru kayi hakuri ka dawo bakin aikinka"

Wani irin mamaki da jin dadi ya kama ahmad. Wannan mutumin Alhaji Nura Kwangila mutum ne mai kirki da karamci. Cikin jin dadi yace "To yallabai, godiya nake" kamar zai durkusa kasa. 

Ahmad ya kashe wayar bayan sun yi sallama ya kalli ma'u DA sauri wacce ke kallonsa ita ma. "Ya ya aka yi yaya?" 

Ya fasa ihu gami da surarta ya fara zagaye gidan da ita yana ihu da rawa. 

Ta waro ido tana rokinshi akan ya sauke ta kada ya fadar da ita. Sai da ya gama hajijiya da ita sannan ya direta. Ta kankame shi suna dariya. 

Yana gaya mata abinda ya faru ta bude idonta cikin farin ciki, amma har lokacin tana rike da shi tace "ALHAMDULILLAHI! Tsarki da godiya su tabbata ga ALLAH. shiga wanka kaje da wuri yaya" ta ja shi da sauri suka nufi bandakin suna dariya. 

Wannan shine sanadiyyar komawar Ahmad bakin aikinsa. 

***

Daga nan shi kuma Alhaji Nura Kwangila gidansa ya wuce ransa a bace. Yayi sa'a ya tarar da nana a gida tana kallo ita da mahaifiyarta, ya rufeta da fada. Ta inda yake shiga ba ta nan yake fita ba. 

Mamaki da takaici ya cika nana akan wani can babanta yau yake yi mata rada. Cikin kuka tace "Daddy ka san abinda yayi min kuwa? Sai ta kara fashewa da kuka. 

Sai kuma jikinsa yayi sanyi yace "ai kin san na hana ki ciwa dan adam mutunci, baki san irin baiwar da ALLAH yayi masa ba, musamman mutum irin Ahmad mai magana daya da bin dukkan ka'idojin aikinsa. Idan kina son mu shirya dake sai kin sauya wadannan dabi'un naki dole"

Sai kuma ya koma rarrashinta. 

Hajiya Batula ta dinga dariya tana fadin "yau dai na ganku a rana. Ai da idan na fadi laifinta gani kake yi kamar bana son jin dadinta ne"

Alhaji Nura kwangila yace "to ina ruwanki ke kuma, wannan magana ce tsakanin uba da diyarsa"

Ita dai dariya kawai take yi don jin dadin fadan da yayi mata. 

*

*

*

Alherin ALLAH ya kai miki Fauzanmu.

Tun ranar da ahmad yayi mata wannan abun take mamakin waye shi, me kuma ya taka a rayuwarsa har yake yin abin da yaga dama? Abin da babanta yayi mata yau kuma akan ahmad din sai ya kara bata mamaki kwarai da gaske, don haka koda ta isa gadon baccinta kasa rintsawa tayi ta dinga tunanin kamanni da yanayin ahmad, surarshi ta dinga bijiro mata. Ta damu ranta da son gano wanene shi, me yake da shi da yake yin abun da ya so? 

Dogo ne shi sosai bai DA jiki akwai yanayin karfi da mazantaka a tare da shi. Ba fari ba ne, amman yanayin fatarshi yana da matukar kyau, irinsu ne ake cewa wankan tarwada. Akwai wani gyaran gashi da yake yi wanda ya zagaye bakinsa zuwa kasan hancinsa ko na komai dole a kira ahmad da kyakkyawan saurayi. Sai ta lumshe ido a cikin zuciyarta tana fadin "to wai me ya sanya ta damu da tuna shi ne ma? Bata da amsar da zata bai wa zuciyarta. A haka tana tunanin har tayi bacci, a cikin barcin nata na wannan dare sai da tayi mafarkin Ahmad. 

Da sassafe ta fara shirin tafiya aiki inda take yi a karkashin kamfanin mahaifinta amman zuciyarta fal da tunanin ahmad. Sai ta tsinci kanta da sanya kaya masu matukar kyau, ta san ba don ta burge ahmad ba ne, amman zata so ya ganta cikin shiga mai kyau. A haka ta wuce ofis. 

Karfe goma na safe ta janyo ofis dinta ta rufe ta nufi motarta ta shiga ya tasheta ta fice daga kamfanin. Kai tsaye gidan man su Ahmad ta nufa. Motar da ta hau yau ba irin ta rannan bace, don ita NANA FOUR ce don haka har ta isa inda yake bai kula da ita ce ba. Cikin sa'a kuma yau gidan man nasu babu layi. 

Yana tsaye har ta ISO gab da shi ta bude motarta ta fito, bai ganeta ba sai dai yaga kamar ya Santa, domin rannan da bakin gilas ta iso gurin nasu, yau kuma babu. Ya kau da kansa da sauri daga kallonta domin ba dabi'arsa bace kallon mata. 

Ta isa kusa DA shi ta tsaya tace "ina fatan za a zuba min man ko? Ya kalle ta DA sauri yana son tuno inda ya santa. Tayi murmushi har fararen hakoranta suka bayyana tace "sunana NANA ASMA'U" sai a lokacin ya gano ta, yayi yake saboda jin sunan, yakan girmama dukkan macen dake da wannan sunan a duniya. Yace "Hajiya barka da war haka. Na nawa za a zuba miki"

Mamaki ya kara kamata don tunda take zuwa gidan man mahaifinta bata taba bayar da kudi ba, amman yau gashi ana tambayarta na nawa za a bata, koda yake ta riga ta gano waye ahmad, kaifi daya ne don haka tace "ka cika min tankin sai mu ga na nawa ne"

Bai ce komai ba ya nufi tankin motarta ya fara zuba mata. 

 Ta dinga satar kallonsa, ta jima bata ga namijin da yake burgeta kamar ahmad ba, har ya kammala cika mata tankin motar da mai ya iso inda take tsaye yace "Hajiya na dubu hudu da dari biyu ne" 

Bata yi musu ba ta leka motar ta dauko wata hadaddiyar jakata kirgo dubu biyar ta bashi. Ya amsa ya fara kokarin ciro mata canjin, amma tuni ta shiga motarta. Ya matsa da sauri yana fadin "Hajiya ga canjinki fa" 

"Ka zuba man sauran canjin a cikin babur dinka don na kula baka shan man cuta" ta bawa motarta wuta ta fice a guje. 

Ahmad yabi motar da kallo cike DA mamaki kwarai DA gaske. 

Jazuli yana kallon dukkan abinda yake faruwa ya dan matso yana fadin "ya aka yi ne dai abokina, kun shirya da mutuniyar taka kenan? 

Ahmad yayi murmushi kawai bai ce komai ba, amman a ranshi ya ji da ya sani bai yi mata abinda yayi mata ba a baya. Macen da take dauke da wannan suna mai daraja bata cancanci wulakanci ba. Asma'u mahaifiyarshi, diyarshi kuma matarshi abar kaunarshi. Ya kada kai ya koma ya cigaba da abinda ke gabansa. 

***

Duk ranar ALLAH sai nana tazo gidan man nan ta sha mai a gurin ahmad, tun bai sakar mata fuska har suka fara sabawa don ya gano tana da matukar kirki yanzu. Ita ma ta gano ahmad din ba miskili bane sabanin yanda take zato a da. 

Yau da dare suna cin abinci ita da babanta da mamanta ta kalli baban nata tace "daddy wai wannan ahmad din bai da ilimi ne, yanayinsa da mu'amalarsa sun nuna kamar yana da ilimi" 

Alhaji Nura kwangila yayi murmushi "ni kaina na fara tunanin wani abu a kansa, yaron nan yana da gaskiya da rikon amana, ban taba jin ance wani abu ya bata a hannunsa ba, abinda ya faru tsakaninki da shi ya kara bashi matsayi mai girma a raina, don irinsu basu hada kai da kowaye gurin cuta ko ha'inci, fatana dai ALLAH ya sanya iliminsa ya dan yi zurfi ko yaya ne"

Nana tayi murmushi tace "gaskiya kam ya kamata ka gwada shi, wata kila yayi maka yanda kake bukata. Musamman yanda muke da bukatar karin ma'aikata a kamfani, irinsu muke so" Hajiya Batula tace "ba dai wai yaron nan abokin fadanta take magana a kansa ba? 

Nana tayi murmushi, shima Alhaji Nura Kwangila yayi murmushi yace "shi mana, yanzu kam sun fahimci juna, shi ne babban customer dinta"

Nana ta fashe da dariya tace "ka ji daddy sai kace wani dan kasuwa"

Haka suka cigaba da hirar su cikin walwala da jin dadi. 

***

Washe gari DA yamma ahmad yana tsakiyar zuzzuba mai manaja Saddam ya iso gurinshi yace "Ahmad kasan kamfanin Alhaji Nura Kwangila inda office dinsa da na diyarsa yake?" 

Ahmad yayi jim sannan yace "ina zaton na taba zuwa sau daya, shine na can cikin sharada phase II ko? 

Manaja yace "good, nan fa gobe can zaka wuce Alhaji yana son ganinka, amma idan zaka wuce ka tafi da takardunka na makaranta domin ina jin interview za a yi na daukar ma'aikata a kamfanin nasa, wata kila kana da rabo a ciki"

Ahmad ya bude baki da mamaki don abinda ya jima yana nema ke nan sai gashi Yau ya same shi a ruwan sanyi. Manaja Saddam ya dafa kafadarsa yana bugawa "kana cikin mutane masu sa'a, har naji a jikina kana da rabo a wannan kamfanin" 

Ahmad ya kada kai yace "na gode ranka ya dade"

***

Tun dare ya sanar da Ma'u abinda ke faruwa, don haka bata kwanta bacci ba sai da ta goge masa kayan da zai fita da su sannan cikin dare ta tashi tayi sallah ta dinga rikon ALLAH da yi masa magiya akan samun aikin mijinta irin wanda ya jima yana nema. 

Da sassafe ta kammala shirya masa dukkan abinda yake bukata, ya riga su fita tana zolayarshi da cewa "mijina ka hadu fa, kada ka yarda kowacce mace ya kwace min kai kaji ko?"

Ya kada kai yace "nima ba zan kallesu ba" suka rabu da farin ciki. 

***

Sanda ya isa kofar kamfanin mamaki ya cika shi ganin ganin gurin cike da mutane kowa da doguwar anbulan alamar sun zo interview ne suma. Ya dinga kallon mutanen dake kan layi yana tunanin sanda layi zai zo kansa har ya shiga. 

Yana nan tsaye wata hadaddiyar mota ta iso gurin ya nufi kofar shiga kai tsaye tana horn yabi motar da kallo, motar ta iso bakin kofar ta tsaya tayi horn sannan sai bakin glass din gaba ya fara sauka a hankali. Mamaki ya cika shi da ya hango nana, cikin murmushi nana ta yafito shi da hannu, ya nufe ta DA sauri yana fadin "Hajiya barka da zuwa"

Ta amsa gami da cewar "bude motar mu shiga mana don naga akwai layi ko na interview ka zo ba? 

Da sauri yace "Eh ita na zo, na gode Hajiya" ya zagaya ya bude ya shiga suka shige ciki. 

Gurin da ake saukar baki ta zaunar da shi, akwai mutane DA yawa a gurin wadanda suka zo interview din, shi ma ya zauna yana ta addu'a a cikin ranshi. 

Bayan fitowar mutum biyu aka kira sunanshi, ya mike da sauri da addu'a a bakinsa ya shiga. Abin mamaki Nana ce da wasu mutane su shidda suke yin interview din. Bata nuna masa wata alama ta sanayya ba don haka shima bai nuna ya santa ba yayi dukkan abinda ya dace, suka amshi takardunsa suna dubawa suka yi masa tambayoyi. 

Nana ce mai rubutu bisa laptop, sanda takardun Ahmad suka shiga hannunta ta cika da matukar mamaki, don ganin har digiri yayi, kuma jami'a mai tsada kamar B.U.K. sannan ya karanta karatu mai kyau. 

Ta kalle shi ta kada kai kawai, yayi irin wannan karatu haka mai zurfi da nasara ai bai kamata ya kare a gidan mai a matsayin mai dura mai ba, yafi dacewa da aikin ofis fiye da dura mai a mota. 

Har aka kammala komai ya koma, kwanaki biyu yana zuwa gidan manshi yana sane da interview din da yayi, amman bai sanya rai ba don yadda nana ta sha kunu ya dan damu yana zaton ko zata rama abinda ya taba yi mata ne. Gashi tun daga ranar bata kara shigowa gidan man nasu ba sam. 

Wannan ya sanya gwiwarsa tayi dan sanyi, sai dai a rana ta uku yaji sako ya shigo cikin wayarshi, bai damu da dubawa ba don lokacin yana tsaka da aiki, sai da ya gama komai ya koma gida ya kwanta ma sannan ya dauko wayarshi ya fara dan duddubawa, sai yaga sakon daukarshi aiki, kuma yaga daukarshi din ta fara aiki nan take. 

Yayi wata doguwar kabbara da ta tashi Ma'u daga bacci ta kalle shi da mamaki tace "lafiya kuwa yaya? 

Ya janyo ya jikinsa ya kankame sai ta kama dariya domin tasan haka mijin nata ke nuna murnarsa ta kuma san abinda yake jira bai wuce samun aikin da yayi interview ba. 

Kusan kwana suka yi murna, ranar ma da sassafe ta shiryashi ya fice. 

*** 

SABUWAR RAYUWA

Ga mamakinsa sai yaji wai nana ce D.G ta kamfanin gaba daya, shi kuma ya sami mukamin mataimakin manaja, wato daga ita sai wani sai shi da kuma albashi mai matukar tsoka da katon office shi daya. Bai taba mafarkin wannnan ba cikin rayuwarsa. Manaja ne ya dinga yawo da shi yana nuna masa komai da ko ina. 

Cikin bayanin nasa yake gaya masa cewa wannan shine kamfanin Alhaji Nura Kwangila na farko wanda ya fara yin man gyada da kayan abinci, kowanne bangare akwai shugabansa, wanda bunkasarsa ce sanadiyyar arzukun Alhaji Nura Kwangila har ya kakkafa gidajen mai DA sauran abubuwan da yake yi na neman kudi da juyasu. 

Bayan ahmad ya dawo office dinsa yayi shiru yana karewa office din kallo, wai yau shine a nan a matsayin mafi kololuwar dukkan shugabannin sashen mai da kayan abinci da sauransu da kuma ma'aikata kusan dari a karkashinsa suke, wacce irin godiya zai yiwa UBANGIJINSA NE? 

Aka turo kofar office din aka shigo, nana ce ya mike DA sauri yana yi mata barka da shigowa taja kujera ta zauna tana murmushi, shima ya koma ya zauna yana murmushi. Ta kalli office din nasa sannan ta kalle shi. "Ya kaga office din naka ahmad, yayi maka? Yayi murmushi "yayi mana Hajiya. Na gode ban zaci samun wannan matsayi ba, nayi interview da tunanin za a dauke ni a matsayin ma'aikaci ne wanda bani da mukamin komai, sai kuma gashi offer ta fito da babban mukami. Na gode kwarai da gaske."

Tayi dan murmushi sannan tace "mahaifina Alhaji Nura Kwangila ALLAH ya hore masa dumbin dukiya, yana da kamfanoni kala-kala, amman wannan shine  yafi alfahari da shi a rayuwarsa, don silar arzikinsa, asalin kamfanin na yayansa ne wanda yake kwance cikin halin jiyya a kasar saudiyya tsawon shekaru, yakan dan samu sauki lokaci zuwa lokaci ya dawo, amman da ya dawo Sai ciwon ya dawo, daga karshe ya sayi gida a can saudiyya inda ya ajiye 'ya'yansa da mahaifiyarsa a can, bamu da yawa a cikin family dinmu, don bamu da yawan haihuwa hakan ya sanya muke da karanci. 

Nayi karatuna tun daga primary har jami'a a kasar waje, bayan na dawo mahaifina ya damka min ragamar kamfanin a hannuna, kasancewar tsawon karatun da nayi na degree da masters duk a kan harkar kasuwanci nayi, kafin nazo kamfanin nan yana hannun wani dan abokin yayan mahaifina ne wanda daga baya muka gano yayi sama da fadi da kudi masu dama don haka aka kore shi lokacin da ya kasa kare kansa akan kudin da akan kudin da ake tuhumarsa da shi. 

Manajan na yanzu Alhaji Sani shima mataimakinsa aka matsar dashi gaba zuwa manajan aka baka kujerarka ta mataimaki. 

Kalle ni da kyau bani da shekaru amma ina da sani da gogewa akan duk wata harka da ta shafi kasuwanci da kamfani, ina fatan yanda nayi zatonka haka kake, kuma ka cigaba da kasancewa a haka domin nice na ba da shaidar waye kai da halayyarka" tayi shiru tana kallonsa. 

Ahmad yayi doguwar ajiyar zuciya yana fadin "na gode insha ALLAHU zan yi kokarin ganin na fidda ki kunya na gode"

Ta mike tana murmushi "ayi aiki lafiya, amma za a kawo maka sabuwar laptop ta nan zamu dinga magana akwai wi-fi a ofis din zamu dinga tattauna komai ta sky-pe gmail da sauransu, sai an jima"

Ta juya ta fice. Ahmad ya bita da kallo, sai yake ganin kamar mafarki yake yi wanda zai iya farkawa kodayaushe amma dai ya san zahiri ne wannan ba mafarki bane illa ikon ALLAH da bai da iyaka. 

***

Duk wani dake da alaka da ahmad ya taya shi murnar wannan cigaban da ya samu, ALLAH ya daga rayuwarshi lokaci guda, ka'idar kamfanin ce su baka gidan da zaka zauna da motar zuwa aiki indai kana babban ma'aikaci, ahmad ya so kin karbar wadannan abubuwa amma Alhaji Nura Kwangila dole ne ya karba ba wai alfarma ba ce, don haka aka bashi mukullin gida da motar hawa, dole ahmad ya karba yana godiya. 

Ahmad bai taba iya mota ba, don haka dole ya fara koya a ranakun da babu aiki, gidan dai bai yi saurin tarewa ba don sai yayi siyayyar da yake bukata, da wata ya kare yaji alert ya shigo ya cika da jin dadi, shi da yake daukar dubu ashirin da biyar a wata sai gashi yanzu ya koma dubu dari da hamsin, me ya fi wannan jin dadi? 

Umma har sai da tayi kukan jin dadi lokacin da ya isa gidan da siyayyar kayan abinci da komai na bukatarsu sannan ya bata kudi masu kauri ita da mahaifisa, 'yan uwansa ma sai da ya rarraba musu kudade. 

Ma'u kam tafi kowa cabawa ita da yaranta, kusan rabin albashin nasa a kyautatawa iyayensa da iyalinsa suka kare da kuma kansa, don dole sai ya sayi 'yan kayan zuwa aiki. 

*

*

*

Alherin ALLAH ya kai miki Fauzanmu.

BAYANA SHEKARA GUDA

Shekara daya tamkar kwana ce a rayuwar dan adam! Amma ga ahmad sai yake ganinta tamkar shekara dari, don ta sauya masa abubuwa da yawa cikin rayuwarsa, hatta fatarshi da ta matarshi da yaransa ta sauya, rayuwarshi ta zama abar sha'awa ga kowa, ya samu wadataccen gida da abun hawa, sannan yana iyakacin kokarinsa a gurin aikinsa har ya shiga zuciyar Alhaji Nura Kwangila kwarai da gaske, sannan shakuwa mai karfi ta shiga tsakaninsa da nana. Wannan shi ne abinda ya fara taba rayuwarsa, domin nana bata shakkar kiransa ko tura masa sako ta gmail ko WhatsApp ko skype, wanda hakan ya fara damun Ma'u tun yana boye mata wacece nana har ya gaya mata gaskiyar komai. 

Hankalin Ma'u ya kasa kwanciya da nana, duk da mijinta yana iyakacin kokarinsa wajen nuna mata ba kowa bace nana bayan abokiyar aiki kuma uwardakinsa, amma gareta hankalinta ya kasa kwanciya, don bata son ko kalle mata miji ayi balle wata doguwar magana. 

Ga lami da amina kuwa, abin yafi karfinsu, sun yi hassadar sun gaji sun sallama. Amma suna cikin takaici mai yawa. 

***

Yau ya kasance ranar asabar ce babu aiki, Ahmad yana falo yana kallo, Ma'u tana ta kaiwa da komowa gurin hada musu abincin rana cikin kananun kayan da suka amshi jikinta, ba zaka taba yin zaton tayi aure ba balle ace har ta haihu bama sai idan ka sani, saboda yanzu kuruciyarta da yarintarta ke kara fitowa. 

Wani lokacin idan Ma'u tazo wucewa ta gaban Ahmad yakan jata jikinsa, sai ta kwace kanta dakyar ta dangwale masa hanci sannan ta wuce, ko kuma ya tsikareta yana tare mata hanya da kafa, ko dai wani abun, ma'ana ba dai zata wuce batare da yayi mata wani abun ba suna yin dariya. 

Ma'un tana daga kicin cikin gyara manyan kifi wanda aka fi sani da ragon ruwa, don yau farfesunsa take son yi masa don yana son farfesunsa. Ta jiyo wayarshi yana kara daga inda take, tana jiyo shi yana magana 

"Hajiya nana an tash shi lafiya"

"Eh ina gida...aiki?... Oh my God, ba za a daga min kafa manaja yayi ba... Ok shikenan gani nan zuwa" ya kashe wayar da damuwa akan fuskarsa. 

Ran Ma'u ya baci amma bata motsa daga inda take ba ta cigaba da aikinta, daga can falo ahmad yayi tsaye yana sakawa da warwarewa, bai san ya inda zai tunkari Ma'u da maganar fitarshi ba, musamman yanda yaga tana cikin shirin faranta masa rai, tun jiya ta kai yaran gidan umma hutu saboda kasancewar an yaye malam sai ita daya a gidan da shi suna ta sha'aninsu. 

Ya dai daure yayi ta maza ya nufi kicin din. 

Ta jiya baya tana ci gaba DA aikinta ya lallabo ya rungumeta ta baya yanda ya saba yi mata, amman ga mamakinsa sai ya ga bata yi dariya ba yanda ta saba, sai ma cewa tayi  "kada ka jefa ni cikin ruwan kifi"

Ya juyo gabansa da ita yana fadin "ke yarinya bana son tsiwa"

Ta lakuta masa ruwan kifin akan hanci, ganin yanda yake tsokanarta yaja da baya yana fadin "na tuba kada ki bata ni, zan dan fita na dawo yanzu"

"Ina zaka je?" Ta fadi ranta a bace. 

Gabansa ya fadi bai son yi mata karya bai kuma son ganin ranta ya baci, wai me ya kamata yayi? 

Ya dake dai yace "zan fita ofis ne, yanzu aka yi kirana wasu kaya sun zo"

"Amman babu wanda zai je sai kai yaya? Ina sauran ma'aikata suke?"

"Dukkan abinda kika fada sai da an fada amman daga karshe an gani nine din dai ya kamata naje dole, ki yi hakuri ba zan jima ba, kin yarda? 

Tayi kokarin danne fushinta tace "a dawo lafiya amman kada ka dade don ALLAH yaya?"

Ya sumbaci goshinta yana fadin "na gode matata"

Ya juya ya fice da sauri yana murmushi. Ta bishi da kallo zuciyarta tana tafarfasa kamar zata fashe da kuka. ALLAH ya sani bata son alakar mijinta da matar nan sam. 

***

Ya isa ofis din, cikin 'yan mintuna suka kammala yin abinda zasu na shigar da kaya da komai, yana ta sauri cikin ransa ya wuce gida. Nana ta shigo ofis dinsa taja kujera ta zauna. Ya kalleta da mamaki "Hajiya baki wuce gida ba daman? Ta bata fuska "amma nace ka daina ce min Hajiya ko? Sunana nana ka fadi haka kawai"

Yayi murmushi "zan kwatanta hakan" 

Tayi murmushi tana kallonsa "yau fa kaine zaka sauke ni a gida ahmad"

Mamaki ya kama shi. "Baki zo da mota ba ne"

"Na tashi da ciwon baya, direbana ya kawoni ya kuma koma nace sai na kira shi, ko akwai wani Abu da zaka yi ne? 

Da sauri yace"a'a daga nan gida kawai zan wuce, karki damu zan sauke ki. Yanzu zaki wuce ko sai an jima?"

"Eh akwai wani dan aiki da zan karasa zaka jirani? Ta karasa maganar DA shagwaba. Yayi murmushi "ba fa Alhaji bane ni da zakiyi min shagwaba"

Tayi murmushi ta mike "waye ya gaya maka shagwaba nake yi, bari dai naje na karasa na dawo"

Ta fice daidai lokacin da wayarshi ta fara kara alamar kira ya shigo, tun bai dauka ba ya san wacece, don ringing din na mutum daya ne a duniya ya dora. Ya kara wayar a kunnensa bayan ya danne OK yana fadin "ya ya aka yi ne babyna?" 

Daga can bangaren Ma'u ta bata rai tace "wai kana kallon agogo kuwa? 

Ya dan yi yake, ya san meke damunta kishi ne yace "ban duba karfe nawa ba baby"

Ta kuma bata rai "ka daina ce min wata baby sunana Ma'u malam, idan baka da lokacin da zaka iya kallon agogo to shikenan sai an jima"

Cikin dariya yace "sorry ma'una bari na duba agogon"

Ya kalli agogon da sauri sannan yace "yanzu nayi hours da fitowa, amman ki dan kara min one hour kin yarda? 

Idan ma ban yarda ba ya zan yi da kai. Ta kashe wayar. 

Ya dafe kai yana murmushi, ya fara kokarin kiranta amma bai sameta ba, da alama ta kashe wayarta ne gaba ki daya, sai yaji ransa ya sosu, sam bai son damuwar ma'u balle bacin ranta, ya kuma san ba zata kunna wayar ba a lokacin don haka ya tura mata sakon lallashi. 

Sai da nana ta bata kusan awanni biyu sannan ta iso, dama ya gaji da jiranta, amma dai ba zai iya tafiya ya barta ba ta shigo da sauri tana fadin "tuba nake yi na yi zaton ma ka tafi"

Ya mike DA sauri yana fadin "ni na isa na tafi na bar hajiya"

"Na gaya maka ka daina ce min hajiya ko Ahmad? Bari dai na dinga ce maka Alhaji kaima, hajiya sai kace wata tsohuwa"

Yayi murmushi 'ni ban je ko airport ba ya sunan Alhaji zai hau kaina? Wuce mu je" ya nuna hanyar fita daga ofis din DA dan yatsansa. Ta wuce suka fice har suka isa gurin motar tashi. 

Wannan shine karo na farko da nana ta taba shiga motar ahmad, ko lekawa ma bata taba yi ba sai yau. 

Sai da suka yi 'yar rigima kafin ya yarda ya zauna a kusa da shi, cewa yayi dole sai dai ta koma baya, ita kuma tace bata yarda ba ai shi ba direbanta bane. 

Hankalinta ya kai kan wani hoto dake sakale a jikin madubin dake cikin motar yana dan lilo, bayan sun shiga. Dan karami ne hoton an sanya shi cikin wata 'yar kwalba tana lilo. 'Ya'yansa ne a jiki sun yi kyau dukkansu a tsaye suke. Rike da kugu Sayyada kenan, an raba mata gashinta gida biyu, hajiya tana gefe ita ma taci kwalliya ga malam a tsakiyarsu shi ma cikin kananun kaya har da hular sojoji akan sa, yaran sun yi matukar kyau a hoton. 

Nana ta kalle shi DA sauri sanda ya tada motar suka nufi fita daga kamfanin tace "wadannan yaran fa ahmad?" Ya kalli hoton yayi murmushi, daidai lokacin DA suka fita daga cikin kamfanin yace "yarana ne"

Yaranka? Nana ta tambaya da mamaki. Iyakacin ganin da take wa ahmad da saninsa bata taba zaton yana da aure ba ma balle har da yara uku. Mamakinta ya kasa boyuwa har ya gane yace "sun yi kadan ko? 

Da sauri tace "yara ukun ne sun yi kadan? Ban taba zaton kana da aure ba ma balle yara, don baka yi kama da mai aure ba sam"

Yayi dariya da jin dadi yace "akwai wani da yake nuna mutum yana da aure ko bai da shi daman? 

Ta kwanta jikin kujerar motar jikinta yayi dan sanyi tace "no, ba haka ba ne. Amma wani lokacin zaka ga masu aure kamar suna cikin damuwa DA matsala ne, amman kai ban tana ganin ko daya tattare da kai ba"

Ya sha kwana yana murmushi yace "dukkan mai halin da kika ganshi cikin irin halin da kika bayyana to ya jahilci auren ko sam bai yi sa'a da mace ya gari ba, ni kam ina alfahari da matata, duk da kasancewar Ma'u yarinya ce amma bata rage ni da komai ba, ina samun dukkan abun DA nake bukata daga gurinta, bani da damuwa ko matsala sam cikin aurena"

Tayi shiru tana tunani har sai da ya kalle ta yace "yaya dai hajiya, ban san inda muka dosa ba fa" tayi ajiyar zuciya "kana so dai muyi rigima da kai in dai baka daina ce min hajiyar nan ba, ka Kai ni shoprite ina so zan yi siyayya" duk da hankalinsa yana gun zuwa gida amma ba zai ki yin abun da nana ta sanya shi ba, ya juya kan motarshi suka wuce can. Suna tafiya suna yin hira jefi-jefi tana tambayarshi yaran nasa. Abin da yafi komai yi mada dadi kenan don haka ya saki jiki suka dinga hirarsu har suka isa shoprite din. 

Irin siyayyar da nana ta dinga yi ta baiwa ahmad mamaki kwarai, yarinyar bata jin kudi, hankalinsa bai tashi ba sai da aka je biyan kudi ya gama rikicewa, siyayyar ba wata mai yawa bace amma sai makudan kudi, babu wani ko dar ta fito da ATM card dinta ta mika aka sanya cikin P.O.S. aka fara diban kudin har aka gama aka ciro mata ATM card dinta aka mika mata. 

Ta kalli Ahmad tace "Ina ta rokomka ka dauku wani Abu ka ki ko? Ina fatan zaka amshi agogon da na siya maka?" Yayi murmushi bai ce komai ba suka nufi hanyar fita, masu daukar kaya na biye da su da manyan jakankuna. 

Bai gama tsinkewa da lamarin alhaji nura kwangila da iyalansa ba sai da ya isa gidansa. Ya san alhaji nura kwangila yana da kudi, amma bai yi tsammanin ya mallaki gida kamar wannan cikin GRA unguwar masu kudi haka ba. Sai da suka yi doguwar tafiya sannan suka iso ainahin gidan. Motarsa tana tsayuwa ma'aikata kamar guda uku suka fito daga cikin gidan mata don Nana tayi musu waya dama. 

Ahmad ya bude motar da sauri ya fice ya bude bayan motar ya fara fito da kayan. Nana tace"tsaya ai ba duka ne kayana ba"

Ta dauki leda guda uku ta mikawa masu aikin sannan ledojin wajen guda hudu cikin motar suka rage a cikin but din motar. Ahmad ya kalleta da sauri cikin mamaki yace"wadannan kuma fa?"

Tayi murmushi "na yarana ne, leda biyu na takwarata Sayyada, daya na malam daya na Hajiya."kafin yayi magana ta fito da agogo cikin jakarta tace "wannan kuma na baban yaran ne"

Ya kura mata ido da mamaki, domin ya ga yawan kudin da ta sayi agogon. 

Ya kada kai yace "Nana wannan bai dace da ni ba, yafi dacewa da mutane masu kudi, ki barshi na gode zan kaiwa yaran naki..."

Ta bata fuska kwarai da gaske. "Bana son nayiwa mutum kyauta ya ki karba, shine abinda yafi bata min rai. Kafi karfin komai a gurina Ahmad, kuma ba rokona kayi ba."

Ya mika hannu ya amsa ganin yadda ranta ya baci yace "na gode ALLAH ya saka da alheri, bari na wuce naga magariba ta kawo jiki"

Ya juya ya nufi motarsa. Ita kuma ta wuce cikin gidan da sauri tana murmushi, duk da akwai faduwar gaba a tattare da ita. 

***

Ahmad yana isa unguwarsu aka fara kiran sallar magriba, don haka ya tsaya a wani masallaci yayi sallah sannan ya karasa gida. 

Ma'u tana falo tayi wanka tayi kwalliya cikin wata atamfa da tayiwa dinkin doguwar riga amman ya kama jikinta daurin ma ya kama jikinta. 

Ma'u ba tayi ilimi mai zurfi ba sannan bata yi mu'amala da mutane ba, amman yawan karance-karance da kallo ya sanya ta waye da yawa, babu irin littafin da bata karantawa daga Hausa har zuwa novels na turanci. 

Sannan tana kokarin tafiya da zamani, musamman yanzu da mijinta ya samu rufin asiri, shima da yake ma'abocin siyo mata dukkan wani abu na bukata da zai amshi jikinta ko ya burge shi ne. 

Ya shigo da sallama dauke da kaya a hannunsa, ta dora kafa daya kan daya ta amsa ba tare da ta kalle shi ba. Ya isa gabanta ya ajiye kayan sannan ya kama Kunnuwansa irin yanda yara suke yi idan sun yi laifi. Ta kalle shi dariya ta kubce mata ta sanya hannu ta tureshi ya fadi da bayansa ya kwanta, amman sai da ya janyota da hannunsa ta fada kansa ta fara kokarin kwacewa. 

"Ka sake ni ka iya yiwa mutum laifi sannan ka komo kana yi masa wayo. Yanzu ka tafi ofis tun safe sai Yanzu ka dawo bayan ranar da ya dace ka zauna tare da nice."

"Kin san ba zan yi dukkan abunda zai bata miki rai da gangan ba ma'u, aiki ne ya rike ni kiyi hakuri, kin hakura?"

Ta kwanta kawai a kirjinsa tace "Ina son na hakura amman bana son baka damar maimaita irin hakan nan gaba" 

"Na zan kara ba, kin yarda? 

Ta daga kai alamar eh, har lokacin tana kwance a jikinsa. "Wai me ka siyo ne? 

Ta zame daga jikinsa ta mike ta nufi ledojin, gabansa ya fara faduwa ya mike zaune da sauri, don bai san me zai biyo bayan ganin da zatayi ba, sai dai ya kudurce a ransa zai yi mata karya yau sau daya, don neman zaman lafiya a gidansa. 

Ta fara duba kayan, da farko ta dan fara murna, sai da ta nutsa cikin kallon kayan mamaki ya fara bayyana akan fuskarta, domin kowanne akwai kudinshi a jikinshi, a ranta tana lissafin kudaden sai ta fara sakin baki. 

"Yaya ina ka samu kudin siyan wadannan kaya masu yawa haka?"

Gabansa ya kara faduwa ya isa gabanta da sauri yana yake yace "Wai kina nufin bani da kudin da zan iya siyan wadannan kayan?"

Ta kalle shi da mamaki tace "Yaya an sauya ma albashi ne ko kuma wata sana'ar ka samu, don a yanda naga kudin nan na jikin rigunan nan sun fi karfin albashinka na wata uku ma"

Yayi yake yace "Nana ce ta siya musu fa..."

Bai san sanda bakinsa ya furta wannan kalmat ba. 

Ma'u ta kalle shi da tarin fargaba, daidai lokacin da ta janye hannunta daga kan kayan bakinta na rawa, wani irin tashin hankali ya dinga shigarta. 

Ya kula da yanayin da ta shiga, amma ya dake yana son basar da bacin ran nata yace "ni kaina nayi mamakin siyayyar da ta bada, daga ganin hotunan yara jikin mota suka bata sha'awa sai ga siyayya wai tasu ce'

Ma'u ta mike tsam daga gurin kayan bata kuma cewa komai ba nufi hanyar dakin baccinta. Ya bita da kallo da mamaki kafin ya fara kiran sunanta. 

"Ma'u! Ma'u!! Meye haka, meke faruwa ne?"

Ya isa da sauri ya sha gabanta da tsananin mamaki yana fadin "wai meye haka ne ma'u, kayan ne ya bata miki rai? To kin ga dakata bana son damuwarki sai na dauki kayanta na mai da mata faqat!"

Ta ja ta tsaya. "Aikin banza kenan, kuma ta baya ta rago! Meye kuma matsayinta a gurinka ka jima kana raina min hankali akan wannan matar yaya, yau dai ALLAH ya toni asirinka, ko baka san naji lokacin da tayi ma waya tunda safe bane, ka fita gurinta kuka yi ta yawo har wannan lokacin sannan ka dawo ka gaya min maganar banza... Na gaji da wannan yaudarar taka, na gaji..."

Ta fashe da kuka, hankalin Ahmad ya tashi ransa ya baci, ya kalleta da muzurai yana fadin "ni nake yaudarar ki ma'u me zan boye miki? WALLAHI babu wani abu tsakanina da Nana, kalle ni da kyau ban yi kama da mai karya ba"

Bata ce komai ba ta fara kokarin tafiya, amman bai bata damar hakan ba, ya riko hannunta ya rike gam da karfi, tayi kokarin kwacewa amma ta kasa ko motsawa. Cikin kuka ta cigaba da magana "ka sake ni ba zan yarda da duk abinda zaka ce ba yaya"

Ya janyota jikinsa ya matse ta tsam tankar zata koma cikinsa tana cigaba da kuka da cewar ya saketa, amman ya ki matsawa duk da dukan da take kai masa bai ji ko dar ba. Sai da ya tabbatar ta sare ba zata iya kwacewa ba sannan yace "ma'u ki yarda da ni, babu kowa a cikin raina bayan ke, kece zabin iyayena kece kuma abar sona" ya dinga surutai da ban hakuri"

Ta fara rage kukan don yanayinsa da yanda kalamansa me fitowa ya fara kashe mata jiki, ya sanya harshe ya fara lashe hawayenta dake zuba ya sassauta rikon da yayi mata ta daddage ta ture shi tana dariya saboda cakulkuli da yake mata, ya fadi wanwar a kasa ya dafe keya ta fashe da dariya, shi kam dadi ya ji don ya kula ta fara saukowa, ta juya ta nufi cikin dakin bacci. 

Dukkan abunda ta ajiye masa wanda ta girka sai da ya cinye, kasancewar bai ci komai ba tunda ya fita bayan dan kunu da cincin a ofis, kasancewar Nana ba mai cin abinci bace sosai shiyasa bata damuwa ko ta wuni bata ci abinci ba. 

Wannan ya sanya zuciyar ta dan ji sanyi, ta kara yarda mijin nata ba shan ice cream suka fita ba. 

Shi kam kallonta kawai yake yi tana ta wani kwarkwasa jikinta ya kara cika da kyau kasancewar tayi yaye cikin satin, sha'awar matarsa da begenta sun cikashi. 

***

Sanda ya fito daga wanka sai ya tadda ta sanye da sabuwar shiga cikin kayan bacci wadanda ya san tayi ne don tsokana. 

Komai na ma'u burge shi yake yi, sai dai a ransa yana mamakin irin wayewar ma'u da yanda ta iya tsara kwalliya. Kodayake yasan tana yawan kalle-kalle da karance-karance, wata kila ta hakan take kara samun wayewa. 

Ganin irin kallon da take yi masa ya sanye ya nufe ta kai tsaye da dariyar mugunta, tana hango shi ta tashi ta zura da gudu tana dariya, ya rufa mata baya da yake ba ta da wani jiki ta iya gudu kamar 'yar barewa, don haka ya kasa cimmata sai da ta nufi kicin ya sanya kafa ya sharbe ta, saura kiris ta zube kasa amma ya tare ta, ta fara mai da numfashi da tsoro tana fadin "amma yaya baka da kirki da na fadi fa?"

"Ba ma zaki fadi ba" ya bata amsa kafin ya fara aika mata wasu sakwanni da suka fara rikita mata lissafi. 

Ahmad namiji ne da ya iya mallake dukkan zuciyar mace, musamman da yake kakkarfa mai kirar zaki. 

Dakyar ma'u ta lallaba shi suka nufi daki don taga karatun nasa ya fara wuce saninta. 

Cak ya dauke ta tamkar wata 'yar tsana, sai da ya tabbatar ya wanke mata zuciya fes ta ta yarda babu wata mace a cikin ransa bayan ita. 

Daren wannan rana sai ya zamto musu kamar daren amarcin da ba zai gogu a cikin rayuwarsu ba. 

***

Ga Ahmad yana yin iyaka kokarinsa wajen ganin bai kara yin wani abu da ya shafi Nana a gaban ma'u ba, ko sunanta bai iya ambata balle wani abu da ya shafe ta. 

Yana kallon kayan da ta baiwa yaran ma'u bata taba sanya musu shi ba, ta ma ajiye su guri dabam, amma bai taba nuna damuwarsa ba don bai son rikici, sai da ita da kanta taga dacewar ta sanya musu din ta saka musu da kanta. 

A ranshi ya yaba da kayan, amman bai iya fitowa ba don ganin irin kallon da take masa na tuhuma, sai ya bar abin a cikin ransa ya nuna kamar bai gane kayan ba ma, hakan ya dan sassauta mata damuwarta. 

*

*

*

Hm kishi kenan kumallon mata😀😀😀

DA ME AKE ADO?

47

Aunty Fauziyya D Sulaiman

(Matar Bello Q for Q)

Typing Dan Almajiri

Whatsapp number 08163840712

Alherin ALLAH ya kai miki Fauzanmu.

Ranar wata lahadi ta farkon wata lokacin Ahmad aljihunsa akwai nauyi, ya tattara iyalanshi da matarshi don fita yin siyayya a kanti. Yaran suna cikin kwalliya gwanin sha'awa kamar 'ya'yan turawa. Yayin da mahaifiyarsu ke sanye da atamfa ta amshi jikinta riga da siket, gyalen da kayan kamar tare suka zo. Haka nan takalmi da jakar hannunta, idan baka sani ba ba zaka yi zaton ma'u uwar yaran bace, don bata yi kama DA wacce ta haihu ba sam. 

Sun siyo abubuwan da suke bukata, masu tsaron gurin suka rako su aka zuba a mota, suna shirin shiga mota suka jiyo muryar mace daga can bayansu yana fadin "Ahmad" gaba dayansu su daga kansu ga kinda sunan yake fitowa. Muryar nan ba bakuwa bace a gurinsu, ko bayan shekaru dari suka ji ta sai sun gane ta, mamaki ya kama su gaba daya. 

Ummi ce tsohuwar budurwar Ahmad, bata cikin kazamar shiga amma babu alamun jin dadi a tattare da ita, kayan dake jikinta sun nuna haka. 

Ta karasa kusa da su da farin ciki tana fadin "Ahmad kayi mamakin ganina ko?"

Yayi saurin wayancewa tana kallon ma'u don ta hade rai nan da nan yace "ban yi zaton ganinki ba ma, ya kike?"

Da sauri tace "lafiya lau Ahmad, shikenan sai ka buya'

Ta kalli yaran dake gabansa tace "Woo! Wadannan kyawawan yaran fa?"

Cikin sauri yace "yarana ne"

Mamaki ya kama ta tace "yaranka fa kace? Yanzu har kayi aure ka haifi wadannan yaran lallai ka cika mai sa'a"

Ta kalli ma'u tana kokarin tunota. "Wai wannan ba ma'u ba ce ba?"

Ma'u ta dan yi yake amman ta kasa magana Ahmad ne yace "ita ce mahaifiyar wadannan yaran da kika gani"

Ummi ta dan ja da baya da fargaba da mamaki tana fadin "wai kana nufin ma'u ka aura Ahmad? Ma'u kece matar Ahmad?"

Ma'u tayi murmushi "WALLAHI kuwa, haka ALLAH ya kaddara. Yaya mu wuce ko?" Tana kallonshi take magana, don ganin irin yanda fuskarsa take. 

Bai ko kalli inda Ummin take ba yace "OK sai an jima Ummi."

Ya suri malam suka nufi motarsu, Ummi ta bisu da kallo da tsananin mamaki ta kasa furta komai. Ahmad ne ya zama haka? 

Wani irin sonshi da sha'awarshi suka bijiro mata. Da tuni itace mai wadannan kyawawan yaran. Gaskiya mahaifanta sun cuce ta. Sai hawaye ya fara biyo kuncinta. 

Tana tsaye tana kallonsu har suka ta da mortar suka yi nisa. Sai ta ji ta fasa siyan hodar da ta zo siya, ta juya da sauri tana tsai da adaidaita sahu, daman ta zo siyan hoda da kuma rage yamma ne kamar yanda 'yan mata da zawarawa keyi. 

***

Ga ma'u kam hade rai tayi katamau zuciyarta kawai ke tafasa. Irin kallon da Ummi ta rinka yiwa Ahmad ne ke bijiro mata. 

Wai Ummi tana da aure ne ma ko bata da shi? Ko tana da aure ko bata da shi ba damuwarta bane, damuwarta daya kallon da Ummi ke yiwa mijinta kamar zata lashe shi danye. Ma'u tana tsananin kishin mijinta, bata son kowacce mace ta ko kalle shi ma. 

Ahmad ya kula da halin da ma'u ta shiga, ko kadan baya ganin laifinta akan kishin da take yi, sai ma jin dadi da hakan ke sanya shi, don burinshi a duniya bai wuce ace matarshi na matukar kaunarshi ba, irin abunda ya so samu kenan ga Ummi kasancewar tana tsananin son shi, ashe ba ita ce matarshi ba. 

Ya sanya hannu ya zunguro ma'u daidai inda ke sanyata dariya, ta noke amma taki dariya sai ma cewa tayi "don ALLAH yaya ka bari"

Yace "na ki na bari sai kin bani labarin da kika ce zaki bani na Amina"

Ma'u ta dan yi yake tana fadin "Yanzu kuma na fasa sai wani lokacin, bana jin dadi"

Dariya taso kwace masa amman ya dake yace "yarinya waye ko yake jin dadi a wannan lokacin?" 

Haka ya dinga janta da Hira tana basarwa har suka isa gida, shi kuma bai nuna mata ya damu ba sam. 

Sai da aka yi kwanaki biyu babu wata magana ko wani abu da ya shafi Ummi da ya fito daga bakin mijinta sannan hankalin ma'u ya kwanta, ta tabbatar lallai mijinta ya manta da rayuwar Ummi gaba daya. 

***

Ga Ahmad  ba haka abun yake ba, tunda yaga Ummi yake tunanin rayuwarsu ta baya, idan yace baya son Ummi a zahiri yayi karya. 

Yau yana zaune a ofis ayyuka sun sha gabansa, wayarsa tayi kara. Ya duba yaga bakuwar lamba ce kamar bai zai dauka ba, haka ya daure dai ya dauka. Yana dagawa yaji an ce "Ahmad" sai yayi saroro da mamaki saboda jin muryar Ummi da duk rintsi duk tsawon shekaru ba zata bace masa ba. Da mamaki yace "Ummi ina kika samu lambar wayata?"

Ummi tayi yake tace "Ai mai son dan tsuntsu shi yake binsa da jifa. To kafin komai dai ya kake ya aiki ya yaranaka?"

Ya jingina da kujera yace "duk suna lafiya. Hajiya da sayyada suna school, malam kuma yana tare da ummansa a gida". Tayi doguwar ajiyar zuciya tana yake kamar tana gabansa tace "Ahmad da ma'u 'yan gata, domin kowa ya samu sa'a da iyaye irin naku ya more"

Ya bata fuska don ya soma gano inda ta dosa yace "haka ne ko?. 

Tace "babu tantama, ba zan ja ka da nisa ba Ahmad na jiyo dukkan abunda ya faru da rayuwarka bayan rabuwarmu da kai, da yake har gobe kaine zabina, sai dai na jima ina tunanin yanda muka rabu kamar daman ka gaji da nine abinda nayi maka ina cikin fushi da bacin rai ne Amman kaima ka biye min. Tabbas a wannan lokacin daga ni har iyayena muna cikin fushi na zuga da korafi da ake yi maka sanda muka huce kuma muka tabbatar ka guje min kamar daman ba sona kake yi ba, tunda ka tafi baka taba waigowa ba, me ya sanya Ahmad?"

Ta fama masa wani tsohon ciwo da ya jima yana cin ransa gaba daya kamanninsa suka sauya, idanunsa suka fara yin jawur, kirjinsa ya sauya bugu zuwa da karfi ya dai daure ya danne fushinsa yace "Ummi ya kamata mu bar tuna duk abinda ya wuce, mu baiwa juna wani labarin idan muna da shi ba wannan ba, wannan tamkar fama gyambon da ta jima ne"

Tayi ajiyar zuciya gami da cewa "haka ne amman kai ai baka da wani labari da zaka bani bayan na auren ma'unka da samun cigaba a rayuwarka, sabanin ni Ahmad. 

Bayan rabuwata da kai mutane da dama  sun yi ta zuwa neman aurena daga karshe dai ni da iyayena hankalinmu ya tsaya akan Salim, wani matashi mai ji da kyau da kuruciya, babana yafi kaunar asalin Salim fiye da komai a rayuwarshi, don ya kasance JININ SARAUTA ba da jimawa ba aka yi bikina da Salim. Kamar yadda Salim ke nuna min kauna haka ya dinga nuna min ita a gidansa har tsawon wata guda kafin mugayen hakayensa su fara bayyana. 

Duk wani abu da ka sani na bugarwa Salim yana shan shi, ga neman matan tsiya da dan banzan yawo, tun ina boye halin da nake ciki har iyayena suka fara fuskanta don na rame na fita daga hayyacina, bani da kwanciyar hankali sam ga dan banzan duka da nake sha a hannun Salim, iyayesa kuma tamkar kurame, domin sun toshe kunnuwansu daga duk wani kukana game da dansu, sai a sannan na gano Salim dan iyayene maras tarbiyya. 

Shekararmu biyar ina cikin wuya da tashin hankali, danmu daya. Kwatsam wata rana Salim ya dawo a buge daga yin magana ya rufe ni da duka har da karaya a hannu, wannan shine ya kawo karshen aurenmu domin na gaji da azaba, iyayena ke tausaya..."

Tayi shiru tana maida numfashi, idonta ya cika da kwalla ta cigaba "shekaru uku da mutuwar aurena na kasa samun wanda ya dace da ni da burikana. Ahmad ka tuno Ummi da soyayyarta cikin ranka?"

Gaban Ahmad ya fadu, Ummi ta dawo da shi ruwa tsundum, amma ya dake yace "Ummi ko kin manta kina magana da Ahmad ne SHEGE dan gidan Asma'u mahaukaciya? To nine yanda kika san ni ba a sauya ni ba, kuma ba a siyo min uba a kasuwa ba. Me zaki yi da shege Ummi? 

Hankalinta ya tashi ta kankame wayar tana fadin "WALLAHI ban ga laifunka ba akan dukkan abunda zaka fada, amma ka sani ko mahaifana sun yi da na sanin raba mu da suka yi, don sun gano wani maras iyayen yafi mai uwa da uba daraja da hali nagari. Ka yi hakuri Ahmad ka manta da dukkan abunda ya wuce."

Yayi shiru bai ce mata komai ba yana ta maida numfashi har sanda muryata ta kara sauya masa tunani da fadin "Ka yafe min Ahmad"

Yanda tayi magana ya sanyaya dukkan gabbansa, bai san sanda yace "na yafe miki ummi." Wani irin dadi ya cikata tace"na gode Ahmad, fatan zamu dora daga inda muka baro a soyayyarmu? 

Yayi wani tari da bai shirya ba yace "Nan fa daya, ai ma'u ce kadai matata a duniya insha ALLAHU.

Farin cikinta ya gushe lokaci guda tace "ka yiwa ma'u alkawari ko rantsuwa cewa ba zaka yi mata kishiya ba Ahmad? 

Ya kada kai "ko daya ban taba yi mata wannan alkawarin ba, amman na sanyawa raina hakan, iyayen da suka rike ni suka mai da ni mutum kamar kowa, suka raine ni sanda ban san kaina ba, suka bani aure sanda na rasa shi yaushe zan hada son diyarsu da na wasu matan? Ba zan iya ba koda ma'u ace azabtar da ni take ba zan iya hada ta da kowacce mace ba, balle ina cikin mazan da ke cikin sa'ar aure da iyali a duniya, don haka bana bukatar kari sai dai nayi miki addu'a Ummi ALLAH ya baki wani mijin da yafi mijinki na farko alkhairi da ni kaina."

Amman sai ta fashe masa da kuka tana fadin "don ALLAH kada kayi min haka Ahmad kada kace zaka Rama dukkan abinda na aikata maka, ni mace ce ba zan iya dauka ba"

Jin Kalamanta zai iya karya masa zuciya, bayan kuma ya san ko kukan jini zata yi ba zai taba yi mata abun da take bukata ba, don da ma'unsa tayi kuka gara kowacce mace a duniya tayi kukan jini idan an cire ummansa don haka da sauri yace "kiyi hakuri Ummi sai an jima" ya kashe wayar. 

Ya koma jikin kujera ya kwanta, tausayin Ummi da sautin kukanta suna turereniyar shiga zucuyarsa har bai san sanda aka turo kofa aka shigo ba, sai da aka daki tebur dinsa ya daga kai da sauri tamkar wanda ya farka daga barci. 

Nana ce ta rike kugu tana kallonsa. Ya wayance "Sorry Hajiya na tafi wani dan tunani ne" 

"Ka tafi babban tunani dai, wannan tunanin naka bai yi kama da komai ba sai na soyayya. Ko ka tuna da tsohuwar budurwarka ne?"

*

*

*

Alherin ALLAH ya kai miki Fauzanmu.

Nana ce ta rike kugu tana kallonsa. Ya wayance "Sorry Hajiya na tafi wani dan tunani ne" 

"Ka tafi babban tunani dai, wannan tunanin naka bai yi kama da komai ba sai na soyayya. Ko ka tuna da tsohuwar budurwarka ne?"

Yayi yake me ya sanya tayi saurin gano shi? Amman ya dake yace "waye ya gaya miki haka? Mu bar wannan maganar mu koma ta aikin da ya shigo dake"

Ta ja kujera ta zauna ta zauna ta dora kafa daya kan daya tace "yau ba aiki ya shigo da ni ba, hira ce ta kawo ni, sai kuma nayi katari da samun babban labari akan fuskarka. Don ALLAH ka gaya min ka taba soyayya Ahmad? 

Tambayar ta zo masa a bazata cikin mamaki yace "me ya sanya kika yi min wannan tambayar? 

Ta gyara "domin na gano da gaske akwai kalmar soyayya a doron kasa, idan na rantse maka ba zan yi kaffara ba ban taba soyayya ba, ban taba jinta cikin jikina ba a baya, dukkan rayuwata na karar da ita ne haka ban taba surkata da soyayya ba, ban taba son wani ba, hakan ne ma ya sanya iyayena da dangina suke zaton ina da mutanen boye (aljanu) musamman da wasu malaman suka sha fada musu wai bakin aljani ne ya aure ni, sun ce sai anyi da gaske zai bar ni nayi aure. Su fa sun yarda da hakan shi yawa suke lallaba ni da banka min magunguna a tsawon shekaru ashirin da wani abun da haihuwata babu wanda ya taba matsa min akan nayi aure, don an fada musu da sun fada ko sun matsa min zasu iya rasa ni daga lokacin, don aljanin wai zai gudu da ni ne"

Tayi shiru tana kallon Ahmad dake kallonta da mamakin jin abinda take fada. Tayi ajiyar zuciya ta cigaba da magana

"Ahmad babu abunda iyayena suke bukata a Yanzu a rayuwarsu bayan ganin aurena, amman suna tsoron fada min haka, na san dukkan abunda aka gaya musu na kuma san karya ne, amman na bisu a haka don ni a karan kaina bana bukatar auren, ban taba jin naga wani mutum ina sonshi ba sai cikin shekarara nan, shine ya dawo min da rayuwata irin ta mutane wadanda ke dandanar kalma da aman soyayya"

Gaban Ahmad ya kama bugawa ganin irin kallon da take yi masa, amman sai ta basar ta kau da idonta da ya ciko da kwalla tace "bani labarin tsohuwar budurwarka ko ita ce matarka ne? 

Yayi murmushi yana kallonta ta kau da kanta gefe. Yace "ke da Bali san amo da dandanon soyayya ba ya kika gane ina cikin soyayya? Ko kuma na tuno da tsohuwar budurwata ta da? 

Tayi murmushi "kuma fa haka ne kana da gaskiya, amman ina zaton na gano hakan ne cikin littattafan soyayya na turawa da nake karantawa, ko kuma a yawan kallon fina-finansu. Ko ma dai meye sai ka bani labari nan yau"

Yayi dariya "lallai da gaske kin shiga cikin soyayya, amman babu abunda zan iya gaya miki bayan na ce miki Ummi ce tsohuwar budurwata ta bugo min waya bayan ni kuma na ma'u ne ita daya"

Gabanta ya fadi yanayinta ya sauya zuwa damuwa dakyar ta iya daurewa tace "wacece ma'un? 

Ya jingina da kujera yana murmushi tamkar tayi masa albishir da gidan aljanna. Yace "ma'u itace matata, mai sona, mai daraja ni fiye da yadda ya kamata a min, ban hada ta da kowa ba cikin raina da al'amuran rayuwata ba"

Cikin gaggawa da rashin sanin abinda ta fada tace "Har ni ma?"

Shirun da yayi yana kallonta ne ya sanya ta gano ta fadi wani abu ne da ya jima a ranta tana nuku-nuku da shi. 

Sai ta dauke kanta daga kallonsa da sauri ta kalli gefe gabanta na faduwa. Dakin yayi shiru sai karar AC da ta bugawar zuciyoyinsu. 

Ahmad kam addu'a yake a ransa ALLAH ya sanya abunda ta fada ba shi take nufin fada ba, amma sai ya jiyo sautin muryarya na cigaba da fadin "maza da dama sun so ni, masu kudi da masu mulki da sarauta, amman ban taba kallon kowa da mutunci ba tunda ban san meye SO ba, sai kwatsam wata rana na ci karo da wani tsageran matashi a gidan mai wanda ya tsaya cikin raina har ya karya tarihin zuciyata, tun ina yaudarar kaina da cewa zuciyata karya take yi ba zan taba son mutum irin haka ba har daga baya na sallama na yarda ina son ka Ahmad"

Ta waigo ta kalle shi yayi mutuwar zaune. 

Ta cigaba da magana idonta yana zub da hawaye. 

"Na san ka jima da gano ina sonka domin na gwada maka abubuwa da dama irin na masoya amman kana basarwa na san ba don komai bane sai don ma'unka. Sai dai ina fatan zan ci albarkacin ma'un ka sammin kadan daga cikin son da kake yi mata"

Tana kaiwa nan ta mike tsam da sauri ta nufi kofar fita. Ahmad yana zaune kamar an dasa shi ya kasa motsawa daga inda yake yana jin kamar ba shi bane ba. 

Yabi Nana da kallo wacce ta kama kofar zata bude, har sai da ta bude sannan ta kuma yin magana ba tare da ta waigo ba. 

"Ahmad ka sanya a ranka cewa ba karamin abu bane zai sanya mace kamata mai cika da daraja da kyau da arziki ta fuskanci namiji kamarka ta sanar dashi tana son shi ba" tana fadin haka ta fice. 

Ahmad ya doki tebur ya dafe kansa dake juya masa yana fadin "Ya Subhanallah! Lallai lokacin barina cikin wannan daular ya kusa"

Ya koma ya zauna ya dafe kai, ya ma rasa me ya kamata yayi. Kiran wayar ma'u ya cika kunnuwansa amman ya kasa daga wayar. 

*

*

*

Rayuwa kenan Ahmad wacce ke cike da kalubale mabambanta. Fatan ALLAH ya ba mu ikon cinye dukkan jarrabobinmu Ameen👏

Alherin ALLAH ya kai miki Fauzanmu.

Duk kwanakin da suka biyo bayan wadannan cike suke da rudani da tashin hankali ga Ahmad. Matarshi ta kasa gano kanshi, da farko hankalinta ya tashi, domin tayi zaton matsalar Ummi ce, sai dai sanda yace mata ta taya shi addu'a wani abu mai girma ke faruwa a ofis dinsu da yake shirin raba shi da aikinsa, sai tunaninta ya bar can ya koma kan dalilin da zai sanya a kori mijinta daga aiki. 

Shi ma wannan tunanin bata bashi dama ba addu'a tafi yawa a cikin ranta, domin wannan aikin shine rufin asirinsu da shine rayuwarsu da ta yaransu ta sauya baki daki. 

Makarantu da kayan da suke sanyawa da jin dadin da iyayenta da 'yan uwanta ke ciki kadai ya isa ta rike amfanin aikin cikin ranta da kuma yiwa mijinta addu'a akan ALLAH ya daidaita ko ma menene ya cigaba da aikinsa. 

Janye hankalin ta daga kan tuhumarsa da takeyi ya taimaka masa kwarai da gaske gurin sauwake masa irin tarin matsalolin dake kanshi, domin bata damu da wayarshi ba balle bincikar wayarshi ba da ta ci karo da sakonnin Ummi kala-kala wanda da sun shigo yake gogesu. 

Nana kam bata yi masa sako, sannan ta daina shiga ofis dinsa, sai dai su hadu a hanya ko gurin meeting, wannan zuru din da tayi masa shi yake damun sa. 

Game da Ummi kam yayi banza da komai nata har ta fara yin fushi, amma lamarin Nana kam yana daure masa kai kwarai da gaske, ya rasa gane me take nufi da shi. Nata haukan bai kwantar masa da hankali ba sai ma kara tsorata shi da yake yi. 

***

Yau yayi yamma gurin kammala ayyukansa, don har kusan magriba yana ofis, daidai lokacin da ya kammala ya fara kokarin tattara kayansa aka turo kofa aka shigo da sauri ya dago kansa ya kallo kofar ofis din. 

Nana ce ta shigo ta dan tsaya bakin kofa tana kallonsa tsawon lokaci, sai kuma ta kada kai ta fara karasowa kusa da shi. 

Gaba daya jikinsa ya sankame kamar jini bai zagayawa cikin jijiyoyin jikinsa. Cikin ransa addu'a yake yi ALLAH ya sanya ba waccan maganar zata yi masa ba. 

Ta karasa ta ja kujera ta zauna tana murmushi tana kallonsa yayi tsumu-tsumu kamar an tsamo shi daga cikin ruwa. 

"Da alama baka yi farin ciki da ganina ba ko? "

Yayi yake cikin borin kunya yace "waye ya gaya miki haka?"

Yanayinka ne ya sanar da ni" ta bashi amsa a takaice. Bata barshi yayi magana ba ta cigaba da magana "ka kasa gaya min amsar tambayar da nayi maka, na kula ma kamar mun fara wasan 'yar buya da kai, da ka gan ni ma sai ka dinga boyewa kamar baka son ganina. Ahmad na san baka sona..."

Cikin sauri yace "me ya sanya kika ce haka Nana? 

"Ba ni nace ba yanayinka ne ya nuna haka, ka taba jin wanda ke son abu an kawo masa tallan abun ya kau da kai? Da ace da gaske kana sona ba zaka bari na bar nan ba tare da ka gaya min kana sona ba" 

Tayi shiru idonta ya ciko da kwalla. 

"Wai ace kamar ni mace mai mutunci da daraja na zo ina rokon namiji ya soni, hakan abin kunya ne kwarai da gaske a gare ni"

Ahmad ya kada kai "ba abun kunya bane ba, ko baki ji labarin Sayyada Kadija macen da tafi kowcce mace daraja a duniya, ita ce ta sanar da Manzon ALLAH (SAW) tana son shi ba. Ina ganin wannan ba sabon abu bane tunda ya samo asali daga babban tushe"

Tayi murmushi da jin dadin abin da yace "idan haka ne me ya sanya kake yunkurin watsa kasa cikin idona? Ka san ba karamar matsala bace zata sanya na iya fitowa nace maka ina son ka Ahmad. Wallahi mutanen dake sona ba zasu kirgu ba, amman ni kai ALLAH ya dora min son ka... Ka ce wani abu Ahmad ko naji dadi a raina, kada ka yaudare ni amman ka gaya min gaskiya"

Yayi shiru kansa akasa tsawon lokaci, ta kasa dauke idonta daga kansa. Sai da ya jima sannan ya dago ya kalle ta yace "Nana WALLAHI tun ranar da naji sunanki ASMA'U sonki da kaunarki suka shiga raina, amman bayan kin furta min kina sona sai naji tausayinki ya dami zuciyata, idan nace miki bana sonki nayi karya, sai dai ba irin son da kike bukata bane, wato ba soyayyar aure ba, ina miki so irin na 'yan uwantaka. 

Nana ba zan boye miki komai ba, Ma'u ce kadai matata har abada har karshen rayuwata. Wannan wani alkawari ne da na daukarwa kaina da rayuwata. Kiyi hakuri Nana"

Idonta ya fara zubar da hawayen da ya taru, ta kada kai tana zubar da majina tace "ba zan matsa maka ka soni ba, Sai dai ka sani daga yau har na koma ga ALLAH ba zan taba son wani da namiji ba bayan kai, ba kuma zan auri kowa ba, zan cigaba da rayuwa da bakin aljanin da kowa ke zaton ya aureni"

Ta mike tsaye tana goge idonta. 

"Na gode... Ahmad... Na gode!" Ta nufi kofa da sauri idonta yana zub da hawaye. 

Ya mike da sauri yana kiran sunanta amman bata kula shi ba, bata ma tsaya ta saurari abinda zai ce ba ta fita ta banko masa kofar ofis din. 

Ahmad ya koma ya zauna da damuwa ya dafe kansa zuciyarsa na tafasa, dama zai iya taimakonsa kamar yadda ta taimake shi da yayi, amman ba zai iya ba, ba zai taba hada son wata 'ya mace da ma'u a cikin ransa ba. 

Haka ya koma gida a ranar sukuku babu walwala har sai da ma'u ta fahimci yana cikin wani hali, bata matsa masa da tambaya ba don ya sanar da ita tun tuni akwai matsala a ofis dinsa, don haka addu'a kawai take yiwa mijin nata. 

Duk yanda ta so ta faranta masa ta sanyashi farin ciki ta kasa, dole ta barshi shi daya cikin daki, don ta kula abinda yafi bukata kenan. 

***

Nana kam dakyar ta iya kai kanta gida, domin kanta wani irin ciwo yake yi da juyawa. Tana yin parking ta nufi gidan da gaggawa, amma bata kai ga ainahin sashinta ba jiri ya dauketa ta yanke jiki ta fadi kasa. 

A daidai lokacin Hajiya Batula mahaifiyarta ta fito daga sashinta ta hangota. Hajiya Batula ta fasa kara ta nufeta da gudu tana salati, ta kamota ta dagota sai taga idonta ya juye alamar ta suma. Ta fasa ihu tana kwallawa masu aikin gidan kira. Da gudu suka karaso kowa a rude jin kiran da Hajiya Batulan take musu. Ganin halin da Nana ke ciki ya kara daga musu hankali suma. 

Hajiya Batula cikin kuka take cewa "ku bani ruwa na yayyafa mata"

Daya daga cikin matan ta kwasa da gudu, sakwanni kadan ta dawo dauke da ruwan robar swan mai sanyi. 

Hajiya Batula ta karba saboda tsabar gigicewa ma zubawa Nana tayi a jikinta gaba daya. 

Nana tayi wata doguwar ajiyar zuciya ta bude idonta a hankali. Hajiya Batula tayi doguwar hamdala sannan ta kalli 'yan aikin tana cewa "ku taimaka min ku kamata mu kwantar da ita akan kujera"

Suka ciccibci Nana aka kwantar da ita, ta dauko wayoyinta ta fara neman layin wayar mijinta wanda yake Abuja. 

Bugu daya ya dauka, cikin tashin hankali Hajiya Batula tace masa "Alhaji Nana bata da lafiya, yanzu ta fadi har da suma"

Alhaji Nura Kwangila ya gigice yace "suma kuma, me ya sameta?"

Ta kalli Nana dake kwance akan kujera tace "ban sani ba, dama cikin kwanakin nan na kula bata jin dadi, amma da nayi mata magana sai tace babu komai"

"Kin ga bar bayanin haka, zan yi wa likita waya yanzu ya zo, ni kuma zan biyo jirgi na taho yanzu. Ki kula da ita kafin na iso"

Ya kashe wayar da damuwa, a take a lokacin yayi waya a tanadar masa ticket mai zuwa Kano. 

***

Hajiya Batula ta isa kusa da Nana ta zauna ta dora kanta bisa cinyarta tana shafa kanta. "Sannu Nana meke damunki? 

Nana ta runtse ido hawaye ya zubo mata, bata son tunawa, amman ba zata taba mantawa ba, domin soyayyar Ahmad ta zame mata masifa, ba zata iya rayuwa ba Ahmad ba. 

Ganin hawaye ya kara tayar da hankalin mahaifiyar tata tace "shike nan ya isa daina kukan" 

Bayan min tuna goma sai ga likita ya iso gidan nasu, hadiman gidan suka yi masa jagora har cikin gidan da yake kowa ya san shi a gidan. 

Hajiya Batula na ganinsa ta mike da sauri tana fadin "Yauwa karaso likita ka duba min ita"

Likitan ya isa da sauri ya sauke jakar DA yake rataye da ita ya fara fiddo kayan awo kala-kala. Cikin 'yan mintuna kadan ya kammala auna Nana. Yayi mata wasu 'yan tambayoyi ta bashi amsa, daga karshe yace da Hajiya Batula sai sunje can asibitinshi anyi mata wasu gwaje-gwajen. 

 Hankalin Hajiya Batula ya kara tashi sosai, ta dubi likitan tace "likita ka gaya min meke damun diyata?"

Cikin kwantar da murya likitan yace "kwantar da hankalinki Hajiya, ba wani abu bane ba, ina dai so na samu sakamakon da nake bukata"

Babu musu ta fara shiryawa aka dunguma zuwa asibiti. A cikin mota tayiwa Alhaji Nura Kwangila bayanin sun wuce asibiti. A lokacin shi kuma yana cikin airport. Hankalinsa ya kara tashi kwarai da gaske amman ya dake. 

Dukkan gwaje-gwajen da ya kamata an yiwa Nana, sai dai sakamakon ya dan girgiza likitan, don haka ya ja bakinsa yayi shiru don bai kamata ya sanar da mace wannan labarin ba. 

***

Ana kiran sallar Isha'i Alhaji Nura Kwangila ya iso garin. Kai tsaye asibin Dr. Musa ya wuce, har dakin da Nana take ciki, lokacin an yi mata wata allurar barci, idonta ya rufe. Hajiya Batula kuma tana sallah. 

Alhaji Nura Kwangila ya isa gaban gadon da Nana kr kwance akai ya tsaya yana kallonta, sai kuma ya fara lalubo wayar Dr. Musa, da ya tabbatar masa yana cikin asibitin sai ya fita ya nufi ofis dinsa. 

Yana shiga Dr. Musa ya mike cikin girmamawa yana gaisheshi, amman bai kula da wannan ba cewa kawai yake yi "Dr. Musa meke damun diyata, me ya faru da ita?"

Dr. Musa ya jinjina kai yace "kwantar da hankalinka Alhaji, zauna nayi maka bayani"

Alhaji Nura Kwangila kamar ba zai zauna ba, amman dai ya hakura ya zauna yana kallon likita. 

Dr. Musa ya zauna ya dauko masa envelop a rufe kamar guda uku ya fara dubawa yana kallon Alhaji Nura Kwangila wanda ya kagu yaji abinda zai ce. Dr. Musa ya fara baya ni. 

"Da farko na fara yiwa Nana gwajin jini ne na tadda jininta ya hau"

"Nana, me zai sanya jininta hawa kuma!? Alhaji Nura Kwangila ya tambaya a gigice. 

Dr. Musa yace "wannan ba shine abindake bani mamaki. Sannan bugun zuciyarta ya sauya yana gudu fiye da yanda ka'idarsa take, wannan dalilin ya sanya nace nu taho asibiti don ayi mata sauran gwaje-gwaje, ga mamaki sai naga zuciyarta ta dan samu matsala don ta buga fiye da yanda ya kamata ta buga, musamman lokacin da ta fadi, ALLAH ya taimaka anyi gaggawar kawota asibita da wani mummunan abun ya faru da ita"

Hankalin Alhaji Nura Kwangila ya kuma tashi yace "abin mamaki meye zai sanya zuciyar diyata bugawa har ta kusa rasa rayuwarta?"

"Kwantar da hankalinka Alhaji, wannan ba wata matsala bace, insha ALLAH komai zai zama daidai, zata dawo daidai musamman idan anyi gaggawar gano abinda ke damunta an kuma magance mata shi da wuri"

Alhaji Nura Kwangila ya gyada kai yana cewa "na gode likita, bari naje gurin mahaifiyarta"

Ya tsare Hajiya Batula da tambayoyi abinda ta gaya masa a can shi ta kara gaya masa a nan din ma, dole dai su bari diyar tasu ta samu lafiya tukunna. 

***

Washe gari tunda safe Ahmad yaji labarin abinda ya faru, hankakinsa yayi matukar tashi, don haka DA wuri ya wuce asibitin, ya tadda mutane anyi dandazo kama daga 'yan fadanci zuwa dangin Hajiya Batula dana Alhajin, amman ba a barin kowa ya ya shiga sai dai ko su gaisa da mahaifanta ka juya ka tafi. 

Shi ma Ahmad da su din ya gaisa, sai dai bai samu ganin Hajiya Batula ba tana ciki, da yake dakin irin na masu kudi ne har da wani katon falo. 

Nana tana bacci kamar cikin mafarki ta dinga jin muryar Ahmad lokacin da yake sallama da Alhaji Nura Kwangila. 

Da sauri ta bude idonta ta kalli mahaifiyarta Hajiya Batula dake zaune a kusa da ita tayi tagumi, cikin sanyin murya tace "mommy ba Ahmad ne ya zo ba? 

Hajiya Batula ta ce"ban sani ba KO kina son ganinsa ne? Ta daga kai alamar eh. Da sauri Hajiya Batula ta mike ta nufi falon. 

Alhaji Nura Kwangila ya kalle ta sauri ganin ta fito a rude yace "yaya dai Hajiya, lafiya? 

Cikin karewa mutanen gurin kallo tace "Nana ce tace taji muryar Ahmad wai"

"Ba wai bane shine, yanzun nan ya fita, bari na kira shi idan tana son ganinsa ne"

Ya dauko wayarshi ya fara neman layin Ahmad. Bugu daya ya daga Ahmad din har ya tayar da motarsa amman yace masa ya dawo maza-maza Nana na son ganinshi. 

Gaban Ahmad ya fadi, yaji kamar kada ya koma din, amma ba zai iya kin zuwa ba, don haka dole ya fita daga motar ya nufi dakin gabansa yana faduwa yana ta addu'a a cikin ransa. 

Kai tsaye Alhaji Nura Kwangila ya shige da shi cikin dakin da Nana take kwance, mutanen dake zaune a gurin suka rinka mamakin irin matsayin da Ahmad yake da shi a gurin Alhaji Nura Kwangila din da ya samu shiga gurin Nana. 

Nana ta kurawa kofar dakin ido, daidai lokacin da Ahmad ya shigo suka yi ido hudu, tayi doguwar ajiyar zuciya, murmushi ya bayyana akan fuskarta. 

Ahmad ya matsa kusa da gadon nata ya tsaya da damuwa akan fuskarshi yace "sannu Hajiya Nana, ya jikin naki? 

Tayi murmushi "Da sauki, na gode da ka zo duba ni, ka kula da komai kafin na koma"

A zahiri kowa zai zaci tana magana ne ko taso ganinshi ne don kamfani da gaske, sai dai a kadan zuciyarta tayi haka ne kawai don ta gan shi. 

Alhaji Nura Kwangila da Hajiya Batula suka kalli juna da mamakin abinda tace. 

Ahmad yayi tsaye kamar ba zai tafi ba, sai da ya dan jima sannan yayi musu sallama ya wuce, idonsa ya ciko da kwalla saboda ganin irin halin da Nana ta shiga, idonta ya yi jawur hawaye ne kawai ke zuba daga cikinsa. 

Koda ya isa ofis kasa yin komai yayi, sai tunanin halin da Nana ke ciki, da ace zai iya taimakonta da yayi, amman ba zai iya bari rayuwar Nana ta lalace ba, dole zai san abin yi. 

Kwanaki hudu tana cikin asibitin amma babu sauki sai abin dake karuwa. Musamman ga hawan jinin gashi an yi an yi ta fadi abun dake damunta ta ki sai dai kuka. Shi kansa Ahmad tun zuwansa na farko ya kasa komawa, don bai son ganin Nana cikin halin da ya san ba zai iya taimakonta ba. 

*

*

*

Alherin ALLAH ya kai miki Fauzanmu.

BAYAN KWANA UKU

A bangaren Nana kuwa hankalin iyayenta kullum a tashe yake, yau kam Alhaji Nura Kwangila ya tabbatarwa kansa sai ya san abinda ke haddasawa diyarsa wannan halin da take ciki, don suna jin kukan da take kusan kwana tana yi indai ba a yi mata allurar bacci ba. 

Tana zaune a tsakar gado tana shan ice cream ya taso daga inda yake ya dawo kusa da ita ya zauna a gefen hadadden gadon dake kama da na gidan wani hamshakin sarki don ya sha gyara. Cikin sanyin murya Alhaji Nura Kwangila ya kira sunanta, ta dago kai ta kalle shi gabanta yana faduwa ta amsa. 

Ya sake kwantar da murya yace "Nana ki taimake ni ki sanar da ni gaskiyar abun dake damun ranki? Nana ki tuna bani da kowacce diya bayan ke, ke kadai ALLAH ya bani, dan uwana guda daya ne yana kwance cikin jinya, ke kadai nake kallo a dangina kuma 'yata, idan kika bari na rasa ki na zan yafe miki ba, don babu makawa ni ma karshen rayuwata ya zo"

Yayi shiru yana dan kallonta sannan ya cigaba "Nana ki taimaka ki sanar da ni abin dake damun ki, ina da kudin da zan iya siyo miki dukkan abun da kike bukata a wannan duniyar, idan kuma yafi karfin soya zan iya taya ki da addu'a ALLAH ya ba ki shi, ko kuma ya sanya sanyi da salama a cikin zuciyarki, ki fada min abun dake damun ki Nana."

Nana ta sunkuyar da kanta kasa hawaye na zubowa daga idanunta tace "Daddy idan na gaya muku abun dake damun zuciyata zaku ji haushina da abin, wata kila ma hakan ya sanya ku daina tausaya min"

"In ji wa ya gaya miki? Dukkan abun da zai sanya shi cuta irin wannan ya wuce mu sauke shi karami. Ki gaya min Nana ko kin manta nine daddy dinki da kike gayawa dukkan damuwarki?"

Ta dago kanta ta kalle shi kamar ba zata fada ba, sai tace "Daddy tun ranar da nayi wa Ahmad wulakanci a gidan mai Na fara kamuwa da sonsa, nayi zaton wasa ne ko zan rabu da son a hankali, amma sai abun ya cigaba DA hauhawa a cikin raina, har ta kai na zamto bani da buri bayan ganinsa kullum, don haka kullum sai naje gidan mansu, daga baya nayi hanyar da ya samu aiki kusa da ni, wannan ya sanya na samu sanyi a cikin raina, ban taba zaton idan na bayyanawa Ahmad bukatata zai juya min baya ba, na gwada masa dukkan abunda zai sanya ya gane ina kaunarsa amma ya kau da kansa, daga karshe da naga son sa yana neman ya hallaka ni ya sanya na sanar da shi, amma sai ya gaya min bai sona bai kuma taba sona ba..."

Ta fashe da kuka maganar ta kasa ci gaba da kuka. Hajiya Batula da Alhaji Nura Kwangila suka bita da kallo da tausayawa, basu taba zaton abun dake damun diyarsu kenan ba. Wato hakan na nuna musu ta warke daga cutar dake damunta tun tana da kuruciyarta wacce suke kashe makudan kudade gurin ganin sun samar mata lafiya. 

Alhaji Nura Kwangila ya riko hannunta ya dora kanta bisa kafadarsa yace "Kwantar da hankalinki diyata, na san illar da soyayya take yiwa zuciyar dan adam, don ta taba illata rayuwata, amma in dai akan Ahmad ne kukanki ya kare, damuwarki ta kare, zan samar miki shi da ikon ALLAH"

Ya mike da sauri "Yanzu zan je gare shi, insha ALLAH kukanki da damuwarki sun kare"

Idon Nana yana zubar da hawaye tana kallon baban nata da ya nufi kofa kai tsaye zai fita. 

Cikin sanyin murya tace "Daddy don ALLAH idan yaji yarda kada kace zaka kore shi, ganinshi kadai abun jin dadine a gurina, kada kayi masa dole akan sai ya soni"

Alhaji Nura Kwangila yayi shiru bai juyo ba, amman tabbas maganar diyar tashi ta shige shi, tausayinta ya kara kama shi, ashe akwai wani abu a wannan duniyar da diyarsa zata iya rasawa yana raye? Lallai iko yana gurin UBANGIJI. Ya kada kai ya fice. 

Hajiya Batula ta matsa kusa da Nana don rarrashinta. 

***

Ahmad yana zaune a ofis wayarshi ta fara kara. Ya dago da sauri yana kallon screen din wayar. Lambar Alahji Nura Kwangila ya gani, gabansa ya fadi amman dai dole ya daga. 

Yana shirin gaisar da Alhaji Nura Kwangila din ya katse shi da cewa "kana ofis ne? 

Da hanzari Ahmad yace "Eh ina ofis Alhaji"

Alhaji Nura Kwangila yace "OK to ga ni nan zuwa"

Gaba daya hankalin Ahmad ya gama tashi ji yake yi kamar ya gudu kada ya bari Alhaji Nura Kwangila ya zo ya tarar da shi, amman babu halin yin hakan, dole ya zauna ya jira zuwanshi. 

Lokacin da Alhaji Nura Kwangila ya turo kofa ya shigo, Ahmad ji yayi kamar akan kirjinsa aka mako kofar, saboda wani bugu da yaji kirjin nasa yayi. Da sauri Ahmad ya mike tsaye yana yiwa Alhaji Nura Kwangila sannu da zuwa. 

Alhaji Nura Kwangila ya dube shi yana murmushin yake yace "zauna Ahmad ina son yin magana da kai ne, kuma magana ce mai matukar muhimmanci a gare mu"

Ahmad ya koma ya zauna cikin sanyin jiki, gabansa na dukan dari-dari. 

Alhaji Nura Kwangila ya janyo kujera dake fuskantar wacce Ahmad yake kai a zaune ya zauna ya tsare Ahmad da ido yana fadin "ba sai naji komai daga bakinka ba, na san Nana bata yin karya ko yaudara, abin da nake fata daga gare ka kawai shine ka amince Ahmad, bani da kudi ko ikon da zan iya siyan soyayya, domin da zan iya DA tun tuni na siyowa wani soyayyar Nana na aurar da ita. 

Tunda Nana ta taso ta ki jinin kula saurayi har zuwa girmanta, hakan ya jagoranci tunaninnu da kuma fadin wasu nalamai cewar wai bakin aljani ne ya aure ta, yanzu kuma sai ga shi ALLAH ya kawo mana maganin abun rana daya, Nana ta furta da bakinta cewa tana sonka Ahmad. 

Ahmad kayi duba da kyau ga wannan lamari. Nana yarinya ce mai kyau da tsari, kamar Nana ace ta tunkari namiji tace masa tana sonshi ka san ba karamin abu bane, ka taimake ni Ahmad ka auri Nana don ALLAH!"

Ahmad yana kasa tunda Alhaji Nura Kwangila ya fara magana, da akwai mutumin da zai yiwa wani abu ko ranshi baya so to bai wuce Alhaji Nura Kwangila ba, amman ba zai iya yiwa ma'unshi kishiya ba, don yiwa ma'u kishiya kamar yiwa umanshi ne. Mutanen da suka raineshi suka bashi mace yaya zai iya yi musu haka? 

Ba shi da amsar da zai iya bai wa Alhaji Nura Kwangila, don haka ya dukar da kansa kawai. 

Alhaji Nura Kwangila ya zuba masa ido da mamaki sannan yace "Ahmad ko akwai wani da Nana take yi wanda ranka bai bukata? Ko kuma tana da wata illa ne ka gaya min, ban yi zaton wani namiji zai ki diyata ba a wannan lokacin" 

Ahmad ya girgiza kai yana fadin "ko daya babuvwani abun ki da na gano a wajen Nana amman..." Sai kuma yayi shiru ya rasa ma me zai ce. 

"Lallai Ahmad ka nuna min kai namijin duniya ne, hakan kuma ya sanya na kara yarda Nana tayi zabi nagari, don nayi imanin wani zai so Nana ko don arzikinta ko kyanta ko nasabarta, amman kai ko daya bai burge ka ba daga cikin wadannan abubuwa."

Ahmad ya kada kai "tunda nake ban taba sanya kwadayin abun kowa cikin raina ba, na wadata da abun da nake samu, amman kayi hakuri Alhaji ina cikin halin DA ba zan iya aurar wata ba"

Alhaji Nura Kwangila ya sake kallon Ahmad da tsananin mamakin irin karfin halinsa, amman hakan kara burge shi yake da kuma nuna shine mijin da ya dace ga diyarshi Nana. 

Yanzu cikin kwantar da murya Alhaji Nura Kwangila ya cigaba DA magana. 

"Yanzu kam alfarma bake nema ka dubi halin da Nana take ciki, bani da kowacce diya ko daya sai ita, zan iya rasa ta saboda sonka, ka ceci rai Ahmad, ka ceci rayuwarta daga cikin bakin cikin dake damunta"

Jikin Ahmad yayi sanyi lallai ya kamata yayi wani abu a kai, amman kuma ba zai iya yi kai tsaye ba don haka yace "Alhaji ka bani dan wani lokaci zan yi shawara tukunna"

Ran Alhaji Nura Kwangila ya dan yi sanyi, ko babu komai ya samu magana mai dadi, amma cikin ransa mamaki da tu'ajabi ne ke cikashi yau kuma haka ALLAH ya kaddara a kansa kamar shi ya buge da rokon wani abu da bai da iko akansa, bayan shi da kullum ake roko. 

Wannan kadan kenan daga ikon ALLAH. 

Alhaji Nura Kwangila ya girgiza kai yana fadin "hakan ma yayi, amman ba zan ba ka dogon lokaci ba, gobe kamar wannan lokacin zan dawo naji shawarar da ka yanke. Na gode."

Alhaji Nura Kwangila ya juya ya fice. Ahmad ya bishi da kallo da fargaba da tsoron abin da zai biyo baya. 

*

*

*

Alherin ALLAH ya kai miki Fauzanmu. 

Yau kam ransa a sake ya isa gida, halin da ya ga ma'u ya kara sanya ransa dadi, ita da 'ya'yanta suna cikin kyakkyawar shiga gwanin sha'awa. Ma'u ta mike ta taro shi da jin dadin yanda ta gan shi cikin farin ciki, ya mannata a kirjinshi yana sumbatarta suna dariya. Tayi masa dukkan abun DA ta saba yi masa suka wuce daki. 

Yau suna cikin farin ciki, gurin cin abinci ne take bashi labarin zuwan Amina gidan da yake tayi aure shekaru hudu da suka wuce, ALLAH ya hada da wani dan kasuwa a kantin kwari da yayi mata karyar shima mai kudi ne, yana da katon gida da mota, aka yi aure sai gashi ta tare a daki falle biyu a gidan, haka nan ta tarar zaman da zata yi ita da kishiya ne da kuma tarin 'ya'ya guda shida tayi kuka da bakin ciki amman bata da zabi bayan zaman auren. 

Malam Sulaiman shi yayi komai na auren nata tare aka hadasu da Musa wanda yanzu yake zaune a gidan Ahmad da ya bashi aro saboda yawon haya ya ishesu, kuma tunda taje gidan gidan mijin ALLAH ya jarrabeta da haihuwa ga babu, don aikin karya yayi, irin mutanen nan ne 'yan kayi-nayi, masu tsayawa a bakin hanya wadanda suke tsayawa idan mutum zai yi siyayya su nuna maka shago, wata ran ma sai aje a wuni ba a samo komai ba, ga iyayenta suma babu ta ko ina, su abarsu suji da hidimar diyar dake gabansu wacce suke kiranta da 'YAR RALIYA don na a yi mata radin suna ba balle ragon suna ko wani abu ba. 

Wannan kadai ya zamewa lami ishara. 

Sai da ya kai loma bakinsa sannan ya kalleta yace "ina jinki ma'u yaya tazo nan gidan kuma ita da tace har abada babu ita babu mu?"

Ma'u tayi murmushi tace "bari kai dai yaya, yunwa da bala'i ne suka isheta taje can gidansu babu shine tayo nan tana zubar da hawaye DA fadin na taimaka mata bayan ni babu mai bata cikin dangi, tasan tayi abubuwa marasa kyau ita da mahaifiyarta garemu, amman hannunka bai rubewa ka yanke ka yar, don kwanansu biyu babu abinci, sauran 'yan hayar gidan daman basa shiri sam da ita kishiyar sun hade mata kai, don haka dole tayo nan. 

Kai baka ji zance ba sai kace ta samu tabin hankali. Kai! Talauci bai yi ba a duniya. Haka haka na harhada mata kayan abinci har da kayan sawa da na yara ta dinga kuka tana godiya. Duniya kenan"

Ahmad ya gyda kai "kadan ma suka gani, duk wanda ba zai iya kallon ikon ALLAH yayi shiru ba sai ya tofa tashi ko yayi kazafi akai ba ai yana da jin haushi da bakin ciki in dai a wannan duniyar ne"

Suna ta cin abinci yana tunanin ta inda ya kamata ya bullo mata da abunda ke ransa, can ya daure yace "wai ya naji ki shiru ne an yi watanni da yaye malam fa? 

Ta dafe kirji "don ALLAH Yaya kada ka ja min, ina zaman zamana ALLAH ne yace na huta Ka bar ni kawai"

Yayi yake "haka ne, idan kin gaji ba sai na kawo miki kanwa tayi ba"

Ta kalle shi da sauri da mamakin jin abunda yace amma ta kasa furta komai sai kada kai da yake kawai. 

Ganin haka ya sanya yace "Nana yanzu ace ga wata mace tana neman rasa rayuwarta ni da kaunata har ta dinga shiga cikin mawuyacin hali na jinya, zaki iya yarda na aureta? 

Gabanta ya kuma faduwa duk da tasan wasa yake yi tace "wata kila zan iya wata kila kuma ba san iya ba"

Dadi ya cika shi jin ta dan sauko har tana murmushi yace "wani abu ne ke faruwa mai ban mamaki ma'u, wai kamar ni Alhaji Nura Kwangila ke roko har da durkusawa kamar zai yi kuka, Kodayake yana da gaskiya"

"Akan me yake rokonka kuma? Ta fadi da fargabar jin abunda zai fada. 

Ya kalleta ganin har lokacin babu wani tashin hankali ko bacin rai akan fuskarta ya sanya ya cigaba da magana "ba zan boye miki komai ba ma'u, Nana ta nuna tana sona naki bata fuska har ta gaji ta sanar da ni da bakinta"

Ma'u tayi mutuwar zaune akan kujera, sai taji kamar ya faskara mata gatari ne a tsakiyar kanta, ta kasa motsawa. Ganin bata ce komai ba Ahmad ya cigaba da magana. 

"Ban boye mata ba na gaya mata gaskiya bana sonta, hasalima ba zan iya hada matata da kowacce mace ba, ba zan iya yi mata kishiya ba, rannan da bacin rai ta bar ofis dina, Ashe wai har faduwa tayi a gida, bayan an yi bincike aka gano tana dauke da ciwon zuciya da ya kamata cikin dan lokaci. 

Bayan mahaifanta sun gano dalilin faruwar hakan suka ritsa ni da magiya kamar zai mini kuka akan na auri diyarsa na rasa me zance masa tunda na gaya masa gaskiya bana son diyarshi, daga karshe nace ya bari nayi shawara da iyalina tukunna"

Har ya kammala bayaninsa ma'u tana jinsa kamar cikin gajimare yake yi mata ihu cikin kunnuwanta. Ta daina fahimtar komai, bugun zuciyarta ya sauya abunda ta jima tana zargi ya tabbata kenan ta kuma tabbatar Ahmad karya ya shirya mata yanzu don ya samu damar auren Nana, don haka sai tayi murmushi cikin ranta tana fadin zaka iya rubuta littafin hikaya lallai. Amman a fili cewa tayi. 

"Amman bai kamata ka bar Nana ta rasa rayuwarta ba bayan dumbin alkhairin da ta aikata maka ba"

Tana gama fadin hakan ya mike ya bita da kallo baki bude ya gaza gano inda zancenta ya dosa, shin da gaske take yi ko kuma gatse take yi masa? Ya kamata ya ji cikakken bayani daga gare ta. 

Taku uku ma'u tayi a na hudun juwa ta kwasheta ta yanke jiki ta fadi tim!  Ahmad ya tashi da gudu a gigice ya nufe ta yana kurma salati, ya tallafota yana jijjigata gami da kiran sunanta amman ma'u ta suma. 

Ya mike da sauri ya samo ruwa ya kamota ya tallafota ya zuba mata a fuskarta ta bude idonta da sauri tana ganinta rike shi a jikinshi ta fashe da kuka ta fara kokarin kwacewa daga jikinsa amman ta kasa domin jikinta ya mutu lubus. Cikin kuka take fadin "me ya sanya baka bar ni na mutu ba Ahmad? 

Mamaki ya Kama shi har ya kasa boyewa ya waro ido yau shi ma'u take kira da Ahmad kai tsaye abunda bata taba fadi ba tsawon rayuwarta. 

A fili yace "Ahmad fa kika ce ma'u? 

Ta yunkura ta mike dakyar tana kuka "na fada me kuma ya rage tsakanina da kai tunda ka zama mayaudari azzalumi. Ni zaka yaudara, ni zaka cuta bayan ka tauye min rayuwa kaje kuma yanzu kace zaka auro diyar masu kudi da ilimi ban son kara ganin fuskar macuci irinka."

Jiwa ta kara dibanta tayi tagal-tagal zata fadi ya mika hannunsa zai tare ta yana fadin "kiyi hakuri ki zauna ma'u, ki bari nutsuwarki ta dawo tukunna"

Ta kubce daga rikon da ya so yi mata ta fada kujera ta zauna ta dafe kanta dake juyawa kamar zai fado. 

Ahmad ya matso kusa da ita zai kamo hannunta ta hankade hannuwan nasa tana fadin "don ALLAH ka bar ni, ka kyale ni na mutu mana, sai kaji dadin aurarta kayi abunda ka ga dama, na san ni ba diyar kowa bace illa wadda aka lika maka dole wata rana zan ga fiye da haka ma"

Dakyar take magana tana fidda wani irin numfashi. 

Gaba daya hankakinsa ya tashi cikin lallashi yake fadin "don ALLAH kiyi shiru, ki daina magana ma'u, ki kwantar da hankalinka, WALLAHI ba zan yi abunda ba kya so ba. Bari muje asibiti bugun kirjinki ya sauya"

Gaba daya ya rude ya rasa me zai yi, ya mike da sauri ya fara neman makullin motarsa ya nufi dakin baccinsu. 

Ma'u ta mike dakyar tana jin jiwa ta nufi wani dakin da suke ajiye shirgi ta shiga ta rufo kanta da sakata ta matsa can wani sako ta nade kai da gwiwa tana kuka, kirjinta yana zogi tana jin kamar zuciyarta zata faso ta fito waje, da ace idan ta mutu ba za a tambaye ta dalilin da ya sanya ta kashe kanta ba, da ta rataye wuyanta ta huta da wannan bakin cikin. 

Ahmad ya samo mukulli cikin daki ya fito, sam ya manta da yaransu dake cikin dakin suna bacci. Sai dai me bai ga kowa a falin ba, hankalinsa ya tashi kwarai da gaske ya fara nemanta a gigice. 

"Ma'u! Ma'u! Ina kina shiga? 

Daga can cikin dakin shirgin ya jiyo numfashinta na fita dakyar. Ya nufi kofar dakin ya leka ta windo duhun dake dakin ba zai bashi damar ganinta ba, sai dai yana jiyo numfashinta na fita kadan-kadan. 

A rude ya kira sunanta "Ma'u! Don ALLAH ki bude kofar nan kada ki cutar da kanki fa, na gaya miki na fasa ki bude don ALLAH"

Bata kula shi ba sai dafe kirjinta da tayi wanda ke wani irin bugu kamar zuciyarta zata faso ta fito. 

Ahmad ya rasa inda zai tsoma rayuwarsa, sai ya fara kokarin dude kofar da karfi amman yaji ta kam, ya fara kokarin fasa ta ya kasa, amman hankalinsa ba zai kwanta ba sai can ya koma ya dauko wani katon karfe kamar diga ya fara dukan gefen kofar dakin. 

Duk kwarin kofar nan sai da ya ballata don hankalinsa a tashe yake, musamman da ya daina jiyo numfashin ma'u, a zatonsa ko kashe kanta tayi. 

Ya banko dakin a rude ya fara laluben inda take, can ya samo ta kwance male-male, bai yi wata-wata ba ya kwashe ta don ya gano suma ta kara yi. 

Kai tsaye dakin baccinsu ya wuce da ita ya kwantar da ita ya kara dauko ruwa ya yayyafa mata yana kiran sunan ALLAH. 

Zafi da duh un dakin nan kansa azaba ce. 

A hankali ma'u ta bude idonta, tana yin ido hudu da shi ta kau da kanta gefe hawaye na zubowa daga idonta don jikinta yayi lakwas. Ba zata iya yin komai ba. 

Ya durkusa a gabanta idonsa ya ciko da kwalla kamar zai fashe da kuka yace "ma'u don ALLAH ki taimaka ki rufa min asiri, idan na rasa ki ina zan tsoma rayuwata, na miki alkawari na bar maganar Nana daga yau ma na bar kamfaninsu da gidansu, ba zan aureta ba koda zata mutu, ALLAH ya gani ba zan yarda na rasa ki ba, ki hakuri ma'u ki yafe ni"

Yanda ya gigice yake sambatu ya dan sanyaya zuciyarta har ya bata tausayi tayi shiru amman fuskarta ta nuna ta dan sauko, wannan ya sanya yaji dadi yace "na kawo miki fresh milk ki sha? 

Ta dage kai alamar eh, ya mike da sauri ya dauko mata ya tallafota ya dinga bata tana sha har sai da ta shanye, sai ga idanuwanta sun dan fara dawowa daidai, ya kara daukarta cak kamar wata 'yar baby ya nufi bandaki da ita ya hada musu ruwan wanka cikin baho suka shiga mai dumi. 

Haka ya rinka tattalinta har sai da ya tabbatar ta dan huce, a kirjinsa tayi bacci. 

A daren ma shine ya kula da yaransu, duk wanda yace ruwa ko fitsari shine yake kai su. 

Fatanshi dai ma'unshi ta samu. 

***

Da safe ya makara zuwa aiiki, sai wajen karfe goma na safe ya fita saboda sai da ya tabbatar matarshi ta samu nutsuwar zuciya da ta zahiri. 

Fitar tashi ma kiran Alhaji Nura Kwangila ne ya ishe shi. Ma'u tace yaje kawai ta warware. Dakyar ya samu ya fita yana tunanin halin da zata shiga. 

Sai dai yana fita ta kara komawa daki ta haye gado ta dinga kuka don tana jin kamar ta rasa mijinta ne kawai.

Malam da bai zuwa makaranta shi ya haye kanta yana mata gwaranci da surutu, sai ta rungume shi kawai tana kuka don bata san me zata gaya masa ba.

***

A can ofis aiki ya san Ahmad a gaba amman a ranshi yana jin kamar aikin karshe yake yi don babu makawa dole zai bar ofis dinshi. ALLAH dai ya sanya yana dan adana kudi a cikin account dinsa, zai Iya kama hayar gida kafin Musa ya samu damar tashi daga nashi har ya nemi Sana'ar yi ma, lokaci yayi da ya kamata ya samu gashin kansa ma yanzu.

Yana ta sakawa da warwarewa yaji an kwankwasa ofis dinsa Alhaji Nura Kwangila ne ya turo kofar ya shigo, Ahmad ya mike tsaye da sauri don girmamawa, Amma Alhaji Nura Kwangila ya Mika masa hannu da alamar ya samu guri ya zauna, babu musu ya samu guri ya zauna jikinsa a wannan karon har rawa yake don fargaba.

Alhaji Nura Kwangila ya kalle shi yace"Ahmad jiya Nana bata yi bacci ba, don ban gaya mata yadda muka yi ba, nayi mata karya abunda ban taba yi mata ba tsawon rayuwata, nace mata kace ka amince zaka aureta, wannan dadin ya sanya ta kasa bacci har likita ya ba da tabbacin zuwa yanzu jininta ya sauka, ina fatan zaka taimaka min ka fitar da ni daga karyar da nayiwa diyata"

Ahmad yayi shiru da damuwa yana kada kai, sannan yace "kayi hakuri kamar yadda baka son rasa diyarka haka bana son na rasa matata, halin da Nana ta shiga kadan ne akan Wanda matata ta shiga. matata da iyayenta sun min abunda ba zan iya saka musu ba, ba zan iya biyansu ba, ba kuma zan so rayuwar diyarsu ta halaka ba saboda ni. Kayi hakuri Alhaji kamar yanda na fada naka ba zan iya hada rayuwar ma'u da ta kowa ba har yanzu ina kan haka, na san mutane da yawa zasu ga wautata domin dole zan rabu da aikina da gidana da motata, amman WALLAHI hakan yafi min kwanciyar hankali don ba zan yarda na rasa ma'u ba, ba zan iya yiwa iyayena butulci ba, ka baiwa Nana hakuri ka sanar da ita ba zan manta da ita ba, ba zan manta da taimakon da tayi min ba, ka dan bani lokaci ko zuwa gobe ne zan hada kayana duk na ofis dinka"

Jikin Alhaji Nura Kwangila ya mutu lakwas, hankalinsa ya tashi, ya kada kai da damuwa yace "Ahmad ka ji nace na sallameka aiki ne? Kada ka dauke ni karamin mutum, kin auren Nana bai da alaka da aikinka, sai dai ka sani idan na rasa Nana ta sanadiyyar sonka ba zan yafe maka ba har abada"

Ya mike a fusace ya fita daga ofis din.

Ahmad ya koma ya jingina jikin kujera, maganganun Alhaji Nura Kwangila na dawo masa. Shin da gaske ne Nana zata iya rasa ransa saboda shi?

To wai rayuwar wacece tafi daraja a gurinshi tsakanin Nana da Ma'u, ban da Ummi dake can gefe tana hauka kamar ita ma zata mutu akan sonshi?

Kai dole ma'u ta fi su muhimmanci a gurinshi, ita ce matarshi uwar 'ya'yanshi, 'yar uwarshi, diyar ummanshi.

Da wannan tunanin ya karasa yininsa. Da ya koma gida bai tayarwa da Ma'u zancen ba, ita ma kuma bata tayar masa ba, kowa ya ja bakinsa yayi shiru.

*

*

*

Alherin ALLAH ya kai miki Fauzanmu.

A bangaren Nana ta dan samu sauki har an sallameta, sai dai tana mamakin rashin zuwan Ahmad gareta indai har da gaske ya amincewa aurenta amman dai ta bar abun cikin ranta tana son kuma ta Kira shi a waya amman tana tsoron yanda zai amsheta ko kuma kada ta Kira yana tare da Ma'un tashi ta bata masa rai.

***

Kwanaki suka dinga tafiya kowa abunda ke damunsa ransa na ci gaba da girma.

***

Ga Ahmad da matarsa ma'u sun kwantar da hankalinsu, domin yace mata yana tsumayin takardar sallama ne, sannan zai fara nema musu gidan haya, sai ya sanar da Musa ya bashi ko Shekara daya ne ya samu inda zai koma shima. 

Wannan labarin ya mata dadi a zahiri, amman a badini  tana damuwar irin sana'ar da mijinta kuma zai yi a nan gaba, tana tsoron kada su koma cikin matsala, musamman yanda yake taimakonta da iyayenta da 'ya'yanta, tana son ta saduda amma kuma kishi ya hana ta yin hakan.

***

Ga Alhaji Nura Kwangila ya rasa me ya dace yayi, dukkan al'amuransa sun tsaya cak, yana son zuwa yaga yayansa da mahaifiyarsa ma amma abun ya faskara don dama duk bayan watanni shidda yake zuwa gashi lokaci yayi yana fargaba, babu Wanda ya san abun da yake ransa sai shi daya.

Daga karshe dai mai dakinshi ta tare shi a daki don jin gaskiyar abun dake faruwa, bai boye mata duk yanda suka yi da Ahmad ba.

Ita ma ta shiga tsananin damuwa da tsorata har ta rasa abun cewa, don ta san idan Nana taji wannan labari komai zai iya faruwa.

Alhaji Nura Kwangila ya kurawa Hajiya Batula ido yana fadin "wannan shine halin da nake ciki, ban iya bin malaman tsubbu ba balle nace zan bi su dawo min da hankalin yaron nan kan Nana ba, sannan ba zan iya siyan shi da dumbin dukiyata ba, yaya zan yi yanzu?

Tayi shiru tana kada kai sannan tace "shi Ahmad din bai da iyaye ne?

Ya kalle ta da sauri sannan yace "abunda ban sani ba kenan, amman ina zaton iyayensa suna nan da ransu don na taba jin yana maganarsu tun lokacin da ya taba zuwa lagos sai dai ban sani ba ko suna raye yanzu"

Hajiya Batula ta kada kai "ALLAH yasa suna raye, idan har suna raye su ya kamata ka samu, ka fara kallon yanda suke da irin halinsu, idan kaga za a iya siyan su da kudi a shirye muke mu mallaka musu dukkan abunda muka mallaka, idan kuma kudin bai da daraja a gurinsu kamar dai shi Ahmad din sai ka sanar da su gaskiyar komai da halin da diyarmu take ciki, na san zasu tausaya mata"

Yaji dadi har ya bayyana akan fuskarsa yace "wannan tabbas shine abun yi, insha ALLAHU zamu samu nasara ta nan"

***

Sau uku ana sanar da shi ana zuwa nemansa da wani mutum a cikin hadaddiyar mota amman bai kawo komai a ransa ba.

Yau yana zaune kan tabarmar kofar gidan da yake Juma'a ce ya dawo daga aiki da wuri daga masallacin Juma'a ya taho gida.

Mota hadaddiya ta tsaya a kofar gidanshi daga can nesa direba ya bude da sauri ya zagaya ya budewa Alhaji Nura Kwangila.

Daga inda Malam Sulaiman yake zaune yana hangen motar yana tunanin ko gurin wa tazo cikin layin, don bai taba ganin mota mai kyan irin wannan ba.

Sai dai ga mamakinsa sai yaga kai tsaye gurinsa mutumin da aka budewa kofar motar yake nufowa, har ya iso inda yake yayi masa sallama. Malam Sulaiman ya mike da sauri yana amsa masa sallamar ya ba shi hannu suka gaisa.

Alhaji Nura Kwangila yace "don ALLAH ko kai ne Malam Sulaiman mahaifin Ahmad?

Cikin sauri yace "zahiri nine lafiya dai ko?

Alhaji Nura Kwangila yayi murmushi yace "lafiya kalau sai alheri, mu zauna nayi maka bayani idan da hali"

Suka koma suka zauna, bayan sun kara gaisawa Alhaji Nura Kwangila ya fara yi masa bayani abun dake tafe da shi tun daga farko har karshe, ya kare zancen nasa da roko kamar zai fashe da kuka.

Malam Sulaiman yayi yake yace "wato yaran zamani basu da dama, ban da shiririta ko dumbin halaccin da aka yi masa ba zai kalla ba, kishin banza kuma na matarshi shi da ALLAH ya hore masa ikon auren mace hudu zai zauna yana wannan shirmen? Ka kwantar da hankalinka insha ALLAHU kamar anyi an gama wannan auren"

Alhaji Nura Kwangila yaji dadin wannan maganar, wato bai nuna kudi ko wani abu don ya samu abun da yake so ba, lallai ya yarda ya samu surukai da mijin diya nagari Wanda ko bayan ranshi zasu rike dukiyar diyarshi da ita kanta da daraja don haka ya dinga godiya.

Can Malam Sulaiman yayi shiru da damuwa a fuskarsa.

Alhaji Nura Kwangila yace "lafiya dai ko Malam?" Malam Sulaiman ya gyara zama   yace "eh to akwai wani hanzari ba dugu ba, ban sani ba ko idan kaji zaka yarda diyarka ta auri Ahmad, bana so sai abu yayi nisa irin abunda ya faru a neman aurensa na farko ya kuma faruwa, duk da ba shine ya nemi auren ba, a yanzu abunda zai biyo baya zai iya yi masa ciwo har ya fama masa mikin dake ranshi da ya jima da narkewa"

Alhaji Nura Kwangila ya kalle shi da rashin fahimta, amman bai yi magana ba ganin kamar Malam Sulaiman din bai gama bayani ba. 

Malam yayi dan Jim, yanayinsa ya sauya zuwa damuwa gaba daya dakyar ya daure ya cigaba da magana

"Kamar yadda aka fada maka nine mahaifin Ahmad haka ne, amma ba wanda ya kawo shi duniya ba"

"Mahaifinsa rasuwa yayi kenan? Alhaji Nura Kwangila ya tambaya da sauri.

Malam Sulaiman ya girgiza kai gami da fadin "ko daya har zuwa wannan lokaci ba a san waye mahaifin Ahmad ba"

Alhaji Nura Kwangila ya waro ido cikin tashin hankali da fargaba yace "wai kana nufin shege ne bai da uba?

Malam Sulaiman ya kada kai "ko daya! Har yanzu dai bamu sani ba Ahmad yana da uba ko bai da uba. Na gaya maka ne tun kan magana tayi nisa kuce an munafurceku. Shekarun baya wata mahaukaciya da take zaune akan bolar bayan gidana mai suna Asma'u ita ce ta haife shi"

Malam Sulaiman ya kwashe labarin Ahmad kaf ya sanar da Alhaji Nura Kwangila tun lokacin da aka haifeshi har zuwa yau.

Gumi ya soma karyowa Alhaji Nura Kwangila, shike nan murna ta koma ciki, amman sai ya kalli Malam Sulaiman yace "ko zaka iya rike shekarun da abun ya faru?

Malam Sulaiman yace "gaskiya ban rike ba sai dai akwai takaddu da hoton matar na ainahi da aka dauka randa ta mutu, don danta ya amsa yaje an ciro fuskar mahaifiyar tasa yayi babban hoto dashi ya kafe a cikin dakinsa.

Alhaji Nura Kwangila yace "ka dauko su, bai kamata a zauna tsawon shekaru haka ba a yi cigiya ba. Sannan kuma ni jikina yana gaya min wani abu, amma don ALLAH yi gaggawa ka dauko mini hoton"

Da sauri Malam Sulaiman ya mike ya shige cikin gida, Alhaji Nura Kwangila ya kasa zama ya mike yana kaiwa da komowa da damuwa cikin ranshi yana ta addu'a. 

Can sai ga Malam Sulaiman ya fito bayan dogon lokacin da ya dauka cikin gidan to rike da wata tsohuwar bakar leda ya miko masa. "Wannan shine dukkan bayanansa har hoton mahaifiyarsa yana ciki"

Da sauri Alhaji Nura Kwangila ya karbi ledar ya kwance, hoton yake fatan ya gani. 

Ya dauko shi da sauri ya kura masa ido, sai ya fasa salati da kabbara yana fadin "ANTI ASMA'U dama kece mahaifiyar Ahmad? Tabbas Ahmad dana ne WALLAHI dan yayana ne. Wannan matar yayana ce da ta sami tabin hankali shekaru kusan talatin da biyu baya"

Malam Sulaiman ya cika da mamaki har ya kasa cewa komai, ya tsaya yana sauraron sambatun Alhaji Nura Kwangila. Can yace "bari na sanar da cikin gida, ciki zaka shigo sai mu yi maganar a nutse don na ga har yara sun fara taruwa" ya juya ya shige cikin gida.

Mintuna kadan sai gashi nan ya dawo ya dauki tabarmar da butarsa yana fadin "biyo ni nan Alhaji"

A cikin gidan ma Umma mamaki abun ya dinga bata. Aka ce a kirawo Ahmad din a waya.

Ana kiransa ya dauka hade da yin sallama.

Malam Sulaiman yace masa yazo yana son ganinshi amma ya tabbatar ya biya ya taho da iyalinsa baki daya yanzu"

Hankalin Ahmad ya dan tashi amman da Malam Sulaiman yace masa kada ya damu alkhairi ne ya sanya hankalinshi ya kwanta, lokacin daman yana kan hanyar zuwa gida, don haka yana isa ya sanarwa da Ma'u sakon Malam.

Ita ma ta tsorata amman ya tabbatar mata babu komai kada ta damu.

Yaran su daman suna shirye cikin kwalliyar Juma'a don haka aka dunguma aka wuce gidan nasu.

*

*

Alherin ALLAH ya kai miki Fauzanmu.

Malam Sulaiman da Alhaji Nura Kwangila suna zaunne suna tattaunawa Ahmad da Ma'u da yara suka shigo suna sallama. Mamaki da tsoro ya dan kama Ahmad ganin Alhaji Nura Kwangila zaune a tsakiyar gidansu, amman dai ya dake ya karaso ciki.

Alhaji Nura Kwangila ya kura masa ido yana kallo, sai yake gani kamar yayansa yake kallo. Ya jima yana jin Ahmad da kaunarsa ashe jininsa ne. Duk sanda ya ga Ahmad sai ya dinga jin kamar ya san shi ashe jinin dan uwansa yake kallo.

Suka karaso suna gaida su, abun da ya dan fadar musu da gaba bai wuce kallo su da suka ga kowa yana yi ba. Ita dai ma'u bata san ko waye Alhaji Nura Kwangila ba, shi ya sanya damuwarta bata da yawa. 

Suka zauna bayan an gaisa Malam Sulaiman ne ya fara yin magana "Ahmad ka san wannan?" Ya nuna Alhaji Nura Kwangila.

Da sauri Ahmad yace "na san shi maigidana ne Alhaji Nura Kwangila"

"Daga yau kada ka kara kallonsa a mai gida sai uba kuma mahaifi" Malam Sulaiman ya bashi amsa. Abunda ya fara fadar da gaban Ahmad da Ma'u kenan suka kalli juna da mamaki. Malam Sulaiman ya cigaba da magana.

"Ya zo da wata bukata sai kuma bukatar ta sauya zuwa wani abu daban. A yau mun gano Alhaji Nura Kwangila kanin mahaifinka ne da ya haife ka uwa daya uba daya! Abunda ka jima kana nema, ka dauwama cikin damuwa da bakin ciki saboda shi"

Mamaki da fargaba ya kama Ahmad domin har cikin ransa bai yarda da wannan maganar ba, yana ga wata makarkashiya ce kawai Alhaji Nura Kwangila ya shirya don ya auri diyarsa, banda haka ta yaya ya gano shi dan dan uwansa ne yau bai gano tuntuni ba? Kamar Alhaji Nura Kwangila ya san abunda Ahmad yake sakawa, don yana kallon irin yanayin da ya nuna.

Ya fara magana "Ahmad bayan dukkan kokarin da muka yi ni da diyata na ganin ka aure ta abun ya faskara sai na taho gurin mahaifinka don neman alfarma, shine yake sanar da ni waye kai, bayan yayi min alkawarin hada aurenka da Nana."

Ma'u ta kalli Ahmad da mahaifinta a gigice da damuwa hankalinta ya tashi gaba daya. Alhaji Nura Kwangila ya cigaba da maganarsa "sunan da ya fada na mahaifuyarka da cewar tana hauka ya sanya nace idan akwai hotonta ya ba ni. WALLAHI Ahmad kai dan dan uwana ne Alhaji Abdullahi"

Ahmad ya kalle shi da wani irin yanayi, yanzu zancen ya fara shigarsa ya tattara hankalinshi gaba daya kan Alhaji Nura Kwangila wanda ya cigaba da bayaninsa.

"Bamu da yawa cikin danginmu irin karamin iyali ne da mu, don kowanne bai wuce mutum zuwa uku ake haihuwa ba sai dai shi mahaifunmu shi daya babansa ya haifa duk da baban nashi yayi ta aure-aure don samun haihuwa bai samu ba sai shi daya kawai.

Duk da ALLAH ya sanya ba mu da yawa amma muna da arziki irin na gadon da muka gada kasancewar iyayenmu asalin 'yan kasuwa ne na garin 'yanleman. Mahaifunmu Alhaji Abba bai samu haihuwa ba har sai da ya Shekara kusan goma sha biyar da aurensa duk da matansa hudu ne.

Cikin ikon ALLAH a shekaru na kusan ashirin da aurensa ALLAH ya bai wa matarsa ta uku ciki, wacce ita ce ta haife mu. Mahaifinmu yayi murna Kwarai da gaske da samun wannan ciki, ALLAH ya sauke ta lafiya dan ya sami soyayya da gata gurin kowa, hatta matan suna kaunar yayana Abdullahi. 

Daga kanshi ba a kara haihuwa ba shi kuwa daman mahaifinmu bai sanya aka ba, don haka ya dora yayana akan harkokin kasuwancinsa tun yana da shekaru bakwai don haka don haka yafi mayar da hankali ga harkar kasuwanci tunda ya tashi, abun mamaki da dadi ga mahaifinmu shine samun cikina lokacin yayana Abdullahi yana da shekaru goma sha bakwai (17) a duniya, an fidda rai da haihuwa ALLAH Ya kawo ni, wannan ya sanya na Zama dan gata ta ko ina, amma ni na samu ilimi mai zurfi domin lokacin mahaifinmu ya fara gano amfanin ilimi.

Mahaifinmu ya rasu lokacin Yayana Abdullahi yana da mata biyu ya Zama cikakken dan kasuwa. Yayana Alhaji Abdullahi ya sami nasibi a harkar kasuwancinsa da ya gada gurin mahaifinmu da yake ya dan sami ilimi kalilan na zamani, kuma yana da nasibi akan kasuwancin.

Yayana shine ya dauki dukkan nauyin rayuwata, naji dadi fiye da lokacin da mahaifinmu yana raye, sai na kasance matsayin dansa kuma kaninsa. 

Uwargidansa ta kasa Zama saboda rashin haihuwarshi da kuma fitinar matarshi ta biyu Hajiya Lami wacce ta kasance mace mai fadan tsiya da iko.hatta ni kaina ina samun matsala da ita, fitar uwargidan ya sanya Hajiya Lami ta kara mike kafa tana yin duk abunda taga dama tsawon shekaru. Da yake Alhaji Abdullahi bai da fada balle fushi, shi ya sanya ta sami abunda take so, sannan mahaifiyarmu ma mace ce mai kau da kai, a haka har shekaru suka ja.

Lokacin da na kammala sikandire yayana ya fara neman auren ASMA'U wacce ta kasance 'yar dan uwan mahaifinmu wato kakanta da namu abokan wasa ne. Dangi sun yi murna da hakan, don kwata-kwata ba za a iya cewa ga auren da aka yi na zumunci a cikin wannan iyali namu ba. 

Sai dai Hajiya Lami ta tayar da hankalinta ta kuma yi dukkan abunda zata iya ganin hana auren amma sai da ALLAH ya kaddara aka yi auren.

Bayan an yi auren a nan ma tsugune bata kare ba duk da ba gidansu daya ba, a wannan lokacin Yayana ya biya min kudi na tafi kasar waje karatu, amman ina jin labarin gida. 

Hajiya Lami ta dan sassauta bala'inta ganin shekaru sun ja har kusan biyar ASMA'U bata samu haihuwa ba, sai take ganin kowa zai zauna haka ne.

Shekarar da na dawo daga karatu na hada degree na da masters a shekarar komai ya faru, kasancewar yayana ya Gina katon kamfani a Kano wanda shine ya Zama na sarrafa mai da kayan abinci kuma ALLAH ya sanya nasibi a kai. Hakan ya sanya ya dauko Asma'u ya ajiyeta a nan ita kuma Hajiya Lami tana can garin mu na 'yan leman a cikin jigawa.

ALLAH ya sanya nasibi da albarka akan wannan dukiya ta yayana a garin Kano, sannan kuma ALLAH ya kara saukar masa da rahamar samun cikinka Ahmad. Babu Wanda ya san mahaifiyarka na da ciki har yayi wata uku a jikinta sai da ciwo ya dameta na kai ta asiniti daga nan aka tabbatar da ciki ne da ita na tsawon wata uku. Yayana yayi farin ciki da jin wannan labari har ya kasa boye murnarshi ya sanar danginmu na can 'yan leman.

Cikin kankanin lokaci labari ya fasu har ya isa kunnen Hajiya Lami. Tayi matukar bakin ciki da jin wannan labarin, ta kuma kuduri aniyar ganin bayan cikin nan. 

Kwatsam wata rana ina dakina kasancewar ina Kano gidan Asma'u lokacin Yayana yana can 'yan leman daga ni sai ita a gida.

Cikin dare daga dakina na dinga jiyo ihu da hargowarata, abun ya bani mamaki don na san ita ba ma'abociyar rigima bace, don haka na fita da gudu sai na taddata cikin falonta tana ihu tana wurgi da duk wani abu dake cikin dakin.

Na nufe ta da sauri da mamaki ina tambayarta abunda ya faru, amman sai na kula sam bata cikin hayyacinta na fara kokarin riketa amma abun ya faskara, don watsi tayi da ni gefe, na kuma mikewa da sauri na fara kokarin rike ta, a wannan karon ma ta kara watsar da ni.

Da abun ya faskara sai na fice gurin Masu gadin gidan suma suka kawo mini dauki muka tura ta cikin dakin baccinta muka kulle ta a ciki.

Nayi ta buga wayar gidan Yaya Abdullahi land line amma ba a dauka ba.

Haka muka kwana cikin damuwa da tashin hankali, sai da gari ya waye sannan Hajiya Lami ta daga kiran ta sanar da ni yayan baya nan, da yake wancan lokacin babu wayar hannu haka na hau mota na nufi garin 'yan leman na sanarwa da iyayenmu da yayana. Muka dingumo gaba daya cikin tashin hankali da tsananin damuwa muka dawo Kano.

Kai tsaye aka wuce da ita gidan nasu tabin hankali amman tsawon wata guda babu wani ci gaba da aka samu game da warkewarta, kullum sai dai a kulleta a cikin daki sai dakyar ake samu ta dan daina buge-bugen da take sai rawa da waka. Ga kuma ciki a jikinta.

Daga karshe dai likitocin asibitin suka bamu shawara akan gaskiya mu gwada na aljanu don abun nata yayi kama da sammu, amman sunce zasu yi mata allurar bacci yanda zamu ji dadin tafiya da ita gida.

Hakan ko aka yi bayan an mata allurar bacci muka sanya ta a bayan mota muka dauki hanyar yan leman, muna tafe nine ke tuka motar yayana yana baya kusa da Asma'u ya dora kan Asma'u akan cinyarsa. Muna tafe muna hira har bacci ya dauke yayana ya jingina da kujera ya fara bacci sosai.

Kwatsam muna tsaka da tafiya sai naji an shaku wuyana an rike kam. Na fara kokarin kwatar kaina na saki kan mota ina salati ina kiran yaya don na gano Asma'u ce ta shako min wuya.

Yaya ya tashi a gigice yaga abunda ke faruwa ya fara kokarin bambareta daga wuyana abun ya faskara, motar ta kara gudu tana yawo akan titi muna ta ihu da salati har hatsarin ya afku.

Ba mu farka ba sai a gadon asibiti, ni kam bayan buguwa babu abun da ya same ni, yayana ya samu karaya da buguwa a baya, sai dai bayan ya farka matarshi da cikin jikinta ya fara tambaya, sai dai mummunan labari ya riske mu cewar mu kadai aka gani zube a gefen titi motarmu ta kama da wuta. Wannan ya sanya jikin yayana ya kara rikicewa don an ce matarshi ta mutu da kuma cikinsa wanda ya sanya rai da shi.

Tun daga wannan lokacin har yau ba a kuma samun lafiyar yayana ba, shi da kansa yace a maidashi Saudiyya don ya fi jin dadin likitocin can da kuma Zama a can. Hakan ya sanya aka sai masa gida mahaifiyarmu ma ta koma can da Zama.

Bayan ALLAH ya toni asirin Hajiya Lami  ta hanyar zuwan wani dan uwanta gidan suna hira naji ashe itace ta shiryawa Asma'u wannan ciwo da bokanta. 

Nayi kuka saboda jin irin mugun tuggun da Hajiya Lami ta shiryawa Asma'u, na sanar da yaya abunda ya faru aka hada meeting na gaggawa na iyalinmu da Hajiya Lami na fara fadin dukkan abunda naji tana fada, nan da nan hankalinta ya tashi ta fashe da kuka tana fadin "tsautsayi ne ya kai ta ga aikata hakan"

Yayana yana kuka yace ya saki Hajiya Lami saki uku! Ta sanya hannu aka tana ihu da rokon ayi hakuri ba zata kara ba, wannan ma wai tsautsayi ne da sharrin shaidan.

Babu wanda ya kula ta don ta illata rayuwar yayana, ba zai kara samun macen da zata aure shi ba tunda ya Zama Mara lafiya. Wannan shine dalilin rabuwar yayana da Hajiya Lami wacce yanzu take cikin mugun hali na ciwon hauka ga rashin gata.

Alhaji Nura Kwangila ya goge hawayen dake zubo masa yana dariya lokaci guda.

"Naji dadi na godewa ALLAH da ya kaddara Asma'u bata rasu ba sai da ta haihu. Ina zaton ganinka Ahmad zai iya sanyawa yayana ya samu sauki daga ciwo da azabar da yake ciki tsawon shekaru, don ya kasa mantawa da matarshi Asma'u, mace tagari mai KARAMCI. Saboda kyautayi da gatan da ta nuna min ya sanya da na haifi diyata na mai da sunanta akanta, wato NANA ASMA'U"

Wani farin ciki ya mamaye Ahmad har ma ya rasa abunda zai furta, sai yake kawai yake, kaunar Nana ta fara shiga ransa.ganin abun yake kamar a cikin mafarkin da ya saba idan ya kwanta bacci. Wai yau shine ya san asalinsa da dalilin haukar mahaifiyarsa? Ashe mahaifiyarsa bata aikata wani abu na sabon UBANGIJI ba!

Malam Sulaiman yayi doguwar kabbara da godiya ga ALLAH cikin tsananin farin ciki da murna.

Umma kam bakinta ya ki rufuwa ashe zata ga wannan rana a rayuwarta?

Kowa jinsa yake wani iri daban, kallo daya zaka yiwa kowa kaga mamaki da farin ciki karara akan fuskarsa.

A take a nan aka yiwa Hajiya Amina waya ta iso gidan. Ita ma tayi mamaki da farin cikin jin Ahmad dan gidan manya ne, aka dinga murna da mai da yanda aka yi.

Hatta Malam jibril ma sai da ya shigo da ya ji hayaniya tayi yawa, don duk mazan gidan sai da aka Kira su a waya suka zo. Mamaki da tu'ajabi ya kama shi saboda ganin Alhaji Nura Kwangila a cikin gidan zaune a tsakiyarsu Malam Sulaiman suna tattaunawa don duk wanda ya kwana ya tashi a garin nan ya san Alhaji Nura Kwangila.

"Yau kuma masu dukiya babu iyaka ne suka zo gidansu?" Ya ayyana hakan a cikin ransa sai kuma ya ji wai kanin baban Ahmad ne, iko sai ALLAH.

Dakyar Alhaji Nura Kwangila ya iya barin gidan, amma da rokon gobe za a bashi dama ya tafi da Ahmad can garinsu na 'yan leman sannan zai yi masa visa shi da iyalinsa su tafi Saudiyya gurin mahaifinsa da kakarsa.

*

Alherin ALLAH ya kai miki Fauzanmu.

Wannan dare mai muhimmanci ne ga Ahmad da duk wani mai kaunarsa. Bayan sun koma gida ya kankame ma'u yana kukan dadi da farin ciki.

"Ma'u ashe ina da rabon ganin dangina da mahaifina har da kakata? Ashe ina da rabon yin farin ciki har da alfaharin yanda kowanne da keyi da iyayensa da danginsa? 

Ma'u me ya fi wannan dadi a gare ni? Me zan yi na godiya ga ALLAH? Tabbas ni din dan gatan UBANGIJI ne, bai taba tozarta rayuwata ba, bai taba wulakanta ni ba. Me zan cewa ALLAH?

Yana magana yana kuka, amman daga gani kukan farin ciki ne. Ita ma ma'u kukan take yi na taya mijinta murna da kuma rarrashinsa.

Tace masa "sallah zamu kwana muna yi da yin godiya ga ALLAH da ya kaddara mana ganin wannan lokaci, wannan shine kadai hanyar da zamu nunawa ALLAH farin cikinmu"

Ya kada kai yana fadin "haka ne tashi mu fara"

***

A cikin gidan su Lami kuwa, wuki-wuki Lami tayi jin asalin Ahmad tana zare ido, lallai ta ga dumbin darasi a rayuwarta.

Malam jibril yace mata "shi ya Sanya kullum nake gaya miki babu kyau wulakanta dan Adam. Yau dai ga iyayen Ahmad da kike yiwa gori kullum shi shege ne to danginsa dangi ne masu asali da arziki. Ke yanzu ina dangin jikarki diyar raliya suke? Kin ga hakan ya tabbatar miki ke ce mai shege ba shi ba"

Sai kawai Lami ta fashe da kuka tana fadin "lallai nayi kuskuren da ba zai gyaru ba, me ya Sanya na biyewa zuciyata har na aikata wannan abun? Kaicona!"

Malam jibrul yace "Lami ai baki daina kuka ba tunda har yanzu har yanzu baki san halin da diyarki raliya take ciki ba"

Diyar raliya ta iso ta zauna akan cinyar Lami tana fadin "ke Lami me aka yi miki kike kuka?"

Lami ta kalli yarinyar da tausayin halin da ta janyowa rayuwarta, da yanzu ita ce zata kasance cikin wannan daular.

***

A gidan Alhaji Nura Kwangila kam dan karamin fim aka yi, domin yanda ya shiga da farin ciki yana kwalawa matarshi da diyarshi kira ya ba su mamaki don ba halinsa ba ne. Suka fito da tsananin mamaki suna tambayarsa abunda ya faru.

Hajiya Batula tace "duk yanda aka yi an tsai da auren Nana da Ahmad"

Dadi ya cika Nana. Alhaji Nura Kwangila ya kada kai, "wannan abun yafi auren Nana da Ahmad, farin ciki akan farin ciki, ku zauna na gaya muku abunda ya faru"

Ba musu suka zauna, Alhaji Nura Kwangila ya kalle su yana murmushi yace "ashe Ahmad dana ne, domin dan dan uwana ne. Shi ya Sanya ni da diyata ALLAH ya jarrabe mu da tsananin sonsa da kaunarsa"

Hajiya Batula ta cika mamaki, domin ta san duk abunda ya faru ga yayan mijinta, duk da lokacin ko tunanin aurenta ma ba a yi ba, amma ta yaya hakan zata kasance?

Nan Alhaji Nura Kwangila ya kwashe labarin duk abunda ya faru ya sanar da su. Nana ta daka tsalle ta rungume mahaifiyarta wacce ke yin dariya tana fadin "sakarya kin manta ba ki da lafiya ne?"

Sannan ta kalli mijinta da farin ciki.

"Ban taba jin irin wannan labarin ba ko cikin littattafan hikaya ko kuma cikin fina-finan da ake yi ba. Lallai girma da tsira ya tabbata ga ALLAH. Wato a sanda ake tunanin Asma'u ta mutu ashe ita tana can cikin mawuyacin hali, sai dai ALLAH ya cika lamarinsa na haihuwar Ahmad sannan ta koma ga MAHALICCINTA. lallai wadannan mutane da suka rike shi sun cancanci Yabo"

Yace "lallai kam shi ya sanya ya kasa hada diyarsu da kowacce mace a duniya, domin sun bashi aure ne sanda kowa a duniya suka ki bashi diyoyinsu. Tsarki da iko sun tabbata ga ALLAH Mahalicccin kowa da komai, mai yin yanda ya so kuma a lokacin da ya so!"

Nana tafi kowa farin ciki, wato bayan Ahmad zai zama mijinta kuma zai kasance dan uwanta na jini, ko ma ya kasance.

Su ma dai a haka kowa ya kwana da abunda yake sakawa a cikin ransa, amman duk umman Ahmad tafi kowa farin ciki, don danta ya fita daga sunan shege daga masu yi masa kallon hakan.

***

Washe gari da sassafe Alhaji Nura Kwangila da iyalinsa suka nufi gidan Malam Sulaiman. Lokacin Ahmad bai karaso ba shi da iyalinsa sai da aka Kira su a waya sannan suka taho.

Alhaji Nura Kwangila ya kalle taho da manyan motoci don tafiyar har da su Umma da Hajiya Amina

Su Ahmad suka iso aka fara gaggaisawa. Ma'u da Nana aka hada ido kowacce gabanta ya fadi da ganin 'yar uwarta. Shi kam Ahmad dakewa yayi ya kasa kallon inda Nana take duk da yana jinta a jikinsa a matsayin 'yar uwarsa a yanzu, amma yana jin kunyar ma'u don ba zata zaci haka ba.

Nana ce da kanta ta isa inda suke ta kalleshi tana murmushi da fadin "yayana wannan ce Auntyna Ma'u?"

Ya kalli ma'u yana murmushi wacce ta dan saki ranta yace "eh ita ce, kin gan ta nan Maman yarana" 

Nana tayi yake tana fadin "Antina ina kwana?"

Ma'u ta dan saki jiki suka gaisa amma zuciyarta na bugawa. Ashe Nanan ma bata wuce tsararta ba, tayi zaton wata katuwar mace ce irin KISAN BOKO din nan.

Nana kam ta dan tsorata don ta kula Ahmad yana bala'in son matarshi ma'u da ji da ita, kuma babu wani abu da zata nunawa Ma'un, don babu wanda zai taba yin zaton Ma'un tayi auren fari balle ace har ta haifi 'ya'ya.

Da aka tashi shiga mota sai tace ita motar Ahmad zata shiga, yaran suka koma motar Alhaji Nura Kwangila wanda shine ya bukaci hakan da kansa, don kallonsu faranta masa rai yake yi, don yana ganin sun fara yawa kenan cikin iyalinsu, don duk yanzu sai tsofi da dangi na can nesa.

Ma'u bata so hakan ba,amman babu yanda ta iya, sai dai kishinta ya gaza boyuwa aka Nana, duk da Ahmad yana nunawa ita ce fa matarshi ta gaskiya abar sonsa. 

Shine mai tuka motar ma'u na kusa da shi, Nana tana baya sai suka yi kamar basu san da ita ba, suka dinga hirarsu sai jefi-jefi Ahmad ke dan tsomata yace ko kanwata?

Sai tayi murmushin yake kawai har sai da tayi da ta sanin shiga motar, a yanzu kam ta gano waye Ahmad da kuma yanda ya dauki ma'u a cikin ransa bata da hadi da kowacce mace, don haka addu'a kawai ta dinka yi aka ALLAH ya kai su lafiya zuciyarta bata buga ba.

Wannan abunda yayi shine ya sanyaya wa ma'u rai, ta tabbatar mijinta bai son Nana kwata-kwata kuma dukkan abunda yake gaya mata gaskiya ne.

***

Lokacin da dangi suka ki waye Ahmad sun yi ta murna da mamaki, musamman gidan kakanninsu har yanzu matan nan nasa suna nan cikin gidan gadonsu, Alhaji Nura Kwangila shi ke musu komai tunda ALLAH bai basu haihuwa ba, aka yi ta yawo da Ahmad ana nuna shi da Sanya masa albarka, sai da suka kwana biyu a garin sannan suka koma gida.

Cikin wannan kwanakin kuma Nana ta gano lallai Ahmad da Ma'u sun yi nisa, amman bata karaya ba tana nan akan bakanta don ta san idan ta zamo matarsa dole ya sota kuma yayi adalci a tsakaninsu.

***

Duk wani mutum dake kamfani sai da yayi mamaki jin wai Ahmad dan gidan Alhaji Abdullahi yayan Alhaji Nura Kwangila ne, randa suka shiga ofis Alhaji Nura Kwangila ya mai da masa da mukamin D.G hannunsa, Nana kuma ta koma kan kujerarsa, don yace shi yafi dacewa da kujerar, sañnan ya fara nemar musu visa da passport musamman Ahmad da iyalinsa, ya kuma bayar da izinin gina wani katon gidansa da ya fara yace a cigaba da aiki, babban gida ne sosai.

Sannan aka sauya Ahmad mota mallakinsa ta kansa tare da ba shi kyautar kudi masu yawa ya fara gyara gidanshi da iyalinsa kamar yadda Alhaji Nura Kwangila yace. "A dukiya irinta mahaifinka ya kamata ace ka sauya"

Shi Ahmad rasa me zai yi ma da kudin yayi, sai kai ya dinga yiwa iyayensa da 'yan uwansa da Ma'u abun alkhairi da su, har Ma'un ta dinga fada akan irin kashe kudin da yake yi mai yawa haka.

Ahmad yace bai yi yawa ba don bai ci ko rabin kudin da baffansa ya tura masa cikin account dinsa ba.

Rayuwa ta sauya. Daman dare daya ALLAH kan yi bature.

***

Sun sami tafiya Saudiyya gaba dayansu Nana da Ma'u da Ahmad da yaran da Alhaji Nura Kwangila.

Idan akwai wani abu dake burge Ma'u ga Nana bai wuce yanda take son 'ya'yanta ba da ji da su ba, tunda suka hadu da yaran ta share iyayen, bayan gaisawa bata kara bi ta kansu ba, don ta kula suna gab da haddasa mata dawowar ciwonta, suka dinga hirarsu da yara.

Alhaji Nura Kwangila na kallonsu da dariya, ba ya ganin laifin Ahmad, ganin son da yake nunawa Ma'u don iyayenta da ita kanta yarinyar sun yi masa halaccin da bai kamata ya juya musu baya lokaci guda ba. Sannan kuma akwai SOYAYYA DA SHAKUWA mai karfi a tsakaninsu.

***

Sun isa gidan Alhaji Abdullahi wanda yake babban gaske tun daga waje, suka tadda Hajiya Ruma a falonta tana kallo, tsohuwa mai ran karfe.

Jin dadi da kwanciyar hankali sun bayyana a jikinta duk da fatarta da jikinta ya nuna tsufanta, tayi matukar mamaki da ganinsu zuwan babu zato.

Bayan an gaisa ta janyo yaran gurinta cike da sha'awa. Alhaji Nura Kwangila yace "Hajiya da da hali hutu ne ya kamace mu, amman abun dake tafe da mu ba zai bar mu mu huta ba idan ba mu fada ba. Ina Yaya Abdullahi yake?"

Tace "Tun safe masu hidima suka tafi harami da shi..."

Tana cikin maganar sai ga shi nan an shigo da shi cikin wani keken guragu irin na masu hali mai amfani da wutar lantarki, da kansa kuma yake tafiya.

Farin ciki ya cika fuskarsa da ganin Alhaji Nura Kwangila da Nana, shi kuwa Ahmad zabura yayi ya mike da sauri yana kallon mahaifinsa. Tabbas babu makawa wannan mahaifinsa ne! Sai yanzu ya gano da waye yayi kama, don yana kallon hoton mahaifiyarsa ya kasa gano kamarsu, ashe da shi yayi kama.

Shi kansa Alhaji Abdullahi yaran ya fara suje gurinshi, suka tafi da gudunsu suna dariya da mamakin kekensa.

Sai da aka nutsu sannan aka fara gaisawa, sannan Alhaji Nura Kwangila ya kalli yayansa yace "yaya da wa wannan matashin yayi kama?"

Alhaji Abdullahi ya kalli Ahmad da sauri wanda bai maida hankalinsa akansa ba tunda ya shigo.

Ya kura masa ido sai idonsa ya ciko da kwalla yace "da ace Nana Asma'u ta haihu da zan ce danta ne wannan, domin babu abun da ya taba kamanninsa da nawa lokacin da ina cikin kuruciyata. Duk inda wannan yaro ya fito jininmu ne, jinin Buba Wali wanda muka hada kaka na hudu da shi, don iyalan gidansa ne ke kama da ni"

Hajiya Ruma tace "wannan haka yake"

Ahmad yayi ajiyar zuciya da jin Dadi. Lallai ya kara sakankancewa wannan ne mahaifinsa.

Alhaji Nura Kwangila ya mike yana murmushi ya ciro hoton Asma'u wanda take mace ya nufi Alhaji Abdullahi da shi ya nuna masa yace "yaya ka shaida wannan wace ce?"

Alhaji Abdullahi ya karbi hoton ya kura masa ido, sai ya hau salati yana fadin "Subhanallahi! Wannan ai Nana Asma'u ce, Ma'una ce!"

Hajiya Ruma ta mike da gaggawa ta amshi hoton, sai ta koma ta zauna tana salati tare da fadin "Nura ina ka samo hoton gawar Asma'u, yarinyar da aka ce mana ta rasu a cikin mota ta kone kurmus ko tokarta ba a samu ba?"

Alhaji Nura Kwangila yayi murmushi yana kallonsu ganin duk sun gigice sannan ya fara ba su labarin abunda ya faru da Asma'u da danta da ta haifa har zuwa yau.

Yana kaiwa karshe Alhaji eya kalli Ahmad yace "WALLAHI wannan shine dana, kai jinina ne, zo nan na rungume ka naji dadi don ALLAH!

Ahmad ya mike da sauri ya isa ga mahaifinsa ya dora kansa bisa cinyarsa ya fashe da kuka yana goge kan kamar wani karamin yaro.

Alhaji Abdullahi ya Shafa kansa yana hawaye shi ma. Ahmad ke fadin "Ashe ina da iyaye masu daraja haka na dinga shan gori da hantara saboda rashinsu, ashe ni dan gata ne gaba da baya? Amma na godewa ALLAH da iyayena da na rayu a gurinsu basu tagayyara rayuwata ba. Na godewa ALLAH da ya hada ni da ku sanda nake tsananin bukatarku"

Maganganunsa sai da suka dinga sanya kowa hawaye. Alhaji Abdullahi yace "ka daina kuka Ahmadu, WALLAHI ban taba jin dadi da jinin jikina yana tafiya kamar daidai kamar na yau ba. Dana ina jin kamar zan iya mikewa tsaye yanzu, kama ni na gani zan tashi, domin naji kamar na warke babu sauran ciwo a jikina"

Ahmad ya mike da sauri ya kama mahaifin nasa, sai ya mike tsaye dakyar! Amma ya kasa tsayuwa sai ya kwanta jikin dan nasa yana fadin "ashe zuciyata ce ta mike ba gangar jikina ba, nayi zaton na tashi daga yau"

Alhaji Nura Kwangila ya isa kusa da shi ya kamoshi zai zaunar da shi sai Ahmad yace "bar shi kawu zan iya" wannan kalma da ya gayawa Alhaji Nura Kwangila ya Sanya shi jin wani irin dadi da nishadi. Yace "lallai yaya yanda zuciya ta warke insha ALLAHU kafafuwan ma zasu warke da yardar ALLAH"

Hajiya Ruma da Ma'u sun kasa koda motsi sai hawaye. Ita kuwa Nana kallon Ahmad kawai take yi da jin dadi, dukkan sakwan sonshi na kara shiga ranta. 

An jima ana hira sallah ce kawai ke tashinsu, sai da dare yayi sannan kowa ya nemi makwnacinsa.

Alhaji Abdullahi yana jin kamar ya lashe Ahmad da iyalinsa.

Hajiya Ruma kuwa ta rike Ma'u katamau a jikinta suna jin kamar su cinyeta saboda kasancewarta mata mai son dansu, don Ahmad ya ba su labarin irin son da Umman Ma'u da iyalin gidanta ke masa.

Sai dare kowa ya nemi makwancinsa.

*

*

*

Alherin ALLAH ya kai miki Fauzanmu.

Cikin gidan nan kowa ya koma sashinsa da yake babban gida ne, Ahmad ba zai iya rabuwa da ma'unsa sa ba, don haka sashi daya suka dauka, amman yaran suna gurin Hajiya Ruma, sai dai yini suke yi gurin Alhaji Abdullahi.

Su kansu likitoci sun yarda Alhaji Abdullahi ya samu lafiya, dama sun san ba ainahin ciwon shi ya hana shi tafiya ba sai dai bakin ciki da ciwon zuciya ne wacce ta warke yanzu garas! Babu sauran rauni a tattare da ita.

Kafin sati gida sai gashi ya fara kokarin mikewa tsaye.

Ahmad ya mai da rayuwarshi gaba daya ga mahaifinsa yana taimakonsa, shine yake yi masa komai, wanda kullum ke kara faranta masa ranshi yana Sanya shi cikin nishadi da samun sauki.

Ga ma'u kuwa tun bata sakin jiki ga Nana har ta hakura ta sakar mata saboda yanda take kaunar 'ya'yanta da janta a jikinta, da ta ga kuma kowa ya gane tana kishin mijinta ne bayan ko babu komai kanwar Ahmad ce wacce ta dalilinta mijinta ya gano danginsa. Kuma ta ga babu wani aibu na soyayyar da Ahmad yake yiwa Nana, ko ita ke yi masa, hakan ya Sanya ta ga babu amfanin cigaba da shariyar.

Nanan ce ta dinga janta zuwa harami suna addu'a da salloli. Cikin zuciyar Nana addu'a take akan ALLAH ya sassauto zuciyar Ma'u ta bata Aron mijinta koda sau daya ne a Shekara.

Ita kuma Ma'u godiya take yiwa ALLAH bisa rahamar da yayi musu. Wai yau ita ce a gaban dakin ALLAH mai girma, me yafi wannan dadi?

***

Satinsu uku suka fara shirin komawa Nigeria amma Alhaji Abdullahi da Hajiya Ruma suka dage su ma sun gama zaman Saudiyya tunda mai jinyar ya samu sauki yanzu har yana tafiya da sanduna biyu irin na masu kudin larabawa, don haka tare suka tattara suka dawo Nigeria.

Da yake Alhaji Abdullahi yana da gidanshi bai sauka a can ba, sai ya sauka a gidan dan uwanshi aka bada umarnin a gyara masa nasa.

Cikin kwanaki uku aka sauya komai na gidan, ya koma sabo dal! Hatta fenti. Suka koma shi da mahaifuyarsu da masu aikinsu wadanda dama tare suka tafi da su can kasa mai tsarki (Saudiyya).

Lokacin da aka hadu da su Malam Sulaiman da Alhaji Abdullahi, kuka kawai Alhaji Abdullahi ya fashe da shi, don ya rasa bakin da zai yi godiya ga su Malam Sulaiman, karshe yace dole zasu bar wannan gidan nasu cikin sati guda su koma wani sabo cikin rukunin gidajen da ya gina shi da iyalinsu gaba daya.

Gini aka yi irin na quarters guda, manyan gidaje da manyan dakuna da za a sanya 'yan haya da amman yanzu ya zama na Malam Sulaiman da iyalinsa. Da yake Ahmad dan halak ne sai da ya sanya har da sunan Musa cikin jerin wadanda zasu mallaki gidan da Hajiyarsa. Yayyensa kuwa kowa sai da ya samu daya, ALLAH ya raba su da yawon haya, don daman kusan duk yawon haya suke yi. Yaya Auwal ne ma ya fara gini a wani filinsa rabi wanda har yau ba a yi ko rabi ba, kuma abun jin dadin kowa kyauta aka ba shi ba aro ba, da sunanka da takardun gidan mallakinka.

Alhaji Abdullahi yace wannan kadai zai yi ya san yayi dan wani abu daga cikin taimakon da suka yiwa danshi.

Sannan wadanda ke bukatar ajiye aikinsu suyi tare da shi, yayi musu alkawarin ninka musu albashinsu sau uku. Shi kuwa Yaya Auwal asibiti za a gina masa maimakon chemist din da yake yi a gida.

Bangaren su Umma aka sanya 'yan haya da suka fara addabar Lami da gori da tsokana.

Cikin wannan lokaci aka kammala ginin gidan Ahmad, Alhaji Nura Kwangila ya sanya masa komai na jin dadin rayuwar duniya, don gidan kanshi gari guda ne, don har su gama rayuwarsu wani gurin ma ba lallai su zauna a cikinsa ba.

Ranar da suka shiga wannan gida daga Ma'u har Ahmad sai da suka yi kukan dadi, rayuwa ta sauya, farin ciki ya dawo sabo a gare su da duk wani mai kaunarsu.

***

Alhaji Nura Kwangila da Malam Sulaiman sun cigaba da shirye-shiryen bikin Ahmad da Nana kamar yadda suka tsara.

Ahmad ya kasa sanarwa da Ma'u don yana gudun irin halin da zata shiga, sai da ya rage saura wata daya sannan Umma tace ya kamata su sanar da ita don haka suka kirawo ta har gida, ta taho cikin motarta domin Ahmad ya koya mata, 

Umma da Malam Sulaiman suka sanya ta gaba cikin hadadden falonsu suka fara yi mata nasiha, ta kasa gane akan mene ne, sai da aka ce mata ita matar mutum kabarinsa ce, kuma shi aure nufi ne na ALLAH sannan ta gano inda maganar ta dosa. 

Umma tace "an sanya ranar auren Ahmad da Nana yau saura wata guda"

Ma'u ta zabura a firgice tace "shi ne ba a gaya min ba don munafurci? Macuci mayaudarin banza" ta fashe ta fashe da wani uban kuka.

Umma tace "ke kama bakinki mijin naki kike gayawa haka? Dukkan halaccin da yayi miki bai yi ba kenan? Yaron da ya ki komai na duniya ya gwammace ya rasa komai saboda ke amman kike fadin haka a kansa?"

Malam Sulaiman yace "ai ni ya dace ta cewa munafiki kuma mayaudari, domin har yau Ahmad bai san me ake ciki akan maganar aurenshi da Nana ba, sannan bai taba cewa kala a kai ba, hasalima kamar nine nayi masa dole zai aureta tun farko, don haka ni ya dace ki gayawa haka ba Ahmad ba"

Ma'u ta kara fashewa da kuka, yaya zata yi da ranta ta shiga uku, amman da iyayenta suka sanyata a gaba da nasiha da ban baki da kawo aya da hadisi sai gata ta warware ta hakura.

Sanda Ahmad yayi mata waya bata dauka ba, ya dan damu da yake yaran basa gidan suna gidan babansa da kakarshi shi ya sanya su ma basu dauka sun gaya masa komai ba kamar yanda suka saba idan bata kusa da wayar, don haka ya nufi gidan kai tsaye, amman mai gadi ya sanar da shi ta fita.

Sai ya wuce gidansu kai tsaye anan gidan ya tarar da ita a gaban iyayensu tayi kuka idonta yayi jajir yayi luhu-luhu. Hankalinshi ya tashi ya fara tambayarta abunda ya faru. Malam Sulaiman ne yace masa sun gaya mata maganar aurensa ne.

Shima hankalinshi ya kara tashi yace "baba kun bar ni na gaya mata kun ga yanzu kun sata a damuwa, ku kalli idonta don ALLAH"

Umma tace "ka ci gidanku rufe mana baki, kai da ka san yakin da muka yi da ita da baka ce haka ba, ka tadda ta tayi laushi ne yanzu akan KISHI duk yarinya tabi ta haukace"

Ahmad yace "da gaskiyarki fa, ke fa Umma baki san KISHI ba tunda baba bai taba yi miki ba"

Suka fashe da dariya gaba dayansu, Umma ta dauki filon kujera ta wurga masa tana fadin "kaci gidanku Ahmadu"

Malam Sulaiman yace "gaskiya ya fada fa ko a gwada a gani ne?"

Suka kara kwashewa da dariya ban da Ma'u dake yake kawai, ita kadai ta san me take ji a cikin ranta. Ahmad ya amshi mukullin motarta ya damkawa Malam yace zai turo direba ya amsa zasu wuce a tashi.

***

Tun a hanya yake lallabata da rarrashinta, duk da ta nuna babu komai, kuma komai ya wuce amman ya kula a kasan ranta akwai wani abu linke da take boye masa, bai damu da ya sani ba don ya san kishin ne.

Ya dinga lallabata da riritata, motsi kadan yace ma'u me kike bukata, me zan kawo miki? Sai tace babu komai kawai. Don ko me zai yi mata ba zai wanke kansa ba a wajenta.

Shi da kanshi ya gano rashin kyautawar da yake yiwa Nana.

Bai taba zuwa gidansu da sunan zuwa zance ba duk da kuwa halaccin da mahaifinta yayi masa ya kamata yayi musu dan wani abu da zasu ji dadi.

Don haka yau daga ofis yace da Ma'u ya wuce gidan babansa amman sai ya wuce can.

***

Ya tarar da Hajiya Batula da Alhaji Nura Kwangila suna ta hira, yawanci akan bikin ne wanda ya rage saura sati uku.

Sun fi farin ciki da ganinsa ya zauna suka gaisa suka dan taba hira cikin 'yar kunya yace "kawu wai ina budurwar kauyen nan tayi ne ban gan ta ba?"

Alhaji Nura Kwangila ya kalli Hajiya Batula da farin ciki fal fuskarsa yace "tana can sashinta ko tana kallo ko bacci"

Ahmad ta mike tsaye yace "bari na je na tsokanota"

Ya nufi sashin nata kai tsaye. Dadi ya cika su Alhaji Nura Kwangila, wannan shine karo na farko da Ahmad ya taba nuna wani abu na kulawa akan 'yarsu Nana.

Alhaji Nura Kwangila ya dubi Hajiya Batula yace "kin gani ko? Na gaya miki wata rana za a wayi gari Ahmad yana son Nana. Ai jini guda ba karya ba ne"

Hajiya Batula tayi dariya da jin dadi tace "lallai na yarda da fadinka Alhaji"

*

*

*

Alherin ALLAH ya kai miki Fauzanmu.

Nana tana bandakinta tana wanka Ahmad ya shigo yana kwala mata kira. "Ke budurwar kauye kina ina ne?" Sam bata jiyo shi ba har ya shigo uwardakinta. Daidai lokacin ta fito daga bandakin suka yi ido hudu da juna, gaba daya jikin Nana a waje yake, don dan tawul din da ta yafa bai kai ko rabin cinyarta ba, ga kanta da wuyanta a bude, duk wanda ya san siffar kyau da tsarin mutane ba zai tsaya mamakin hakittar Nana ba wanda Ahmad bai taba kula da ita ba sai yau. Ko don hankalinshi bai taba kai wa kanta bane oho!

Dukkaninsu suka yi saranda kowanne na kame. Ita kunya ce, shi kuma sani abu ya ji ya daki zuciyarshi wanda babu makawa ya san sha'awa da sonta ne yake ratsa shi. Lallai ya yarda UBANGIJI Gwanin hikima ne da ya halittawa maza auren mace sama da daya, da ya so ya cuci kansa. 

Ganin yadda ya kura mata ido ya sanya tayi gyaran murya sai a lokacin ya farga, kunya ta kama shi, ya juya da sauri yace "ina jiranki a falo idan kin gama shiryawa"

Wani irin dadi ya shigeta. Lallai ta yarda mahakurci mawadaci ne wata rana.

Bata taba ganin irin wannan kallon daga Ahmad ba sai yau.

Ta yarda yanzu Ahmad din ya fara sonta kamar yadda ita ma take tsananin sonsa da kaunarsa. Tayi tsalle ta fada kan gado tana ihun murna, tare da yiwa ALLAH godiya da ya nuna mata wannan lokaci. 

Ta ma rasa wacce irin kwalliyar zata yi ta jima tana zabe har ta karke akan wata doguwar riga mai kama jikinta ta atamfa mai hadi da yadi da ake kawasu daga Dubai masu dan duwatsu.

Rigar na dacewa da ita kwarai da gaske, kuma tayi masifar yi mata kyau.

Ta fesa turaruka masu kamshi ta fito falo da ta tadda Ahmad yana ciki yana jiranta tana rangwada.

Kamshin turaren da ya ji mai mai sanyi da dadi shi yasa shi yin saurin dago kai yana murmushi. Koda ya kalleta sai ya sake yin murmushi yace "eye, lallai budurwar kauye ashe kin iya kwalliya?"

Ta turo baki gaba tana fadin "gaskiya yaya Ahmad bana so ka daina ce min budurwar kauye" cikin shagwaba take maganar.

Yayi dariya da jin Dadi yace "shikenan na daina, zo nan ki zauna ki bani labarin kuruciyarki naji"

Ta fashe da dariya ta zauna suka fara hira. Bai farga ba sai da kiran Ma'u ya shigo wayarsa, ya dubi agogon bango dake kafe  a falon yaga karfe goma na dare har ta gota, ya mike da sauri yana fadin "YA SALAM! Ma'u ta gaji da jirana har ta kira ni. Bari na wuce"

Nana ta hade rai da takaici a yau tana murna ta dan fara samo shi amma Ma'u ta bata mata bajat, bai kula da halin da Nana ta shiga ba sai ya nufi kofar fita daga falon. 

A lokacin su Alhaji Nura Kwangila sun bar falon da ya same su sun shige daki, hakan yasa Ahmad ya sake tabbatarwa lallai hirar tasu da Nana tayi nisa.

Koda ya isa gida Ma'un bata gano komai ba, domin haka ya rinka bata labarin yaransu da babanshi da kakarshi da irin diramar da suke yi tana dariya. 

Tun daga wannan ranar kullum da dare sai yaje gurin babansa ya wuce gurin Nana.

A hankali sabo da SHAKUWA ya fara shiga tsakaninsu, amman koda wasa bai taba yarda Ma'u ta gano ba.

Ita kanta Nana ta gano Ahmad yana bala'in kaffa-kaffa da duk wani abu da ya shafi Ma'unsa, shi ya sanya ma bata hada kanta da ita kwata-kwata.

***

'Rana bata karya sai dai uwar diya taji kunya' in ji masu iya magana. Domin lokacin auren Nana da Ahmad yayi, Alhaji Nura Kwangila ne yayi komai, sai dai yayi adalci don duk wani abu da aka sanyawa Nana a cikin kayan lefe an sanyawa a matsayin kayan fadar kishiya. 

Biki ne irin na masu kudi da gata, abun dake bawa Ma'u bakin ciki shine ta rasa wanda zai taya ta bakin ciki, don gidajen 'yan uwanta dake cikin kwatas din nan kowa hidimar bikin ce a gabansa, haka gidansu, haka gidan Alhaji Nura Kwangila, haka gidan Hajiya Ruma, idan akwai mai tausaya mata bai wuce Hajiya ba sai kuma Ahmad da bai nuna damuwarshi ko zumudin auren a gabanta ba sam har takan ji kamar dole aka yi masa a ranta.

Hankalin Ma'u bai tashi ba sai da aka zo daurin aure taga irin dumbin jama'ar da aka tara sannan da irin kudin da iyaye ke kashewa saboda bikin.

Sai da aka zo jere hankalinta ya gama tashi don bata taba ganin kaya irin na Nana ba ko a cikin fim, don Hajiya Batula da kanta ta dinga nuna irin kayan da za a yiwa diyarta a kasar Dubai, duk da tana ganin matukar kyau da tsarin gidan sai da ta raina kanta da taga irin kayan da ake shigowa da su gidan da irin hidimar da ake yi kamar ba a son kudin.

Shi kansa Ahmad irin shigar da yake yi sai take ganin kamar yanzu yafi karfi ta, don wasu dakakkun shaddoji da yaduka Alhaji Nura Kwangila ya dinko masa a Dubai, kuma a cikin gidan yake shiryawa sai dai ya shigo mata.

Ran da aka daura aure farin cikinsa ya kasa boyuwa don ganin mahaifinsa ya taka kafarsa babu sanda yana hawayen farin ciki, sannan danginsu daga can 'yan leman sun zo, yaga duk wannan taron don shi ake yi, don haka ya gaza boye farin cikinsa sam.

Wannan shine abunda ya kara tayar da hankalin Ma'u don ranar Ahmad bai kula ta kanta ba, tunda ya fice tun safe sai kwànciyar bacci ta dawo da shi gidan. Can gidan baban nasa ya zauna ana ta hira da wasa da dariya da 'yan uwansa.

Sanda ya dawo ya tarar da gidan cike da mutane, don haka kai tsaye dakinsa ya wuce ya watsa ruwa ya fito da nufin kiran Ma'u sai kuma ya kama hira da Nana da ta kira shi. A nan ya shantake har bacci ya dauke shi bai nemi ma'u ba.

Yana tashi da safe ma da shirin fita ya fito, kasancewar abokinshi Jabir ya shirya masa 'yar walima su da abokansu da suka yi karatu tare, sanda ya shiga dakin Ma'u don yin magana da ita aka ce tana wanka shi kuma ba zai iya tsayawa jiranta ba, saboda can an dame shi da Kira a waya, don haka ya juya ya fice.

Wannan abun ya karawa Ma'u tsoro a ranta har take ganin tata ta kare gurin Ahmad, ba shi da sauran lokacinta, kuma bata kara ganinshi ko jin wayarshi ba har dare sai 'yan kawo amarya suka fara jerin gwano da motoci, tun tana iya ganin adadin motocin da suke ta zuwa har ta kai ga gaza yin hakan, harabar gidan kato ne zai iya cin motoci kanana hamsin, kuma bangaren Ma'u da Nana daban, akwai 'yar tazara mai nisa.

Asalin gidan Alhaji Nura Kwangila ne da ya bata shekaru yana ginawa ya bai wa Ahmad da zummar shi zai kara gina wani gidan nasa.

Gudar kawo amarya da ake yi kamar cikin ran Ma'u ake yin ta, ga shi lokacin babu kowa a gidan, duk jiya aka zo mata, daga ita sai masu aiki sai ta fashe da kuka ta hada kai da bango tana kuka. Gaba ki daya gidan yayi zafi da kunci, babu abunda take so illa ta fita ta barshi ko zata huta. Tana nan har 'yan kawo amarya suka watse. 

Can wajen karfe goma da mintuna Ahmad ya iso gidan. Kai tsaye dakin Ma'u ya nufa, ya sha mamaki ganin bai ga komai a kan fuskarta ba na bacin rai, don ita kadai ta san abunda ta kudurce a cikin ranta.

Ya dan zolaye ta tana murmushi ya bukaci suje sashin amarya tace ba dai yau ba yau ba sai gobe.

Ya ajiye mata kasonta da ya shigo da shi yayi mata sai da safe ya nufi sashin Nana cikin dokin da ya kasa boyuwa akan fuskarshi don yau kusan tare ya yini da Nana, kwalliya ta dinga yi ta tsuma shi kwarai da gaske, wannan abun yayi wa Ma'u ciwo kwarai da gaske,yana fita ta kara fashewa da kuka.

Wai yau Ahmad dinta ne ke nuna zumudi akan wata mace ba ita ba? 

***

Shi kam Ahmad yana shiga dakin amaryarsa ya dan zokayeta ta ki sakin jiki sai ya sureta cak suka yi bandaki yin alwala idonta a rufe da kunya. A gaskiya a matse yake da Nana don tun ranar da ya ganta kusan tsirara sha'awarta ta gama nuna a cikin ranshi, don haka suna idar da sallah ya farà nuna mata bukatarshi da yake ita ma ta jima tana jiran wannan lokaci bata yi wani noke-noke ba ta bayar da kanta.

Abunda ya bashi mamaki bai wuce ganin bai sha wata wahala kamar yadda yasha akan Ma'u ba, nan da nan yaji ya gamsu. Bayan ba haka ya so ba, yayi kyakkyawan shirin da zai yi yanda ya so sai dai bai samu ba, yanayin mace 'yar Shekara sha shidda sha bakwai da mai Shekara ashirin da uku hudu da bambanci, don ita 'yar sha komai bata kankani yake bai saki ba, sabanin na wacce ta dan yi shekaru ashirin.

Sannan kuma a daren ya fuskanci Nana tana da tsawon bukata, sai yayi mamakin dalilin da ya Sanya bata yi aure da wuri ba. Koda yake da alamun bata taba yin mu'amala da wani namiji ba don ta dan wahala, amman sai yaji daren farko shi da Ma'u yafi wannan nesa ba kusa ba, amman ya bar abun a cikin ranshi.

Ita kuma Nana wannan shine dare mafi alkhairi a rayuwarta. Sai a yau ta gano ashe tana kwarar kanta da rayuwarta, jikinta yana bukatar wani abu da take tauye masa. Lallai Ahmad ya kai ta gurin da bata taba zuwa ba, ba ta ma taba mafarkin zuwa ba. 

Da safe duk da Ma'u tana ranshi gajiya da kasala bai bar su sun fito da wuri ba sai wajen karfe goma sha daya na safe.

Lokacin sun shirya yace da Nana tazo su shiga wajen Ma'u su gaisa suka jera suka nufi sashinta.

Masu aiki suna ta hidimarsu suka shiga suka dinga gaishe su, sai wata Yaya Abu ta fito daga kicin da sauri ta mikawa Ahmad wata takarda tace in ji Hajiya tace a baka.

Da mamaki yace "wacce Hajiya kenan?"

Cikin ladabi ta amsa "Hajiya Ma'u mana"

"Tana ina yanzu?" Tace "Ta fita tun asuba..."

Ya katse ta da fargaba "Ma'un ina ta tafi?

"WALLAHI ban sani ba ni ma Alhaji"

Damuwa da tashin hankali suka bayyana aka fuskarsa, sai yace "Babu damuwa jeki kawai"

Ya kalli Nana dake kallonsa da fargaba sannan ya mai da hankalinsa ga wasikar ya bude. Ga abunda ta kunsa.

Mijina Ahmad.

Nayi iyakacin kokarina na danne zuciyata na zauna da kai, amman na kasa don na gano yanzu kayi min nisa, ka girmi rayuwata, wancan Ahmad din mijina da muke daidai shine talakan nan mai kula da ni da cina da shana, mai kula da yanda na kwana da yanda na tashi, ba kai ba babban mutum.

A yanzu rayuwarka tafi dacewa da diyar masu kudi da arziki irinka ba wadda kake taimako ba, mai ilimin degree da master's da wayewa.

Rayuwarka ta girmi ta Ma'u yanzu, don haka naga yafi dacewar na matsa ba baku guri, na san ba zaka iya sakina ba saboda kunya da tunanin kada duniya ta zage ka, don haka na hutar da kai na tafi inda ba zaka kara ganina ba, ba zaka ji kunyar iyayena ka sakeni ba, amma ina son wata rana ka furta sakina ko cikin ranka ne, don kada nayi ta yawo da aurenka.

Ga kuma amanar 'ya'yana wata kila zan gan su wata rana.

A lokacin da zaka ci karo da wannan wasikar tawa tuni nayi nisa daga inda kake! Ina yi maka fatan alkhairi kai da matarka.

ASMA'U

Matarka a baya.

Wani irin abu ya bi ta jininshi ya wuce zir! Kamar wutar nepa ta jashi, ya waro ido da fadin "what? Me kika aikata haka Ma'u, ya kike tsammanin zan rayu babu ke?

Nana ta kalle shi ganin kamar yana shirin zarewa ne tace "yaya Ahmad lafiya, me ya faru?

Cikin kidima yace "Ma'u ta gudu, tabbas cikin satin nan na wofintar da rayuwarta, ban damu da damuwarta ba, hakan ya sanya tayi zaton na daina sonta ne. Yaya zan yi na shiga ukuna, WALLAHI idan babu Ma'u ba zan rayu ba, bari naje na gayawa Abba da Umma"

Sai ya juya ya nufi fita daga falon, Nana tayi hanzarin riko shi da sauri tace "haba yaya Ahmad wannan matsala ce tsakaninka da matarka, ka san ko ina Ma'u zata je ba zata yi nisa da kai ba, bacin raine ya sanyata tafiya, idan ka gayawa iyayenta kamar ka tona muku asiri ne, zaka iya janyowa suyi fushi da ita" 

Maganganun Nana suka shige shi yace "haka ne yanzu me ya kamata nayi? Don ALLAH gaya min Nana kaina ya kulle, ina tsananin son matata"

Ta ciza baki tace "ka je kowanne gida da ka san zata je ba da sunan cigiya ba da sunan kaje gaishe su ne, ta haka zaka gano inda ta shiga"

Yace "yauwa haka za a yi bari na dawo" ya fice da sauri a rude. Ta bishi da kallo idonta ya cika da kwalla. Lallai Ma'u tayi nisa a zuciyar mijinta, idan kuma tace sai tayi gasa da ita zata iya zamtowa cikin takaici, abu daya be zai janyo sonta ya zama daya da na Ma'u ko ma ya fishi shine asiri, wanda bata taba sha'awar yin sa ba, don wadanda taji labarin sun yi ma bai amfana musu da komai ba.

Ta goge hawayen dake zubo mata ta nufi sashinta.

Ga Ahmad kuwa dukkan inda ya san zai samu Ma'u sai da yaje har yamma tayi masa ya gaji likis ba tare da ya gano inda take ba, ya farà sarewa da tunanin ko ya sanar da iyayenta, don duk wayoyin Ma'u a kulle suke.

*

*

*

Alherin ALLAH ya kai miki Fauzanmu.

Tunda Ma'u ta isa garin Zaria gidan kawarta Maryam wacce tayi aure kusan shekaru uku da suka wuce ta auri wani soja, Ma'u taje mata tana muka dakyar Maryam ta rarrasheta ta sanar da ita abunda ya faru ta hada da rokonta akan ta rufa mata asiri ta barta kada ta gayawa kowa tana gurinta har zuwa sanda zata san inda zata tafi don ba zata taba komawa gidansu ba ko gurin danginta ba har abada.

Maryam ta matukar mamakin jin labarin da Ma'u ta bata, amma san bata ga laifin Ahmad a cikin wannan labarin ba, ko din ita ma tana da kishiyar ne? Ita ce ma amarya. Da Ma'u ta san irin halin da kishiyarta ta shiga sanda zai aureta da tace Ahmad dan aljanna ne, don haka ta farà baiwa Ma'u hakuri da labarai kala-kala na mazajen da zasu yi aure, duk jikin Ma'u yayi sanyi amman tace mata ita dai ta kyaleta.

Daga karshe ta dora da ce mata 'yanzu haka mijin nata Yana gidan uwargidanta zai mata kwana biyu ba zata kara ganinsa ba sai bayan kwana biyu koda cuta zata kasheta ita da danta kuwa, ga rashin wadatasu da take yi, aikinta shine gatanta (da yake tayi karatu mai zurfi har degree) amman tana lallaba aurenta domin ta jima bata samu yinsa ba'

Duk da maganganun Maryam sun shigi Ma'u amman KISHI ya rufe mata ido tace ita a kyaleta, sai Maryam ta roke ta Ko message ne tayi wa 'yan gidansu ta sanar da su inda take don hankalinsu ya kwanta, Sai Ma'u tace ashe ma tana fatan Ahmad ya dawo mata ma kenan.

Haka suka dinga tataburza har dare yayi, sai dai wani abu da yake bawa Maryam mamaki shine, tsawon yinin wannan rana Ma'u tana kallon hoton Ahmad mijinta a wayarta da ta Sanya sabon layi, abun sai ya baiwa Maryam dariya.

Wajen karfe goma na dare aka farà buga kofar gidan da yake gida ne na irin na kananun nasu rifin asiri babu maigadi. Da sauri Maryam ta dauki wayarta tana cewa "yauwa ka karaso? To gani nan zuwa" ta nufi kofar sam Ma'u bata kawo komai a ranta ba. Tana kwance akan kujera ta runtse idonta har suka turo kofa suka shigo.

Kamshin turaren da taji ne ya sanya ta bude idonta da sauri, turaren Ahmad daya ne tun yana talakansa har zuwa yanzu da yayi kudi, don haka ko cikin bacci ba zai bace mata ba.

Yana tsaye jikin kofa idonshi yayi jajir, kamar gauta, duk yayi baki ya rame yini daya tal. Bakin ciki ya cika Ma'u ta kalli Maryam da tsananin takaici da harara.

Maryam tace "kiyi hakuri Ma'u idan har na bar mijinki da iyayenki cikin damuwa bayan na san halin da kike ciki ban yi musu adalci ba, ban kuma cika masoyiyarki ta gaskiya ba"

Ma'u ta mike a fusace ta nufi kofar fita, amman Ahmad ya cafkota ya matseta tsam a jikinsa, ta dinga fizge-fizge da kokarin kwacewa amman ta kasa, sai ta fashe da kuka tana fadin "me ya sanya ka biyo ni, nace bana son aurenka kaje ka zauna da 'yar uwarka jininka ka barni na tafi don ALLAH yaya! Ka tafi yaya" tana magana tana kuka amman tana rike gam a jikinsa ya ki sakinta.

Sai da tayi mai isarta tayi shiru tana shesshekar kuka, Maryam tana tsaye tana kallon ikon ALLAH, soyayyar Ma'u da Ahmad na burge ta. 

Cikin sanyin murya Ahmad ya farà magana "WALLAHI Ma'u da Maryam bata sanar da ni kina gidanta ba da babu abunda zai hana zuciyata bugawa, tun dagà lokacin da na gano baki tare da ni ban huta ba, ban sha ruwa ko mukurya guda ba, ban ci abinci ko loma daya ba, ban huta ko na minti daya ba. Ma'u kece rayuwata ke nake so, ki yarda da kaddara ki amince Nana matata ce ta kaddara da zan rike kamar yadda addini yace babu zalinci, ke musulma ce Ma'u kin yi imani da ALLAH me ya sanya ba Zaki yi imani da aurena ba, me ya Sanya ba Zaki yarda ba?

Na san nayi miki laifi amman bai kai ki kuntata min da guduwa ba, kin taba kokarin guduwa tun kina amarya ALLAH ya rufa min asiri, ko baki san gudun mace daga gidan mijinta masifa bane ba? Ko baki ga masifar da ta samu raliya ba? Shin kina son ke ma ta same ki Ma'u?"

Yanda ya dinga maganar tasa sai ya kashe mata gwiwa, har taji da ta sani bata taho ba. Sai gashi tana bashi hakuri, lallai ta gano mijinta na tsananin sonta. 

Wannan abun kamar shirin fim ya zamewa Maryam, wai sai ga su sun shirya sunan fadin zasu tafi.

Da mamaki Maryam tace "ina ai dare yayi, ku bari ku kwana anan mana da safe sai ku wuce"

Yace "kiyi hakuri bai kamata mu kwana babu izinin mijinki ba, na riga na kama daki a hotel zamu kwana a can, na gode kwarai da gaske. ALLAH ya bar zumunci"

Ya dauko bandir din kudi da bai san adadinsu ba ya batà ta amsa da zumudi yana godiya, don daman wata yayi nisa bata da kudi, kuma komai nata ya kare.

Har gaban mota Maryam ta rakasu, sai da ta ga tafiyarsu sannan ta juya ta nufi gida.

Bayan ta kulle gidan a ranta tana cike da sha'awar soyayyar Ma'u da mijinta Ahmad. Su dai kam ba su yi sa'ar aure ba sam.

***

A can hotel din Ahmad ya dinga lallaba Ma'u dakyra ta yarda zata yi wanka tace amman ba zata yi tare da shi ba, dole ya kyaleta. Tana daga bandakin taji Kira ya shigo wayarshi, don bai jima da kunna wayar ba, sai ta jiyo shi yana amsawa da bacin rai 

"eh na ganta... Ban san sanda zamu dawo ba gaskiya... Sai da safe...!

Daga yanda yayi maganar ta san da Nana yake, sai taji tausayin Nanan ya kamata tana bin namiji yana mata yanga. Shi kuma haushin Nana yake ji yanzu don yana ganin kamar ita ce ta janyo masa duk wannan matsalar ma.

A bangaren Nana har sai da tayi hawayen takaici. Duk da Ahmad ya so samun wani abu a gurin Ma'unsa amma sai yaga ta hade rai ta kwanta a falo ma, dole ya kyaleta. 

Washe gari da safe suka wuce Kano. Nana taji dadin ganinsu tayi murna, ya hada su guri daya yayi musu nasiha da rokon arzikin su zauna lafiya.

A gurin Ma'u tace ta baiwa Nana kwananta na wata guda, Ahmad bai ji dadin hakan ba, amman babu yanda ya iya tunda lallabata yake yi. Ita kuwa Nana dadi ne ya kama ta har farin ciki ya bayyana a kan fuskarta. 

Cikin wannan watan Ahmad ya shigà tsananin damuwa da tashin hankali, yayin da Nana ta more amarcinta yanda ya so, mijinta ya debe mata dukkan damuwa da kewa.

Ita kuwa Ma'u da wannan damar tayi amfani gurin neman NAFISA LILI 'YAR NIJAR ta harhada mata magungunan gyaran jiki MAI DA TSOHUWA YARINYA ta dinga sha da tsarki da na turare.

Cikin wannan lokacin da kanta ta san ta sauya, don haka Ahmad idan ya ganta kamar ya cinyeta, don akwai sanda ya gaza hakuri ya matseta a daki suka dinga rikici yace WALLAHI ta dauki alkawarin ba zata ci amanar Nana ba sai dai yaje gabanta ya gaya Mata shine yace sai ta karya alkawarin ta, abun da ta san ba zai iya ba.

Haka dole ya hakura ya kyaleta don ba zai iya yin raping din matarsa ba, don yana matse kwarai da gaske, dole ga Nana ya kai bukatarsa. Wannan yayi wa Nana dadi, wannan abu da Ma'u tayi mata ya sanya take girmama ta kwarai da gaske, sannan ta riketa kamar 'yar uwarta, za a yi wasa ayi dariya daidai gwargwado.

Amman ranar da Ahmad zai koma dakin Ma'u Nana ta raina kanta ganin yanda yake ta zumudi da rawar kafa har taji KISHI ya rufe ta a ranta tace sai kace ba gurin tsohuwa zai je ba.

Tun daga irin rigar baccin da Ma'u ta Sanya ta tsokano shi ya dinga wani irin kallon da  tana wani kwarkwasa da yanga har dai ya gaji ya janyota yana fadin "yarinya WALLAHI baki isa ki haukata ni ba"

Ya fashe da dariya don ta gano ya shigà tarkonta. Ranar kam sai da ta raina kanta don a daren nan sai da ya fanshe watanshi guda, musamman da yaji ta kamar ba Ma'unshi ba ta koma masa wata 'yar budurwa kamar daren amarcinsu.

Wannan daren kam sun karar da shi gurin nunawa juna yanda suka yi rashin juna.

***

Ahmad ya gama gano yanayin matansa, don haka ya ci maganin Zama da kowacce daidai da halinta. Ita dai Nana tana da tsananin bukata, don haka kafin girkinta ya fita sai ta ishe shi. Ita kuma Ma'u shine yake da tsananin bukatarta saboda gyara da kuma yanayin halittarta, don haka har Nana ta gano shi ran girkin Ma'u doki yake yi da zumudi, ita ma Ma'u ta gano hakan, sai dai yana iya kokarin sa gurin ganin cewa ya kamanta gaskiya da adalci a tsakaninsu, sai dai bai isa ya boye soyayyar Ma'u ba, duk da ita ma Nana yana bata wani matsayin na ita ce jininsa 'yar uwarshi da yake sun fahimci juna sai suka zauna lafiya.

Cikin shekarar ne duk ALLAH ya albarkace su da samun juna biyu, Nana ce ta farà haihuwar katon namiji yaci sunan Alhaji Abdullahi (Mujahid) yaron yaga soyayya da gata gurin dangin 'yan leman. Sai kuma Ma'u da ta kara haifo mace. Ita ma ta samu gata. Ahmad dai shine mutumin da ya karya alkadarin camfin danginsu na haihuwar da daya ko biyu, sai gashi da biyar cur! Wannan ya Sanya iyayensa jin dadi. 

Adalcin da Ahmad yayi a gidansa da ya kwantarwa da Ma'u hankali shine hana Nana yin aiki yace shi ya dace ya nemo, duk da Nana ta damu da farko, rigima har gaban babanta amma bata samu goyon baya gurin iyayen ta ba dole ta hakura, don babanta yace ita kanta mahaifiyarta digiri biyu gareta kuma saboda kwarewarta a makaranta suka hadu suka yi aure, amman bata aiki saboda family dinsu suna da tsananin KISHI, wanda tayi a baya ma ALLAH ya amfana. Hakan ya sanyayar mata da gwiwa. Ahmad ne yayi kokarin kulla auren mahaifinsa da Hajiya Amina don mijinta shekaru biyu kenan da rasuwarshi. Hakan yayiwa kowa dadi musamman kakarshi da ta damu yayi aure.

Ita dai Nana tun daga haihuwa daya shiru babu kari da yake itama jinin iyalin ne suke tabata.

***

Game da Ummi kam yanzu ta yarda Ahmad yafi karfinta ta gano matsayinshi dole ta samarwa kanta lafiya, amma iyayenta sun yi da sun sani da takaici, musamman da mahaifinta ya gano mahaifin Ahmad tsohon ubangidansa ne, shike bashi kaya kafin kaninsa ya cigaba da bashi.

Wata rana kafin tayi aure ta hadu da shi a super market ta gaya masa shi kadai take so amma ta hakura da shi zata auri wani, ta bashi tausayi kwarai da gaske, sai dai ya san bai isa ya karawa Ma'u kishiya ba, sai ya amshi lambar account dinta ya tura mata kudi masu yawa wanda da su ne tayi komai na aurenta.

***

Wata rana sun je gidansu da yamma ana ta hira suka jiyo kuka a harabar kofar gidan, suka fito da sauri da su Umma da su Ma'un da yaya Auwal da sauran da yake duk ranar Lahadi da yamma anan ake haduwa ayi ta hira.

Lami suka gani da wata karmasasshiyar mata kamar fatalwa, matar ta fadi Lami na kokarin tashinta tana kuka, ta lallaba ta tasheta ta rungume a jikinta tana takawa dakyar! Har ta isa kusa da su ana tsaye cirko-cirko.

Malam Sulaiman ne yace "Lami lafiya wacece kuma wannan? Cikin kuka Lami tace "yaya raliya ce, kusan wata hudu kenan da aka kawo ta da cuta mai karya garkuwar jiki (H.I.V.) dukkan abunda nake dashi ya kare gurin neman magani, kullum mahaifinta idan zai zo gurinka sai nace ya gaya maka sai yace a'a shi ba zai fada maka ba, shine ni kuma da naga kamar zata mutu na kwasota ko tafiya bata iya yi don ku taimaka mata" 

Yaya Auwal yace "raliya ce wannan Lami? Subhanallahi"

Kowa ya tsorata da ganin yanda raliya ta koma, yaya Auwal yace a kaita asibitinshi zai yi mata komai kyauta, shi kuka Ahmad ya basu kudi mai yawa yace kuma duk karshen wata ta dinga zuwa gurin Ma'u tana amsar kudi.

Raliya da Lami suka fashe da kuka.

Umma tace "A to, duniya kenan ta fi duk yanda ka dauke ta, sakayya ce take zuwar muku"

Suka kalli juna da mamaki.

*

*

*

Tammat Bihamdullah.

Nan muka kawo karshen wannan littafi mai suna DA ME AKE ADO? Abun da muka fada daidai ALLAH ya ba mu ladansa na kuskuren kuma muna rokon ALLAH ya yafe mana da zunubanmu baki daya.

FAUZANKU CE take muku fatan alkhairi.
